
			חנוך בן־פזי

			מסע מחקרי הוא אחד מן הדברים המפתיעים ביותר שיכול אדם לבקש. חוקרת יוצאת לדרך במטרה להגיע ליעד מסוים; היא מבקשת להנהיר רעיון או להוכיח אותו. אך תוך כדי המחקר הולך ומתברר לה, כי מטרת המחקר שלה שונה מעט או הרבה ממה שתכננה מראש. היא משנה את הנתיב וממשיכה לקדם את המחקר, ולעתים במבט לאחור היא מופתעת לגלות לאן הובילה אותה הדרך. יש מחקרים שמתחילת הדרך ברורה חשיבותם התרבותית והחברתית; יש מחקרים וספרים שחשיבותם מתגלה תוך כדי תנועה, ויש ספרים שחשיבותם מתגלה לאחר שפורסמו. 

			ספרה של שרית שוסהיים, החושף את יסודות העומק של משנתו של יוסף שכטר, זכה וממש רגע לפני הדפסתו נתברר הצורך הגדול ב"קול קורא" החשוב כל כך שבו. ידענו כי החברה הישראלית מצויה במשבר חברתי ולאומי, אלא שאז הגיע "השבעה באוקטובר" והבנו את המשבר ההומניסטי שבו האנושות נתונה, ועתה אנו מחפשים יסוד של תקווה בעולם. קולה של שרית שוסהיים, המהדהד את רעיונותיו של יוסף שכטר במבט פילוסופי, מפנה את תשומת הלב לחשיבות השיבה אל המהותיות. יוסף שכטר הוא אחד מן ההוגים של צמיחה מתוך משבר, של התפתחות מתוך קושי, של האמונה בכוחו של האדם למצוא את דרכו דווקא כשהוא מצליח לצאת משגרת הקיום ולפגוש את היסודות העמוקים ביותר של נפשו. הקול הקורא של שכטר לעבר המהותיות הוא קול קורא למסע רוחני ופנימי עמוק, שחשוב שיישמע בכל עת, אך בעת הזאת חשיבותו רבה כפל כפליים. זוהי קריאה להעמיק בחקר המשבר שאנו נתונים בו, קריאה להבין את המסע אל פנים הנפש שבו עלינו לחפש את דרכנו. קריאה להבין מחדש את המציאות שסביבנו דרך השיבה אל המהות האנושית של האדם. 

			"השבעה באוקטובר": משבר שנולד מתוך משבר 

			שנת 2023 הייתה מן השנים הקשות שידעה החברה הישראלית. אמונות היסוד, תשתית הזהות של החברה הישראלית הפכו לזירת מאבקים בכיכר העיר. שנים של משבר פוליטי ומערכות בחירות הפכו את המערכת הפוליטית לזירת אגרוף, וכתוצאה מכך האמון האזרחי במנהיגות הידרדר לשפל חסר תקדים. מאבקים על מבנה מערכת המשפט חשפו את החברה כולה למתחים הפנימיים העומדים לקרוע אותה, וחשבונות אישיים ומגזריים מן העבר הרחוק והקרוב הפכו למחאות. עקרונות היסוד בדבר שוויון והוגנות והסטטוס קוו של הזהות היהודית — הועמדו למבחן עד שלא היה בטוח מה מעקרונות היסוד של החברה הישראלית ישרוד בסוף השנה. קשה היה למצוא אבן אחת מאבני התשתית שעליהן בנויה מדינת ישראל שלא נגעו בה ולא הזיזו אותה. הסכנה למלחמת אחים הפכה לממשית. 

			ואז הגיע השבעה באוקטובר. 

			בבוקר שמחת תורה של השבעה באוקטובר היה ברור שלמרות שהיינו מוכנים למשבר, ושאולי רצינו במשבר שיוכל להביא לתיקון — דבר לא הכין אותנו ליום הנורא הזה. הושלכנו ברגע אחד למציאות אכזרית וקשה, למראות שלא העלינו על דעתנו שנראה, לסיפורים שיש בהם הד וזיכרון לימי השואה — סיפורי זוועה שלא ניתן להעלותם על הכתב. בבוקר זה נראה היה כי מדינת ישראל מצויה בתהליך התפרקות מהיר ובחוסר תפקוד ביטחוני ואזרחי. ובתוך תחושת ההפקרה של יישובי עוטף עזה — הקיבוצים המושבים ועיירות הפיתוח שבאזור — בתוך תחושת האובדן והפוגרום של אנשים ונשים ילדים וילדות, בתוך תחושת ההתפרקות של המדינה מנכסיה — התגלו כוחות חיים מרגשים ומעוררי השראה. תושבים שהחלו להתארגן ויצאו להילחם על הבית; אנשים ששמעו את החדשות התארגנו ויצאו לחלץ את אחיותיהם ואחיהם הנתונים תחת אש המחבלים. שמאלנים וימניים, דתיים וחילוניים, יהודים וערבים הצטרפו אלה לאלה כדי לנסות להציל את מי שאפשר, תוך שהם מסכנים את נפשותיהם, וחלקם אף שילמו בחייהם על מעשי גבורתם. תוך ימים ספורים החברה הישראלית גייסה את עצמה למען אחרים. פינוי היישובים שבסכנה לבתי מלון ולבתי אירוח נעשה תוך הכנסת אורחים מדהימה ומרגשת. מתוך המשבר הגדול נולדה גם רוח גדולה. 

			בצד זעקות השבר והכאב, בצד האבל הכבד מנשוא, בצד הדאגה הבלתי נסבלת לאותם שנחטפו לעזה ובהם ילדים, נשים וקשישים, התגלו כוחות של רוח לחימה המפעמת בצבא ורוח התנדבות הנושבת בקרב האזרחים. החשש שמא ימי השבר והמלחמה יהפכו לימים של חורבן התחלף בתקווה שנדע לצאת מן המשבר מחוזקים יותר, מחויבים יותר וטובים יותר. 

			השבעה באוקטובר, כך אני מאמין, ייזכר כאירוע בתולדות האנושות כולה; לא רק שבר ואסון שעבר על החברה הישראלית, אלא משבר שהיכה בלב האנושיות ובכללי המותר והאסור בכל חברה אנושית באשר היא. העולם יידרש להבין את האתגרים שהוצבו בפניו ביום הנורא הזה; האנושות תידרש לתת מענה מוסרי ואולי חוקי לאירועים המפלצתיים שהתרחשו. אכן, היו מנהיגים בעולם המערבי שהבינו תוך שעות ספורות כי מדובר באירוע בקנה מידה בינלאומי; ג'ו ביידן, שהתייצב בפני החברה הישראלית ובפני העולם כולו, הצהיר על מחויבותו להיאבק ברוע ולהילחם למען הטוב. אך לצערנו לא כולם; כמה מאנשי הרוח הבולטים בעולם המערבי נכשלו כישלון חרוץ בהבנת האירועים, ואני בטוח שהם עוד יידרשו להכות על חטא. 

			אנו נזכור ככל הנראה את אירועי השבעה באוקטובר כנקודת השבר הקשה ביותר בתולדות מדינת ישראל, שכל המשברים שקדמו לו — המשבר הפוליטי, המשבר הדתי, המשבר המשפטי — הפכו לתמרורי אזהרה ולמבשרים שהדרך מובילה אל עבר תהום.

			בעת הזו נשמע קולו של יוסף שכטר, שמבין את עומק הקושי הקיומי בזמן משבר אך מאמין — ומכוון גם אותנו להאמין — כי משבר הוא הזדמנות לצמיחה אם נדע להפנות את המשאבים של ההתמודדות פנימה. 

			משבר האדם

			"אנו עומדים עתה בפני המשבר הגדול שידע האדם מעודו", כך ניסח מרטין בובר את האופן שבו עומדת האנושות בפני משבר ההומניזם, משבר הקולוניאליזם, משבר הרוחניות. 

			הגותו של יוסף שכטר הייתה כמים חיים לתלמידיו ותלמידותיו וכמתווה דרך חיים. מה היה בהגותו שכה קסם לרבים ושינה את חייהם? האם יש בדבריו בשורה בעת הזאת? 

			במובנים רבים אנו נמצאים במשבר שמרטין בובר חזה לאנושות; אנו פוגשים ממדים רבים והיבטים שונים שלא לשערנו, כמו למשל משבר ביחסיו של האדם עם הטבע. הן כל מה שידענו על הניכור של האדם מן הטבע מתגמד לנוכח הטבע עצמו: ההתחממות הגלובלית, צמצום המשאבים, וכמעט כל מה שקשור במילה "קיימות" — אלה אתגרים ששכטר הצביע עליהם לא ידע לתארם. "משבר האדם" היה האופן שבו הבין שכטר את שורשי יצירתו: את ההתמודדות הקיומית עם משבר ההומניזם, משבר המוסר, משבר הזהות היהודית, משבר האמונה. את כל אלה תרגם שכטר למסע חיפוש מעמיק אחר מהות האדם, או כפי ששרית מיטיבה לנסח — "בשביל המהותיות". 

			כתיבתו של שכטר כובשת את הלב. הוא מתבונן פנימה אל תוך נפשו ובו בזמן מזמין את התלמידות והתלמידים שלו, את הקוראות והקוראים, לעיין בנפשם פנימה. שפתו רכה, כשל מורה נעים הליכות, אך האיום המשברי מרחף מעל כל מילה ומילה. התביעה לחיפוש אחר הרוחניות כמענֶה למשבר הזהות נמצאת שם וקוראת לנו. 

			יכולת הניתוח של שכטר הביאה אותו להתבונן באירועים של משברים היסטוריים ופוליטיים במשקפת רחבה. מבטו אל אירועי השעה הוא תמיד מנקודת מבט של הנצחי והאל־זמני. לדידו רגעי משבר הם רגעים של הזדמנות. על כן אין לפחד ממשברים, יש להיעזר בהם, ולפעמים אפילו ליצור אותם במכוון. שכטר קורא את המציאות בעיניים של הרוחני והנפשי. הוא נותן לתודעה להקשיב לעצמה, לתרגילים של יוגה ומדיטציה את איכויותיהם, כדי שנוכל לשוב ולמצוא את דרכנו אל המהותיות שבתוכנו. 

			תפיסה מחדש של העולם הדתי

			פרק מרתק בעולמו של שכטר הוא האופן שבו הוא מבין את העולם הדתי, מפרש את העולם ההלכתי, ומציע דרך מורכבת שפונה אל על כדי לפנות פנימה. לא כאן המקום להאריך כאן בדיון החשוב אודות היחס בין האתי והדתי, שבו ממשיך שכטר את הפילוסופיה של קירקגור ומתרגם אותה לקונטקסט יהודי ולהקשר עכשווי. שכטר מתבונן באופן מרענן בעולם הדתי מתוך הבנה שיש לראות את הדתיות כהמשך של המהותיות, ואת הסכנה שהדת והמצוות יישארו ריקים מתוכן בשל העדר פנייה אל מהותו של האדם. כך למשל הוא מנתח את רעיון את האופן שבו מצוות השבת ודרך שמירת השבת ההלכתית מכוונת לרעיון של התפייסות בין האדם ובין הטבע. ויחד עם זאת הוא מעז לטעון, כי יש סכנה של ממש שהעיסוק במצוות יאבד את תוכנה העמוק של השבת. האפשרות לבנות עולם דתי ממשי מבוססת לדידו על היכולת של האדם להפנות את עצמו אל פנימיותו, לחפש אחר מהותו, וממנה לשוב לעולם הדתי ההלכתי. 

			אכן, זוהי פרשנות מעניינת ומסקרנת של דת בכלל ושל היהדות בפרט, של החוק ההלכתי ושל הטקסטים הדתיים. אך מעבר לכך, זוהי פרשנות שפותחת שער למשמעות רחבה ומכילה יותר של דת ודתיות. היא מפקיעה את העולם הדתי משומרי ההלכה ומציעה משמעות מהותית של דת לאנשים מחפשים דרך ומבקשים אלוהים ורוח. במובן זה, הפרשנות של הדת, על פי שכטר, מזמינה לקריאה מחדש של המקרא, של חז"ל ושל המסורת היהודית באופן שמאפשר שיח מעמיק של התרבות היהודית, שיכולה להיות פתוחה לגוונים רבים של החברה הישראלית. אפשר להעז ולומר, כי פרשנותו יוצרת את הבסיס המשותף של הדת לא על המכנה המשותף הנמוך ביותר, אלא על המכנה המשותף העמוק ביותר: השורש המהותי של האדם, האלוהות שבתוכו. 

			המשבר הדתי, כמו המשבר החילוני וכמו המשבר ההומניסטי, אינם אלא הזמנה למסע פנימה, הזמנה לפיתוח המודעות ולגישה אל המהות האלוהית שבאדם. 

			הפנייה אל העולם הפנימי — אל המהותיות

			בהיותו מודע לכוחו של משבר, ממליץ שכטר על יצירת זעזוע מכוון אצל התלמיד או החניך. זוהי אולי אחת הפעולות המפתיעות ביותר שעליהן ממליץ שכטר המחנך: המחשבה שבכדי לכוון את החניך לחפש אחר משמעות בחייו, לבחור להכריע לטובת הרוח או הנפש, יש לגרום לו למשבר מכוון שיטלטל אותו מן האפשרות של חיים חסרי משמעות. 

			יהיו רבים שירימו גבה אל מול הבחירה המודעת הזאת, שכן היא נראית מסוכנת וסופה אינו ברור: האם נדע להציץ אל התהום בלי ליפול לתוכו, האם נדע ללכת על הסף ולהישמר, האם נדע לקפוץ למים העמוקים מבלי לטבוע ולמצוא את הדרך לצאת מן המערבולת? ובכל זאת ראוי לתת לקולו האמיץ של שכטר להישמע ברבים, חשוב שנהיה מסוגלים להקשיב לקולו. שכטר, כפי שמיטיבה שרית שוסהיים להראות, מזמין אותנו לעבור בנתיב המסוכן של מוות רוחני כדי שנוכל לשוב אל החיים בכוחות עוצמתיים. שכטר איננו נבהל מהמשברים; הוא מכוון את האדם ואת החברה לימים של משבר, לחוויות של משבר, שיהפכו אצלו לאירועים מכוננים של שינוי תודעתי ואנושי.

			עיון ברשימת הפרסומים שהשאיר אחריו יוסף שכטר, מלמד על רוחב הדעת, היקף היריעה ועומק ההתבוננות של המחנך וההוגה. הוא מפגיש אותנו עם הבנה מעמיקה של אתגרי הקיום בהווה — אתגרי הטבע, אתגרי הקיימות, אתגרי הטכנולוגיה. הוא מפגיש אותנו עם מודעות יוצאת דופן לשינויים שעבר העם היהודי במאה העשרים ועם המשמעויות הרוחניות של המפעל הציוני. הוא מפגיש אותנו עם הצורך העמוק להתחדשות יהודית דתית ואמונית תוך הזמנה לקרוא מחדש את הספרות היהודית הקלאסית. הוא מפגיש אותנו עם הצורך העמוק שלנו כבני אדם לחפש את המהותיות האנושית המסתתרת לא במסע אל החיצוני אלא דווקא במסע אל הפנימי. 

			עיונה המחקרי של שרית שוסהיים במשנתו של יוסף שכטר, מוביל אותה לאחד מן האתגרים החשובים ביותר של החברה הישראלית: מערכת החינוך. המחברת מזמינה את הקוראים להיות שותפים להנכחת הרעיונות השכטריים בחברה הישראלית כיום. היא רואה במשנתו הזדמנות להתגבר על השסעים והקרעים בין קבוצות שונות בחברה, היא מצליחה לזהות את המשותף שמעבר למבדיל, משום שהוא עמוק יותר ותובעני יותר. בתביעתה של שוסהיים מן המחנכים והמחנכות להיות שותפים למפעל שיש בו משבר ויש בו הבטחה — יש התבוננות במציאות ואמונה בפנימיותו של הקיום. המפעל של שכטר כולל הבנה שאת המענה לשאלות האקזיסטנציאליות ולאתגרים החברתיים שלנו, יש לחפש דרך האלוהי שבאדם. כמדריך למשתמש היא מציעה דרכים חדשות ללימוד תנ"ך וספרות בבתי הספר, שיאפשרו לחניך או לחניכה חיפוש אחר העצמי שלהם, עמוק יותר ממה שידעו. 

			לקרוא את שכטר בעת הזאת

			הימים אלה, ימי משבר ומלחמה, ימי השבעה באוקטובר ומוראותיו, מזמינים הקשבה מחודשת למשנתו של שכטר ולמחקר שלפנינו. הם מאפשרים להתבונן בעין פקוחה אל תהומות המשבר ולקוות שניתן להתאושש מן המשבר ולצמוח ממנו. הזמנה זו של שכטר דורשת אומץ תודעתי ותעוזה רוחנית, שכן שכטר של שוסהיים הוא אדם שרואה במשברים ההיסטוריים, הפוליטיים והטכנולוגיים, את משברי הזהות העמוקים ביותר של הנפש והתודעה. החשש הקיומי בשל השבעה באוקטובר והמלחמה שבעקבותיו שיש בהם סכנה ביטחונית ממשית, חשש לאובדן הבית ותחושת הביתיות, דאגות לאלו שאיבדו את חירותם ועוד — המענה לכל אלה לדידו של שכטר אינו מצוי בחוץ אלא דווקא בפנים, לא במסע מוסדי וארגוני אלא במסע הפנימי והרוחני. אני חושב שההזמנה של שכטר היא להתבונן במבט אחר על משמעותו של המשבר ועל האופן שבו עלינו להתמודד עמו.

			הספר שלפנינו הוא אפוא הזמנה ללימוד משנה פילוסופית קיומית ותפיסה חינוכית מרתקת, ובו בזמן קול קורא להתמודדות עמוקה עם אתגרי השעה והימים שעוד נכונו לנו. ספר זה הוא בבחינת מפתח להתבוננות מחדש במשנתו של אחד מן ההוגים המקוריים, המרתקים והמאתגרים ביותר שפעלו בארץ במאה העשרים. ספרה של שוסהיים שופך אור גם על המעגלים החברתיים והרוחניים שהושפעו מאישיותו ומהוראתו של שכטר וזכו לכינוי "שכטריסטים". ספרה של שרית שוסהיים הוא גם הזמנה למסע בעקבות רוחניות חדשה, בעקבות עולמות הרוח שבמזרח או מבקשי האלוהים שבמערב. ספר זה הוא קול קורא חינוכי למה שחשוב באמת בשדה החינוך: שביל המהותיות. 

		
	
			הקדמה

			היכרותי הראשונה עם יוסף שכטר התרחשה באחר צהריים קיצי בחנות ספרי יד שנייה בירושלים, בה נקרה לידי ספרו "רוח ונפש". לאחר עלעול קל החלטתי שהוא ממשיך איתי מכאן. זכורה לי עד עתה תחושת הפליאה, כיצד גאתה בי לרגע נשימה עמוקה. חשבתי לי — מהי השפה הזו שמדייקת בי תחושות מטושטשות, עמומות, מעירה בי תודעה בהירה של קיום ומתכנסת סביב מקום נסתר וחי שלא ידעתי שמצוי בקרבי? מילים ורעיונות התרקמו והאירו אליי מתוך הספר הקטן והישן. עם זאת, צצו בי גם קולות ציניים, מקררים, ספקניים. אני זוכרת שהבחנתי בהם, אך התעקשתי לחוות את תחושת הנוכחות החזקה, שהופיעה לה כך בהפתעה, באמצע היום. ייתכן שבאותם רגעים ממש נטמן הזרע לספר זה. בשנות כתיבתי על שכטר חקרתי את ההגות על פי טיבה של כתיבה אקדמית, שהניתוח והביקורת שבה הם שומרי סף הכרחיים ורצויים, אך רישומו של אותו מפגש בראשיתי עם שכטר נצור בי.

			יוסף שכטר (1994-1901) הוא מן הדמויות המרתקות שפעלו בארץ בעשורים הראשונים לקיום המדינה. שכטר חיפש מענה ממשי למשבר המודרניות שהותיר את האדם בודד, מנוכר ורחוק מהאל, מחברת בני האדם, מהטבע ומעצמו. בבסיסה של ההגות השכטרית עומדת קריאה להתכוונות מודעת אל מה שמעבר לקיום היומיומי וחיפוש אחר מישור גבוה בכל מצבי הקיום. הגות זו מציבה שפה חדשה, מסקרנת ומעוררת לקיום אנושי שיש בו חיפוש אחר דתיות פנימית ושאיפה לביטוי הייחודיות של האדם ולאימוץ דרך חיים השואפת לנשגב ולנעלה שבקיום. 

			מעיון מעמיק בכתביו ומשיחות עם תלמידיו מצטיירת הגות ישראלית פורצת דרך, ומחקרים קודמים על אודותיו מצביעים על הוגה שראה למרחוק והקדים את זמנו. כתביו כוללים כ־500 כותרים של מאמרים וספרים העוסקים בפילוסופיה יהודית וכללית, הגות דתית, חינוך, תנ"ך, ספרות חז"ל, חסידות, ספרות עולם, תורות מן המזרח הרחוק ועוד. למרות העושר ההגותי הזה, משנתו חדרה להוויה היהודית הישראלית רק בעשורים האחרונים, אולי כי הייתה צעד מוקדם וראשוני למה שטרם הבשיל מסביב.

			בתקופת כתיבת עבודת הדוקטור שהפכה לספר זה, שהיתי פרקי זמן ביודפת, מקום ההשתקעות הראשוני של תלמידיו של שכטר בשנות השישים. שכרתי חדר בקצה היישוב מול הנוף הפתוח. ביקשתי להתקרב לפיסת החיים המסתורית שבגוש משגב. למרות שבאתי עד לשם כדי להיות לבדי ולעסוק במחקרי העיוני, נדמה שנפשי ביקשה להחיות את התקופה הייחודית ההיא, ומצאתי את עצמי חומקת בערבים השקטים לביתה של רותי אבידור, מוותיקות יודפת, ושומעת על חוויותיה מאותה תקופה. רותי דאגה באופן הייחודי לה לזמן מפגשים עם חברים ותיקים שידעו לספר לי על הגרעין שהקים את יודפת ועל מקומו של שכטר בחייהם. אלה תיארו באופן חווייתי ממרחק עשרות שנים את מפגשי הלימוד עם שכטר ואת העוצמות שתורתו עוררה בהם. איתן ורדי, נגן חלילים, פתח בפני את חדר המוזיקה, המשמש גם כארכיון צנוע לכתבי שכטר. שם, בתיקיות קרטון חומות ישנות, מקופלים מאמרים וכתבים מקוריים של שכטר בכתב ידו המרשים בשלל נושאים, והתכתבויות בינו לחברי יודפת שיש בהן ניסיון קשוב ויומיומי לבנות חיי קהילה המכוונים להעמקת משמעות וקיום פנימי וערכי בכל אורחות החיים. בביקוריי אלה נוצרו מספר מפגשי קריאה ולימוד מרחיבי דעת, ששולבו בשיתוף זיכרונות וברישומי חיים שהותירו בי רושם עז. מפגשים אלה עזרו לי לגעת בעוד רובד שחלקו מילולי וחלקו מעבר לכך. 

			שכטר נולד בד' בתשרי תרס"ב, 16.9.1901, בבית חסידי־למדני וציוני בקודרינצה שבגליציה המזרחית, שהייתה בשליטת המונרכיה האוסטרו־הונגרית. לאביו, שהיה מבית חסידי והתאפיין בפתיחות ובסובלנות כלפי זרמים שונים ביהדות, הייתה השפעה מכרעת על חייו ועל דרכו האמונית. בצעירותו נודע שכטר כעילוי וכאוטודידקט, והיה בקיא בחוכמה יהודית וכללית. בתחילת שנות העשרים לחייו הוא הגיע לווינה, ובשנת 1926, בהיותו בן 25, הוסמך לדיינות על ידי הרב ירוחם פישל אראק. שכטר לימד בבית המדרש למורים בניהולו של צבי פרץ חיות (ה"פדגוגיון"), ובה בעת למד פילוסופיה ולוגיקה. בשנת 1931 הוא הוסמך כדוקטור לפילוסופיה. בעת לימודיו הוא הפך לתלמידו הקרוב ולעוזרו של פרופ' מוריץ שליק, שעמד בראש פורום שנקרא "החוג הווינאי" (der Wiener Kreis). היה זה כינויה של קבוצת פילוסופים, רובם יהודים, שהתכנסו יחד בווינה החל משנת 1928 ודנו בבעיות פילוסופיות בגישת הפוזיטיביזם הלוגי. לפי אנשי החוג, רק משפט אשר ניתן לאימות באופן מדעי הוא בעל משמעות. שכטר, שנימנה עם חברי החוג, טען בניגוד לחלק ניכר מחבריו, כי גם לשפה שאינה מתארת את המציאות באופן מדעי יש חשיבות ומשמעות. שכטר ערער על בלעדיותה של החשיבה המדעית, ושאף לתפיסת עולם שיש בה סינתזה ואינטגרציה בין חלקי התודעה, בין הרציונלי והלוגי לבין הנפשי והרוחני. כזו המסוגלת להכיל משפטים מדעיים בצד משפטים מוסריים ודתיים, ולהכיר בקיומם שווה הערך של הממדים האקזיסטנציאליים שבחיים, של השאיפה למשמעות קיומית ולדתיות פנימית ואינטואיטיבית באדם, אף שכאמור על פי דרישות החוג הווינאי אין לעסוק בהם כי הם לא ניתנים לביטוי באופן פוזיטיבי. שכטר עזב את החוג והחל בניסיון מתמשך להצביע לעבר קיומה של שכבת מציאות נוספת, שהיא מעל המילולי, ושהמסתורין שבה מוצב כחלק ממשי ומהותי של הקיום האנושי. הוא סבר שאת ההיבטים האלוהיים שבחיים יש לבאר ולומר. הניסיון להצביע על המתרחש בנפש כרוך בקושי רב, וגזירה עליו שיחטיא את ההגדרה ההולמת, ועם זאת הוא שב ומנסה לבטא את אותה שפה שתוקה, שתביא ליתר מודעות ולחיזוק העצמוּת הפנימית שבאדם. 

			ביוני 1938, חודשים אחדים לאחר סיפוחה של אוסטריה לרייך הגרמני, עלה שכטר לארץ ישראל. עד מהרה הוא קבע את מושבו בחיפה, שם היה למחנך בבית הספר הריאלי העברי. לימים מונה למפקח חינוכי, והיה שותף עיקרי בהקמת הסמינר למורים ולגננות א"ד גורדון (כיום המכללה האקדמית גורדון לחינוך). שכטר קבע את דפוסי ההכשרה בסמינר ואת התכנים הלימודיים, ולאורך השנים נשא בתפקידים ממלכתיים והיה חבר בוועדות שונות של חינוך, ספרות ותרבות. 

			בהיותו מחנך ב"ריאלי", התקבצה סביבו קבוצת תלמידים לשיחות ולחוגים בנושאי ערכי האדם והיהדות. גישתו החינוכית ומשנתו הייחודית השפיעו עמוקות על קבוצה זו, שכונתה — "שכטריסטים". בניסיון להגשים באורח חייהם את רעיונותיו הפכו חלק מתלמידיו לגרעין התיישבותי, גרעין יוּבָל, ובתמיכת קרן קיימת לישראל הקימו בשנת 1959 את היישוב יודפת שבגליל. שכטר לא עבר לחיות במקום, אך היה מגיע לעיתים לביקורים ולהתארח בחגים. עם פרישתו לגמלאות הוא התמסר ביתר שאת לכתיבת מאמריו וספריו ולשמירת הקשר עם קוראיו ותלמידיו. גם בערוב ימיו מצאו בו צעירים מחפשי דרך ורוח כתובת, והיו באים להיוועץ בו. שכטר נפטר בשיבה טובה בחול המועד פסח תשנ"ד (30.3.1994) ונקבר ביודפת. 

			הגותו של שכטר נחקרה עד כה מזוויות שונות. חלוץ המחקר על יוסף שכטר הוא תלמידו, פרופ' ישעיהו תדמור. עבודתו פורשׂת באופן מעמיק ובהיר את הגותו ואת תרומתו של שכטר לחינוך האקזיסטנציאליסטי־דתי בישראל. ד"ר אשר שכטר, נכדו של יוסף שכטר, בחן את הגותו הארץ ישראלית המוקדמת ואת התעצבותה בשנים אלה, ואף את גישתו התאולוגית. חוקר הדתות ומחשבת ישראל פרופ' רון מרגולין ראה בהגותו מקור פורץ דרך להתחדשות ולהשראה הדתית של בני דורו, שבאה לידי ביטוי בהפניית יחידים וקבוצות לעסוק בטכניקות גופניות מן המזרח, כמו יוגה ושיטות תנועה שיש בהן קריאה להגברת הקשב לגוף, ובחיפוש דרכים להענקת משמעות רוחנית יהודית לשבתות ולימי מועד בדרכים מקוריות. 

			המחקר על הגותו של שכטר שהתחיל במעגלים הקרובים אליו, התפשט עם השנים למעגלים רחבים יותר, שראו בה מקור מים חיים ומצאו בה רלוונטיות רבה. דמויות משפיעות רבות בשדה החינוך מזרמים שונים ביהדות מציינות את שכטר כמי שהמפגש איתו היה אבן דרך משמעותית בבניית עולמם האישי, הרוחני והחינוכי. למעשה, כך גם הייתה דרכי האישית לשכטר. לאורך שנות עבודתי כמורה וכמחנכת בתיכון, כמרצה במכללה ובמגוון תפקידי ניהול והכשרת מורים, נמשכתי לשאלות הזהות העמוקות שמתעוררות בתהליך הלימוד וההוראה; לבירור אותם רגעים שבהם מפגש עם ידע עשוי להפוך לאיכות פנימית מעודנת, מעצבת; תוכן שחוֹבֵר להרהור פנימי, שיש בו משום נגיעה במשמעות חייו של אדם. אין כוונתי לניסיון להפוך נושא לימוד לאקטואלי ופרקטי, אלא לרובד עמוק יותר. לעיתים מתרחש במהלך הלימוד מפגש חי וקרוב של אדם עם תוכן שלמד. מפעים עבורי ללכוד רגעים נדירים כאלה בכיתה ולחזות במעמד של השתקפות בהירה, קשר רעיוני חדש שנרקם. תובנה אצורה היוצאת לאור. רגעי לימוד כאלה הם בעיניי חוויות קיומיות שמהן חצובות אבני הבניין של החינוך. בספרייתי הפרטית נאספו לאורך השנים חומרי קריאה ומקבץ ספרים מעוררי השראה עבורי, שנעים על ציר הפסיכולוגיה־פילוסופיה־פדגוגיה, וגם ביוגרפיות. תכנים אלה העניקו לי את רובד הפנימיות והעומק החינוכי והאנושי שאותם חיפשתי, ודמויות שנראָה לי שבעצמותן ובהגותן החיה ידעו למתוח גבהים ועומקים, להמשיג עבורי את אותן תחושות ואינטואיציות שהזינו את דרכי בשדה החינוך, וליצוק אותן למושגים ולכלים מודעים. 

			אט אט תפסו את מקומם על המדף גם ספרים ומאמרים פרי עטו של שכטר. פעמים רבות שאלתי את עצמי מה הגורם לכך שפגישתי עם עוצמתו ההגותית הייתה כה מאוחרת, כה מקרית. מדוע נראה שהיא נותרה בקרן זווית, ושִמעה לא נוכח ביתר שאת? מחקרים קודמים מציינים שהגותו של שכטר הקדימה את זמנה, ואני מוצאת שיש יסוד של אמת בקביעה הזו, אבל ייתכן שיש טעמים נוספים לכך. הגותו של שכטר במהותה אינה שייכת לבית מדרש מסוים. זוהי הגות הפונה אל היחיד. בכך יופייה ועוצמתה ובזאת חולשתה. שאיפתו של שכטר לחזק את הדתיות הפנימית לא השתרשה באופן מובהק בשום מגזר או זרם חינוכי מוגדר. הוא שיווה לפרקים נרחבים בהגותו היבטים אנושיים־כלליים ותלמידיו נמצאים בכל חלקי החברה הישראלית. 

			סיבה נוספת לכך שאף בית מדרש או זרם רעיוני אימץ את הגותו של שכטר יכולה להיות נעוצה בכך, שבצד השאיפה להגביר את הדת הפנימית באדם, הוא לא השמיע קול חד ונחרץ בנוגע למחויבות לקיום כלל המצוות וההלכה, ואף חיפש מושגים חלופיים, רכים יותר, כדי ליצור קירבה ליהדות. על אף הצהרתו בדבר אמונתו באלוהים טרנסצנדנטי, הוא לא עסק כמעט בהיבט התאולוגי. במקורות אחדים משתמעים דבריו כפשרניים בנוגע להיבטים ההלכתיים של היהדות. אף על פי שניתן למצוא סימוכין לכך שהוא ראה זאת רק כשלב מעבר בין הדתיות הפנימית לקיום מצוות הדת, נראה שבקרב מורים בזרם החינוך הדתי עוררה גישה זו הסתייגות מהגותו, וייתכן שאף הרחיקה אותו מהציבור הדתי האורתודוקסי בארץ באותה תקופה. אלא שגם בקרב הציבור החילוני שכטר לא רווה נחת. בשנות קום המדינה אמירות רוחניות ורליגיוזיות נהדפו על ידי הרוח הסוציאליסטית החילונית ששלטה בכיפה בקרב ציבור זה, ובייחוד בתנועה הקיבוצית, שאחדים מחבריה כן חשו קירבה אליו. ה"שכטריסטים" נהו אחרי שכטר בחפשם אחר המישור הגבוה, וחלק מאנשי יודפת פנו לבסוף לשיטות חוץ־יהודיות כמו זו של גורדייף, וקצתם אף התרחקו מהיהדות. מכל מקום, הגותו לא השאירה את כל תלמידיו בחיק היהדות באופן שציפה, עובדה שעליה הוא הצר. 

			וכך, הגותו של שכטר לא מצאה לה עוגן ממשי. שכטר היה מודע לדבר וניתב את כתיבתו בעיקר ליחידים באשר הם. הוא תיאר התייעצות שקיים עם אחד מתלמידיו בשאלה אם נכון שיעלה על הכתב את הגותו, וזה ענה לו: "בדרך זו מגיעים דברים נכונים ליחידים שהם צריכים להם והם מחיים אותם [...] רואה אתה משימה בזה שיגיעו דבריך ליחידים הזקוקים להם — אל תתרשל בכתיבה ובהדפסה".1 ואכן שכטר עוסק בשאלות קיום האדם בהיבט המציב את הפרט במרכז: 

			סימן טוב הוא לחברה אם ממעטים בה להשתמש בביטויים פרוגראמטיים, כגון: דתי, חילוני, צמחוני, סוציאליסטי וכדומה, מתוך ידיעה שביטויים אלה הם בני חלוף, ושהאישי בא במקום הפרוגראמטי [...] כאמור חשוב שבמרכז יעמדו אנשים ולא פרוגרמות, שהאנשים יהוו חברה מהותית ולא חברה משקית או מפלגתית וכיו"ב.2 

			שכטר אמנם רואה בקהילה גוף חיוני, אך זאת רק בתנאי שהיא מקנה ליחידים שבתוכה קיום בעל משמעות. 

			גורם אפשרי נוסף לכך שהגותו אינה מוכרת דייה הוא כתיבתו המסועפת, שעשויה להקשות על הקורא לזהות את הציר המארגן בה. היטיב לתאר זאת אדיר כהן שהצביע על כך, אך גם ראה את התקווה הגלומה בהגותו:

			תורתו של שכטר ניתנה קטעים קטעים, פרקים פרקים, הברקות הברקות. אין לפנינו משנה סדורה וברורה, לא מיצויה של בעיה עד תומה, לא תפיסה שלימותית אחדותית ולא נסיון עקבי להיות מורה לנבוכי הדור. בכך כוחה וחולשתה כאחד של תורתו. בולטת ענוותנותו וצניעותו הגדולה. תחושה כי אנו נמצאים רק בשלב של עבודת הכנה לקראת מפנה גדול, שאין נתיב נבחר אלא ישנם שבילים קטנים שעדיין לא נתאחדו לדרך המלך.3 

			המחקרים שהזכרתי לעיל תרמו רבות ליצירת מפה מושגית רחבה של רעיונותיו של שכטר ולהעמקת שבילים בהגותו. בשונה מהם, בספר זה אבקש ללכדם לכדי תפיסה שלֵֵמותית אחדותית ולהוביל את הקורא בדרך המלך. החיבור ממוקד אפוא בבירור ציר מרכזי מכליל, שיציע אפשרות לגשת אל מגוון כתביו ורעיונותיו של שכטר מתוך היכרות עם המגמה הכללית השזורה בהם. מאותם נתיבים ושבילים שנחשפו בה עד כה עולה ומתהווה לעינינו דרך הגותית וחינוכית, שיש לה מרכז והיגיון פנימי שניתן לאפיינם, ומערכת מושגים ורעיונות בעלי קווי מתאר של פרויקט פילוסופי מורכב ושאפתני. 

			מבנה הספר

			ארבעת פרקי הספר הם אבני דרך בשביל ה"מהותיות". פרקים אלה דנים במושגים מרכזיים בהגות מתוך זיקתם לרעיון "האדם המהותי", שהוא לטענתי תכלית הפרויקט ההגותי של שכטר. 

			בפרק הראשון, מצב האדם לנוכח המודרניות, מתוארים אתגרי האדם בעידן המודרני לפי שכטר. במרכזם עומדת תחושת הניכור והבדידות הנובעים ממאפייני התקופה, הגורמים לאדם להתרחק מעצמיותו, לאבד את האוריינטציה הנפשית והרוחנית שלו, ועקב כך להישאב לכוחות מסיחים שגורמים לו ולחברה כולה לאבד מפנימיותה ולהתנתק מחיבור לחיים של משמעות וייעוד. מצב זה מאיים על חוסנו הפנימי של האדם וגורם לו לברוח לאמצעים משככים המועילים לטווח קצר, אך פוגעים בחברה וביחידים שבה. 

			בפרק השני, מוות רוחני וחיים משמעותיים, מרבה שכטר להתייחס לנושא המוות בעיקר במובן המטפורי, ומציע הצעה משלו להבנת מושג מרכזי זה. כמחנך, הוא מדגיש את המוות הרוחני האורב לאדם, והגותו היא הנחיה מתמשכת לחיות ולחיוניות על ידי חיזוק הקיום הפנימי. בפרק זה ביקשתי לתאר מגמות המאפשרות את הבחירה בחיים, את המודעות לפיתוי האורב לאדם כדי להסיטו אל ההיבטים המשבריים והממיתים בחיים, ואת המאבק המתמיד בין בחירה בחיים מלאי תוכן, שיש בהם התכוונות למהותי ולאלוהי, לבין היגררות להיבטים המסכנים את קיומו הנפשי והרוחני של האדם. שכטר מעורר את מודעות האדם לקשר המפרה האפשרי שבין ממד החיים וממד המוות, כתהליך קוסמי שאין להתכחש לו ולתרומתו למעגל ההתפתחות הכולל וליכולת ההִתחיות וההתחדשות המתמדת. "מי שרוצה לקבל את החיים — עליו לאבד את החיים".4 האדם הוא ישות מתפתחת הנמצאת במעבר מתמיד.

			הפרק השלישי, המהותיות: בין האתי לדתי, הוא ליבת ההגות. פרק זה עוסק בשלב קיום מקורי זה, ששכטר מוסיף לתבנית שלוש מדרגות הקיום של קירקגור. שכטר מתאר את דמותו של "האדם המהותי" ומבטא אבחנות ייחודיות שמבדילות אותו מהאדם הדתי בלי לאבד את הזיקה שביניהם. הוא מבקש להעמיק שפה דתית יהודית פנימית מול הדת הממוסדת שהוא מצביע על אתגריה. לאורך הגותו נראה שהוא מעמיד את המהותיות כשפה דתית רחבה, החורגת מיחסה לדת הממוסדת ועומדת בפני עצמה כמענה אקזיסטנציאלי־דתי לא דוגמטי למשבר המודרניות, כדרך חיים שמבטאת את השאיפה לחיים פנימיים, לכינון חיים מלאי ייעוד ומשמעות בכל מצבי הקיום של האדם. 

			בפרק הרביעי, חינוך למהותיות, מתוארים ההיבטים החינוכיים בהגותו של שכטר, ומשורטט דיוקן המחנך על פי משנתו החינוכית. על פי תפיסתו של שכטר פעולת המחנך מחייבת אותו למעין התקדשות אישית. ההתקדשות לחינוך היא ביטוי עוצמתי בעל מטען רוחני. המחנך מכוון להוראה דיאלוגית הנבנית מתוך הניסיון המשותף לו ולתלמידיו, לימוד מתוך מעשה, תוך הדגשת החיפוש והבחינה המתמדת. מלבד כתיבת תוכניות לימודים ועשייה רבה בתחום ההדרכה וההוראה, פרצה הגותו החינוכית מגבולות מוסדות החינוך והייתה בעיקרו של דבר הדרכה לדרך חיים.

			לצד הכרת הגותו של שכטר ואופן שזירתה בארבעת הפרקים, חיבור זה מקנה הזדמנות לקוראות ולקוראים להאט, ולפסוע במסע קיומי, לפגוש את הרעיונות באופן חווייתי ולחקור את נקודת מבטם האישית האותנטית.

			האם שכטר והגותו רלוונטיים לאדם הישראלי כיום? 

			בחמש השנים האחרונות פקדו את האדם בישראל שלושה משברים קשים. הראשון שבהם היה מגפת הקורונה העולמית, שהעמידה את האדם הפרטי מול איתני הטבע במצב של הכנעה, חוסר אונים וחשש מצמית. לחברה הישראלית הצטרפו עד מהרה שני משברים נוספים. בסופן של ארבע מערכות בחירות שהגיעו בקושי לכדי הכרעה, הגיעה המערכת הבחירות החמישית שאחריה הוקמה ממשלה יציבה שיזמה עם הקמתה רפורמה משפטית. הצעת הרפורמה עוררה התנגדות עזה והציתה תגובה בדמות הפגנות שהתקיימו לעיתים תכופות, אך מעל כל אלה גרמה לחוויה קשה של ניכור עז ומתמשך בקרב הציבור הישראלי. 

			בשבת שבה חל חג שמחת תורה תשפ"ד, ביום 7.10.2023, בחלוף חמישים שנה ויום אחד מהיום שבו פרצה מלחמת יום הכיפורים, החל המשבר השלישי. ביום זה הותקפו באכזריות מחרידה יישובי עוטף עזה וערים סמוכות בפוגרום שלא נודע כמותו מאז קום המדינה. שוב מצא עצמו האדם בישראל בתחושת חרדה גדולה, חוסר אונים ובעתה, אך הפעם מול רשע אנושי. ספר זה נחתם בעיצומה של ההתרחשות האיומה, כשרוב השבויים והחטופים עדיין מוחזקים בשבי ארגון הטרור, וחיילי צבא הגנה לישראל פועלים בזירות השונות של מלחמת "חרבות ברזל". בשעת כתיבת שורות אלו, מתעצמת התחושה שהחיים במדינת ישראל לא ישובו להיות כמו שהיו, ועולות בעוצמה לסדר היום שאלות על פני החברה בישראל, ובתוכן היחס לערכים, ליהדות, למדינת ישראל, ובייחוד על מקומו של הפרט מול כל אלה. מגוון תחושות, ביניהן חוסר אמון ופירוד, לצד תקווה ובקשה פנימית למציאת דרך בהירה, הולכות ומתעצמות. הגותו של שכטר היא קול ששם את חוסר האונים והמשבריות כנקודות מוצא. דווקא משום כך הוא מהווה קול אפשרי חשוב להובלת מפנה, שתלוי ביחידים שירצו בכך. אני מוצאת רלוונטיות רבה בהגותו של שכטר ובמשנתו החינוכית לאדם בן־זמננו, המתמודד עם ערעור אמיתות מתמשך ומעמיק והמבקש למצוא דרך לחיים שיש בהם פתיחות לבירור הזהות וזיקה למישור גבוה יותר. שכטר ראה במציאות המשברית הזדמנות לטרנספורמציה פנימית ולבירור ערכי מחודש, וממנה ינק את הצדקתה וחיוניותה של גישתו. הגותו כולה מבקשת להצביע על יכולתו הרוחנית של האדם להכריע ולבחור בחיים אותנטיים שמתוכם מתגלה הצוהר אל המטפיזי, בתהליך שיש בו היאחזות בחיוב שבחיים וביכולתו של האדם ליצור גשר אל העתיד. מַדרֵגת המהותיות שהציע שכטר משוחררת מהגדרותיה היהודיות־ישראליות המוכרות, ועל כן היא יכולה לפתוח פתח חדש לעיסוק בזהות היהודית בחברה הישראלית המקוטבת והפצועה של ימינו, לאפשר ליחיד ביחידיותו לחתור למשמעות ולגילוי הממד הרוחני הפנימי שבו במסע של התהוות מתמשכת.

			כאקזיסטנציאליסט־דתי נגע שכטר במתח הרב, אולי גם בניגוד, שבין "אקזיסטנציאליזם" ל"דת". האקזיסטנציאליזם מעמיד את הקיום של הפרט לפני כל מהות או ערך שמחוץ לאדם. משמע, האדם הוא זה שמעצב את חייו באופן אוטונומי, והוא הקובע הבלעדי של ערכי חייו, ואילו הדת מצביעה על מהות הקודמת לאדם ולקיום. האם ניתן ליישב את הניגוד הזה? שכטר נמנה עם שורת הוגים שהראו שהצירוף אקזיסטנציאליסט־דתי איננו רק אפשרי, אלא מתקיים בהתהוות מתמשכת בתהליך התבררות מודע בקרב אנשים ערים. כמורה רוחני לתלמידיו, ובעזרת דיאלוגיות סוקרטית הלכה למעשה, עורר בהם שכטר זיקה לשאלות הקיום ולהתכוונות לחיים מהותיים. זאת, חרף הניגודיות והסתירות הפנימיות המובנות בדרך זו. שכטר סבר שהניגודיות והסתירה הן כוח מפרה ואף הכרחי להתחיות ולכינון העצמיות. היום נראה שהחברה הישראלית כמהה ובשלה יותר מבעבר לפגוש את הגותו של שכטר כקול חשוב בשיח מְרַפא וחוצה מגזרים וזהויות, הגות החפה מתיוג חיצוני סטראוטיפי.

			שדה החינוך מצוי אף הוא במצב משברי בשנים האחרונות. עיסוק משמעותי ומתמשך בתפקידים חינוכיים הוא דרך מאתגרת שמעטים בוחרים בה לאורך זמן. הגותו של שכטר מציעה הבניה מנקודת מבט קיומית ומעשית, ותופסת את השליחות החינוכית כדרך חיים מצמיחה, מעמיקת שורשים, המקרינה על המחנך ועל סביבתו. החינוך בהגותו של שכטר חורג מהשימוש השגרתי שלו והופך לתיאור חובק חיים ולשם תואר נלווה לרוב המפגשים האנושיים החיוביים, המיטיבים, שמקרבים את האדם לתכליתו. בין מילותיו של שכטר מצאתי, כי בזיקות מסוג זה יש משום חיבור למטפיזי ולמקורות הכי פנימיים שבאדם. הכשרה לחיים ולחינוך לפי שכטר כרוכה בהתקדשות מתמשכת לייעוד, שהאמונה באדם ובאלוהי שבו הם יסודות מכוננים בה. 

			ספר זה מציב אפשרות להגביה מבט על השביל המשורטט מאבני הדרך המוצבות לאורך הגותו של יוסף שכטר ולמצוא את הציר המכונן של הגות ייחודית זו. הגותו של שכטר פונה אל היחיד באשר הוא, בקריאה לברר את זהותו האישית, את דרך חייו ואת שאלת הרלוונטיות של יהדותו, מתוך תהייה קיומית ואותנטית. התכנים העולים ממנה והמושגים המשובצים בה מאפשרים שיח פנימי הנוגע במקומות עמוקים המצויים בקרב כל אדם המחפש משמעות לחייו ואת הממד האלוהי שבקרבו. 

			אני מצטרפת אפוא לקודמיי, חוקרי משנתו של שכטר, בתחושה שתם ולא נשלם, ומקווה שספר זה יעשיר את הקורא, וישמש תמריץ נוסף לאלו החשים בחִיות ובחיוניות העולה ממנה להמשיך ולחקור את המרחב השותק, ששכטר ביקש לסמן את שוליו במילים. 

			שלמי תודה

			תודה לפרופ' חנוך בן־פזי על ההנחיה בכתיבת עבודת הדוקטורט שמהווה בסיס לספר זה, על ההכוונה הקשובה והמדייקת ועל העזרה לגעת בְּמילים במה שמעבר. לפרופ' ישעיהו תדמור על שיחות רבות של ליבון וחשיבה, ועל המחקר התשתיתי הראשון החשוב על שכטר, שסייע לי מאוד. לפרופ' רון מרגולין, שתמיכתו בממצאי המחקר היו בשבילי מקור לחיזוק משמעותי. לגב' עפרה פרי, עורכת הדוקטורט, שטביעות אצבעותיה מהלכות בין המילים, לעמיחי ברהולץ עורך הספר, שהשכיל לגעת בטקסט ולהבהיר את הנתיבים שבו. לד"ר אילנה שמיר עורכת הלשון, שליטשה את כתב היד והביאה אותו לידי גמר. לפרופ' אבי אלקיים שפתח לפניי במאור פנים את הדלת של הוצאת אדרא. לביתי האקדמי — המכללה האקדמית הרצוג, על היותה בית חינוך שזכות לגדול ולגדל בו. לרב פרופ' יהודה ברנדס, לפרופ' אלי הולצר, לד"ר רעות ברוש, לרב ד"ר רונן בן דוד, לד"ר אביעזר כהן, לפרופ' דניאל רייזר, לפרופ' עדן הכהן, לד"ר ליגת שליו, לאריה מרקו, ליונתן ברנשטיין ולעמית שוסהיים, על עצותיכם הטובות. ליאיר שני על העזרה בהענקת השם לספר. לרותי אבידור, מדור המקימים של יודפת, על חברות מיוחדת במינה. לרעות פילד, ענת אגמור וגונית פורת, על צעידות השכם בבוקר לעבר יודפת העתיקה ועל רגעים של גילוי לב נדיר ושיחות כנות ומחפשות. למיכל זוסמן־אשל, חיה יאול ויהודית לדרר, על החברות והנוכחות העמוקה של כל אחת מכן בחיי. ומעל הכול למשפחתי — הוריי היקרים הרב שלמה ושולמית שורץ. לאימא, סמל לכולנו לאהבת הלימוד, ולאבא שמגלם עבורי חיים דתיים הספוגים בחיוניות ובנגיעה מתמשכת בעומק החיים. לחמי וחמותי שאורם מלווה את חיינו, ד"ר אליהו יוסף שוסהיים זצ"ל, שאורחות חייו היו עבורי מופת למיזוג השאיפה ל"אלוהי שבאדם" עם יראת שמים כנה ומחייבת, ושושנה רחל תבדל"א, על מסירות ונתינה רבה וחמה לכולנו. לילדיי היקרים, הנצח שבהווה — עמית־זאב וחנה, לביא והלל, אביטל ויובל, אילת ואורי, אלדד־יהודה ואלירז, אפרת, ולנכדיי ונכדותיי. ותודה דרור, שותף ומלווה נאמן בשביל החיים. 

		
	
			פרק ראשון

			מצב האדם לנוכח המודרניות

			משבר וניכור באירופה — שורשי חווייתו הקיומית של שכטר

			בפתיחה לספרו שבילים בחינוך הדור, מכנה יוסף שכטר את שנות השלושים של המאה העשרים כתקופה שיש בה הסתר פנים. הביטוי "הסתר פנים" מבוסס על הפסוק "והסתרתי פני מהם" (דברים לא: יז), ומתאר זמן שבו האל מסתתר כביכול מעמו. לדברי שכטר, בזמן כזה האדם מרגיש בודד ומרוחק: "האנשים [...] אין הם יכולים להתפלל, אין הם יכולים לסעוד יחד כראוי, אין הם יכולים לשמוח. הם יכולים לכל היותר להיות ליחידים, אך לא לעדה חיה ושמחה" (עמ' 19). אבחנותיו של אליעזר שביד יסייעו להבין את רוח התקופה ששכטר דן בה.

			שביד מצביע על "משבר ההומניזם",5 המבטא את קשייו של האדם בהתמודדותו עם מצבים חדשים ומורכבים בתקופה שבין שנות השמונים של המאה השמונה־עשרה ואמצע המאה העשרים, משבר ששורשיו נעוצים במהפכה התעשייתית. בעטיה הופר האיזון החברתי והמדיני באירופה, שהיה יציב יחסית במשך מאות שנים. מתקופה זו ואילך התחדדו אצל היחיד תחושות הבדידות והניכור כתוצאה מהתפרקות הקהילה והמשפחה; האדם נותר אנונימי ומופקר לגורלו. באופן פרדוקסלי, רעיון הקידמה ההומניסטי קידם את ההכרה באדם כפרט, אך הותיר אותו בודד ומנוכר. 

			באשר ליהודים, שביד כורך את משבר ההומניזם עם משבר האמנציפציה,6 ומציין כי למרות שהקידמה לא מנעה את שנאת היהודים, בעשורים האחרונים של המאה התשע־עשרה צעירים יהודים רבים תפסו עמדות מרכזיות במהפכות העממיות שהושפעו מהסוציאליזם ומהקומוניזם. צעירים אלה השתלבו במקצועות של העילית החברתית — בנקאות, עיתונות, ספרות ואמנות, וגם במנהיגות הפוליטית. אלא שההתערות בסביבה נשאה גם "תסמונת של התפרקות וניוון".7 בראשית שנות השמונים של המאה התשע־עשרה ניצבה יהדות אירופה על פרשת דרכים גורלית. האמנציפציה תרמה לטשטוש הזהות היהודית, שהתבטאה בהתפרקות המסגרות הקהילתיות המסורתיות והשפיעה על הזהות העצמית של הפרט. אידאל החירות המערבי, הליברלי, גרס כי האדם הוא בראש ובראשונה אינדיבידואל חופשי, וכי זכותו להגדיר את עצמו ללא תלות בתרבות שירש ובציפיותיה. יהודים שחיו דורות רבים בגטו נמשכו לאידאל החירות, ורבים מהם אימצו השקפת עולם אינדיבידואליסטית, ובחתירתם לשמירה על כבודם האישי ועל רווחתם בחרו להתנתק מן המסורת היהודית. 

			מציאות זו גרמה להוגים יהודים לתור אחר משמעות חדשה ליהדות. כך למשל גרס מרטין בובר (1965-1878), כי "תחייה אמיתית, מן הצורך שתתחיל בשכבות עמוקות יותר, במעמקי רוח העם".8 בובר סבר שרק כשהיחיד היהודי יחוש את עצמו חלק מתהליך רוחני המשותף לו ולאחיו היהודים, יהיה מקום לדבר על תחיית היהדות כולה. תחושה זו, חזר בובר ואמר, נובעת מהשתתפות היחיד בתהליך רוחני עמוק, שכדי לעוררו אין די במעשים סמליים חיצוניים וטקסיים, במעשי צדקה או בתרומה לקהילה, אלא יש לגעת ב"מציאות העמוקה יותר" של היהדות כתהליך פנימי ורוחני. אישים כבובר וכהוגו ברגמן (1883-1975) ראו עצמם שותפים להתמודדות עם משבר היסטורי, תרבותי ורעיוני — משבר התודעה האירופית — ולניסיון התחדשות רוחנית ופילוסופית בחיי הדור.9 

			זהו אפוא השיח הפילוסופי שיוסף שכטר, שהגיע לארץ ישראל בשנת 1938 אחרי כיבוש אוסטריה בידי היטלר (ה"אנשלוס"), היה מצוי בתוכו והושפע ממנו.

			החוג הווינאי ועזיבתו — שכטר מחפש את דרכו 

			משבר האדם המודרני הוא כאמור נדבך מרכזי בהגותו של שכטר, לא רק כתפיסה אינטלקטואלית אלא גם כנושא יסודות ביוגרפיים. שכטר, שנולד בבית חסידי,10 מתאר כיצד השפיע אביו על הסתייגותו מהחוג הווינאי שאליו השתייך, למרות שראה בו בתחילה ברכה רבה.11 

			גישתו של החוג הווינאי, שהעלה על נס את תפיסת העולם המדעית ואת תורת ההכרה — אפיסטמולוגיה,12 הטרידה את שכטר, שכתב בספרו ממדע לאמונה:

			שאלתי את עצמי אם אי פעם עברתי על הלאו העיקרי בתורה והוא הלאו "לא יהיה לך אלהים אחרים על פני", כלומר שחשבתי שהמדע הוא אלוהים, או הכסף או האמנות הוא אלהים. והגעתי למסקנה שבשנות השלושים למאה חשבתי במשך תקופה ניכרת שהיצירה ההכרתית בתחום הלשון היא העיקר בחיים. קשה לי להכריע בדבר אם היתה זאת עבודה זרה אידיאית ממש או בבחינת "שיתוף שם שמים ודבר אחר". ברור לי שדמות דיוקנו של אבי ז"ל היא שהחזירה אותי לאלהים המתגלה באדם. (מסות, שיחות ומכתבים, עמ' 26)13

			החוג הווינאי היה מלוכד בהתנגדותו לגישה המטפיזית ובחתירה לשפה מדעית אחידה. בחיבוריהם עמלו חבריו "לטהר" את המחשבה האנושית מסיגי המטפיזיקה שהותירו הדת והאמונה, ושאפו לכנוּת ולבהירות מחשבתית. המתודה שבה האמינו הייתה "עקרון האימות", כלומר טענה היא בעלת משמעות רק אם ניתן לבדוק ולאמת אותה;14 כל משפט שאי אפשר לגלות את האמת שלו על ידי חקירה לוגית או אמפירית, הוא חסר משמעות. משפטים וטענות מתחומי האסתטיקה, האתיקה, המטפיזיקה והתאולוגיה נדחו על ידי החוג הווינאי בשל היותם חסרי משמעות לשיטתם. החושים והלוגיקה אינם יכולים לומר לאדם מה נמצא מעבר לעולם, ובכלל זה היגדים דתיים שאינם מכילים תוכן קוגניטיבי. לכן אין להם ערך של אמת על פי תפיסת "הפוזיטיביזם הלוגי" — מושג מרכזי של החוג הווינאי שנהה אחר לודוויג ויטגנשטיין, מחבר מאמר לוגי פילוסופי,15 ספר שהגדיר את מה שמחוץ לגבולות השפה ועל מה בעצם אי אפשר לדבר. 

			החוג הווינאי לא היה מקשה אחת; היו בו זרמים שונים. כך למשל גישתו של רודולף קרנפ גרסה, שלא זו בלבד שהשיח הדתי אינו קוגניטיבי אלא שהוא אף מתחזה לכזה, ועל כן יש לזנוח אותו כליל.16 לצד זאת, בקרב חברים אחדים בחוג רווחה שאיפה לעיסוק מחודש ומדעי במטפיזיקה ובדת.

			שכטר, שעלה לארץ בשנת 1938, מתאר כיצד בין השנים 1934 ל־1944 חל בו מפנה שהוביל לשינוי בתפיסת עולמו. הוא הבין שבלשונו של האדם יש משפטים שמשמעותם אינה תלויה באימות. הלשון עשויה שכבות שכבות ויש בהן גילויים — שאותם תפס כאלוהיים — המבצבצים ועולים מבעד לחרכים של המסגרת ההגיונית. אט אט גיבש שכטר הבנה כי תפיסת עולמו קשורה בהבנת משמעות החיים, בטעם ובכדאיות לחיותם, ובצד הנגדי של אלה — בחוסר המשמעות, באפסיות ובריקנות הפנימית. הוא סבר שדווקא בסוגיות מרכזיות אלו המדע עוזב את האדם לנפשו ואינו נותן לו מענה.17 ויטגנשטיין עצמו כתב ברוח זו: "אנו חשים שגם אם כל השאלות המדעיות האפשריות תיענינה, שאלות חיינו תישארנה עדיין כולן בעינן".18 

			שכטר ביקש למצוא דרך שניתן לשזור בה את הפן הנפשי, החווייתי והדתי עם הפן המדעי והלוגי. הוא ניסה להתמודד עם רעיונות החוג הווינאי אך נקלע למבוי סתום. הוא התנתק מהפוזיטיביזם הלוגי ופנה לתורות המזרח ולחסידות. בתפנית שחלה בו הוא שיתף את הוגו ברגמן:

			חשבתי אז שההבהרה הלוגית של המחשבה והלשון היא דרך עיקרית בדרכי התיקון של האדם: שעל ידי טיהור המחשבה מפראזה והשגרה ומהמטפיזיקה יזכה האדם להתחדשות פנימית. המורים שמצאתי אז היו לודוויג ויטגנשטיין ומוריץ שליק. במשך השנים נוכחתי לדעת, כי העבודה הפנימית, שעליה מדובר בספרות החסידית ובספרות של המזרח הרחוק, עדיפה הימנה. (עיונים במחשבת זמננו, עמ' 177-176) 

			משבר האדם המודרני היה הבסיס להתפתחות הגותו, שאינה אלא ניסיון מתמשך להציע פתרון למצב האדם. 

			המושג "משבר האדם", שעמד במרכז דיוניהם של חברי החוג הווינאי, קיבל בהגותו של שכטר כוון חדש מאז עלייתו ארצה. שכטר פנה אל הצעירים היהודים שחיו בארץ ישראל, שלא שמעו על אבי האקזיסטנציאליזם סרן קירקגור והיו רחוקים מפילוסופיה בכלל ואף מרוב מקורות היהדות. תפקידם של המקורות היהודיים ושל מנהגי המסורת היהודית בהגותו הציעו הבנייה מחודשת וחיבור לאמונה ולדת, שמרכזה הדתיות הפנימית. שכטר רצה לבנות גשר למסורת היהודית, שבעבור חלקם הייתה בגדר שמועה רחוקה. 

			שכטר בישראל — מרטין בובר כמורה דרך

			בפילוסוף מרטין בובר בן זמנו ראה שכטר "איש חי רב פעלים"19 שהבין את רוח התקופה; בובר הבין את בדידות האדם המודרני ופיתח חשיבה מטפיזית, חשיבה שיש בה זיקה אל המוחלט. בניגוד לפילוסוף הגרמני מרטין היידגר (1976-1889), שראה את יחסו של האדם אל עצמיותו כזיקה ההכרחית היחידה, בובר טען, שהאדם אינו יכול לעמוד רק ביחס לעצמו. בשונה מההוגים האקזיסטנציאליסטים כגון סרן קירקגור (1855-1813), המבטל את הישות ורואה ביחס אל האלוהות את היחס המהותי האחד הקיים, בובר מדבר על "אנחנו" הכרוך ביחס אל הישות כולה.20 הזולתיות, דהיינו הזיקה ל"אתה" באשר הוא, היא מושג מרכזי ומכריע בהגותו המושפעת מן החסידות. שכטר העריך מאוד את פועלו של בובר בהחייאת המוטיבים החסידיים והעברתם לעולם המחשבה וההרגשה של בני התרבות המערבית. שכטר הוקיר גם את יחסו הכולל של בובר ללימוד העבר במטרה שלימוד זה יהיה מקור חיים בהווה.21 גישתו של בובר באשר להתכוונות ולכמיהה אל המוחלט הנובעות מפנימיותו של האדם ומגדירות את קיומו, תאמה מאוד את רוחו של שכטר. 

			שכטר ראה בבובר מורה המבין היטב את גודל והיקף משבר האדם, והפנה את המתעניינים לספרו של בובר בעיית האדם. בובר "חי את התקופה", קבע שכטר, "וחש מה חסר לה לתקופה מבחינה רוחנית".22 יתר על כן, "היתה בו בבובר שאיפה לצאת מן המֵצר של החושים והשכל. הוא ידע שזהו גם צורך הדור, צורכו של האדם המודרני הסובל מן המצר הזה", מצב שהוביל את בובר לתובנה ש"לא, עולם זה אינו הכל. יש משהו שהוא מעבר לעולם זה, והוא העיקר".23 

			בובר עלה אף הוא לארץ ישראל ב־1938 והשתלב כפרופסור באוניברסיטה העברית בירושלים. לימים אמר על תקופתו: "איני יודע בהיסטוריה שום משבר עמוק כל כך וכולל כל כך כמשבר זמננו".24 ובמקום אחר כתב: "הננו חיים בתחילת משבר גדול, כנראה המשבר הגדול ביותר שנתנסה בו עד עתה המין האנושי".25 לדידו, משחר ההיסטוריה הווייתו של האדם היא חיפוש אחר תפקידו בעולם; את החיפוש הפילוסופי הזה סקר בהרחבה בספרו בעיית האדם. בין השאר סקר את הגותו של קאנט, בייחוד את ספרו ביקורת התבונה הטהורה,26 ושאל שאלות מרכזיות על מהות האדם. לדבריו לאורך הדורות האדם שואל את עצמו ללא הרף "מהו האנוש בתוך האינסוף?",27 שאלה המתעוררת בתקופות שבהן האדם רואה את עצמו זר ובודד בעולם.28

			בובר אמר על האדם בן זמנו כי הוא נמצא במצב של חוסר מחסה ובבדידות מיוחדת, אך מקבל בלב שלם את מצבו החסר בעולם ורואה בו הכנה ל"הכרה מכוונת ושלמה במהות הנצחית והאינסופית של אלוהים".29 רק דמות בעולם הבנוי על אמונה יכולה להביט אל העתיד בביטחון: "ערבותו של ערב נאמן שאנו בוטחים בו".30 בובר תלה את שורשי המשבר בהתפוררות המסגרות האורגניות העתיקות של החיים הקיבוציים, ובאובדן "רגש החיסיון בעולם" ו"הבטיחות הקוסמולוגית", כיוון שקיומן החיצוני השתמר, אך הן התרוקנו מתוכנן ומחוסנן. לדבריו, ביטויו של המשבר בדורו, שבכל מקום שבו אדם מתקרב אל השקט, אל המציאות העצמית של חייו, הוא מוצא את מעמקי הבדידות. וכשהוא ניצב פנים אל פנים מול יסוד הווייתו, הוא ניצב מול מעמקי הבעיה האנושית.31 

			בובר תאר כיצד מזה כמאה שנה הולך האדם ושוקע בתוך משבר, שאמנם במידה מסוימת דומה למשברים הידועים לנו מההיסטוריה, אבל בעניין אחד עיקרי הוא מיוחד במינו — בזיקתו של האדם לדברים ולתנאים החדשים שהתהוו על־ידי פעולתו או בהשתתפותו. אפשר לכנות מאפיין זה של המשבר בשם "נחשלות", כלומר האדם נחשל ופיגר אחרי פועל ידיו; לאדם אין עוד שליטה על העולם שיצר בידיו שלו; העולם נעשה חזק ממנו, משתחרר ממנו ומתייצב כנגדו במעין כוח איתנים, והאדם איננו יודע עוד לכבול את הגולם שיצרו כפיו.32

			על פי בובר, העידן המודרני על התהליכים ההיסטוריים שחלו בו ועל הקידמה המאפיינת אותו, עיצב מצב משברי תמידי ומובנה. 

			יחסו של שכטר להגות האקזיסטנציאליסטית 

			משבר האדם העסיק הוגים רבים בעת החדשה; שכטר הקפיד לציין מה בחר ומה ניפה מכל אחד מהם. כאמור, הוא נסמך בדבריו בעיקר על הפילוסוף הדני סרן קירקגור (1855-1813) ועל מרטין בובר. שניהם נמנים עם הזרם האקזיסטנציאלי הדתי, ועל פי עדותו שניהם השפיעו על הגותו. שכטר ראה את עצמו כאקזיסטנציאליסט־דתי, ויש המצרפים אותו לנציגיו היהודים המוכרים של זרם זה, לצד פרנץ רוזנצווייג ומרטין בובר, ורואים בו מייצג מובהק של האקזיסטנציאליזם הדתי היהודי בישראל.33 מקורות ההשראה שלו ייסקרו בהמשך.

			תחת הכותרת "הוגים אקזיסטנציאליסטים" חוסים הוגים רבים, והמאחד ביניהם היא ההבנה שאין שיטה אחת יכולה לאחד תחתיה את המציאות כולה. למעשה האקזיסטנציאליזם הוא תגובת נגד לצורת מחשבה כוללנית, שהאמת שבה אינה תאורטית ומופשטת אלא קשורה באופן הדוק למושג "אותנטיות". לאותנטיות משמעויות רבות, ולאורך התקופות חלה בו תמורה. ניתן אף לומר שהמעבר מהפילוסופיה הקלאסית להגות האקזיסטנציאלית מתגלם במושג זה. זהו מושג שאינו שייך לעולם של אידאולוגיות ומושגים קבועים כמו "אָרֶטֶה" (arete), מצוינות, שבפילוסופיה היוונית ו"וירטיו" (virtue), מעלה, שבהגות ימי הביניים, המבטאים ניסיון לזהות ולהגדיר את המהות הייחודית של האדם. האותנטיות יוצאת נגד מחשבה כוללנית, שהרי כל ניסיון לזהות ולהגדיר את המהות הייחודית של האדם ואת מיצויו הנעלה ביותר הוא בעייתי, מכיוון שהוא שיפוטי ועומד מחוץ לסובייקט. אותנטיות היא האמת הפנימית של האדם, הכרעה סובייקטיבית על מהות ודרך חייו. במילים אחרות, מהות האדם אינה נקבעת מראש, אלא היא תוצר של קיומו — ניסיונותיו, חרדותיו, משבריו, אהבותיו וכיוצא באלו. ואף על פי שהמושג אותנטיות משמש אצל כל אחד מן ההוגים במובן שונה, הרי אצל כולם הוא מבטא את החיפוש אחר הצדקת המאמץ לחיות את החיים וליצור השקפת עולם רלוונטית, שיהיה בכוחה להאיר כמגדלור המכוון אליו את האדם. 

			עקרונות אלה עמדו בתשתית הגותו של שכטר, הגם שהתייחסותו להגות האקזיסטנציאליסטית מורכבת. מחד גיסא, הוא צידד בשאלות הקיומיות של האדם שעולות מהגות זו, אך מאידך גיסא התריע על הסכנה הטמונה בהגעה לתוהו דווקא בגללה.34 טענתו זו של שכטר הופנתה בעיקר אל ההוגים האקזיסטנציאליסטים החילונים, אך גם לגבי קירקגור הדתי הוא העיר כי יש לבחור מדבריו רק מה שמזין את הנפש ולהתרחק מכל השאר. למרות שזיהה את עצמו כאקזיסטנציאליסט דתי, שכטר סבר כי האדם שניזון מערכי האקזיסטנציאליזם משלם מחיר נפשי ורוחני. מבחינה זו הוא צעד בדרכם של הוגים נוספים, שהצביעו על המתח המובנה שנוצר מאבני היסוד של האקזיסטנציאליזם ובעיקר מהמחשבה שהאדם הוא תמצית מחשבתו ומעשיו, שיכולת הבחירה שלו היא בסמכותו, ושהאחריות האישית שלו קודמת להיגיון ולמוסר, לאמת ולשקר.35 

			שכטר נמצא אפוא בעמדה מעט אבסורדית, מכיוון ששיטתו מבוססת על עקרונות אקזיסטנציאליסטים שהוא רואה בהם פתרון למשבר האדם, אך הוא רואה בעקרונות אלה גם את שורשי ה"מחלה", כלומר את הגורמים למשבר עצמו. מורכבות זו הייתה על סדר יומו של שכטר, והוא היה מודע לה.

			ההגות האקזיסטנציאליסטית — מקורות השראה וביקורת

			ההוגים האקזיסטנציאליסטים שהיוו מקורות ההשראה של שכטר נחלקים לשני מעגלים עיקריים: הנוטים לחשיבה הקיומית הדתית והנוטים לחשיבה הקיומית החילונית. הפילוסופים האקזיסטנציאליסטים הדתיים הבולטים ששכטר הזדהה עם תפיסתם היו קירקגור, בובר ופרנץ רוזנצווייג.36 לפי תפיסה זו, האדם וחווייתו הדתית מצויים במרכז כאשר נקודת המבט שלו אל מה שלמעלה ממנו נתפסת כמקור של עוצמה רוחנית. ההוגים החילונים הבולטים היו פרידריך ניטשה, מרטין היידגר וז'אן פול סארטר, מראשי הזרם האקזיסטנציאליסטי החילוני, ואף שהתייחסותו של שכטר אליהם מועטה בהיקפה, היא חשובה להבנת דרכו.

			סרן קירקגור

			קירקגור ורעיונותיו37 מופיעים ברבים מכתביו של שכטר. הוגו ברגמן תאר את קירקגור והגותו כנקודת מפנה מרוח הפילוסופיה האידאליסטית שדגלה בגישה "אובייקטיבית", לא אישית ואנונימית, שנקודת המוצא שלה הייתה החשיבה הטהורה ועליונות הלוגיקה והשכל.38 אפרים מאיר תאר תפנית זו כך: "הנחת המוצא של האקסיסטנציאליסטים היא שאין באפשרותה של 'שיטה' לכלול את המציאות, ושאין הגות יכולה לספק 'אחת ולתמיד' הסבר סופי לעולם ולקיום האנושי".39 אם הגישה האידאליסטית, שעל פיה ה"אידאות" קודמות למציאות, מבקשת להסוות עובדות המפריעות ל"שיטה", הרי שהמחשבה האקזיסטנציאליסטית מתנגדת לכל "שיטה" ומבקשת לחקור לעומק מציאויות שאינן זוכות לטיפולה של השיטה האידאליסטית. זוהי גישה המבקשת להבין את הייחודי והאישי. שכטר מתאר את קירקגור40 כבעל "חוש מפותח לממד העומק של החיים",41 ומוצא בכתביו מסרים שיכולים לתת מענה למצב המשברי התמידי וליציאה מן המבוי הסתום. המצב שמתאר קירקגור עומד לפתחו של כל אדם שאינו אדיש לשאלות מקומו ותפקידו בעולם. המשותף לקירקגור וליתר האקזיסטנציאליסטים, טען שכטר, "שכולם מכירים בערך הרגע שבו נפרץ האדם הפנימי, קם ונהיה".42

			שכטר לא רק הושפע מקירקגור אלא גם ערך ופרסם את כתביו לראשונה, הנגיש אותם לקהל הישראלי וציין כי "הקריאה בכתבי קירקגור עשויה להביא את האדם המודרני לידי מפנה, לידי ראיה חדשה את המדעי, האסתטי, האתי והדתי".43 הוא אימץ את שאלת־העל של קירקגור — "מה טעם חיי, ומה עלי לעשות?" — והציבה כתפיסת חיים השואפת לקיום פנימי, שהיא לב ליבה של קריאתו החינוכית. שכטר גרס כי "תשובה חוויתית הרגשתית זאת היא ההגדרה של תפיסת חיים רצינית, והשאר אינו אלא פירוש להגדרה זו". הוא האמין וקיווה שהתשובה לשאלת־העל תעמוד "לצעיר בשעות המיפנה וההכרעה שבחייו".44

			ריחוק האדם מהדת השפיע על הגותו הפילוסופית והחינוכית של שכטר. אף בסוגיה זו הגותו של קירקגור — שהיה כומר דני — תרמה לו רבות, מכיוון שמצא בה מקור עמוק להבנת מצוקתו של האדם וסיוע לאנשים לבוא לידי התעוררות רוחנית. שכטר טען כי

			ערכם של דברי קירקגור הוא בזה שהם עשויים לעורר אנשים שנרדם בהם החוש למציאות פנימית, אלה השוכחים את האמת בהבלי הזמן החדש ושוגים כל ימיהם בעניינים חיצוניים, ולהראות להם שעולמם אינו עולם ושחייהם אינם חיים של ממש, ומכאן יש פתח לתשובה. (ממדע לאמונה, עמ' 35)

			אך שכטר לא קיבל את כל מרכיבי הגותו של קירקגור. הוא אמנם ראה בו "סופר הבא מן המקור",45 כלומר מקושר אל הגבוה ואל האלוהי, וכמוהו עודד את האדם לחיפוש האלוהי, אך עם זאת הדריך את קוראיו לתור רק אחר תוכן התורם להתחזקות פנימית ו"אשר יש בו ערך בונה ומחנך בדורנו".46 את המוטיבים במשנתו של קירקגור שיש בהם כדי לייאש את האדם קרא להשליך. היה זה מאפיין מרכזי אצלו גם ביחסו להוגים נוספים — ללקט ולברור את התכנים והמקורות המכוונים להשגת המסרים והעקרונות הראויים בעיניו, ולנפות את הסייגים שאינם משרתים מטרה זו.

			פרידריך ניטשה

			אחד ההוגים המרכזיים שהשפעתם מכרעת בכל הקשור לחילון האדם הוא פרידריך ניטשה (1900-1844).47 לפי ניטשה, האדם הוא סובייקט בעל קיום עצמאי, המתנגד לכל אובייקטיביות. העולם הוא תוצר ידיו של האדם — הוא שברא את כל הערכים, ומה שמניע אותו הוא הרצון לעוצמה. בניגוד להגל, ניטשה ראה בתבונה ביטול של תהליכי החיים המתהווים והתרחקות של האדם מעצמו. לתפיסתו, החיפוש אחר האמת והמוסר הם כעטיית מסכה, הסתרת המציאות הקשה והמתעתעת, ואף האמונה שיש אמת היא הונאה כשלעצמה. במקום זאת קידש ניטשה את המקריות, וכיוון ליצירת עצמיות אותנטית שפתוחה לאמונות חדשות ובנות חלוף בעצמן, ללא התחייבות לאמת מוצקה. 

			ניטשה מערער אם כן על ההגות המופשטת, הרציונליסטית והדיאלקטית נוסח הגל, ומציע חשיבה אנטי תאורטית, סובייקטיבית, יצירתית ודינמית.48 הוא רואה במוסר מנגנון סילוף ערמומי המדכא את החירות, ובאלוהים תרופת נגד לרצון לעוצמה הטבועה באדם והפיכת עצמו לאפס.49 לדידו, האדם הוא מחוקק המציאות ובידיו אפשרות פעולה ללא גבול, הפתוחה לפעילות חורגת ומקורית, ואילו האלוהים מפריע להוויה זו.

			שכטר העריך את ההבחנות של ניטשה, אך לא חסך את ביקורתו. הוא טען כי

			ניטשה מדבר על העיקר, על המעמקים. בלעם המודרני הזה היטיב לראות את הפרובלמטיות הפנימית של האדם המודרני יותר מכל ההוגים. אבל הוא פותר את בעיית הניתוק בהצעה של ניתוק מוחלט. האציל של ניטשה הוא בודד לגמרי ומה יושיענו זה? (ממדע לאמונה, עמ' 114)

			שכטר קיבל את מלחמתו של ניטשה בהיסטוריה ובמדע האוניברסיטאי, שהוא ידע מנותק היוצר הפרדה בין המחשבה לחיים,50 ואף ביטא הסכמה לדרישתו של ניטשה למעשים "המחיים את הפעולה",51 שבהם אין פער בין המעשה לחיים הפנימיים של האדם. אולם ניכר כי לצד הסכמה ודמיון רחב ביניהם, הניכור מהאלוהות הוא שגרם בסופו של דבר לשכטר להסתייג מהגותו של ניטשה.52

			ז'אן פול סארטר

			אקזיסטנציאליסט חילוני משפיע נוסף, גם על שכטר, היה ז'אן פול סארטר (1980-1905).53 אצל סארטר, האדם חי ב"חירות", בעולם ללא אלוהות שהקיום בו קודם למהות, ובניסוחו של יעקב גולומב: "זהו עולם ללא אלוהים וללא סיבות תכליתיות [...] אבסורד זה מעורר בו תחושה של חלחלה ומבוכה. קיומו חסר המשמעות בעולם חסר טעם מפחידו. הוא חש באימת האין, שהיא אימת המוות".54 "האלוהים אינו קיים ויש להסיק את כל המסקנות הנובעות מכך",55 כתב סארטר, ומאחר ש"אין עמוד אש בעולם הזה",56 הרי האדם הוא זה שבורא את הערכים, הוא נידון לחיות בחירות ולהחליט על גורלו, והוא היוצר והקובע אותו. 

			מבין התיאורים המנתחים את מצבו של האדם המודרני, תיאורו של סארטר קשה במיוחד, והמוטיבים שבו עוברים כחוט השני בכל יצירותיו הפילוסופיות והספרותיות.57 הוא מתאר באורח שיטתי את מצב האדם המודרני בחיבורו "האקזיסטנציאליזם הוא הומניזם",58 חיבור הנחשב למעין מצע של האקזיסטנציאליזם האתאיסטי, המתמצה בנוסחה "הקיום קודם למהות". סארטר דן שם בשלוש תחושות־חוויות מהותיות לאדם המודרני: חרדה, נטישה וייאוש. על החרדה הוא כותב:

			האקזיסטנציאליסט מכריז בגלוי שהאדם שרוי בחרדה. פירוש הדבר, שכאשר אדם מחליט לעשות משהו, והוא מכיר בעובדה שהוא חייב לעשות מעשה זה לא רק לגבי עצמו, אלא שבכך הוא מעין מחוקק הקובע דרך פעולתה של האנושות כולה, אין הוא יכול להשתמט מרגש של אחריות מלאה ועמוקה. אמנם, ישנם רבים אשר חרדה מעין זו אינה ניכרת בהם, אולם אנו טוענים שהם רק מסווים את חרדתם או נסים מפניה. (סארטר, האקזיסטנציאליזם הוא הומניזם, עמ' 16)

			החרדה הקיומית היא החרדה מפני האפשרות שמא תובנותיו של האדם ביחס לחייו, ביחס למה שראוי לו לעשות, מזויפות, מעוותות, לא־אמיתיות; שמא האותנטיות שבו איננה אותנטית. בהקשר לחרדה, סארטר מביא בחיבורו הנזכר את דמותו של אברהם בסיפור העקידה החרד האם הקול הנשמע לו הוא אכן קולו של האלוהים. בבואו לתאר את תחושת הנטישה, כותב סארטר: "וכשאנו מדברים על הינטשות, אנו מתכוונים לכך שאלוהים אינו קיים ושיש להסיק את כל המסקנות הנובעות מכך, עד תומן", ומוסיף כי "דוסטוייבסקי כתב פעם 'אם אלוהים אינו קיים, הכול מותר', ועבור האקזיסטנציאליזם זוהי נקודת המוצא". הייאוש אצל סארטר נובע מכך שמלכתחילה איננו מסוגלים להבין, ובוודאי לא להשפיע, על מה שמחוץ לגבולות היכולות של האדם, של האנושות.59 

			"סופרי האפס" מול "תורת החיים" — הביקורת והאלטרנטיבה

			רבים תקפו את סארטר ואת חבריו האקזיסטנציאליסטים על הדימויים הללו, הטרגיים כל כך, על מצבו של האדם. בייחוד היו אלה אנשי הכנסייה שראו בכתבי האקזיסטנציאליסטים קריאה לניהיליזם השולל לא רק את האלוהים, אלא גם את האדם. גם שכטר הסתייג מהם. בספרו ממדע לאמונה כתב על ההוגים האקזיסטנציאליסטים: "נמשכתי אחריהם בעיקר לעניין חיפוש המשמעות, שקיבלתי מקירקגור. אבל מאסתי ברבים מהם, כמו סארטר והיידגר".60 ברשימה קצרה שלו בשם "סופרי האפס", הוא מביע את התנגדותו הנמרצת כלפי "סופרים בדורנו שכל אמנותם בכך שהם מתארים את האדם המודרני האפסי, האסופי, המקרי, הבודד, נטול־הבסיס, נטול־המולדת וכדומה. יש המתארים את המצב הפנימי הזה באופן פשוט ויש מהם המתארים אותו באופן אלגורי־חלומי".61 הוא מחריף את הטון ואף מאשים: 

			באתי לכלל דעה שאין הסופרים האלה מצטערים כלל על כך שהדור הגיע עד נקודת האפס. להיפך. שמחים הם בחלקם. הם נהנים מאוד שעולה בידם לתאר תיאור אמנותי את ההתפוררות ואת חוסר הבסיס ואת חוסר האמונה והתקווה של הדור. הם נבנים מחורבן הדור ומרוצים מעצמם, ומשהגעתי לדעה זו חדלתי לכבד אותם.62 

			אעיר עם זאת ששכטר חטא אולי בהכללה, שכן עיון יסודי בכתיבתו של סארטר מצביע דווקא על קריאה להעצמת דיוקן האדם, על האדרת האחריות המוטלת עליו ועל רעיון "היותו נידון להיות חופשי", חופשי לעצב את חייו. סארטר עצמו מציין את הביקורת המוטחת נגד האקזיסטנציאליזם על היותו שוללני, נעדר תקווה ואמונה, וטוען כי

			אין הוא יכול להיחשב פילוסופיה של שוויון נפש מאחר שהוא מגדיר את האדם על ידי פעולותיו; הוא גם איננו תיאור פסימי של האדם, שכן שום משְנה איננה אופטימית מזו המעגנת את גורלו של האדם בתוכו הוא. גם אין כאן ניסיון לרפות את האדם מפעולה, שכן אנו אומרים שאין תקווה אלא בפעולתו.63

			התנגדותו של שכטר להוגים האקזיסטנציאליסטים האתאיסטים ובהם היידגר, סארטר וקאמי, נבעה בין היתר מכך שהם יוצאים מתוך עמידתו של האדם מול החידלון, וכן מכך שהגותם נובעת "מתוך המועקה שהתגברה באדם". הם רואים לדעתו את העיקר בפחד הקיומי ובהרגשה שהאדם עומד מול הכאוס, המוות, החידלון, ובשל כך הגותם משקפת ומבססת את המציאות המשברית כמעגל שאי אפשר לצאת ממנו, והחירות הפנימית שהם בוחרים בה לא תוכל לשמש לאדם קרש הצלה. ובניסוח אחר: אם ההגות האקזיסטנציאליסטית החילונית רואה באדם את המקור לכול, הרי ששכטר סבור כי "אין לחשוב שהאדם כמות שהוא הוא היסוד לכל, כי עיקרו של האדם אינו במה שהוא אלא במה שאינו עדיין".64 לשיטתו, האדם אינו יכול לשאוב את כוחו ולהיבנות מתוך האפסות ומתוך החידלון והשלילה, ויש לראות ברגעים ובשעות של השראה והתחדשות את שעותיו היפות של האדם, את נקודת המוצא. כאן נכנסת נקודת המבט היהודית: נקודת המוצא ל"חשיבה חיובית" צריכה להיות יציאת מצרים וקריעת ים סוף ולא הצליבה של ישו כפי שהיא בנצרות. שכטר מצטט את מורו מוריץ שליק: "יש רגעים בחיים שבהם כאילו מחיצה נופלת ואנו מרגישים עצמנו קרובים ללב העולם".65 הוא מפנה את האדם לשאוב את כוחו מן הנתונים החיוביים שבו, וגורס כי תקוות האנוש היא זו שאמורה לעמוד במרכז הווייתו בלי לתת לצד המוות לכוון אותו.66

			שכטר, שהגדיר את היידגר וסארטר כ"אבות נזיקין",67 טען ש"לא שאינם מעמיקים למדי, אלא כיון שהרקע הנפשי שלהם הוא נטול אמונה, הרי גם בפנותם פנימה אינם מגיעים אלא למקום התוהו".68 זוהי תמצית יחסו המורכב של שכטר להגות האקזיסטנציאליסטית, שלצד עקרונות אקזיסטנציאליסטיים המהווים תשתית רחבה וגשר להגותו, הוא הבליט את החסר שבהם: 

			על אף שהאקסיסטנציאליזם עולה על האחרים, נוגע בחיים הפנימיים, באהבה, בכיסופים, בפחד מפני החידלון ועוד, הרי שגם עליו מוטלת סכנת כליה ועקרות אם אינו מביא לידי תורת חיים. (לנבוכי זמננו, עמ' 171)

			המודרניות, משבר המדע וקריסת האידאולוגיות

			הביקורת על המדע — מקורות ההשראה של שכטר

			את רישומיו של המשבר המודרני והשפעתו על האדם ניתן למצוא בשלהי מלחמת העולם הראשונה. אז בא לידי ביטוי שיברונה העמוק של הפילוסופיה אל נוכח האכזבה מן היומרה של העולם הנאור ומההבטחה של המדע ליצור עולם טוב יותר. "יסודות המדע התמוטטו ואנו עומדים לפני האפס", כתב הוגו ברגמן.69 שכטר ראה בגישות המבוססות על המדע בלבד גישות מתות שעבר זמנן. לדעתו, הן אינן יכולות לבטא את תפיסת החיים, מכיוון שלשאלות החיים אין מענה אובייקטיבי. המדע אינו נותן מענה לשאלת טעם החיים, כי בכוחו רק להתבונן מהצד. המדע אינו אלא "מקלט למשתמטים מן האחריות של ההוויה האנושית",70 שכן הוא כשלעצמו אינו אלא "ענין רפלקסיבי מחשבתי מעניין ומעורר מצד אחד, ומכשיר טכני יעיל ומפותח מצד אחר, ובלבד שלא ייהפך לתפיסת חיים".71 למדע אסור שיהיה מרכז פנימי; עליו להיות חיצוני ואדיש כלפי משמעות חייו של האדם וכלפי ערכיו, ולהתרחק מהספֵרות הפנימיות, משום שרק בכך הוא מקיים את תפקידו. 

			בפסיכולוגיה ראה שכטר ניסיון מדעי לעסוק בתהליכים נפשיים, אך ניסיון זה לוקה בחסר לדעתו, כי מדע באשר הוא הופך הכול לחיצוני ומקפיא את התהליכים הפנימיים. ההתפתחות הטכנולוגית פרי המדע המודרני היא גורם מרכזי לניתוק בחייו של האדם. "ראשית כל חשוב לנו למצוא מתודות כיצד להגן על נפש האדם, על המחשבה הרעננה ועל הרגשות האישיים האמיתיים מפני הטכניקה ומפני הציוויליזציה ומנגנוניה העומדים עליהם לכלותם".72 מאחר שהשינויים הטכנולוגיים מתרחשים באופן כה גורף ומהיר, טוען שכטר, האדם מאבד את השליטה עליהם ואת היכולת להפנימם, וכך מתגברות בו תחושת התלישות והזרות. אזהרותיו כמוהן כנבואה שנאמרה בטרם ההתפתחות הטכנולוגית של ימינו.

			כדי להבין את האווירה שבה פעל שכטר, ראוי להכיר את עבודותיו של ההוגה והפסיכולוג החברתי אריך פרום (1980-1900), שרעיונותיו פרושׂים בגלוי ובמרומז לאורך הגותו73 והוא מצוטט על ידו לא אחת.74 וכך כתב פרום: "בחיפושיו הממושכים אחר האמת המדעית צבר האדם ידע רב, שעשהו אדון לטבע. הצלחתו היתה עצומה. אולם כששם את הדגש בטכנולוגיה ובצריכה החומרית, איבד האדם את המגע עם עצמו ועם החיים".75 פרום סבר כי האדם המודרני חסר עצמות פנימית, ותאר אותו כיצור ש"בולע" את השפע העומד לפניו אך לא בא על סיפוקו, ובכך הוא מסכן את קיומו הפנימי: "הנאתו בבליעת סחורות ותמונות וכתבי עת וספרים וסרטים. והעולם אינו קיים אלא כדי להשביע את רעבונו. העולם הוא תפוח ענקי, בקבוק ענקי, שד ענקי, והוא יונק ממנו עד בלי די" (שבילים בחינוך, עמ' 106). 

			שכטר שותף לתפיסה זו ומגייס את המושג "עבודה זרה" כדי לתאר את האדם המודרני: "עיקר החטא של עבודה זרה בימינו הוא בהשתעבדות האדם למכונה. אדם שהייצור והשימוש בייצור הוא תוכן חייו וכל אישיותו משועבדת להם, הוא עובד עבודה זרה", ולכן עליו לצאת "למלחמה פעילה בכוחות הדמוניים של הטכניקה" (מאבק רעיוני, עמ' 313). באותה רוח פרום מספק כמה קטעים נפלאים שלא נס ליחם: 

			אדם יצר לו עולם של דברים מעשי ידי אדם במידה שלא נמצא לה תקדים. הוא כונן מנגנון חברתי מורכב לשם פיקוח על המכונה הטכנית שבה. אולם כל אותה יצירה מעשה ידיו ניצבת מעבר לו ומעליו. האדם אינו חש עצמו כיוצר ומרכז, אלא כמשרתו של גולם, יציר כפיו. ככל שהכוחות אשר להם יקרא דרור יהיו יותר רבי עוצמה ועתירי ממדים, כן יחוש עצמו יותר חסר אונים כבן אנוש. הוא מתייצב למול כוחותיו שלו כשהם גלומים כדברים אותם יצר — כשהם מנוכרים ממנו. הוא נשלט על ידי יצירת כפיו ושוב איננו אדון לעצמו. האיש בנה עגל זהב ואמר "אלה אלוהיך ישראל אשר העלוך ממצרים" (שמות לב). (פרום, החברה השפויה, עמ' 129)

			ועוד: 

			האדם הופך להיות סרח עודף למכונה, נרדה על ידי דרישותיה ודרך פעולתה. הוא הופך ל"אדם הצורך" שכל שאיפותיו מצטמצמות ברצון לצרוך יותר ויותר [...] כבורג במכונת הייצור, האדם אינו עוד יצור אנושי אלא חפץ. הוא מעביר את זמנו בפעילות שאינה מעניינת אותו. בחברת אנשים שאין לו עניין בהם ובצריכת מוצרים שאינו זקוק להם [...] האדם משול לתינוק נצחי, שפיו פעור לבלוע, בלי מאמץ ובלי פעילות פנימית. (שם)

			פרום רואה את מצבו של אדם זה כחולה הסובל מדיכאון עמוק שהוא חלק מ"תסמונת הניכור", ובשל כך האדם אינו מתייחס לעולם בצורה פעילה, הוא חש עצמו חסר אונים, בודד ומלא חרדה, ומאבד את תחושת העצמיות והשייכות. השאלה החשובה היא אפוא לאן מטה האדם את מחשבתו ובמה הוא רואה את עיקר חייו. 

			שכטר אינו מטיף להתנזרות מהטכנולוגיה, אלא לבחינה פנימית של מקום החוויה וההכרה של האדם את תפיסת חייו. על האדם לבחון מהו המקום של הטכנולוגיה בחייו ואיזו חשיבות הוא מקנה לה. לשיטתו, ההקלות וההישגים הטכניים חשובים לאדם רק אם אינם פוגעים בחייו הפנימיים.76 בדומה לשכטר, מורו וחברו מרטין בובר טען שהעולם המכני השתלט על האדם וגרם להשלכות פסיכולוגיות קשות לנשמתו. האדם איבד את "רגש המפעל", היינו את היחס הפנימי למה שהוא עושה ומבצע, ואף את "רגש המידה", כלומר את היכולת לבחון את מהות הדבר.77 

			את שורשי המשבר במדע אפשר למצוא בפילוסופיה. הוגו ברגמן78 הצביע על הגותו של עמנואל קאנט (1724-1804) כנקודת מפנה דרמטית. הפילוסופיה שלפני קאנט, ובייחוד זו של דיוויד יוּם (1711-1776), הרסה את הביטחון התמים של האדם בעולם ובחוקיותו. יוּם הציב סימן שאלה גדול מעל החוקיות שבעולם, שקודם לכן נראתה מובנת מאליה. קאנט רצה להציל את המדע מספקותיו של יוּם, וקבע את יסוד חוקיותו של העולם בתוך הסובייקט, כך שהשכל מטיל את חוקותיו על הטבע. בכך העביר את נקודת המרכז לסובייקט ודרש שהדברים ייסובו סביבו, כשם שקופרניקוס הצביע על מרכזיות השמש בהסבירו שכוכבי הלכת הם אלה שמסתובבים סביבה.

			שכטר עמד על כך שבעבר חששו אנשי הדת שמא יערער המדע את עמדתם, אך כעת חששם מופנה לפגמים שעלולים לחול בנפש האדם בעקבות המחקר והמדע.79 לדבריו, מציאות המאה העשרים הוכיחה שהם צדקו. התקדמות המדעים והטכנולוגיה פגעה בטעם החיים, בפנימיות האדם, ויצקה לעולמו הפנימי ספקנות ומתיחות. עוד אמר כי בעקבות המדע נוצר "פירוד גדול", כך שהצד החיצוני השתחרר מהצד הפנימי ונעשה בלתי תלוי בו, ועקב כך הצד הנפשי של האדם הולך ומתרחק מתודעתו. גם בעולם הרפואה נוצר נתק בין הצד הפיזי לבין הצד השני, "היחס האישי, שהוא היסוד האלוהי", הולך ונעלם ממנה.80 

			האכזבה מן המדע ומשבר האדם היו אפוא קרקע פורייה לצמיחתן של תיאוריות אקזיסטנציאליסטיות על אודות "אותנטיות" במקומן של ידיעה והכרה מוחלטות. המדע קשור בחיפוש אחר "אמת", שהוא היפוכה של ה"אותנטיות", של החירות במובנה הפרטי והאישי.81 האקזיסטנציאליזם מחפש אמת בלתי מדעית, ומשבר המדע הוא למעשה ביטוי לניגוד שבין החיפוש אחר האמת האובייקטיבית לבין הוודאות הסובייקטיבית.

			"הרבה מן המדענים השתחררו מן הרוחני־נפשי, ועבודתם נעשתה בלתי תלויה בנשמה" כתב שכטר בנוגע למשבר המדע.82 במבט מרחיק ראות הוא היטיב להצביע על חולשותיו של העולם הטכנולוגי: 

			האדם בזמננו אומר בלבו: אמנם זכיתי בתוספת השכלה ובתוספת נוחות ובאריכות ימים, אך המחיר שאני משלם בעד אלה הוא גדול וקשה לקבוע אם כל זה כדאי, כי החברה הנוכחית שלי קרובה להיות מופשטת, והיחס האישי שבין אדם לאדם פוחת והולך ועוד מעט יתקיים הקשר בין אדם לחברו רק באמצעות משרדים ומחשבים, ויהיה זה עולם שחסרים בו היסודות העיקריים של הקיום והם החסד והרחמים, ובעולם שאנונימיות ובדידות שוררות בכול נעשה האדם אומלל. (פרקים במחשבה דתית, עמ' 26)

			מדהים לקרוא בימים אלה, כי בשנות השישים של המאה שעברה שכטר סבר שהיחס האישי בין אדם לאדם פוחת והולך ועוד מעט יתקיים רק באמצעות משרדים ומחשבים: "עולם שחסרים בו היסודות העיקריים של הקיום והם החסד והרחמים, ובעולם שאנונימיות ובדידות שוררות בכול נעשה האדם אומלל".83 מול אלה הוא מדגיש את חשיבותה של התחדשות דתית פנימית. 

			חוויית התלישות מול החיבור לטבע

			אחד הביטויים להתרחקותו של האדם מחייו הפנימיים הוא ניתוקו מן הסביבה הטבעית, ה"קוסמולוגית" בלשונו של שכטר. זהו ניתוק כפול: הן מן המקום, מתחושת הביתיות והקשר לאדמה, והן מן הזמן, מעונות השנה וההשפעות שלהן על נפשו של האדם. לפיכך שכטר החשיב זאת כאתגר חינוכי: 

			מניע חשוב בחינוך הוא השיבה לחיים בנוף הטבעי, הניסיון לחדש את הקשר אל היקום, קשר שנחלש מאוד בתקופה המודרנית. הקשר הבלתי אמצעי לעולם ומלואו (הקשר הקוסמי) הוא נתון רוחני בעל ערך רב בחיי אנוש. אמנם כלי העבודה החדישים והתלות בשוק גורמים להרחקת האדם מן היקום: ובעיקר עשויה התלות בשוק הכלכלי לרוקן את הקבוצה מתוכנה, כי אחד העיקרים של הקבוצה היה ויהיה חידושו של היחס לשדה, לצומח ולחי [...] שהרי בכניעה מוחלטת מקפחים את הערך העיקרי: את היחס ליקום. (מבדידות, עמ' 276-275)

			במקום אחר שכטר אף קובע, כי "אחד הדברים החשובים בחייו של האדם הקדמון הוא הקשר החזק שהיה קיים אצלו בין עונות השנה לבין ההרגשות הנפשיות והגופניות שלו".84 כאן גם משתלבים גורמים שונים לכדי עניין אחד: שכטר זיהה את ערעור הרגשת הביטחון של האדם עקב ניתוקו מביתו ומאחיזתו באיכות הזמנים המשתנים בשנה כגורם לתחושת תלישות ולנטייה לבהילות.85 אמנם גם בעבר אנשים היו נודדים ממקום למקום, אך אז קיומם הפנימי היה חזק, ואילו כיום "לכל יש נטייה לרחף באופן חופשי באוויר, כבניינים הגדולים אשר בנה האדם שהשתחררו מן הקרקע. גם מעשי ידיו של האדם הולכים ומשתחררים ממנו, כשם שהוא עצמו השתחרר מן היקום".86 

			גם בהקשר זה תובנותיו של פרום על מבנה האישיות של האדם המודרני87 רלוונטיות להבנת שכטר. במנוס מחופש מתאר פרום את ניסיונו של האדם להתגבר על המשבר התרבותי והחברתי של התקופה. לדבריו, החרדה מהחופש נבעה מקריסת העולם של ימי הביניים; אז למרות הסכנות הרבות שארבו לאדם הוא חש את עצמו בטוח ומוגן. והנה, לאחר מאות שנות מאבק הצליח האדם להגיע לשפע חומרי שלא היה כדוגמתו, ואף עלה בידו לעמוד בפרץ מול משטרים טוטליטריים, אך הוא עדיין סובל מחרדה ומתפתה למסור את חירותו בידי רודנים מכל הסוגים, או לאבדה בהופכו את עצמו לבורג קטן במנגנון — לא עוד אדם חופשי, אלא אוטומט.

			כאמור, שכטר מוצא את מקור הביטחון שהיה לאדם מתוך חיבורו לטבע ולעצמו. על כן הוא רואה סיכוי למצוא בשבטים הפרימיטיביים ובתרבות הקדומה את מה שחסר בתרבות המודרנית, גם המערבית וגם המזרחית: "הבעיות העיקריות משותפות הן למזרח והן למערב גם כיום: ריבוי האוכלוסייה בעולם, והרעב או האבטלה הנגרמים על ידי כך, התפתחות התעשיה והיתלשותו של האדם מן היקום, הצפיפות בערים ובדידותו של אדם בתוכן".88 תחושת הפירוד גורמת לבריחה לתרבות פנאי, להסחה מכאב הבדידות והניכור, אך היא עשויה לגרום לחיפוש מעמיק אחר תוכן חיים והתבדלות מן הבידור המרוקן את הנפש.89 

			חוויית הבדידות והניכור בהגות — שכטר על רקע תקופתו

			הניתוק מן הזמן והמקום המוביל לתחושת בדידות הוא אחד ממאפייני המשבר, ובדומה לבובר90 ולרב סולובייצ'יק91 גם שכטר הבחין בפוטנציאל החיובי הטמון במשבר זה ובהזדמנות שהוא מייצר. 

			ההתמודדות עם מצב משברי אפיינה את שלהי מלחמת העולם הראשונה ואת התקופה שבאה בעקבותיה. נושא המשבר, שהיה נפוץ בשיח האינטלקטואלי בגרמניה שאחרי מלחמת העולם הראשונה, הופיע במגוון הקשרים, ואחד הבולטים והמשפיעים מבין ההוגים שעסקו בו היה מרטין היידגר, שדן בתוקף החשיבה המדעית ויחסה לפילוסופיה. בהרצאותיו בשנת 1925 הוא התמקד בשאלת משבר התודעה המדעית והציגהּ כבעיה מהותית הקשורה לכך ש"המדע הוא תוצר של חשיבה חסרת שורשים".92 את משבר המדעים הוא תיאר כמאפיין את האדם המודרני המנותק משורשיו הקיומיים, הנבלע במרחב של אנונימיות סתמית ומאבד את עצמו בתוכו.93 מנגד, היידגר ראה במשבר מקור לצמיחה וגשר המאפשר מפנה לעבר עצמיות אותנטית. לשיטתו, המענה למשבר הדור הוא התחדשות רוחנית עם כינונו של סדר יום אינטלקטואלי ואקדמי חדש, כזה שיהיה מחויב למקורות העתיקים של המחשבה אך גם יהווה חזון פוליטי עכשווי.94 

			דברים אלה של היידגר תאמו עמדה שרווחה בארץ ישראל שהייתה מחויבת לכינון תרבות חדשה, וכללה הצהרת אמונים לשורשיה של היהדות לצד פעילות בהקשר של המפעל הלאומי המתחדש. ייתכן שבעצם העובדה שהוגו ברגמן פרסם את "הפילוסופיה של מרטין היידגר"95 הייתה מעין בקשה מפורשת שלו להציע "גוף ידע מקומי שיהווה תשתית לפילוסופיה המתפתחת העברית".96 ואכן התייחסותו של היידגר למשבר האדם היא גם נקודת המוצא להתייחסותם של הוגים יהודים בארץ ישראל, ויש לשער שגם של שכטר. הוא הרבה לתאר את הבדידות הנובעת מהחיים בסביבה הטכנולוגית המודרנית, ומבחינה זו הוא עומד בשורה אחת עם הוגי דורו.97 

			בהתנגדותו של היידגר לאורח החיים המודרני ה"סתמי", ראה ברגמן אלמנטים רליגיוזיים פוסט ניטשאניים. המשבר של היידגר, שהוא נטול אל טרנסצנדנטי, מבטא עמדה דתית של עידן חילוני הבוקעת מתוך עצמיות סופית, בודדת וחסרת יסוד פוזיטיבי. זוהי עמדה שמחדדת ומעצימה את משבר הדור ואינה מוצאת לו פתרון אלא משכפלת אותו. 

			אם ננסה לזקק את תמצית המשבר מתוך התיאורים הרבים בכתביו של שכטר, נגלה כי בכולם ניכרת הטענה שהאדם בעידן המודרני "מנותק ממקורו הפנימי", שהוא גם מקום חיבורו של האדם לאלוהיו. האדם שמתאר שכטר בנוי משני רבדים: רובד פנימי הפועל על פי רעיונות ותחושות כמו חופש, תלות, אהבה, אימה ובדידות, ורובד חיצוני הפועל על פי מניעים חיצוניים — חברתיים, נימוסיים, כלכליים, פוליטיים ועוד. במצב בריא, החיים הפנימיים הם העיקר והם מקרינים על החיים החיצוניים. אך הניתוק של האדם המודרני מיישותו הפנימית גרם לכך שהשפעת הרובד הפנימי על החיצוני הופסקה, והאדם חי רק את הרובד החיצוני של חייו.98 עוד כותב שכטר כי "המקריות מתגברת באדם המשכיל משום שבתפיסתו הכללית נפרד העולם החיצוני מחייו הפנימיים, ומן הכמיהה הטבעית שבו לתוכן חיים".99 פירוד זה ניכר "בכל פינה מפינות חיינו", משום שהחברה איבדה את החיוניות שבה, ואיש אינו יכול לתת אמון ברעהו. 

			אריך פרום עמד על הפוטנציאל הגלום בהיפרדות היחיד מהחיבורים לטבע, למסורת ולמסגרות המשפחתיות והשבטיות. בתהליך זה נלקחת מהאדם השתייכותו לשבט ולדת, שהיו בה הגדרה עצמית, שייכות ובהירות בנוגע לתפקידו ביקום ולמשמעות חייו ואין בה בדידות וספקות. שלילת ההשתייכות מביאה עמה הרגשה הולכת וגוברת של חוסר אונים וחוסר חשיבות, אולם בעיני פרום "חוסר האונים של האדם הוא הבסיס להתפתחות האנושית. חולשתו הביולוגית של האדם היא התנאי לתרבות האנושית".100

			פרום הציג אפוא תפיסה הרואה בחופש ובבדידות הנגזרת ממנו מאפיין מרכזי של הקיום האנושי. שכטר שאף אף הוא לתאר את המשבר כתופעה מתמשכת הפוגשת את היחיד, ולפיכך היא רלוונטית בכל עת: "אופייני הוא לעולם המודרני, שגופו של אדם ומעונו הולכים ומאבדים את ערכם הקוסמולוגי. העולם הולך ונעשה אילם, בלי תנועה. אין בו בשורה, אין בו מצפן. ואין מעבר לעולם שלמעלה מעולמנו",101 והמליץ על דרכי תיקון: הגברת הקשב למתרחש בגוף ובנפש ותשומת לב מוגברת ליקום, שהתלות בכלי העבודה ובשוק הכלכלי הרחיקו את האדם ממנו.102 

			בעבר, טוען שכטר, ביתו הפרטי של האדם היה לו כגוף שני, ובניית הבית הפרטי הייתה מעין בריאת עולם פרטית ושותפות עם בורא עולם במעשה בראשית.103 ואולם ביתו של האדם המודרני הוא אחת המכונות המרובות המיוצרות בסיטונות על ידי החברה התעשייתית. זוהי מכונת דיור שאין סיבה להיקשר אליה והיא ניתנת להחלפה בקלות כדרך שמחליפים מכשירים המשמשים את האדם. במציאות כזו בני אדם שיכולים להחליף בקלות את ביתם וגם את מקומם ואת ארצם בלי לשנות הרבה בחייהם, ו"מכאן שחייהם אינם בעלי משמעות רבה".104 אפשר עם זאת להבין את הביקורת של שכטר כאזהרה, מכיוון שהוא מציין שגם לאדם המודרני יש יחס פנימי, ולעיתים עמוק, לביתו ולמקומו. שכטר מצביע על סימנים להתחדשות היחס הקמאי לבית ולמקום דווקא בארצות שהציוויליזציה הטכנית הגיעה בהן לשיא. הוא מבחין בהתגברות השאיפה להתקרב לטבע ולהגיע לשלווה פנימית, ומביע תקווה כי האדם בעתיד ישוב לחוש קרוב לביתו כאדם הקמאי.

			בספרו פני אדם תאר בובר את התפוררות צורות החיים האורגניות הישנות — המשפחה והעדה הכפרית והעירונית באירופה התערערו בעקבות המהפכה הצרפתית והתהוות החברה הבורגנית, והמסגרות הקדומות שהקיפו את האדם כחומה ששמרו עליו התפוררו והתרוקנו מתוכנן הפנימי־הנפשי. בצורות החיים החדשות לא היה כדי לחזור ולקומם את הביטחון שהתערער והעמיק את בדידותו של האדם. 

			שכטר סבר שאין זה הכרחי שקיומו הפנימי של האדם המודרני יתערער, אבל הפיתוי והסכנה שמציבות האפשרויות המרובות העומדות בפניו בשל היכולת לעבור ממקום למקום במהירות, עלולות לערער את פנימיותו. השתחררות מהקרקע, ממעשי ידיו של האדם יש בה סכנה. על האדם מוטלת משימה לבסס מחדש את מעמדו בין השמים והארץ.105 בספרו פרקי חינוך מצביע שכטר על האתגר החינוכי שנובע מכך: 

			כן רצוי שיכירו המחנכים שחוסר הריכוז הוא ליקוי רציני של הדור. הדבר ניכר במיוחד בקושי שיש לנו להישאר לבדנו, לשבת במנוחה, בלי לדבר ובלי לעשן, בלי לקרוא ובלי לשתות. המצב של שהייה במנוחה אינו אפשרי לרוב בני אדם, התיקון בתחום הריכוז הוא צורך חיוני לדור. (פרקי חינוך, עמ' 336)

			שכטר חשש מאובדן תחושת הבית ומהזרות שנגזרה על האדם המודרני: 

			כיוון שאיש הכרך המודרני נוטה לתלישות ונוטה לבהילות, על כן יש לחזק בתודעתו את הרגשת הבית, ביתו של אדם, וכן להביא לתודעתו את ההבדלים האיכותיים שבזמן: את התמורות החלות ביקום בעונות השנה, ואת המועדים (כגון יום הכיפורים ופסח) כזמנים הנבדלים באיכותם מיתר הזמנים. על ידי כך מקדימים במקצת רפואה למכת התלישות מן המקום ולמכת הבהילות בזמן. (פרקי חינוך, עמ' 337)

			שיח זה מופיע באופן דומה גם אצל הרב י"ד סולובייצ'יק, שעסק אף הוא בתחושת הבדידות:

			אני בודד [...] החברות והידידות אין בהן כדי להפיג את החוויה מלאת הסבל של בדידות המלווה אותי תדיר. מדוע אופפת אותי תחושה זו של בדידות ושל היות בלתי רצוי? האם זו החרדה הקירקגורית — פחד מהותי הניזון מן התודעה שהעדר הקיום מאיים על מציאותי התוקפת אותי, או שמא נובעת תחושת הבדידות מן הלחצים, הדאגות והתסכולים האישיים שלי? ואולי תוצאה היא מהלך רוחו החודר של האדם המערבי שנעשה זר לעצמו, אותו מצב שאנחנו אנשי המערב מכירים אותו. (סולובייצ'יק, איש האמונה הבודד, עמ' 10)

			לתפיסתו של הרב סולובייצ'יק, הסיבה האמיתית והמרכזית לתחושת הבדידות שהאדם אינו יכול להשתחרר ממנה היא חוויית האמונה. חוויה זו קשורה בייעודו המטפיזי והבלתי משתנה של האדם, המתנגש עם כוחות חברתיים ותרבותיים המביאים לידי כך ש"איש האמונה בן דורנו מצוי במשבר קשה ומייסר ביותר". הבדידות לדידו היא מצב נתון של איש האמונה ואינה ניתנת לפתרון. סולובייציק מצביע על חשיבות ההכרה העצמית והבנת "סבך גורלו הפרדוקסלי" של האדם.106 יתר על כן, את חוויית ה"בדידות המהותית" הוא רואה כחוויה טובה ורצויה.107 לדבריו יש קשר בין הבדידות להכרעה העצמית, כשהשנייה היא תולדה רצויה של הראשונה: 

			המקוריות והיצירתיות שבאדם נעוצות בהתנסותו בחוויית הבדידות, ולא בתודעתו החברתית [...] האדם הבודד עמוק הוא — יוצר, מקורי. איש בודד בן חורין הוא: איש החברה כבול בחוקים ובתקנות רבים [...] רק לאדם הבודד ניתן הכוח להתיר את אזיקי השעבוד לחברה. (סולובייצ'יק, הקהילה, עמ' 229) 

			הרב סולובייצ'יק מבקש אפוא לשלב את ההבנה המודרנית בדבר כבוד האדם והאינדיבידואליות שלו עם מחויבות לקהילה ולמסורת,108 בקשה המזכירה את הרעיונות של בובר ושל שכטר. 

			נגד תרבות ההשכחה העצמית 

			במקומות רבים בספרו פרקי חינוך מתאר שכטר את הבריחה של האדם למה שהוא מכנה "תחליפים" ולהשכחה עצמית, שאין בכוחם להקנות תוכן לחיים.109 הוא מדגיש שעל החינוך להקנות ערכים ולהזהיר מפני תחליפים "שאינם חיוניים, שאין בהם חום, שאינם פתוחים, שכן קרבתם גורמת להתרוקנות". תחליפים אלה אינם אלא התרבות הרדודה שראה סביבו, שמקורם פעמים רבות בתחושת הבדידות והניכור. את ספרו ממדע לאמונה הוא כתב בשל רצונו "להגביר את הרצון למשמעות באותם אלה שלא מסתפקים בחיים סתמיים", וגם לעורר את מי שדחו מן התודעה את הצורך בחיים של משמעות, ואף "הקשו את לבם",110 כך שמשמעות חייהם הפכה להיות מדעית בלבד, ללא רוח, שלא לומר ללא אלוהים.

			מוטיב הניתוק הפנימי של האדם מעצמיותו חוזר אצל שכטר שוב ושוב כאשר הוא דן במשבר האדם בתקופתו. הניתוק מרחיק את האדם מהממד הרוחני, הנפשי והעל־אנושי של קיומו. הניתוק גורם לאדם להתייאש ולאבד את יכולת ההקשבה שלו לעצמו, ותחת זאת להיאחז בגורמים משכיחים ומנוונים המרחיקים אותו ממהותו הפנימית: 

			יש תחום אחד בתרבות האדם שהוא הולך ונעלם מקרב האדם: התחום של התייחדות האדם עם עצמו. הטרדה וההמולה של החיים הטכניים והפוליטיים משכיחות ומכלות את התחום הזה. ההמוניות בולעת את האישיות ואינה מאפשרת לה להתייחד עם עצמה והתייחדות זו חשובה היא כדי לקשר את האדם עם מה שלמעלה ממנו. יש בתוכנו רבים שמכבידים את לבם וסוגרים את פנימיותם שלא יחדור לתוכה משהו מן האלוהי, וכך הם מסיחים את דעתם בכוונה מן התחום העיקרי שבחיים הפנימיים של האדם. הם מקימים לעצמם שיטות עיוניות: מטריאליסטיות או פרוידיאניות או פסיכולוגיסטיות, כדי להגן על עצמם מפני האלוהי [...] העיקר בתפיסת עולם זאת הוא לעמוד על הכוון להתעלות הקיים ביקום. לא הכוון ליעילות אלא הכוון להתעלות הניכר בשאיפה לאמת, לחסד ורחמים ולצדק. (ורדי, שני מישורים, עמ' 97)

			בין "הגורמים המשכיחים" שכטר מנה את "הפגעים שבאו על האנושות בדורנו: ההיפים, השימוש בסמים, תאטרון האבסורד והשמאל החדש, קשורים בחטא שחטאה האנושות. החטא היה בזה, שתחומים שעיקרם בפנימיותם, היינו תחום הדת ותחום המוסר והחברה ותחום המדע והדעת, נהפכו לחיצוניים.111 חשבון קשה היה לו עם רוח הזמן: "גל גדול של כפירה במשמעות החיים בא לעולם. המדע הוא ניטרלי והספרות והתאטרון מראים כבאצבע: אין מוצא. הכל אבסורד".112 לדידו, ביטוי לאבסורד הוא בכך שהאדם איבד את יכולתו לקיים קשר בלתי אמצעי עם הבריאה והיקום. כשהאדם הקדום התבונן בשמים ובפלאי הטבע, הוא ידע להתחבר אליהם ללא מחיצה, אך ברגע שהמדע הוסיף ממד של מיון וסיווג לתופעות, הוא הרחיק את האדם מהמפגש המיידי עם הטבע. רבים נמשכים אחר הניטרליות של המדע ואינם יכולים לקלוט ולמזג בקרבם ערך אמיתי, ורק מעטים עומדים בניסיון, "אבל רבים הם האנשים המשתוקקים לחיים בעלי תוכן ולא מצאו את הדרך המתאימה ואת המורה המתאים, ואילו היו מוצאים את הדרך ואת המורה היו נגאלים".113

			לא רק על התיאטרון והמדע, אלא גם על ספרות האבסורד בת זמנו שפך שכטר את חמתו: "גם מאנשי הספרות והאמנות אין לצפות לעילוי האדם ולמתן טעם לחייו",114 הצהיר, אף כי הוא עצמו שילב בהגותו ספרות עולם רחבה. הוא יוצא נגד הספרות שמחברת את האדם אל הריק ואל הכאוס ולא נותנת משמעות לחייו. הוא בחן את הספרות דרך השאלה אם היא מכוונת לאלוהי ולתיקון האדם, או שמא זוהי "ספרות משברית", שמחלישה את האדם ומושכת אותו לתהום ולאפס. הוא הביע אכזבה מאנשי הספרות והאמנות,115 וקרא לבחור את הספרות על פי קנה מידה רוחני ולא אסתטי ספרותי, בנימוק שבן דורנו זקוק לתחליף רוחני ממשי שיעזור לו.116 אין פלא אפוא בדבריו אלה על סארטר ועל ספרו שהיה פופולרי בימיו: 

			יצירה מסוגה של "הבחילה" אינה ממלאת תפקיד בזמננו, ואינה עוזרת לבני אדם מבחינה רוחנית־נפשית. גם אילו היו כל בני האדם בעולם שבעים, והיה הרומן "הבחילה" וכיו"ב מדבר אל לב כולם ונקרא על ידי רבים, לא היה תיאור הגיבור של הרומן רוקנטן עוזר לבני דורנו. (יהדות וחינוך בזמן הזה, עמ' 149-148)

			גיבור הבחילה, רוקנטן, הוא בעיניו אדם הבורח מפני האחריות לקיום, אדם שכל ימיו מלאים התקפות של בחילה, עוויתות, פחד ומתח: 

			התרוקנות אקסיסטנציאלית שוררת במציאותו הפנימית, ומאחר שהרבה בני אדם נוטים וצפויים כיום לסתמיות, ללא כלומיות, הרי יש בתיאור אמנותי של איש סתמי מופרע, משום מתן ביטוי מרוכז וקיצוני למצב כללי השורר בעולם, אך אין בו משום סיוע נפשי לאדם.117

			בספרות העברית בת זמנו ראה שכטר ניתוק מצעֵר מן הדת היהודית. הוא סבר כי החיפוש אחר תחליפים חילוניים לא יכול לתת מענה לצער הכרוך בניתוק זה ולהתרוקנות הפנימית הנלווית לניסיון למצוא תחליף חילוני בעל תוקף לדת. במצבו של האדם כעת, מומיו ופגמיו חשופים ונפשו פגועה, "והוא זקוק ליצירות העשויות להחיותו, להביאו לידי התחדשות רוחנית ולפחות לעזור לו להתחזקות רוחנית בתקופה הקשה. אבל מעטים הם היוצרים בדורנו שביכולתם למלא תפקיד בחברה ולהישאר נאמנים לעצמם".118 

			ולטר בנימין, בן זמנו, עסק גם הוא בין השאר בחולי שנובע מהניתוק הכרוך בהתפתחות המדע והטכנולוגיה והביע תקווה כי בעולם חדש שיקום לא יוסיף האדם לנצל את הטבע ללא חשבון. בנימין דיבר על כך שהקידמה שִכְללה את יכולת השעתוק119 אך פגמה בדבר חשוב לא פחות: "את הכאן והעכשיו של יצירת האמנות — את נוכחותה החד־פעמית במקום אשר בו היא נמצאת".120 ה"כאן והעכשיו" של המקור הם האותנטיות שלו, וזו נפגמה, מכיוון שדבר אותנטי אי אפשר לשעתק. "עקב תהליכים מעין אלה נפגע גרעין רגיש ביותר של מושא האמנות, גרעין אשר בשום מושג טבעי אינו כה חשוף לפגיעה, זוהי האותנטיות שלו".121 ליצירת האמנות בעת המודרנית אבדה ההילה, כי שכפול־שעתוק הופך אותה לדבר המוני. המקור כבר לא חשוב, והאותנטיות של היצירה אובדת. לדברי בנימין, זהו שינוי איכותי מהותי של היצירה: מעתה היצירה עצמה איננה עוד במרכז, וההמונים מחפשים רק בידור שיסיח את דעתם.

			משבר הדת של האדם המודרני

			שכטר מחפש גשר

			מחברים וחוקרים ישראלים שעסקו בחקר תרבות יהודית וכינסו את מחקריהם במיזם "זמן יהודי חדש",122 דנים בהרחבה בחילוניות שאפיינה את המודרנה במערב החל מסוף המאה השמונה־עשרה, עת יהודים רבים עזבו את הגטו, את הקהילה המסורתית ואת חיי הדת. הם מצביעים על ההשפעות של התרבות החילונית הכללית על היישוב היהודי בארץ ישראל לפני הקמת המדינה ואחריה. החילוניות העמידה את החוויה הרוחנית כאפשרית וגרסה שהתעלות הנפשית אינה מותנית באמונה באלוהים טרנסצנדנטי. ייתכנו בהחלט, לפי התזה החילונית, חוויות של התעלות נפשית ורוחנית כל עוד מסגרת ההתרחשות שלה היא בתוך העולם הזה ואינה כפופה לאמונה באל או לממסד הדתי. בתוך אפשרות זו גלומה מסורתיות, שבה העצמי מכונן ומודע לעצמו, והוא־הוא המרכז. 

			שכטר כינה זאת "פילוסופיה של אימננטיות", היינו שהעולם שכאן "הוא האופק הכולל של הקיום, והוא גם המקור התקף היחיד של מטרות, משמעויות, מבחנים מוסרים ומוסדות החברה. כל אלה נובעים מרצונם של בני אדם, מרוחם, מתשוקותיהם ומן התרבות המשתנה שלהם".123 זוהי הרוח החילונית כפי שתפס אותה ושעליה כתב כי ברגע שהאדם המודרני גירש את הדת מספֵרת החיים, הוא נטל מן החיים את נשמתם.124 

			שכטר ניסה ליצור גשר בין התפיסה הדתית והחילונית, ולמזג את הדתי עם האקזיסטנציאלי. מהות מפעלו שבעקבותיו צועד ספרנו — להחזיר לבני דורו הצעירים את היכולת לחוש בהווייתו של אלוהים בעולם ובמעמקי נפשם.

			במאמרו "תפיסת עולם דתית של משכיל"125 כותב שכטר, כי האמונה והשקפת העולם במובן המקובל של היהודים החרדים היא דרך "פשוטה ומועילה", מכיוון שהיא מושתתת על התפיסה שקיים אל אישי השומע תפילה שהאדם יכול להשפיע עליו, שסולח על עוונות, שמעניק שכר ועונש וכן הלאה. "ואם מניחים שכל זה אמת, הכל קל, ויכולים לבאר הכל על נקלה". אלא שזו כמובן איננה אופציה בעבור האדם החילוני: 

			האדם המודרני אינו מאמין בכל אלה, אפילו הוא מקבל על עצמו להאמין בהם. והעיקר שהוא אינו מאמין באל אישי, שהוא יכול לפייסו, כדי לזכות בסליחתו [...] משום כך נעשה הדבר קשה מאוד לומר לאדם מה לעשות. על האדם המודרני להיות ער תמיד, מבחין תמיד, מכיר תמיד, מעמיק תמיד, כדי שיזכה לאמונה, וזה מכביד מאוד. מקום הפגישה של האדם המודרני עם האלוהים הוא בנפש, ובנפש בלבד [...] במלאות בשעה שטעם החיים הוא ודאי, ובכיסופים בשעת צמאונו למלאות, וכן בתודעה העל אישית שבנפשו. והאלוהים המתגלה לאדם בזמננו נעלם יותר מן האלוהים שבדורות הראשונים ואפשר להתעלם ממנו על נקלה. (תפיסת עולם דתית, עמ' 336)

			גם הצעיר המודרני כבר אינו מסוגל ללכת בדרך המסורתית הישנה ולשים חיץ בין העשייה הדתית הטקסית המנוכרת וחסרת ההשראה לבין המחשבה והחוויה הדתית הפנימית: 

			הצעירים רואים ביהדות קודקס של עשיה דתית פולחנית שמאומה אין לה עם מחשבה דתית, ואין צריך לומר חויה דתית עמוקה וצורך נפשי המבקש לבוא על ביטויו. אל נתפלא אפוא, אם דווקא הנער בעל המצפון נוקט עמדה של התרחקות מן היהדות, משום שהוא רואה בה מקור של פעולות נעדרות השראה. (התחדשות רעיונית, עמ' 438)

			שכטר מצר על כך שכמעט נפקד מקומה של גישה המדגישה את הצדדים הרעיוניים והאמוציונליים של היהדות בייחוד "בשביל האדם החי והחושב בתקופתנו". המשבר נעוץ לדעתו גם בכך, ש"נרתמנו יותר מדי למחקר ההיסטורי בתנ"ך וזהו משגה, כי המחקר ההיסטורי עשוי לעזור לנו להבין את הרקע של התנ"ך, אך הוא גרם לנו להסיח את הדעת מן המוטיבים בתנ"ך הנוגעים לנו פנימית".126 הוא מותח ביקורת על אופי לימוד התנ"ך שמחזק לדידו את המשבר הדתי. שוב ושוב הוא מדגיש שיש צורך עמוק בביסוס רעיוני שיוכל לספק תוכן והתחזקות פנימית, ורואה בכך משימה רוחנית לדור. 

			שכטר חיפש אפוא כל גשר אפשרי שיחבר בין אלוהים לבין בני דורו וביקש להציע גישה חדשה לתכנים יהודיים ולתנ"ך. כדי להבין את גישתו הייחודית, ארחיב מעט על ההבדל בין דת פנימית ודת חיצונית וההבנה כיצד עליית הסובייקטיביות משפיעה על הדת.

			דת פנימית ודת חיצונית — רקע סוציולוגי ורעיוני

			רון מרגולין127 מציג תיאור פנומנולוגי של שישה ממדי חיים דתיים פנימיים בדתות שונות מתוך פרספקטיבה אוניברסלית. לטענתו הפנומן הדתי, בדומה לפנומנים אחרים של התרבות האנושית, מתקיים בשני מישורים — המישור החיצוני־חברתי הגלוי לעין כול והמישור הנפשי הממוקד בעולמו הפנימי של היחיד. הדיון המערבי בדת הפנימית בכלים פילוסופיים פנומנולוגיים או פסיכולוגיים, קשור במישרין בהתעצמות הבנייתו של האני ובעליית מעמדה של הסובייקטיביות. מרגולין דן בין היתר בשאלה אם היהדות היא בעיקרה דת של חוקים ומצוות שנכפו על העם בהתגלות ההיסטורית בסיני, או שיש בה גם עיסוק משמעותי בחייו הנפשיים של היחיד, מצוקותיו הקיומיות, מאבקיו הפנימיים וחוויותיו הרוחניות הפורצות מעבר לחיי השגרה. הוא בוחן שאלה זו באמצעות מקורות היהדות, מן המקרא דרך ספרות חז"ל, המחשבה הפילוסופית של ימי הביניים, המחשבה הקבלית וההתעצמות יוצאת הדופן של העיסוק בחיים הנפשיים שבספרות החסידית. 

			על פי חלק מהגישות האנתרופולוגיות, הזהות האנושית מובנית דרך התרבות והסדר החברתי שאנו נולדים לתוכו; התרבות היא שמקנה לנו את הכלים הלשוניים ואת הקודים הסימבוליים שבאמצעותם אנו חושבים על עצמנו ועל העולם. מסוף המאה התשע־עשרה וראשית המאה העשרים, בייחוד על רקע החילון שצפו הסוציולוגים לעתידה של הדת בעולם המודרני, גבר באירופה ובתרבות המערבית כולה העניין בקשר שבין דת לחייו הפנימיים נפשיים של היחיד. עליית האינדיבידואליזם והסובייקטיביות, המאפיינת את התרבות האירופית המערבית בדורות האחרונים, התבטאה בין היתר בנטייתו של האדם המערבי להסתפק בציות לחוקי המדינה שבה הוא חי ולכפור בזכותן של סמכויות דתיות לעצב את חיי הפרט. עליית הסובייקטיביות ומושג העצמי המודרני החלישה מאוד את כוחו של הטיעון לקיומה של התגלות אובייקטיבית העומדת ביסודן של דתות ההתגלות, בייחוד הדתות המונותאיסטיות, כך שככל שהתגבר מעמדה של הסובייקטיביות נחלש כוחה המצווה של הסמכות הדתית, הטוענת שמקור סמכותה הוא טרנסצנדנטי ואובייקטיבי. החוויה האישית והשיקול הסובייקטיבי היו לגורם עיקרי בהכרעותיו של היחיד במיוחד בכל הנוגע לחייו הפרטיים. 

			נראה אפוא, כי חשיפת התכנים הנפשיים הסובייקטיביים של היחיד הדתי מאפשרת לאדם המודרני לבוא במגע אישי עם חיי הדת. עניין זה ראשיתו בכתבים של הוגים אירופים בראשית המאה התשע־עשרה, שהושפעו עמוקות מרוח הרומנטיקה, ובהם פרידריך שלינג. בספרו סוציולוגיה של הדת, עמד גאורג זימל (1918-1958) על ההבדל בין הדת הממוסדת למסורתיות הטבעית. בובר, שהיה תלמידו, פיתח הבחנה זו ודיבר על ההבדל בין הרגש הדתי הטבעי ובין הדת הממוסדת כמסגרת החיצונית שלתוכה נצוק רגש זה.

			זימל, ממניחי היסוד של הסוציולוגיה המודרנית, כתב על האדם והחברה בתקופה המודרנית במיוחד בחיי הכרך, והתפרסם בעיקר בשל תורת הקונפליקט שלו. זימל עסק גם בדת. הוא הבחין בין הדת הממוסדת לדתיות האישית.128 זימל חידד את ההבחנה בין דת כתופעה חברתית והיסטורית לבין דתיות סובייקטיבית. את נקודת המבט הדתית זימל מכנה "איכות רוחנית מוגדרת" ו"יחס של הנשמה" — ורואה בה דרך התייחסות של האדם לעולם כולו, שלב מקדים ומַתְנה לדת. הדתיות היא היסוד האינדיבידואלי בדת והיא עשויה להתבטא אצל האדם גם בתחומים אחרים כמו האמנות. הדתיות הפנימית הופכת לדת ומתקיימת רק לאחר התגבשותה באינטראקציה האנושית־חברתית. האמונה היא יסוד ראשוני בדתיות, ושיאה — "הרעיון המוחלט של האמונה האנושית" — הוא רעיון האל. בתפיסתו של זימל רעיון זה מסמל את אחדות הקיום. האמונה הדתית לדבריו היא גם הבסיס לרבות ממערכות היחסים הבין־אישיים והחברתיים. 

			מרגולין מתאר את היחס לדת בעידן המודרני כקשור להתעצמותו של האני ולהעמדתו במרכז, ברוח הגותו של קאנט: "הפילוסופיה של קאנט, שהיוותה מהפכה קופרניקאית שנייה במחשבה האירופית, שאפה להציל את מעמדו האובייקטיבי של המדע בתרבות המערב, אולם תרמה יותר מכל לעלייתה של הסובייקטיביות כמכוננת תודעה".129 מצב זה השפיע על הקשר שבין הדת לחייו הפנימיים־נפשיים של היחיד, על צמצום מחויבותו של הפרט לסמכויות חיצוניות, על התעצמות סמכותה של הסובייקטיביות ועל היחלשות כוחה המצווה של הסמכות הדתית. מי שפיתח זאת היה סרן קירקגור, אבי האקזיסטנציאליזם הדתי, שבכתביו רואה מרגולין אבני היסוד של תפיסת הדת הפנימית.130

			בחיפוש אחר העל־אנושי הקיים בנפשו של האדם

			שכטר היה מודע למעבר לחוויה הסובייקטיבית, חווה אותו וחתר להחיות את הטרנסצנדנטי. "האדם המודרני אינו מאמין", קובע שכטר במאמר שכותרתו "במשבר".131 למרות זאת הוא טוען שם, כי גם באדם החש שהתגלות האלוהים לא חסרה בחייו, עדיין יש בו שיירים, מעין זיכרון צרוב, מן האמונה ומן הכיסופים לאמונה ולהתגלות, ואף על פי שאינו מרגיש בקדושה הנגלית בעולם הזה, הוא נכסף ומתגעגע לקדושה.132 

			שכטר מקפיד להפריד בין התוכן החי לבין הביטוי המאובן של הדת ומציע הסבר משלו למה שאירע בתקופה המודרנית: 

			הרגש הדתי התאבן במהלך הדורות, ועל כן היה נימוק אמיתי בהתנגדותו של האדם המתקדם לדת. אבל האדם המתקדם הפך את הקערה על פיה וביטל את התוכן החי יחד עם הביטוי המאובן. הוא גירש את הדת מספירת החיים, ולא ראה ולא ידע שבעשותו זאת נטל מן החיים את נשמתם. (שבילים בחינוך, עמ' 152)

			שכטר טוען שהאדם המיר את הרגש הדתי בביטוי אמנותי, שהוא כתחליף אסתטי לרגש הדתי, אך בתוך תוכו האדם יודע שאין זה אלא תחליף המסיח את דעתו מן העיקר. שכטר מצביע כך שכיום אלוהים נמצא בתוך נפש האדם ובמגעה של הנפש עם היקום ועם נפשות אחרות. "השמים אינם כיום שמים לה'",133 כלומר אינם כפי שהיו בתקופתו של המשורר הקדמון בספר תהילים. על כן הוא מדגיש כי אין לומר שלבני הדור אין אלוהים, אלא שהאדם המודרני זקוק ומצפה ל"מתן תורה מחודש" בשל השינויים שחלו בדימויים ובמוטיבים היסודיים בעולמו ובנפשו. גם מושג השמים ויראת השמים צריכים לקבל משמעות חדשה: "גם אדם דתי יצטרך לברר לעצמו היטב מה פירושה האמיתי של מלת 'שמים' השגורה בפיו כיום הזה"; "גם הבטחון בה' יקבל משמעות חדשה [...] רק בטחון בה' המתאים לאמת שבלב הוא בר קיימא".134 

			שכטר מציע חלוקה של בני האדם באשר ליחסם לתרבות ולטכנולוגיה ל"שלוש כיתות", כאשר הראשונה כוללת את הרוב, והם אלה "המגרשים ומבערים את האלוהי, את העל־אנושי מקרבם. הם מוקסמים מן ההישגים הטכניים של האדם בתקופתנו. כאחוזי בולמוס הם משקיעים את עצמם בטכני, ובשעות הפנאי הם עוסקים בבילויים ובבידורים, בקולנוע ובטלוויזיה, בגמיאת מרחקים ובישיבה במגרשי הכדורגל".135 

			אל מול כיתה זו, שהיא חסרת ערך ממשי לקיום, הכיתה השנייה אוחזת בדרך האמצע, שבה האדם אומר לעצמו, "ניתן לטכניקה ולמנגנונות את המגיע להם, ובזמן הפנוי שלנו נשים ליבנו אל הנשמה ואל היקום ונקדיש אותו לריכוז ולהתחזקות, ואז נצא בשלום מן הציביליזציה הטכנית".136 לדבריו, לא מעטים יבחרו בדרך זו בעתיד, בעולם שנהיה יותר ויותר טכנוקרטי וביורוקרטי.

			הכיתה השלישית היא הכיתה של המעטים, בני העלייה, המשקיעים את הלב ואת הנשמה במאמץ להפוך את התרבות המכנית לבלתי מכנית: 

			הם מנסים לחשוף את העל־אנושי הקיים עדיין בנפשו של האדם הטכני המנגנוני, להיבנות ממנו ולבנות עליו. על אף שעל האדם הזה אומרים שהוא מביא נזק וגורם לתקלות טכניות, בסופו של דבר השכר מרובה על הנזק, ולא זו בלבד אלא שהוא אבן שתיה, שעליה יושתת העולם בעתיד. (בנבכי הזמן, עמ' 151)

			דומה שאין צורך לומר ששכטר שאף להיות מבני עלייה אלה, ומפעל חייו הוקדש לחשיפת העל־אנושי הקיים בנפשו של האדם.

			המשבר כנקודת מוצא למפנה — האינטואיציה של שכטר

			חיפוש אחר הבסיס למשנתו של שכטר

			שכטר העצים והרחיב בכתיבתו את תודעת המשבר, אך בו־בזמן הוא ביטא את התנגדותו להתחפרות במצב הזה. גישה זו, הנראית מעט סותרת את עצמה, מבטאת שתי מגמות חינוכיות שהוא לא הצליח להכריע ביניהן. בספרו מבוא לתנ"ך (עמ' 10) מציע שכטר לעורר הרגשת משבר בתודעה באופן מכוון (בלשונו: "לפתוח דלת בגרזן"), כדי להעמיד את המתחנך מול חייו הסתמיים והריקים. אפשר לראות בכך חלק מתהליך חינוכי שנועד לעורר את האדם למודעות למצבו ביתר שאת, ולהביאו לידי רצון לבחור באידיאולוגיה או בדרך חיים מסוימת.137 אבקש להרחיב נקודה זו, שיש בה להאיר אינטואיציה עמוקה של שכטר.

			אני סבורה שכאשר הוגה מבקש לגרום זעזוע בקרב הקוראים, ייתכן שהדבר מעיד על הבסיס של משנתו ההגותית, הפוליטית, החברתית או החינוכית. צבי לם, מגדולי הפילוסופים של החינוך בישראל, כותב בחיבורו "אידיאולוגיות ומחשבת החינוך",138 כי אידיאולוגיה היא מערכת הכרה, וכדרך מערכות הכרה אחרות, הפילוסופיה, המדע, הדת והאמנות, וגם אסטרולוגיה או כישוף, היא משמשת את האדם "לגילוי ולהמצאת המשמעות של החיים ולהפקת הכוונה בפעולותיו".139 בהשוותו בין האידאולוגיה לבין מערכות הכרה אחרות, מראה לם שאידאולוגיה כוללת שילוב יסודות של צורה ומינוח רציונליים יחד עם יסוד של אמונה. לדבריו, בכל אידאולוגיה ארבעה רכיבים: הדיאגנוסטי (מה יש? מהו המצב הקיים?), האסכטולוגי (מה ראוי שיהיה?), האסטרטגי (מה יש לעשות?) והגדרת הציבור (בשביל מי? על ידי מי?). אשר ליסוד הדיאגנוסטי — מהו המצב הקיים — לם מטעים שהוא מבוסס בעיקרו על אמונה ולא על ידע אמפירי, גם אם הוא מוצג ככזה.140 גם חוקר האידאולוגיה הבריטי טרי איגלטון כותב ש"אידיאולוגיה [ובכלל זה גם רבות מהתיאוריות המדעיות, בוודאי במדעי החברה, ש"ש] היא מכלול של 'יחסים נחווים' ולא של ייצוגים אמפיריים".141 

			חוקר החינוך יורם הרפז, תלמידו של לם, שקיים עמו שיחות על כתביו, טען בהתייחסו למאמר שמצוין לעיל, כי "במסגרת האידאולוגיה, הדיאגנוזה איננה מתארת את המציאות כמות־שהיא, לפי אמות־מידה מדעיות, אלא כך שתתאים למטרות האידיאולוגיה".142 צבי לם אישר זאת והוסיף: "להיות רציונלי [...] פירושו שאדם מודע לכך שהוא, כמו כל אדם אחר, נזקק לאידיאולוגיה כדי לפעול בעולם ולהבינו ובד בבד — שהאידיאולוגיה שלו, כמו כל אידיאולוגיה אחרת היא מערכת הכרה בלתי רציונלית".143

			הדברים האלה הם תובנה חשובה לדיוננו, כי משמעותם היא שבהגות על "מצב האדם" תיאורי הפילוסופים, רובם ככולם, אינם מבוססים על מחקר מדעי (שגם בו עלולות להיות הטיות אידאולוגיות); תיאורים אלה הם אבחנות המאופיינות באמונה, בהדמיה ובחוויה הסובייקטיביות של הכותב. תמונת עולמם של ההוגים חיה בכתיבתם ונחווית על ידם כממשות, וזהו סוד כוחם לעודד בבני אדם חשבון נפש ומחשבות על חייהם, כפי שראויים להיות. על פי דרך זו שכטר בחר להבנות את הגותו על תודעת המשבר כגורם מערער, המזמין שינוי תפיסה. 

			"המפנה הרוחני יבוא בקרוב" — הציפייה למפנה של שכטר 

			ציינתי ששכטר אמנם מעורר את תודעת המצב המשברי, אך מתנגד להשתקעות במצב זה ולייאוש, שמאפיינים זרמים חילוניים בהגות האקזיסטנציאליסטית. בלב הגותו עומדת השאיפה להתפתחות, להתמרה פנימית, לזיקוק ולשינוי, והוא רואה במשבר "יריית פתיחה" מתמשכת, קריאה להתהוות פנימית חדשה, ולא מצב סטטי:

			מצבו של האדם בכלל הוא מצב של ישות מתפתחת, של ישות הנמצאת במעבר. חייו הפנימיים של האדם הם בלתי מושלמים, ורק במידה שיש לו תוכן בהווה או שתקווה לעתיד מזכה אותו בנצח שבהווה — חייו הם חיים. (פרקים במחשבה דתית, עמ' 24)

			בניסוחים שונים שב וחוזר שכטר על כך שמפנה רוחני צפוי — ויגיע: 

			אין להניח שאנו חיים כעת בימיה האחרונים של האנושות. יש עכשיו קשיים במתן משמעות למכונה, לתחבורה, להיגיינה, לריבוי האוכלוסיה, לכרך החדיש וכו', אך התהליכים בעולם האדם הם עכשיו מהירים, ואפשר לנבא שעוד בסוף המאה הזאת או בתחילת המאה הבאה תקום תנועה גדולה ותתן תוכן להתקדמות הטכנית וימצא האדם טעם בחיים החדשים. אנחנו מצפים לתנועה שתקום ומתכוננים לקראתה. (שבילים בחינוך, עמ' 5)

			הגותו של שכטר משופעת בביטוי "ציפייה למפנה", והוא מדגיש שוב ושוב כי המשבר הוא המניע לפעולה, אך אסור לשקוע בו כדרכם של ההוגים האקזיסטנציאליסטים החילונים, שבדבריהם הוא מוצא הנצחה של הכאוס ושל האבדון. הוא מוחה נגד גישה זו, ורואה במשבר מצב שראוי וניתן לתיקון הן אצל היחיד והן בקהילה. רעיון ה"מפנה" מבטא את תפיסת המשבר בהגותו כמצב תמידי ומתמשך, הקורא לשאוף לשלב גבוה יותר של תיקון. הוא מאמין באפשרות ההתמרה — מטמורפוזה — ממצבים משבריים וביכולתו של האדם לחולל שינוי של ממש, ומביע תקווה וציפייה לכך שהמפנה בוא יבוא.

			ציפייתו של שכטר מבוססת על הגשר שהוא בונה בין עבר לעתיד בתהליך של התבוננות ולמידה, ובעזרת איתור מוטיבים מהותיים ומשמעותיים שטבועים במנהגים העתיקים ומציאת הדרך להחילם על המציאות המתחדשת. האנרגיה וה"שיירים" — מונח חסידי ששכטר מאמץ אך מטעין במשמעות משלו — מן העבר הם היתדות המסייעים לאדם בציפייתו למפנה, לצד שמירה על העקרונות החיוניים לשם קיום חיים בעלי משמעות וקיום הייעוד.144 לדידו של שכטר, על יחידים וקבוצות המחפשים את המהות להיבדל מן הטכניקה ומן ה"משקיות". על כן הוא קורא ליצור מובלעות אנטי־אֶנטרופיות, בעלות כוח חיים בתוך האֶנטרופיה הכללית שבעולם, בתוך הכאוס שהוא מזהה מסביבו — לא מתוך רצון לבטל את "הטכניקה והמשרדיות" שהם מביטויי העולם המודרני, אלא כדי לחזק את הקשר עם הרוחני. 

			חשוב לשכטר להדגיש שיש לחיות את חיי המעשה, ולפיכך "הטיפוס האנושי שאנו מצפים לו בעתיד הוא איש חי שהוא יחד עם זה איש הארגון, איש המעשה, או איש חי שהשפעתו גדולה על אנשי הארגון והמעשה". בטקסט חזוני רב עוצמה הוא מתחקה אחר הגורמים שיביאו את האדם לידי מפנה: 

			המפנה הרוחני יבוא בקרוב, יש סימנים מובהקים לכך בהווה. צעירים רבים מאוד מנסים לצאת מעולם השגרה, מן המתח החילוני, מן החיים האפורים, לעולם שהוא מעבר לעולם הזה. הם מנסים לעשות זאת באמצעותם של סמים [...] קשה לצעירים לחזור ליומיום הטכני והמנגנוני מסחרי. רבים פונים לפסיכותרפיסטים. הסוציאליזם נחלש. תיאטרון האבסורד והספרות המשברית וכל היתר הם סימנים לתודעת המשבר מחד ולתודעת התעוררות ושאיפה להתחדשות מאידך. הטכניקה מגדילה את שעות הפנאי של האדם, שהרי חלק ניכר ממלאכתו נעשה על ידי המכונה והוא נעשה מופנה להפנמה. הבודק את הסימנים נוכח שהמפנה יהיה בכוון מיסטי, מטאפיזי, דתי, ולא בכוון חילוני, רציונאלי. המעצור שיעמוד בדרך להתחדשות האדם יהיה המדע. אך נראה שהכוון הדתי החדש ינטרל את המדע ויחד עם זה יכלול את המדע בקרבו. (משאלות הזמן, עמ' 132) 

			הדאגה לדורות הבאים

			שכטר מביע דאגה האם כעם יש בנו כוח לשמור את הברית שכרתנו ולהחזיק במורשת הרוחנית שבורא עולם כרת עם אבותינו, או שמא משימה זו כה גדולה עד שהיא מכשילה אותנו:

			אף יש שעולה בידינו לחזק את יחסנו לאלוהים או לאלוהי [...] קיווינו ועדיין אנו מקווים שנזכה בארצנו לתרבות שתהיה בה אינטגרציה של מדע ומוסר ודת, אך אין אנו מצליחים למצוא דרך לחוש בברית שבין אלוהים לבין ישראל [...] אבל דבר אחד ברור והוא: שהצעד הראשון צריך להיות בהכנה, בהתכוונות שלנו לצד ההתחדשות, בנסיונות להתאים את התגובה לאתגר, ולעת עתה אין אנו רואים בסביבתנו שאנשינו יתכוונו באופן רציני להגדיל את העוז הרוחני הנפשי. (משאלות הזמן, עמ' 132)

			את דאגתו מתרגם שכטר לאתגר רוחני וקובע שעל הדור לדאוג לכך שמחשבתנו, כחברה, לא תתאבן. הוא מוכיח את קוראיו על כך שהם ממשיכים ללכת כעיוורים בדרכי העבר ומתריע שאם יימשכו דרכים אלו בחינוך, בהוראת התנ"ך והספרות וכן הלאה — לא נעמוד באתגר רוחני זה. כמי שמכיר את יסודות הפסיכולוגיה, הוא מציע להכשיר את הנוער למה שהוא מכנה "רגנרציה פנימית" — מעין כוח ריפוי והתחדשות עצמית, עוד בהיות הילדים רכים בשנים ונתונים להשפעה:

			חסרה לנו ההכנה המחשבתית חווייתית למעשים דיים ואנו מפחדים מפני החיאתם הזמנית בסביבתנו החילונית. אנו מפחדים גם מפני עליה מדומה בשעת עשייתם [...] מודעות המשבר בלבד אינה מספיקה. היא עשויה להועיל לנו אך ורק אם נתפוס את המשימה העיקרית של דורנו, והיא: להכין את הנוער לרגנראציה פנימית. יש לדעת שכל עוד שהעץ עדיין רך והוא נוטה להיות עקום, אפשר להעמיד סמוכה כדי שלא יתעקם יותר, אך אם אין מעמידים סמוכה בזמן — העץ מתעקם יותר ויותר, ואז, לעיתים, מאוחר מדי. (משאלות הזמן, עמ' 133)

			הפנייה אל האלוהי בעולם טכנולוגי

			בדומה לבובר, נגע שכטר בתחושת הזרות הקשורה בבדידות של האדם המודרני: "העולם נהיה זר לו ומלא אימה".145 המוצא שהוא מציע למציאות זו הוא לראות בזרות ובבדידות אפשרות להתעלות, לחפש דרך ליציאה מהמשבר על ידי הפניה אל האלוהי, אל מה שלמעלה מן האדם. לדידו, המשבר מפתה ליפול לסתמיות החיים, אל חוסר הכרעה ואל חידלון — כפי שהציעו הוגים אקזיסטנציאליסטים כגון קאמי — אך גם יכול לדחוף לבחירה אחרת: לחיפוש אחרי משמעות החיים, אחר תוכן ממשי שראוי לחיות בשבילו, ולא לסגת אל הנפילה ואל הייאוש. שכטר שב ומדגיש ש"חשוב להיות מודע לכך, שאין גילוי אלוהי בהתקדמות הטכנית.146 למעשה שכטר רואה במשבר "חסד אלוה, וממנו נפתח פתח לפדות. כי לולא המשבר הפוקד אותנו לא היה לו לאדם הטכנוקראטי בעל השלטון כל סיכוי לפדות, והיה שליט אומלל הנדחף בלי הרף לכיבושים המפרקים את ישותו".147 במקום אחר הוא כותב, כי "ייתכן שהמצב הזה — שבו מתגבר עד להחריד היסוד הטכני־המסגרתי על הנפשי הפנימי — הוא שייאלץ את בני האדם לחפש דרכים לחיים מהותיים. שהבדידות והריקנות ילחצו על המרגישים והם יהיו חלוצי האנושות בעתיד".148 

			בצד הציפייה למפנה שיבוא בעולם המודרני והטכנולוגי נטול האלוהים, שכטר מצביע לא רק על חסרונותיה של הטכנולוגיה לאדם אלא גם על תרומתה:

			הבטלה שתלך ותגבר (בעקבות האוטומציה וכו') לא תביא את האדם רק לידי שעמום ובידור, אלא בהכרח תביא אותו לידי חיפושי דרכים לחיים של מלאות ושלווה נפשית. האנושות תעמוד בפני הבעיה החמורה של הקיום הפנימי [...] העובד החדש יהיה משכיל, מפתח ויוצר: אבל עם זה מסתבר שיהיה בודד, מנותק מן הנוף, מן השדה, וייאלץ לחפש משמעות לחיים המופשטים, המדעיים הטכניים. (שבילים בחינוך, עמ' 155)

			האוטומציה והתפתחות הטכנולוגיה שיעניקו לאדם יותר זמן פנוי, יגרמו לו להיות משכיל, מיומן ויוצר, אבל בודד ומנוכר. תפיסות כאלו רווחו מאוד עוד לפני המהפכה הדיגיטלית. הוגי דעות הרבו לעסוק ב"פנאי" שיהיה לאדם בזכות האוטומציה. שכטר מנצל עניין זה לזירוז האדם הצעיר לחפש משמעות לחייו ולממש את ה"מפנה".

			שאלת המשבר מנקודת מבטו של שכטר ניצבת כתשתית וכנקודת מוצא לדרכו הפילוסופית. עיסוקו במשבר, הממוקד בעיקרו בעידן המודרני, מחובר למסורת רבת־שנים של עיסוק פילוסופי בשאלת משמעות חייו של האדם. לצד המאפיינים הייחודיים לעידן המודרני, שאחד הבולטים שבהם הוא תחושת המשבר שחש האדם, מצב משברי הוא מצב אנושי שאדם פוגש לאורך חייו. פרקים ביוגרפיים בחייו של שכטר מצביעים גם הם על חוויית משבר אישי, כפי שהעיד על כך בעצמו וכפי שכתבו עליו נכדו אשר149 ואחדים מתלמידיו. 

			לצד תחושת המשבר שכטר מגייס את האופטימיות הטבועה ביהדות ומאמין שלאדם יכולת ליצור מפנה בחייו מתוך שעות של חסד ולא רק מחוויית משבר: "שעות השראה ולא שעות משבר משמשות נקודת מוצא להשקפת העולם של היהדות. היהדות מבוססת על השעה של יציאת מצרים ועל השעה של מעמד הר סיני ולא על השעה של הצליבה".150 הוא מבקש שלא להיאחז במצב המשברי, ואף מביע ביקורת עזה על ההגות האקזיסטנציאליסטית החילונית, שלדעתו מקדשת את ההתבצרות בו. עם זאת, בחשיפת שורשי מצוקתו של האדם הוא רואה נקודת מוצא לרעיונותיו הרבים, והוא מתאר אותה בהרחבה לאורך כתביו. מצוקת האדם המודרני ששכטר מצביע עליה, ההעמקה במשבר והנגיעה בכאב שנוצר מהווייתו, ניצבות כתביעה ממשית למציאת דרך חדשה, והיא מקור ההצדקה להגותו, המצביעה על הצורך האנושי בחיים נעלים.

			בעייתו של האדם המודרני בעיניו של שכטר היא היותו מנותק מן הרובד המהותי של החיים והסתפקותו בחיים סתמיים.151 הסתמיות באה לידי ביטוי בהעדר משמעות, וגרוע מכך — בהעדר תחושת הצורך במשמעות.152 נקודה זו הטרידה אותו ביותר מכיוון שהוא דגל בתפיסה ש"מצבו של האדם בכלל הוא מצב של ישות מתפתחת, של ישות הנמצאת במעבר". נושא זה יידון בפרק הבא.

			פרק שני 

			מוות רוחני וחיים משמעותיים

			נושא המוות על המסתורין שבו היה מאז ומעולם קרקע פורייה להגות ומושא להתייחסות רחבה בתרבות האנושית. נוכחותו הוודאית מלווה את האדם לאורך חייו ומעמידה אותו אל מול סופיותו, חרדתו וחדלונו, וכן מול עוצמתו, חד־פעמיותו ונשגבותו. נראה שעל אף כל מה שנכתב על שאלת המוות, שאלה זו ממשיכה להעסיק את האדם העומד מולה בחיפוש אין־סופי, ורואה בה נקודת מוצא ותשתית לגיבוש תפיסות פילוסופיות שונות.153 

			מושגים הקשורים בחיים ובמוות עוברים כחוט השני בכתביו של יוסף שכטר והם מעין סיסמוגרף למכלול הגותו. הבנת פשר המוות כרוכה בהבנת פשר החיים ומהותם, והציר העובר בין השניים הוא ציר מרכזי בהבנת תפיסותיו והגותו. 

			בתחילת הפרק אציג את הסתירה בין המוות לאלמוות ואת התפתחות ההגות בנושא המוות מתוך סתירה זו, ששכטר מכנה "הסתירה העולמית". בהמשך תידון ההגות האקזיסטנציאליסטית בנושא, ייבחנו מושגים הקשורים בהיבט הפיזי ובהישארות הנפש בהגות היהודית — תחיית המתים והעולם הבא, ותרומתם להבנת יחסו של שכטר לנושא המוות. לאחר מכן אדון בדרך שבה מציג שכטר את המוות הרוחני של היחיד ובראייתו את המוות הרוחני כנקודת מוצא לחיים, ואצביע על הקשר החיוני והמפרה שבין ממד החיים לממד המוות בהגותו. 

			העיסוק במוות הרוחני כמוהו כהפניית מבט אל הצד המשברי והקיצוני של החיים והבנת מאפייניו, כעין הפיכה של מעשה הרקמה מצידה המואר והיפה אל הקשרים והסבך שמאחור. פרק זה, הצועד בעקבות היחס למוות, מבקש לבדוק אם לצללים שבהגותו יש תרומה להעמקת המשמעות והייעוד של החיים, וכיצד שכטר מתמודד והוגה במרחב זה. 

			המוות בהגות האקזיסטנציאליסטית

			הכתיבה ההגותית בנושא המוות, שהיא בליבת האקזיסטנציאליזם, רבה עד מאוד, ואין יעדו של פרק זה להקיפה, אלא להציג בקצרה הוגים שיש בהם כדי להוסיף לדיון זה או כאלה ששכטר מתייחס אליהם או מצטט אותם בכתביו. 

			מרטין היידגר

			מרטין היידגר (1976-1889), מגדולי ההוגים בעת החדשה, השפיע רבות על ההגות האקזיסטנציאליסטית, ושכטר מתייחס בכתביו להגותו. אלא שבאופן מפתיע אין הוא דן באופן מפורש ביחסו של היידגר למוות, אף שהמוות הוא נקודת מוצא להגותו ונוכח מאוד בהגות האקזיסטנציאליסטית.154 משום חשיבות זו בחרתי להרחיב מעט בתיאור הגותו של היידגר.

			המוות אצל היידגר הוא אירוע מכונן וראשוני בקיום האנושי.155 הוא העניק למוות מעמד מרכזי בפילוסופיה שלו וראה חשיבות תאורטית וקיומית עצומה בבחינת מושג זה, מכיוון שהאדם נתון כל הזמן במצב של היות־לקראת־המוות. תפיסת הסופיות, הוא סבר, היא המפתח לעצמיות ולחופש של האדם, היא נוכחת בכל מעשיו ומשיבה לאדם את מיקומו הייחודי בקיום. 

			מבחינת היידגר, רק כאשר האדם מגלה שלעולם אין למעשה משמעות, הוא מבין שהוא עצמו מקור המשמעות ומרכזה.156 רק מנקודת המבט של הסוף, של המוות, האדם יכול לייצר לעצמו נרטיב רלוונטי בעל היסטוריה עקבית, שמאפשר לו לענות על השאלה מיהו בעולם ומיהו יכול להיות.157 אפשרות המוות מחזירה לאדם את עצמיותו, והחרדה מפני המוות היא חוויה רדיקלית שדוחפת לקיום אותנטי,158 לקבלת אחריות על החיים וליצירת קיום בעל משמעות וללא הונאה עצמית. 

			היידגר מציג את אופק המוות ככזה שהבנתו מעניקה משמעות בחיים. הוא אינו מתעניין בשאלה הדתית והמיסטית מה קורה לנפש לאחר המוות, אלא בפירוש שהאדם מעניק למוות.159 ניתוח זה נחשב לתובנה החשובה ביותר בכלל הגותו על תמונת האדם.160 זאת מכיוון שהוא רואה את המוות כ"אפשרות", כהזמנה, כנגד תפיסת המוות הדתית כ"ממשות" שגורמת לאדם "להחליש" את אפשרותו של המוות. מבין הפילוסופים שעסקו בנושא המוות, היה זה היידגר שהתייחס לא רק לאלמוות ולחיים שאחרי המוות, אלא גם לאופיו של המוות במהלך התרחשותו.

			תפיסתו של היידגר נבדלת באופן ניכר מזו של קירקגור, שראה באתוס הדתי אמצעי הראוי להפיכת האדם לאותנטי. היידגר לעומתו רואה בבחירה של האדם בדת גורם המונע את חקירת שאלת הקיום. עם זאת, למרות השוני ביניהם מעניין להשוות את ההשקפות על המוות בהגותם.161 המשותף לשני ההוגים הוא ההכרה בכך שהמוות אינו אוניברסלי אלא נחווה על ידי כל יחיד ביחס למותו שלו. שניהם רואים בחרדה מהמוות, בייאוש ובסבל האנושי, גורם המגביל את הקיום — הן בשל הזמן הנתון של החיים והן בגלל איכותם המואפלת תמידית על ידי הסבל. ועם זאת, הם סבורים שהמציאות הזאת מזמנת אפשרות לקיום אמיתי, אותנטי, במובן זה שהאדם נקרא להעניק משמעות לחיים כפי שהם. קירקגור והיידגר בדעה כי התובנות והמשמעויות של האדם בנוגע למוות עשויות לשפר את מערכת יחסיו עם בני אדם ועם התופעות שסביבו. חינוך להתייחסות אל המוות ואל המתח המובנה בקטבים חיים־ומוות, משמעו בראש ובראשונה חיזוק האינדיבידואליות שבאדם ועירורו לאותנטיות. לכן, נכון לכוון את האדם להתמודד עם עובדת המוות ללא עקיפה או בריחה, וכך לפתח גישה כנה ואמיתית יותר על החיים. 

			פרנץ רוזנצווייג

			האקזיסטנציאליסט הדתי היהודי פרנץ רוזנצווייג (1925-1886)162 ראה בשאלת המוות שאלה קיומית של כל אדם שיש בו התנגדות לפילוסופיה האידאליסטית המנסה לנשל אותה מתחום הפרט. החוקר וההוגה אפרים מאיר ניסח רעיון זה היטב:

			עם רעיון ה"מכלול", שאינו מת, רוצה הפילוסוף לרמות את היחיד. ברם היחיד הוא בן תמותה ואי אפשר להתעלם ממנו. הפילוסופיה עושה כל אשר ביכולתה כדי לבטל את היחיד בתוך חשיבה מבטלת, מוחלטת. היא מבטלת את ה"משהו". החשיבה האידיאליסטית אינה מתעניינת בפרט אלא במכלול, ואין בה משמעות למוות. במציאות המוות קיים, הוא אינו "לא כלום", אלא "משהו" שאין כל אפשרות לבטלו. (מאיר, פילוסופים קיומיים יהודים, עמ' 94)

			הפילוסופיה האידאליסטית היא ניגודה של החוויה והפילוסופיה האקזיסטנציאליסטיות. רוזנצווייג פותח את יצירתו החשובה כוכב הגאולה163 שראתה אור ב־1921 באמירה נוקבת: "מן המוות, מאימת המוות, מתחילה כל הכרת המכלל".164 בדברים אלה הופך רוזנצווייג את הקערה על פיה וקורא לסדר יום חדש ביחס למוות. הוא מציג נקודת מבט קיומית, שבה המוות ממחיש את ייחודיותו של כל אדם ומנתץ את הכוליות דווקא בשל היותו פרטי, אישי וייחודי לכל אדם ואדם:

			כל בן תמותה חי בפחד זה של המוות, כל לידה חדשה מוסיפה לפחד סיבה חדשה, כי מרבה היא בני תמותה. בלא הרף ובלא יגע ילודים חדשים יולד חיק האדמה, וכל יילוד סופו להיות טרף למוות, כל יילוד מחכה בחיל וברעדה ליום מסעו אל האופל.165 (רוזנצוויג, כוכב הגאולה, עמ' 45)

			רוזנצווייג מניח אם כן את המוות בקדמת הבמה ומעניק לו תפקיד מהותי בחיי האדם, כמהות המנכיחה את החיים בכל רגע נתון. שכן, ידיעת המוות מאפשרת לאדם לברר את משמעות חייו ומטילה עליו אחריות זו. הוא קורא לאדם לחוש את עצמו כפסע לפני מיתתו, כך שבכל רגע, ודווקא מתוך קירבה עזה למוות, יתנסה בבחירה בחיים. המוות מונח בפתחם של החיים, כמבוא וכשער, ומתודעת הרגע הזה יש להיוולד: "בפחד המוות — יוסיף לחיות".166 

			שכטר מול פרויד — על מוות פיזי ומוות רוחני

			שכטר אינו הולך בדרכם של רוזנצווייג ושל ההוגים האקזיסטנציאליסטים האחרים. הוא אינו מוכן להשאיר את המוות הפיזי כמעורר הבלעדי של החיים. תורתו מבקשת לצאת מן החיים, ואפילו במוות הוא מפיח חיים על ידי האפשרות לשינוי ולהתהוות חדשה הגלומה בו. למעשה אין מקום שהגותו לא מותירה בו אפשרות ליצירת נקודת מפנה, אפילו לא במוות עצמו, ועל כן מבחינתו החידלון של רוזנצווייג אינו נקודת מוצא. 

			היחיד ששכטר מציג את התייחסותו לנושא המוות באופן ישיר הוא זיגמונד פרויד (1939-1865). שכטר מתייחס להיבטים הפסיכולוגיים בהגותו של פרויד בעניין תפיסת המוות הפיזי ובשאלת יכולתם של התת־מודע והמודע להכיל את המוות. טענתו של פרויד היא שלאדם אין יכולת אמיתית להגשים בתוכו את הדימוי על מותו ולהכיר במוות שלו עצמו אלא באופן שכלי בלבד,167 ועל כן הפחד מפני המוות אינו קשור במוות כלל, אלא הוא חולי הבנוי על פחדים בלתי מודעים. מבחינת ההרגשה, האדם אינו מודע למותו וחש כי לא יאונה לו כל רע, ולכן גם בשעה שנפטר אדם קרוב מאוד, ודאות זו מתערערת לשעה קלה בלבד. 

			נקודת מבט נוספת של פרויד המסבירה את אי יכולתו של האדם לחוות את מותו, היא שחוויית המוות קשורה בבלתי מודע שאינו בתוך הזמן אלא מחוצה לו. גם האלמוות וגם הבלתי מודע נמצאים מחוץ לזמן, ואילו המוות עצמו הוא אירוע הקיים בתוך הזמן, ומכאן שלא יכולה להיות חדירה של המוות אל מחוץ לקטגוריה של הזמן, למעט מקרים חריגים ביותר. או אז חוויית המוות (ולא ידיעתו) והוודאות של האלמוות יוצרות קונפליקט בין שתי ממשויות מרכזיות בנפש. מציאות זו עלולה לדעת פרויד להביא לידי שיתוק נפשי או לאיבוד לדעת. על כן פרויד מחזיק בעמדה חד־משמעית, שלפיה איננו מסוגלים להכיר במותנו מכיוון שהלא מודע אינו יכול להכיל את רעיון כיליונו, ואף אינו מבין את מושג השלילה של המוות. למוות, כרעיון או כתופעה אין כל גישה לתודעה. מכיוון שכך, הוא אינו יכול להיות מקור ראשוני לדאגה אלא רק משני לגורמים אחרים.168 

			שכטר מסכים עם פרויד כי אצל רוב בני האדם הרגשת החידלון אינה נטועה עמוק בנפש,169 וסבור כמוהו כי המוות מונח בידיעתו של האדם כידיעה שכלית המאושרת כראוי על ידי הניסיון ולא בתת־מודע. שכטר סבור שוודאות האלמוות היא ששולטת בתת־מודע, ובשעה שבמודע נמצאות בעת ובעונה אחת ידיעת המוות וּוודאות האלמוות, ודאות האלמוות היא שגוברת. אף על פי שהמוות נמצא בידיעתו של האדם, שכטר מפנה את הקורא לעיקר, והעיקר הוא הנצח שבנפש: 

			על אף שסוף האדם למיתה כידיעה רציונאלית שאין להפריכה, הרי שכשהנצח שבנפש הוא בתקפו אין האדם נפגע מידיעה זו, שכן הנצח שבנפש חזק ממנה בהרבה ואין בכוחה של ידיעת המוות לערערו או להחלישו. (שבילים בחינוך, עמ' 29)

			שכטר הכיר אם כן את התאוריה הכוללת של פרויד על יצר המוות אך התנגד לה נחרצות.170 הוא אף דחה את אמירותיו של פרויד שהדת היא אשליה, שהאלמוות הוא "אגדה של אמנות", ושמבחינה רציונלית אין לה על מה לסמוך.171 נראה לומר שהתנגדותו של שכטר מבוססת גם על כך שגישתו של פרויד, שהושפעה מדרווין, רואה באדם בעיקר יצור ביולוגי המונע על ידי יצר הארוס ויצר המוות, וממעיטה בחשיבות המיוחסת אצל שכטר להכרה האנושית.172 ייתכן כי גם דבריו של פרויד על נטיית כל דבר לחזור למצבו הראשוני והנפול, ועל כך שהיעד והכיוון שאליו נוטה כל צורת חיים היא המוות, אינה מתיישבת כלל עם הגותו של שכטר.173

			האם אפשר להתגבר על המוות? — תשובת היהדות ותרבויות אחרות

			שכטר מרבה לעסוק במוות כמטפורה לחיים נטולי תוכן. מכיוון שהוא אינו מאמין שהמוות הפיזי יכול להיכלל בתודעה האנושית, הוא כמעט אינו מתייחס אליו. עם זאת, בהתייחסותו למיתה ולאבל מוצא שכטר בשלב המוות הפיזי גשר למה שלמעלה מן האדם, חיבור לאלוהי שבו.174 הוא אף מתאר מקרה אישי של חוויית חולי קשה שהייתה בו נגיעה בסף מוות. הוא כינה חוויה זו "חוויית גשר" או "חוויית שער" — כזאת שאי אפשר להביעה, אף שהיו בה ודאות ומוחשיות:

			עזיבתו של עולם החושים מאפשרת לאדם לקלוט את הנמצא מעבר לחושים, אך קשה לו לאדם לעזוב את העולם הזה, כי כוח משיכתו הוא גדול, ולפני המוות, בשעה שהאדם חש בכליונה של החושיות, הוא נעשה מוכשר לעבור דרך השער המטאפיסי. (אורחות חיים, עמ' 20)

			יחס זה למוות הפיזי הוא כאמור די חריג בהגותו של שכטר. תחתיו מופיע רבות רעיון המוות הרוחני. המוות הרוחני מופיע כמטפורה המצביעה על מגוון מצבים בתודעה ובחיים הממשיים, ששכטר מגדירם כחסרי חיות או כבעלי תפקיד מעורר לחיים בעולם הזה. כך מעמיד שכטר את "הנצח שבנפש" כאלטרנטיבה למוות, ומכוון את האדם לפנות אל הגבוה, הרוחני והמשמעותי בחיים, ועל ידי כך להרחיק את המוות מחייו האישיים ומחיי העדה: 

			שוב אנו עומדים כיום הזה ומצפים ליישוב חדש של הסתירה העולמית בין האל־מוות הטבוע בנפשנו לבין המוות החודר לנפש מתחום ההכרה. מה יהיה יישובה החדש אין אנו יודעים בדיוק, אבל ברי לנו שהוא יכיל ביטוי מחודש לאלמוות שבנפש. (שבילים בחינוך, עמ' 55)

			אף שהאדם יודע כי הוא עתיד למות, ידיעה זו אינה חודרת לנפש. "אין לנו אפשרות להעתיק הכרה זו על עצמנו אלא באופן שכלי בלבד. זוהי אפוא נוכחות של הנצח שבנפש".175 שכטר תופס את הנפש כמי שחשה עצמה נצחית ואינה מאמינה בסופיותה עד רגע המיתה, וחיי האדם על כל הכלול בהם הם ראיה לכך:

			ואחת הראיות היא שבשעה שהנפש עומדת עמדה ממשית מול הסופיות, מול המוות, היא מופתעת ונבהלת. מכאן ראיה שבכל המצבים האחרים, אינה מאמינה באופן רציני בסופיותה. כי כל החיים, כל המעשים, כל השאיפות, כל התקוות, כל התכנים אינם מובנים אלא על הרקע של אי הסופיות הנפשית. (ממדע לאמונה, עמ' 127-126) 

			שכטר מתאר דרכים מגוונות להתמודדות עם אימת המוות של תרבויות שאינן מאמינות ב"נצח שבנפש", ובהן חניטה ובניין פירמידות, אמונה בהישארות הנפש ובתחיית המתים, השקעה של עבודה מאומצת כדי לחדש את הרגשת הנצח שבהווה, השקפת עולם של "אכול ושתֹה כי מחר נמות", ייאוש מן העולם ושקיעה בפסימיזם.176 בתיאורו את הגישות השונות המנסות להתמודד עם המוות, מחדד שכטר את עמדתו היהודית המדגישה את נוכחות האלמוות בנפש, שהיא הנצחיות האלוהית הטבועה בנשמת האדם. 

			בשונה מהוגים אקזיסטנציאליסטים רבים — שכמה מהם סקרתי — שמקנים למוות חשיבות ראשונית רבה ומכוננת בהגותם, שכטר מסרב כאמור לראות במוות נקודת מוצא: 

			יש לדעת, שהמוות והפחד מפני המוות אינם עומדים במרכזה של התודעה אצל רוב בני האדם הבריאים, אלא משמעות החיים, התקווה והנצח שבהווה הם העומדים במרכזה. ואפילו הידיעה של האדם על המוות־מותו עשויה להביא את הבריא ברוחו למצוא עניין בנצח שבהווה, שהוא העולם האחר. (פרקים במחשבה ערכית, א, עמ' 17)

			יחסו של שכטר לנושא המוות מהווה במובנים מסוימים ביטוי להגותו כולה, שמביאה בחשבון את הידע החווייתי והפנימי של האדם ושמה אותו במרכז. הוא מצביע על הפירוד המתמשך בתוך האדם הנע בין ה"ידע" לבין ה"מודעות", וזהו קו מנחה בהגותו. הידע מסמל את הרציונלי, המדעי והמדיד והמודעות — את עולם הנפש והרוח:

			יש דרך הבהרה לוגית, של המחשבה ושל הלשון והיא נקנית בהכוונת המוח, ויש דרך של הבהרה נפשית והיא נקנית בעבודה של הלב, ויש דרך של מפגש בין הנפשי־חוויתי־דתי, לבין הלוגי־מדעי־נסיוני. הדרך הזו האחרונה חשובה לנו בהווה ותגדל חשיבותה בעתיד. המגמה היא להגיע, בסופו של דבר להתגברות על הפירוד שבאדם. (שכטר, בפרוזדור להשקפת עולם, מתוך ההקדמה)

			האלמוות, ה"נצח שבנפש", הוא מושג יסודי ותשתיתי בהגותו של שכטר, הנוגע לכל תחומי חייו של האדם. הוא מתאר כניסה למצב של חיפוש משמעות ולשאיפה להתעלות, המתבטאת באורח חיים שיש בו חיפוש אחר העל־אנושי והתחקות אחר מציאות פנימית.177 את היחלשות ה"נצח שבנפש" תולה שכטר ברציונליזציה החילונית, בכך שהאדם המודרני רואה בחיי התרבות המודרניים את גאולתו במקום להפנות מבטו למהות, וסבור שיש הכרח למצוא ביטוי מחודש שיחזק אותו.178 את השניות הזו, את הפער שבין השכל לנפש, יֵדע להכיל בתוכו איש העתיד, זה שיכיר שהעיקר בחיי האדם הוא הנפש, ולא יסמוך רק על השכל העלול להשאיר אותו ללא תוכן בחיים. 

			את הניצחון על המוות רואה שכטר בניסיון היומיומי והמתמיד לבטא בחיי החול את הקודש. זוהי למעשה דרך חיים המבקשת תדיר אחר פעילות רוחנית פנימית שבה האדם אינו שרוי בהשכחה עצמית ובחיצוניות (שהם סממנים ממיתים), חיים שבהם האדם תר אחר מגע עם האלוהי. האדם, לפי שכטר, צריך להיות מכוון למלאות נפשית שתציל אותו מה"סטרא דמוותא", מהצד של המוות: 

			הגיע הזמן, שנשים לב לנתונים החיוביים הקיימים בנו, לעשות אותם למודעים. הגיע הזמן, שנכיר שלא יצר המוות של פרויד ולא הפחד מפני המוות וההליכה לקראת המוות של האקסיסטנציאליסטים מהווים את המרכז בתודעתו של האדם הבריא, אלא מותר האדם והנצח שבהווה ותקוות אנוש הם המהווים את המרכז. (פרקים במחשבה ערכית, א, עמ' 1)

			הבעייתיות הכרוכה בהגדרת החיים שאחרי המוות והקושי שבמושג הנצח שבנפש, חורגים מגבולות הרציונלי ומשאירים את שאלת המוות בלתי פתורה. אך שכטר מצפה לשינוי תודעתי שיביא עימו הבנה נכוחה של המוות. הוא סבור שתודעת האדם המודרני מתקשה להיאחז בתפיסת תחיית המתים כפשוטה, ועל כן רק הדגשת הנצח שבחיים עצמם והגברת העוז שבהם הם אלה שיחזקו את האלמוות.179 

			שכטר מתייחס כאמור באופן רחב לשאלת האלמוות ונוגע באתגר העומד בפני האדם המודרני המקיים אורח חיים שמרחיק אותו מתרבות המושתתת על "הנצח שבנפש", או נצחיות הנשמה. הוא מציין כי גם בתורה אין למצוא אסמכתאות לקיום הנצח שבנפש, שכן התורה אינה מזכירה אף אירוע המתאר את מאורעות האדם אחר פטירתו. עם זאת, במנהגי האבלות ובאיסור התורה להתגודדות ולעשיית קרחה, הוא מוצא עדות לכך שהמוות אינו מבטא חדלון וסופיות. וכך כתוב: "בנים אתם לה' אלוקיכם לא תתגודדו ולא תשימו קרחה בין עיניכם למת, כי עם קדוש אתה לה' אלוקיך" (דברים יד: א-ב). שכטר מסיק מכך שאיסור התורה על מנהגי אבלות אלה הוא ביטוי לרעיון שהמוות אינו הסוף של האדם; המוות הוא אמנם שינוי מצב אך לא סופיותו. עמים אחרים אכן רואים במוות סוף ועל כן הם מתירים מנהגי התגודדות ופציעה לביטוי אבלם, אך בעם היהודי אין מקום למנהגי אבלות כאלה, הפוגעים למעשה בנצח שבנפש. לפי הגישה היהודית האדם לא מיצה את חייו בחייו עלי אדמות, ועל כן הוא אינו רואה במוות הפיזי סוף פסוק.180 אפשר לצאת אל החיים מתוך החיים: "לא רק המוות הוא מנוע, אלא אף הנצח שבהווה ותקוות אנוש. מלאות נפשית שהיא מעבר לזמן. הנצח בתודעה שהוא חזק בקרב האוהבים".181 

			הגותו של שכטר תרה אחר ספֵרה של "יהדות פנימית", מחפשת גילויים שעל האדם לחוש ולחוות בפנימיותו כחלק מהרגשת קיומו — מנסה למצוא את האלוהות במידת האפשר בתוך העולם הזה, בתוך המודע ואף בתוך המדע, כדי שייווצרו חיבור וגשר לאלוהי. שכטר מבקש להסיט את המבט מהמוות הפיזי לעבר מה שהוא מכנה "הנצח שבהווה" ולראות בו את העיקר, אך עדיין נותרת השאלה מהי תשובתו לשאלת המוות הפיזי. על כך בהמשך. 

			המוות הרוחני והחיפוש אחר משמעות

			מוות רוחני כחלופה למוות הפיזי

			המוות הפיזי הוא נושא מרכזי ומניע בהגות האקזיסטנציאליסטית, ואילו שכטר מסרב לראות במוות הפיזי מקור ומוצא להגותו. עם זאת, יש בה משום מענה מעמיק לשאלת המוות, בעקבות טרנספורמציה שהוא מבצע במושג זה המעניקה למוות חיות. שכטר מקבל את הגישה שהמוות הפיזי הוא בגדר סתירה שאינה ניתנת ליישוב, אך נראה שסתירה זו היא מקור מתח מחייה בהגותו, והיא שמביאה אותו להפוך את המוות הפיזי למוות רוחני. המוות הוא לדידו ניגודם של החיים, אך יש גם "מצבים מתים" בתוך החיים עצמם, כגון חוסר משמעות, חוסר זיקה לאלוהות וריקנות.

			מוות רוחני הוא מושג מובן. כל אדם יכול לחוש בו. משוקעים בו ערכים, מהויות וקודים המכוונים את האדם לבחירה בחיים, והוא שונה מהמוות הפיזי מכיוון שיש בו קריאה לשינוי ולתחייה. שכטר מבצע למעשה שינוי תוך־מושגי במושג מוות שהוא ביטוי בסיסי להגות כולה: אמונה בנקודות מפנה, ביכולת השתנות ותחייה. זוהי הגות מקרבת, מעוררת ומפיחה תקווה, שמציעה אפשרות כוללת ומקיפה להביט ולגעת במקומות המתים ולהפיח בהם חיים. לכן שכטר מתנגד כל כך לראיית המוות הפיזי כמעורר ההגות בקרב האקזיסטנציאליסטים. זוהי הנקודה שממנה הכול מתחיל, ושכטר מחולל בנקודה זו תמורה: הסופי הופך לאין־סופי. 

			המוות הפיזי הוא תמצית הניגוד לכל הגותו של שכטר, שבמוקדה התפתחות, שינוי, לידה מחדש. שכטר מנפיש את המוות הפיזי ומפיח בו רוח חיים. המושג מוות רוחני כשלעצמו כבר מותמר, עבר מטמורפוזה, הוא לא ראשוני. אמנם, המוות הרוחני ספוג יסודות הדומים לאלה של המוות הפיזי — סופיות, חידלון, רִיק ואיבּוּן — אך בהבדל גדול: אלה הם מוטיבים מטפוריים והמושג הוא מושג חי. מוות רוחני נושא את הציפייה לתחייה, את יכולת ההשתנות והצמיחה. זוהי הבחירה בחיים של שכטר, המקיפה את כל החיים, ואשר אין דבר הנמצא מחוצה לה, לרבות המוות הפיזי עצמו. 

			אם כך, אפשר לומר ששכטר מוּנָע אף הוא משאלת המוות, אלא שהוא מציע דרך ייחודית לחשיבה על אודותיה. ואכן, הגותו משובצת אזכורים רבים, מטפורות ושימושי לשון הקשורים למוות בהקשר הרוחני־נפשי: 

			המילים "חיים" ו"מוות" אינן מובנות לרבים, החושבים שהחיים הם בעיקר החיים הפיזיים ושהמוות הוא בעיקר המוות הפיזי. החיים הם חיים פיזיים שיש להם משמעות מטאפיזית, והמוות הוא בעיקר האפס, החידלון, חוסר המשמעות. גוף האיש יכול להישאר בשלימותו מבחינה פיזית, והוא מת מן הבחינה העיקרית, המטאפיזית. (דרכים בחינוך, עמ' 94)

			שכטר כורך את המושגים "חיים" ו"מוות" בהקשר המטפיזי שלהם. מתוך תפיסה זו באה תביעתו "לעמוד תמיד על המשמר כדי שלא ליפול לתוך ה"'ריקניא', לתוך צד המוות שבחיים".182 הצורך בחיים של משמעות ובקשר עם אלוהים הוא דבר שהאדם אינו יכול לחיות בלעדיו. חיים ללא קשר זה הם מיתה:

			הרצון למשמעות בחיים עיקר הוא באדם... ואם ממיתים גם את הרצון למשמעות — אין כלום. אי אפשר לעקור את הרצון הזה מן האדם בלי להמיתו. יכולים להסיח את דעתו, שיתכוון להשכלה ולרמת חיים, יכולים להפנות אותו לצד הסדר והמשמעת, ההפעלה ושגשוג הכלכלה, ובעיקר בזמן שהוא עייף, אחרי תקופה של בעיות וסכסוכים ללא מוצא, יכולים להרדימו ולהרגיעו על חשבון קיומו הפנימי. אבל אי אפשר לבטל את הרצון למשמעות. (ממדע לאמונה, עמ' 162) 

			א"ד גורדון השפיע מאוד על הגותו של שכטר, על דרכו החינוכית ועל עמדתו כלפי חשיבות הטבע בחיי האדם ובהיכללות האדם באופן קוסמי בבריאה. גורדון דיבר על העתיד שבו יוכל האדם להתחבר לאלמוות שבו, לצד הנצח שבהווה, למשמעות ולקיום הפנימי שבו, וכך להינצל מעונשו של המוות שבחיים. בספרו על גורדון מסכם זאת שכטר:

			יבוא יום והאדם יעמיק חקר בנפשו שנשארה סתומה לפניו, מפני שמחשבתו הוסחה אל מה שמחוצה לו. עד עכשיו ריכז האדם את תשומת לבו ואת מרצו בעולם החיצוני וגילה בו גדולות ונצורות. הוא הגיע להמצאות גדולות במדע ובטכניקה. אבל אז יגלה האדם בעולם הפנימי, בנפשו, כוחות חבויים, שיעשירו את חיי האנשים ויביאו לידי התקדמות בתרבות הפנימית־הנפשית, שתשווה להתקדמות במדע ובטכניקה. אנו מאמינים שיבוא זמן והאור הגנוז בנפש האדם יפרוץ, ועלינו לכוון את אורח חיינו לקראת העתיד הזה. (משנתו של גורדון, עמ' 26)

			תחיית המתים והעולם הבא

			אחת הדוגמאות הראויות ביותר לטרנספורמציה המושגית שעושה שכטר מעיסוק במוות פיזי לעיסוק במוות הרוחני ובמשמעות הקיומית של המוות, היא יחסו למונחים המסורתיים "תחיית המתים" ו"העולם הבא". לכאורה, שניהם מתארים באופן קונקרטי את נפשו של האדם לאחר מותו ואת חזרתו הפיזית לחיים בזמן מן הזמנים. שכטר בוחר לראות בהם באופן שאינו רק מטפורי ביטוי למצבי נפש ותודעה שונים. 

			יש להקדים ולומר, כי פרשנותם וביאור משמעותם של המושגים "תחיית המתים" ו"העולם הבא" היו מאז ומתמיד שנויים במחלוקת. שכטר מתרחק מכל בירור כיצד עומדים להתממש בפועל תחיית המתים והעולם הבא על פי המסורת. הוא מחולל תמורה במושגים עצמם, ומפנה את המבט מן המופשט שבהם לפרשנות רלוונטית לאדם. בדרכו הפרשנית הכוללת הוא מחפש במושגים אלה את הענקת המשמעות לחיים, שהיא לתפיסתו מקור החיים. בכך הוא מוציא ממושגים אלה את מובנם הרגיל ויוצק בהם תכנים הקשורים לממד נפשי־רוחני שמעל הזמן. את תחיית המתים הוא מפקיע ממובנה המוכר — תחייה פיזית של הנשמות בתוך הגופים בעתיד לבוא, וגם מושג העולם הבא, המוכר ברגיל כעולם השמור לצדיקים אחרי מותם הפיזי, מקבל משמעות חדשה. 

			בבואו לדון בנושא תחיית המתים, מציין שכטר כי האמונה בכך כפשוטה, דהיינו שהמתים יקומו לתחייה באופן ממשי, נמצאת בעייתית נוכח החשיבה הביקורתית, ההתפתחות המדעית והניסיון האמפירי.183 שכטר מנהל דיון מתוך כתיבה של דיאלוג בינו ובין איש שיחו הדמיוני.184 על רקע משנה ממסכת סנהדרין, "ואלו שאין להם חלק לעולם הבא: האומר אין תחיית המתים, והאומר אין תורה מן השמים, והאפיקורוס", דנים השניים ב"אידיאה של ההמשך", כלומר המשך החיים אחר המוות. על כך אומר איש שיחו הדמיוני של שכטר: 

			עובדה היא כי בהכרה כולנו כופרים ברעיון ההמשך, שכולנו חושבים שהמוות הוא קץ כל חיינו. ועל כרחנו עלינו להיאחז באחד מגלגוליה של הישארות הנפש, בהמשך במובן המושאל. הישארות הנפש הפשוטה האישית (וכן תחיית המתים האישית) נדחתה מתוך התודעה על ידי ההכרה. (ממדע לאמונה, עמ' 138)

			נראה ששכטר בוחר כדרכו להציע מחשבה מהותית, שתכיל בתוכה את עקרון ההמשכיות מבלי לפגוע בערכי הדת ולהישאר מחויב לתפיסות מסורתיות. כמי שגם אינו רוצה לקומם את המחזיקים בתפיסות מדעיות, הוא מבין את האמונה בתחיית המתים כביטוי להמשכיות האדם באופנים אחרים: "קיומי נמשך בבני, בחניכי, קיומי נמשך בעם, קיומי נמשך בתורתי ובמפעלי".185 

			הבנתו של האדם שקיומו נמשך, שהוא נצחי ולא מקרי בעולם, מחזקת אותו מפני הסכנה של תחושת מקריות שעלולה לחדור לתוך הנפש ולנתקה מן האלוהי. לכן, מסביר שכטר, לא הכפירה בתחיית המתים או הכפירה בהישארות הנפש כשלעצמה היא הסכנה, אלא השפעתה של הכפירה היא המסכנת את ערך האדם.186 הוא מסביר שסכנת הניתוק של האדם היא סכנת כרת,187 כלומר ההתגברות בעולם של הלך נפש שמשתמע ממנו שהאדם הוא עזוב, מקרי ובודד.

			שכטר מצטט את ר' מנחם נחום מצ'רנוביל, המרחיב את טיבה של תחיית המתים כמחייה את החיים ואת החוכמה עצמה בעת ובעונה אחת: 

			כשלומדים את דבריו של איזה תנא או של חכם מן הקדמונים, הרי הדיבורים הם החיות והמוחין של התנא או של החכם, והלומד המכניס את החיות ואת המוחין שלו לתוך הדיבורים האלה מחייה אותם, ומחייה את אומרם. זאת נקראת אתדבקות רוחא ברוחא (התדבקות רוח ברוח), וזוהי בחינת השתטחות על קברי צדיקים. כי בדיבורים של הצדיק טמונה החיות שלו, והלומד אותם חדש את החיות של הצדיק (לפי 'ישמח לב' למסכת שבת). (פרקים במחשבה ערכית, א, עמ' 20)

			מדברים אלה עולה, שתחיית המתים אינה רק עניין של אמונה והשקפת עולם או אירוע המתרחש מאליו, אלא פעילות ממשית המונחת בידיו של האדם. אם כן, בפירוש זה שכטר לוקח את מושג תחיית המתים ומקיים תחייה בו עצמו, שכן הוא משאיר אותו במרחב המטפיזי ובה בעת מנגיש אותו לפעילות אנושית. על ידי כך הוא יוצר גשר בין העולמות ומאפשר תנועה ויצירת מפנה ביחס האדם למושג ולמהותו.188 

			השאלת רעיונות וביטויים מן המסורות החסידיות כדי לבסס את גישתו, חוזרת בעוד מקומות. כך למשל שכטר מציג את פרשנותו של הבעש"ט לתחיית המתים כמוות פנימי באדם שלאחריו "בא מצב של תחיה פנימית על ידי התעוררות הדעת באדם", מעין התעוררות פנימית המתחוללת בעקבותיו.189 את הרעיון הזה הוא מפנה למי שאינם מאמינים במציאותם של גן עדן וגיהנום במובן הפיזי המקובל. יתר על כן, הוא מפקיע את המושג "תחיית המתים" מן הקשר עם מתים של ממש ומעתיק אותו להסבר מכונן בהגותו: תחושת המוות והריקנות שהאדם חש בקרבו. חוויית הריק, הניכור וחוסר המשמעות יכולה להיחוות גם היא כתהליך של מיתה, ואז גם עליה יכול לחול תהליך של "תחיית מתים" כתהליך רוחני. בהביאו את פירושו זה של הבעש"ט, מציע שכטר כלי לתחייה עצמית — פנייה מעמיקה היישר אל פנימיות האדם, המציבה אפשרות דינמית של התבוננות והתפתחות. ממושג מרוחק הקשור לסוף החיים או לקשר עם המתים, הופכת תחיית המתים בהגותו למושג חי בעל משמעות קיומית ואישית, המלווה את האדם, מתווה דרך שמנרמלת ואף מעודדת את חוויית המוות הפנימית. 

			משמעות העולם הבא בתוך העולם הזה

			את המושג "העולם הבא" — מושג יסוד אצל שכטר — הוא שואל ממעמדו החשוב במסורת הדתית ומעניק לו משמעות רוחנית, בהתאם לפרשנויות מיסטיות וחסידיות. עצם השימוש במושג שהוא ביסודו אמוני־דתי, מצריך פרשנות חדשה בעקבות החשיבה הפילוסופית המודרנית.190 לפיכך שכטר פונה לפירושים נוספים ושופך אור חדש על המושג מתוך השפעות חסידיות:

			יש לדעת שהעיקר בחיי אדם הוא עולם הבא שבהם, ולא רק המאמין בחיים שאחרי המוות הוא בן עולם הבא, אלא כל אדם החש במשמעות חיים מעבר לחיים הרגילים, במידה שהוא חש ממשית במשמעות זו, הוא בן עולם הבא במובן המתאים להשקפת העולם של המשכיל בזמננו. גם אדם שקיים בו דימוי של עתיד טוב לאנושות במידה שדימוי זה מחיה את ההווה שלו — הוא בן עולם הבא. (רוח ונפש, עמ' 178)

			אף שניתן לעגן את גישתו של שכטר במסורת קבלית־חסידית, המושג "העולם הבא" בהגותו נושא אופי אוניברסלי. בזכות העובדה שפרשנותו מובילה לא רק להיבטים רוחניים כי אם גם לכאלה המעוגנים בפסיכולוגיה ובהכרת האדם באשר הוא, מצליח שכטר לשמור על עולם המושגים היהודי ה"ישן", ובה בעת להנגיש את רעיונותיו למגוון רחב של לומדים.

			ואכן, את רעיונותיו אלה ניתן לקשור אל השיח הפסיכולוגי של המאה העשרים. למשל, המושג "חוויית שיא" (Peak Experience), כפי שתיארו הפסיכולוג אברהם מסלאו (1980-1907), דהיינו, חוויה שיוצרת תחושת התעלות, הארה וטרנסצנדנטיות. מסלאו מדבר על האדם השלם, "היות האדם במלואו, היות כל אשר יכול האדם להיות" ועל כך שלאדם יש לא רק צורכי קיום בסיסיים אלא גם צרכים רוחניים הקשורים ב"טבע נשגב". זהו אותו מחוז חפץ סופי שנקרא בשמות שונים כמימוש עצמי, התעצמות, אינטגרציה ועוד, שמות הנוגעים לצורך של האדם להכיר בתכליות גבוהות בחייו.191 ל"סולם הצרכים" של מסלאו השפעה רבה על ההגות החינוכית עד היום.

			גם שכטר מתמקד בהחייאת ההווה, בהתוויית דרך קיומית ומשמעותית עבור האדם לחיים שיש בהם גישה אל מה שמעֵבֶר בעודו חי בעולם הזה. משום כך "העולם הבא" מבטא אצלו איכות חיים מסוימת שמתקיימת בעולם הזה, שהאדם יכול לחיות ולחוש בן העולם הבא. זוהי טענה רוחנית ואף מיסטית, בשל נגיעתה במחוזות כמוסים שלא נתפסים בחושים הרגילים אך מוכרים לאדם וקשורים ליכולתו להאמין בהימצאותם ואף לחוש בהם. מסיבה זו יש לשמר לדעתו את המיתוס, כי העולם הזה והעולם הבא הם שני עולמות מקבילים, ש"ללא שניהם לא נשאר דבר":

			כשמדברים על עולם הבא אין לשכוח שגם חיי אדם הפשוטים, היומיומיים, אינם רק במקום ובזמן אלא הם יחד עם זה למעלה מן המקום ומן הזמן והם אפוא גם בעולם מיתי. אם ייעלם המיתוס מן העולם יישאר האדם תקוע בעולם הזה ולא יהיה לו עולם הבא בכלל, ובעצם גם העולם הזה יחוסל. (פרקים במחשבה ערכית, א, עמ' 10)

			הרעיון שמציג שכטר הוא שהעולם הבא אינו המשך של "העולם הזה", אלא ביטוי מעמיק של מציאות אחרת בתוכו, פחות יומיומית. "העולם הבא" בא להנחות את האדם שלא לחיות ברובד אחד אלא לחוות ולחיות בד בבד את שני העולמות:

			גם האדם המודרני מכיר בשני עולמות: האחד למחשבות ולמעשים והאחר לנתינת טעם. העולם האחר, העולם הטרנסצנדנטי הוא הנותן טעם ותוכן לעולם הזה. האדם בעל הערכים מאמין בעולם אחר, דבק בעולם שהוא מבעד לעולם הזה, או בעולם אחר שנמצא בתוך תוכו של העולם הזה ויחסו לעולם הזה כיחסה של הנשמה לגוף, או בעולם אחר שהוא העולם העתיד לבוא לאחר זמן [...] אדם בלתי דתי בזמננו המבדיל בין העולם הזה שהעניינים היום יומיים ממלאים אותו ושהתועלת במובן הרגיל היא העיקר בו, לבין עולם פנימי, עולם של ערכים, והעולם הפנימי חשוב לו יותר מן העולם הזה — מתקרב לעיקר שברעיון העולם הבא. (ערכי האגדה, עמ' 11)

			שכטר מנחה כאן דתיים כחילוניים לחיות את חיי היום־יום הפשוטים באופן שיהיו קשורים בעולם האחר, בעולם הבא. הוא מצרף לרעיון זה גם היבטים מעשיים הנגזרים מכך: "יש להתנהג בעולם הזה על פי הנשמה שהיא בבחינת עולם הבא. לעשות מן החומר, מן הגוף שהוא העולם הזה — צורה שהוא העולם הבא".192 יש להימנע לדעתו ממותרות, לקחת מן העולם הזה רק את מה שנחוץ, ולהתייחס לשאר כאל סיגים. כך מחייה העולם הבא את העולם הזה ונוצרת אחדות בין שני העולמות, דהיינו אחדות של חומר וצורה. זאת מכיוון ש"בכל ענייני העולם הזה אין כל חיות, הכל מת, כי בהעדר החיות מתפשט המוות".193 לעולם קיום רק בשל יחידי סגולה — אנשי העתיד כהגדרתו194 — היודעים לקשר בין החומר לרוח. 

			שכטר מציין שלושה אנשי מופת בעלי חזון, ויטגנשטיין,195 טולסטוי196 וקירקגור, ומציגם כמי שתרמו רבות לקידמה רוחנית ופנימית של האנושות בכך שהזכירו לרבים שאין להתעלם מן העולם האחר ואף ניסו לקיימו בתוך העולם הזה. הוא מתאר את שלושתם כבעלי כישרון מיוחד לבטא את טיבו של אותו עולם אחר מקביל, שבעצם אינו ניתן לביטוי ואשר ניתן רק לרמוז עליו:

			אישים אלה הם דוגמה ליחידים בעבר ובהווה שבחרו ושבוחרים לחיות במודע בשני עולמות: ב"עולם הזה" המתחיל בלידה וגומר במוות, ובעולם אחר, הרגשתי, שאינו מוגבל בזמן, והוא הנותן טעם לקיום ושממנו עשוי האדם לקבל את יעדו בחיים. העולם האחר הוא ממשי כעולם הזה, והוא בעצם עולם הקיום האמיתי, כי אין בו מוות וגם אין בו פחד מפני המוות. האדם הבריא במובן הרגיל של המילה מתעלם לרוב מקיומו של העולם האחר, הוא מנסה להסתפק בעולם הזה, אף על פי שהעולם האחר מפריע לו לא מעט. אבל איש הרוח מכיר בקיומם של שני העולמות, והוא מנסה לכוללם יחד, ופעולה זאת גורמת לו קשיים בגלל ההתנגשות הקיימת תמיד בין העולם הזה, העולם הפיזיולוגי־ביוגרפי־חברתי, לבין העולם האחר, המהותי הפנימי. (פרקים במחשבה ערכית, א, עמ' 16-15)

			שכטר, שחי בעולם דתי בחברה חילונית, הבין היטב שהדיבור על "עולם אחר" לא יתקבל בשתי קבוצות גדולות. האחת היא זו של משכילים המקבלים חינוך רציונלי המכוון רק לעולם הזה, ולכן "לא יאה לו כבעל שכל להודות בקיומו של עולם שאינו במסגרת הזמן והמקום והסיבתיות".197 הקבוצה השנייה היא של אותם דתיים, שלצד התמימות והמחויבות שיש בהם הם מסתפקים בעשייה דתית טכנית שאינה פוגשת את הפְּנים, את המהות.198 נשאר אפוא מה שהוא מכנה "האדם המהותי" שעליו ארחיב בפרק הבא. באדם זה יש מן העולם הבא, כי הוא מבקש חלק באידיאה האלוהית אף על פי שאינו דתי במובן המקובל של המילה. האדם המהותי אינו מסתפק בחיים המקריים, בחיים כמות שהם, אלא שואף הלכה למעשה לחיים בעלי ערך. 

			זוהי נקודה חשובה אצל שכטר, המלמדת רבות על גישתו. הוא טוען שאין הבדל גדול בין האדם המהותי המגיע למצב של רצינות יציבה ובין האדם הדתי. האדם המהותי מתאפיין בכך שעל אף הסטיות והלבטים שלו קיימת בו ההכרה היסודית שלמחשבה, לדיבור ולמעשה של האדם יש ערך ושאסור לחללו. הוא מחפש אחר האלוהי ברצונו "לחזור בתשובה", להחזיר את טעם החיים ואת היסוד החיוני לערכים ולמצוות. אדם כזה, כותב שכטר, נמצא בהווייתו בעולם הבא, והקושי שלו הוא דווקא במפגש עם העולם הזה במצבו הנוכחי: "וגם האדם המהותי אף על פי ששרשו בעולם אחר, בעולם ההוא, ומשום כך, ורק משום כך הוא בעל ערך [...] ייתכן שהוא יהיה יסוד העולם ועליו תיבנה התרבות".199 

			מדברים אלה עולה שהמושג "עולם הבא" אינו רק תיאור למציאות שיכולה להתקיים בעולם הזה כדי לפתור את שאלת המוות או כמתת לבעלי סגולה, אלא אחד היעדים העיקריים שאליהם צריך האדם לשאוף. אמנם למי שמשיג את המעלה הזו קשה לחיות את הכללים המנוכרים, הטכניים והחומריים של העולם העכשווי, אך הוא נושא בתפקיד עתידי — לבנות עולם עם תרבות חדשה, תרבות שיש בה מאיכויות העולם הבא. 

			מוות רוחני של היחיד

			כוח הדיבור והשורש האלוהי של השלילי

			מהדברים עד כה ברור ששכטר חושש מסכנת המוות הפנימי האורבת ליחיד ופועל כדי לצמצמה. ברעיונות שאציג עתה נוכל לראות את מגמתו שלא להתכחש למוות הרוחני של הפרט אלא להפך — להישיר אליו מבט כדי לחזק את הקשר של היחיד עם מה שהוא מכנה לעיתים "האלוהי". הוא דורש לשים לב למקומות שבהם אורבת סכנה למוות רוחני, להבין את הקשרם ולתור דווקא אחר השורשים האלוהיים הנמצאים בתוכם. 

			לא בכדי רעיונות אלה מזכירים לנו רעיונות חסידיים. שכטר נסמך כאן רבות על תורת החסידות של הבעש"ט המכוונת להתפתחות פנימית עצמית. היא נועדה לעזור להתמודד עם החטא ועם היצר ולהפחית את הרגשות השליליים של האדם. הדגש מושם בתפיסה זו על המודעות לשורש האלוהי, החיובי והגבוה, שקיים גם בתופעות השליליות, העוזרת לאדם לא לאבד את הקשר עם העל־אנושי החיובי שבאדם. כדוגמה לכך שכטר מביא בשם הבעש"ט כי "האהבה הנפולה", אותם גילויי תאווה האסורה מבחינה מוסרית, שורשיה באילן עליון: 

			אם היא מחשבה של זנות שהיא בחינת אהבה ינסה להעלות אותה למידת האהבה האמיתית [...] כי המחשבות הזרות הן מן הניצוצות שנפלו בשבירת הכלים שהתרחשה בשעת בריאת העולם והן באות לאדם כדי שיתקן אותן, ועל כן אין לדחותן אלא להאריך עד שיעלה אותן לשרשן באופנים הידועים למשכילים. (תורתו של הבעל שם טוב, עמ' 22-19) 

			האדם צריך אם כן להיות מוכן לפגוש את כל חלקי אישיותו ללא מורא. רק מפגש כזה יפיח בו רוח חיים ולא יותיר מקומות מומתים. עליו לפגוש אף את הרע שבו, את התת־מודע, את החטא ואת היצר, ולא להשאירם במצב תיאורי בלבד אלא לחוות אותם בצורה אישית ולהתבונן בהם באופן מודע. כל אלה הם לדעת שכטר מקורות חיים, וההתעלמות מהם נוטלת את החיות. האדם מרגיש אמנם בטוח יותר על ידי הגברת המודע שבו על חשבון הלא־מודע, אך שכטר מדגיש שהלא־מודע אינו עולם "תחתון" שיש לדחותו — הוא מקור חיים. את המודע אין להפוך אפוא לשכלי, כדי שלא יהפוך לנטול חיים: 

			חשובה היא כאן בעיקר המודעות של השורש האלוהי של התופעות השליליות, כי מודעות זו מאפשרת לאדם שלא לאבד את הקשר עם העל אנושי החיובי שבקרבו, והיא אפוא עוגן הצלה מסכנת המוות הפנימי האורב לאדם. (שם, עמ' 19)

			ארחיב מעט נקודה זו. בהגות החסידית עולם הדיבור והלשון הוא גשר שמאפשר מעבר מן האלוהי לאנושי ומן האנושי אל האלוהי ומפגש ביניהם. היחשפות האלוהי והתעלות האדם לעברו נעשית באמצעות האותיות והמילים, שהן יסוד משותף בין הבורא והנברא ופותחות בפני האדם נתיב לעולם העליון.200 עצם יכולת הדיבור של האדם באה מתוך קישורו אל האלוהות ואל השפע המגיע אליו משם. לכן על האדם לקשור את עצמו למרחב האלוהי, לקבל משם את חיותו ולא לדבר סתם על מנת להרשים את השומעים או מתוך סיבות לא חשובות אחרות.201 הדיבור יכול לגרום להתחדשות ויכול לגרום להתרוקנות: "אבל כשהוא מדבר דיבור נטול ערך, יוצאת ממנו חיותו והדיבור אינו עולה למעלה, והאדם עלול להגיע למצב שהחיות שבו נפסקת לגמרי".202 בכוחו של הדיבור אם כן להביא את האדם לחיבור גבוה וביכולתו אף להורידו מטה. 

			זיקנה ונערות

			בבואו להזהיר את היחיד מהמוות הרוחני, מזכיר שכטר את הזיקנה, אך לא כגיל או כשלב ביולוגי בחיי האדם הכרוך בהיבטים פיזיים של נבילה וכמישה, אלא כמשמעות רוחנית מתמשכת לאורך החיים, כמסקנת אובדן החיות האורבת ליחיד. הזיקנה והנערות באים לדעתו לבטא את הקריאה לקשר שצריך להיות לאדם עם הצדדים החיים שבו. שכטר מצטט את דבריו של מורו מימי החוג הווינאי, מוריץ שליק,203 המבקר את הדעה שרווחה בזמנו, שראתה בנעורים תקופה של חוסר בגרות שבה גדלים הרוח והגוף רק כדי שיתאימו אחר כך לייעודם; זהו כביכול זמן של למידה שבו מתאמנים ומשתכללים הכישורים כדי שהאדם הבוגר יהיה מצויד ומוכן לעבודה. שליק טוען לעומת זאת, כי יש בנקודת מוצא זו פרדוקס, שכן זמן ההכנה הוא הזמן המתוק ביותר של החיים, לעומת זמן ההתגשמות המלווה בסבל רב.204

			שכטר מדגיש שכל שלבי החיים חשובים, וכי בכל שלב יש חיות שצריכה להתקיים דווקא בו. האדם ה"זקן" הוא לא האדם רב השנים, אלא זה שלא חווה כמו שצריך את שלבי חייו, את ה"נצח שבהווה". החיים הם כמו עץ פרי שלכל שלב בהתפתחותו יש ערך: "אין לחפש את המשמעות רק בסוף התהליך, אלא היא צריכה להימצא במתפתח, במתהווה, בתהליך עצמו".205

			שכטר מצביע על כך ש"יש צמחים נפלאים שאינם פורחים אלא פעם אחת ואחר כך הם מתים. יש דבורים שמתות בשעת הזדווגותן",206 כאומר — שלב הזיקנה (כמצב רוחני) הוא נטול משמעות ומלא מעצורים, והוא לא בהכרח שלב שהאדם צריך לעבור או אף להגיע אליו. לעיתים נקטעת מסכת החיים עוד לפני הזיקנה הפיזית. לדידו של שכטר, האדם צריך להישאר במידה מסוימת נער עד שנותיו האחרונות ולשמור את האיכויות שיש ברוח הנעורים, כי ברוח זו נמצאת המשמעות של החיים. הוא אומר בשמו של ר' נחמן מברסלב שלא טוב להיות זקן ברוח. על האדם להתחיל תמיד מחדש וגם אם אינו מגיע לדרגה הראויה לשמה, הרי העמל והמאמץ יוצרים אנרגיה רוחנית, מהווים משקע נפשי להמשך ומגדילים את הפנימיות.207

			שכטר מבקר את התרבות הרווחת ומזהיר את הצעיר שלא ליפול למלכודת הזיקנה: 

			נפש הצעיר יבשה וכלה. שיבה זו מביאה לידי ערמה, אבל לא לידי חכמה. הצעיר סבלן, נעשה מציאותי, אינו מתרתח, קורץ בעיניו ויודע להשתמש בשכרם ובהפסדם של אחרים לצורך עצמו או לצורך מפלגתו. הוא עוזב את מידת בושת הפנים ולאט לאט הוא נעשה ל"זקן". כי זוהי תכלית כל ההשכלה המדומה וגם גאולת העולם לדעתה: להיות זקן. (ממדע לאמונה, עמ' 184)

			מילים אלה מתארות את חוויית הזיקנה המשתקת והמפתה כאחד. ה"עולם" מושך את האדם לעבר הזיקנה הזו, ושכטר מתרה בצעיר לבחור בדרך של יושר לב שיש בה פנייה מתמדת לאופי האמיתי שבכל אדם, ולהתקומם נגד ההשכלה הרגילה שנגררת אחרי אחרים מתוך חיקוי וחזרה תמידית על מה שכבר נאמר בעבר.

			רעיונות דומים ניתן למצוא אצל אריך פרום, אחד ממקורות ההשפעה על שכטר, שמזהיר מפני סכנות ההתפתחות הטכנולוגית ומפני החינוך המשתק המעודד חוסר חשיבה ועוררות פנימית. פרום מדבר על האמונה והתקווה שאמורות לעודד שינוי במצב הקיים באדם ובחברה, ועל כך שאחד מסימני ההיכר של החיים הוא היותם תהליך מתמיד של השתנות בלתי פוסקת: "חיים הקופאים על שמריהם נוטים לדעוך. אם הקיפאון הוא מוחלט, אין שם חיים, אלא מוות. בהיותם תנועה מתמדת, שואפים החיים להשתחרר מן הסטאטוס קוו ולהתגבר עליו".208 אף שכטר כמותו רואה את החשיבות בכך. המושג זיקנה מוסב אפוא לשאלת המהות הפנימית, החוויה והגישה הנפשית. 

			מדע, לימוד ואכילה כגורמי סיכון רוחני

			תכנים שונים שלכאורה אינם קשורים זה בזה זוכים מידי שכטר לתיאור המחבר ביניהם באמצעות מושגים דומים להפליא. כך מתואר למשל יחסו הן ללימוד והן למעשה האכילה, תוך שילוב מושגים מוחשיים ומטפוריים להבהרת המסר העובר בין כולם. גישה חוצת תחומים זו מאפשרת לו להציג עיקרון ולהפקידו בידי הקורא. 

			המדע הממית

			בשאלת היחס למדע עבר שכטר מסע מן ה"מדע", אותו מרחב פילוסופי המושתת על הלוגיקה והחשיבה המדעית הפוזיטיביסטית שאפיין את החוג הווינאי, אל ה"אמונה", השולטת בהגותו המאוחרת, הארץ ישראלית.209 הוא התאכזב מניסיונו של המדע לתת מענה לשאלות קיומיות ולכן ציפה כי בעתיד ישוב המדע למקורו ולא ינותק מן המהות הפנימית החיה. המקום שאליו צריך לשאוף הוא השכבה הפנימית. השכבה החיצונית היא שכבת החוק, הנימוס החברתי או המדיני, ואילו השכבה הפנימית היא אהבה, אכפתיות וממשות נפשית. 

			לימודי ההיסטוריה

			על לימודי ההיסטוריה בבתי הספר, הכוללים שינון עקר ולימוד עובדות יבשות, כתב שכטר שהיא "גורמת למוות, להתנוונות".210 התעניינות אמיתית בעבר צריכה לנבוע לתפיסתו מתוך התעניינות בערכים, כי רק הם נותנים יסוד, תוכן וטעם לחיי ההווה. רק לימוד שיש בו פנייה והכוונה לחיים עצמם יש בו טעם, שאם לא כן, זהו לימוד מת. כמו במדע, גם כאן השכלה לשם השכלה גורמת למוות והפסדה מרובה: "ההיסטורי חשוב ומועיל רק עד כמה שאפשר לעשותו לרכוש עצמי. עד כמה שאפשר להפכו לבשר ודם של המקבל ולזרוק את הנשאר החוצה".211 הוא חשש ש"ההיסטוריה עלולה לגזול מן הצעירים את זכותם היתרה, את כוחם היפה למסור את נפשם באמונה עזה לרעיון גדול כדי להוליד רעיון גדול ממנו".212 ההיסטוריה ממיתה, על פי שכטר, מכיוון שהמשכיל המודרני אינו אלא אנציקלופדיה מהלכת ואינו פתוח למעברים ולצמיחת רעיונות חדשים. גישתו בעניין הזיקנה הרוחנית חוזרת אף כאן. לדעתו הפיכת ההיסטוריה למדע אפילו "מעוררת בחילה והורסת את החיים. [...] ההשכלה ההיסטורית היא בבחינת זקנה מלידה. בני דורנו הם זקנים משעה שיוצאים לאוויר העולם והזקן אינו פועל כי אם מביט לעבר". 

			שכטר אינו שולל את לימודי ההיסטוריה, אך ממליץ לגשת אל שורשי העבר עם סכין הביקורת ומזכיר שעל ידיעת העבר לסור למשמעתם של ההווה והעתיד. כלומר יש לבחור ללמוד את החלקים שההווה זקוק להם, ולהשליך את אלה שניטל מהם הכוח המחיה. 

			יחסו של שכטר לנושא הפיזי של אכילה ותזונת הגוף דומה להשקפתו על צריכת ההיסטוריה. אלה ואלה שזורים בהגותו בשאלת החיים והמוות. הוא משתמש באותם הפעלים לתיאור אכילה ולמידה, אף שמדובר לכאורה בצריכת איכויות שונות במהות ובחומר. הלומד לימוד שאינו משרת את האדם "מוצא נחת רוח בכל מזון שהוא, ואוכל כאוות נפשו את אבק הביבליוגרפיות".213 

			הנה כי כן, בשני התחומים — האכילה ומדע ההיסטוריה — מדגיש שכטר כי היעד הוא ההווה. על העבר והעתיד לשרת את ההווה. בשני המקרים יש הכרח לברור את מה שצריך ולהניח למה שלא נזקקים לו. צריכה לא נכונה — אם של פרטים היסטוריים ואם של מוצרי מזון מיותרים ("חטיפים" בלשון ימינו) — מזיקה וסופה חולי ומיתה. 

			חברה בריאה וחברה חולה

			כפי שהוצג בפרק הראשון, הבעיה העיקרית של הדור הצעיר בעיני שכטר היא ניתוק והשכחה עצמית. השכחה עצמית היא מצב שבו אדם החש מחסור בתוכן בחייו, בפרנסת הנפש, פונה ל"חיצוניות". דרך מועילה לדעתו לעורר את תשומת הלב לניצוצות של הארה בחיי האדם, שיש בה עמידה על מהותם המזיקה של התחליפים ושל השכחה עצמית, היא חינוך לערכים. יש לחזק את האדם כדי שלא יבזבז את חייו על תחליפים, ושכבר בצעירותו יתכוון במידת האפשר לחיים מלאי תוכן ולא רק קרוב לסופם, כפי שקרה לגיבור הנובלה של טולסטוי "מותו של איוון איליץ'", ששכטר דן בה בכתביו.214 

			בדונו ביצירה זו, מתאר שכטר באריכות את מקומו של היחיד בחברה נטולת ערכים, שבה המִשׂרה והתואר הם מרכז החיים. בסיפור נגלה מסעו של הגיבור תוך עיסוק חיצוני וקר במותו, הכרוך בשינויים הפרסונליים ובתמורות במשרות שנגרמו עקב זאת.215 במקביל מתוארת ההתרחשות הפנימית בנפשו של איוון איליץ' טרם מותו, שיש בה גילוי מתמשך לניכור שבו הוא חי, ובעקבותיו הוא זוכה לשינוי, להארה ולחמלה. "מותו של איוון איליץ'" הוא יצירת מפתח להבנת ערך החיים בעידן המודרני, כפי שגם שכטר הבינם. הסיפור מביע כאב אוניברסלי, המתבטא לא רק בגיבור הסיפור אלא בכל הסובבים אותו, כשאלת המוות הנפשי עוד בחיים.216 איוון איליץ' חי כמו שהחברה מצפה, או כמו שמצופה ממנו לפי הבנתו.217 הוא חי חיים של שקר עצמי תוך התעלמות מ"החוק האישי" שלו. הנימוסים והכללים החברתיים מחפים על הריקנות, ואת הדיאלוג הפנימי הוא דוחה כל הזמן בהתחמקות מתמשכת מ"העניין הנפשי החשוב" שעליו לעסוק בו. כך הוא יוצר במו ידיו ריחוק מנוכחות אינטימית בחייו, שמונע ממנו את הכניסה ל"שער החוק האישי".

			התהליך שעובר איוון איליץ' גורם לכך שהוא מתבונן באשתו, בבתו ובאחרים הסובבים אותו ורואה בהם את עצמו ואת כל מה שהיה עיקר בחייו, ומגלה שהכול היה הונאה עצומה.218 על רקע חייו הריקים מתוכן של איוון איליץ', דן שכטר בתפקידם של אנשי הרוח בעולם המעשה, שהוא — להפוך את חיי האדם לאנושיים, לעשירים יותר בתוכן ופחות בהולים ומשבריים ממה שהפכו להיות בעידן המודרני, ולהפנות את האדם לממד העומק שבקרבו, ל"על־אנושי באנושי", כשם אחד מספריו. שכטר, כמחנך ביקורתי, מאבחן את הבעיה של תקופתו ומתאר את אנשי התרבות המודרנית כמי שניזונים כראוי, לבושים כראוי ובאים על סיפוקם המיני, אך הם חסרי עצמוּת, מושפעים מפתגמים שגרתיים שטחיים ומוצאים את הנאתם בבליעת סחורות, תמונות, כתבי עת, ספרים וסרטים. מבחינתם העולם אינו קיים אלא כדי להשביע את רעבונם. הם מתקשים לשהות לבד בריכוז, לשבת במנוחה בלי לדבר, בלי לקרוא, בלי לעשן. ראוי לשים לב ששכטר הבין עוד לפני עידן המסכים, שתיקון בתחום הריכוז הוא הכרחי והוא מציין דרכים שונות להשגת מטרות חשובות אלה כדי לקיים חיים פנימיים שיביאו מזור לשממה ולחידלון הפנימי. הוא מחדד שגם שיחה בין אדם לחברו עלולה להיות נטולת ערך, אפילו אם מדברים על דברים שברומו של עולם, כל עוד השיחה היא צירופים נדושים ואמירות שטחיות.219 

			כבר ציינתי את אריך פרום כמי שרעיונותיו פרושׂים בגלוי ובמרומז לאורך הגותו של שכטר. הוא עסק בהרחבה במושגי המוות והחיים ובחן את הדברים מתוך חקירת הבריאות והחולי של החברה. בתשתית תפיסתו החינוכית עומדת שפיותה של החברה, מושג החשוב לדיוננו:220 

			כיום אנו נתקלים באדם הפועל ומרגיש כאוטומט, אדם שאינו חש במשהו שלו באמת, אלא חי את עצמו כפי שהוא סבור שמצפים ממנו שיהיה. היצור שחיוכו המלאכותי תפס את מקומו של הצחוק האמיתי, שפטפוטו חסר התכלית מהווה תחליף לשיחה גלויית לב, ואשר ייאושו האטום בא במקום הכאב האמיתי. על אדם זה ניתן לחרוץ שני משפטים, האחד, שהוא סובל מליקוי של חוסר ספונטניות וחוסר אינדיבידואליות חשוכי מרפא, אך אפשר גם לומר שאין הוא שונה ממינים אחרים השרויים באותו מצב. לרובם מספקת התרבות דפוסי התנהגות המאפשרים לבני אדם לחיות עם הליקוי מבלי להפוך לחולים. (פרום, החברה השפויה, עמ' 25)

			פרום מציין כי חברה בריאה מטפחת את היחיד, מספקת לו הזדמנויות לכישרונו לעבודה, יוצרת אותו, מעודדת ומסייעת באמצעיה להתפתחותו הרוחנית, מקנה לו תחושת עצמיות המבוססת על הפעלת כוחותיו ועל התנסויותיו במימוש כוחות היצירה שבו ובמימושו העצמי. היפוכם של כל אלה ניכר בחברה בלתי בריאה, היוצרת עוינות הדדית, יריבות, שנאה ואי אמון, הופכת את האדם לכלי שרת, מדכאת את עצמיותו, חונקת את יצירתיותו, כולאת את הספונטניות שבו, מכניעה אותו והופכת אותו לאוטומט. 

			את המגמות הללו מכנה פרום "תסמונת הצמיחה" מול "תסמונת ההתנוונות" — ביופיליה מול נקרופיליה. הביופיל הוא אוהב החיים והנקרופיל — אוהב המוות. הראשון נמשך אל עצם תהליך החיים, אל הצמיחה בכל דרך שהיא. אין הוא טיפוס המשמר את הקיים, אלא אדם יוצר, מחדש ובונה. הטוב פירושו הוקרת החיים והעלאת ערכם, תוך עידוד צמיחה והתפתחות ותוך טיפוחה של יראת כבוד כלפי החיים. הנקרופיל לעומתו יוצא נגד החיים. מבקש לדבוק בוודאות ולהימנע מחוסר ודאות, ושונא את החיים מעצם היותם בלתי ודאיים, כלומר בלתי צפויים, ולרוב אינם ניתנים לשליטתו. גישתו אל החיים היא מכניסטית וביורוקרטית, ואנשים חיים אינם בעיניו אלא חפצים. הרע משתקף בכל מה שמחניק את החיים, מצר אותם ומפוררם, תוך העדפת הזיכרון על פני ההבנה, הידע על פני היצירה והקניין על פני ההרפתקה. הנקרופיל מרותק רק למה שרכש, למה שבבעלותו, כי זה הדבר הוודאי, הבטוח, ולכן כל איום על רכושו הוא איום על חייו. 

			פרום מדגיש כי הנקרופיל שקוע בעבר ולא בעתיד, כי הוא קר ומסויג, מתמסר לחוק וסדר, וכל מה שמסכן אותם נראה בעיניו כהתקפה שטנית על ערכיו. בעיניו, "החיים אף פעם אינם ודאיים, אינם ניתנים לניבוי, אינם ניתנים לשליטה. כדי שיהיו ניתנים לשליטה יש להפכם למוות. כי רק המוות הוא בעצם הוודאות היחידה בחיים".221 לכן אדם כזה מעריץ חוקים ונהלים קבועים. הוא נמשך לאביזרים ולמכונות שביכולתו לשלוט בהם. 

			פרום מסיים את דבריו בשאלה המבקשת לעורר מודעות לסכנה האורבת לאדם בחברה, כי אינו מוצא גשר בין שתי המגמות המנוגדות שזיהה באדם באשר הוא: "לאן מועדות פנינו? אם נלך ונאבד את החיות יותר ויותר, האם לא נהפוך בסופו של דבר לחלקים מפוחדים, מבודדים, בלתי יצרניים, שאינם מתאימים לחיים ואשר בסופו של דבר יבכרו את ההתאבדות בהמונים על פני השעמום שלא ניתן לשאתו?".222 

			אווירה זו רווחה בקרב הוגי הדעות של התקופה, ושכטר ביניהם. בכתביו הוא מעמיד בידי היחיד ארגז כלים לפרנסת הנפש ולגישור בין המוות הרוחני לבין ה"נצח שבנפש", חשש שפרום היטיב לתאר. באפשרות זו אדון בהרחבה בסעיף הבא.

			העדה, היחיד והמוות הרוחני — סיכוי וסיכון

			שכטר העדיף את היחיד המחפש אחר ה"אלוהי" על פני הקולקטיב השמרני שנוהה אחר ה"מדע" וצורך דברים מיותרים הן לנפש והן לגוף. אולם הוא מטעים כי בין היחיד והקולקטיב נמצאת ה"עדה" או ה"קבוצה", ולה תפקיד מכריע בסיוע ליחיד בדרכו הפנימית. בכוחה של העדה לתת ליחיד מרחב התמודדות ולהציע דרכי מוצא מהמוות הרוחני שלו. 

			לרעיון זה היו יישומים בשטח. גרעין יובל וה"שכטריסטים" שהתיישבו ביישוב יודפת שבגליל היו אמורים ליישם חיי קהילה מקיפים על פי משנתו הכוללת.223 מעניינים בהקשר זה דבריו של יהודה אגמור, ממייסדי יודפת, שתיאר את אורחות חייהם ביישוב:

			רבות הן הקבוצות של צעירים בארץ ובעולם שניסו לחיות יחד חיי אמת, חיים בעלי משמעות, אבל מעטות הן הקבוצות שעברו מחלום להגשמה [...] החברים רוצים להקים משק יעיל וליצור רמת חיים נוחה, רוצים במשפחה וילדים, אבל יותר מהכול רוצים שהחיים החיצוניים יהוו ביטוי להבנה הפנימית. עוסקים בתחומים שונים. לומדים תנ"ך וחסידות וחקלאות אורגאנית, אקולוגיה ותורות הבאות מן המזרח הרחוק [...] שרים שירים מסוימים ושומעים מוסיקה מסוימת, ולרוב שירים ומוסיקה שהם בכוון דתי — רגשי [...] מנסים למצוא ביטוי וסגנון לימים הנוראים, לשבת, לחתונה. מנסחים טקסטים לצרכים פנימיים ולהדרכה [...] חוט של קסם משוך על השנים האלו והוא שומר על האנשים ומגן עליהם מפני ההשפעות המביאות למבוכה, לפירוד לרפיון. (אורחות חיים, עמ' 4) 

			העדה עשויה להיות פתרון למוות הרוחני של היחיד כל עוד היא "עדה חיה". שלא כסארטר, הרואה באחר "גיהנום", ובניגוד לקירקגור העומד בודד מול האלוהים, שכטר, ההוגה היהודי, מוצא בעֵדה פתרון רוחני בזכות המשמעות, החיות וההמשכיות שהיא מציעה לאדם. בדיבורו על העדה מדגיש שכטר את העובדה כי העמידה מול המוות היא לא רק עמידה מול סוף החיים, אלא מול חיים היכולים להיות "מתים". אדם יכול לזכות למשמעות חייו בזכות העובדה שיש חיים בעדה. העדה החיה תלויה ביחיד והוא בה, ושכטר מציע בהגותו דרכים לחיזוק שניהם.

			ואכן, אחת ממטרותיו המרכזיות של שכטר הייתה חינוך לחיי העדה, ואופן קיומה וערכיה העסיקו אותו. הוא טען שכבר בתקופת המקרא הייתה העדה מקור של עוז ועוצמה רוחנית לפרט ולכלל, ומשה כמנהיג יצר והגשים את משימותיה העיקריות והרחיק ממנה סממנים ממיתים. על פי ניתוחו של שכטר, משה התגבר על פיתויי האינדיבידואליזם, עזר לעם להתגבר על העבר, על ה"מצרַים" שבתודעה, והפך אותם ל"עם סגולה" שהחליף המון סתמי. מעשה העגל היה ביטוי להתפרקות ולהתאבנות שהם "נצחון המוות על החיים'", ומשה לימד את העם שוב ושוב להתרומם, להתגבר על התוהו ולראות את פני האלוהים. במבחני המדבר ראה שכטר בעיות עדתיות נצחיות שהן תורה לדורות, ומשה הוא דמות שידעה להיאבק בתופעות המוות, ברפיון העם, בציניות ובתאוות. מאבק זה היה מקור חיים לעולם כולו כמשקע של עוצמה והותיר אנרגיה לדורות שאנו ניזונים ממנה עד היום הזה.224 

			יתר על כן, העדה החיה היא בעיני שכטר ביטוי לקשר משמעותי הנותן מענה לתחושת המקריות והבדידות של היחיד ומעורר יכולת לשלמות קוסמית עם הטבע ועם אלוהים:

			חיי עדה ממשיים בתוך הטבע החי, היא התפיסה של השלימות האנושית [...] האדם שואף לשלמות קולקטיבית המשתלבת בשלמות הקוסמית ובזה הוא מוצא משמעות לחייו. אז אינו בודד, אינו עזוב, אינו מקרי. הוא זוכה להתקיים קיום פנימי. הוא זוכה לקרבת אלוהים חיים. (ממדע לאמונה, עמ' 165)

			ניתן להבחין כי רוחו והגותו של בובר ששכטר הושפע ממנו שורות אף בניסוחים אלה. על פי בובר, פגישה אמיתית של האדם עם האלוהים יכולה להתרחש רק מתוך זיקתו המהותית של האדם לעולם ולעדה.225 בניסוחו של שכטר עצמו, בובר רואה בחיי העדה "חיי צוותא אמיתיים של אישים, ליכודים עדתיים, הנבנים מזיקות ישירות — זוהי המטרה שאליה יש לשאוף". ואכן, שכטר מציין את הזולתיות ואת הזיקה ל"אתה" של בובר, שעבורו העיקר הוא מה שמתרחש בין בני האדם והצורה שבה היחיד "קולט בתוכו מחייהם ונכנס לתוך חייהם".226 

			שותפות הגורל של האדם עם הציבור כשזיקת ה"אני־אתה" היא אמיתית, היא גם הדרך לזיקה בין האדם לבין קונו:

			היחיד תואם לאלוהים בזמן שהוא חובק אנושית את החלק של העולם המצוי לו, כשם שהבורא חובק אלוהית את בריאתו כולה. הוא מקיים את צלם אלוהים בזמן שהוא אומר בכל ישותו ליצורים החיים מסביבו "אתה". (בובר, בסוד שיח, עמ' 176)

			תפיסתו של שכטר אכן קרובה אל זו של בובר, אך דומה שהיא הולכת אל מעבר לה באמירה שהנוכחות האלוהית אינה נובעת רק מזיקת ה"אתה" בין חברי העדה שמנכיחה את האלוהים, אלא גם בהפניית פני כולם אל האלוהים בצעדים מעשיים להנכחתו. אם העדה לא תנהג כך, מבהיר שכטר, צפויה לה סכנת מוות:

			העיקר בתורה אינו המונותיאיזם, כדעה המקובלת בזמן החדש, אלא יצירתה של עדה בעלת עוז, שבניה הם אישים של ממש. עדה הרואה את פני האלוהים, היודעת ידיעה ודאית את יסוד היקום, עדה שיש לה מוסדות חיים שאינם פטישיסטים227 ומאובנים, עדה חיה הדבקה באלוהים חיים. (כוחו החינוכי של המקרא, עמ' 223)

			חיי העדה מושתתים על חיי נפש עשירים ועל חיוניות ורצינות ערכית, וזו הדרך, גם של היחיד, להתקרב לאלוהי: "תפיסת החיים הרצינית אשר סביבה תתלכד הסביבה כולה צריכה להיות תיאיסטית (תיאוס — אל). אידאל — אם הוא חיוני, רציני, נוגע לנפש, הוא (כ)אל חי. ואם הוא סתמי, ארגוני, מנגנוני, הריהו אליל, פאטיש. אל מת". (שכטר, ממדע לאמונה, עמ' 155)

			שכטר מזהיר מפני החלפת המשמעות החיה של העדה במנגנון סתמי, ואומר כי אם החברה פטישיסטית, אם הרֵעַ הוא רק בחזקת כלי או חפץ, אז הסביבה כולה מתה. רק בחברה שבה האדם מוצא לעצמו מקור נפשי והרגשת נצח ב"אתה", רק "אז מתחיל האדם בעצם לחיות".228 הברכה והקללה של חיינו תלויות בנקודה זו ממש:

			נקודת המוצא של תפיסת חיים אינה הרעב ללחם ולא הרעב להשכלה אלא הרצון לקיום פנימי. בשעה שתפיסת חיים רצינית קיימת בחברה — מלוא השדה ברכת אלהים והגשמים הם גשמי ברכה ומקדש אלוהים עומד במרכזו של היישוב האנושי. תפיסת חיים של חברה היא פטישיסטית אם אין לאדם השייך לחברה יחס פנימי לרעהו, אם רעהו הוא בשבילו רק כמטרה, אם הצרכנייה עומדת במרכזו של היישוב האנושי. (ממדע לאמונה, עמ' 161)

			העדה יכולה להיות מקור חיים אך גם מקום של מוות וניוון, ועל האדם להיות בתנועה מתמדת של חיפוש מקור נפשי שתהיה בו תחושה של בית, "והמקום שהוא חי בו נעשה מקומו, ביתו, והזמן שהוא חי בו נעשה זמנו, ה'עתה' שלו".229 כשהעדה מזיקה ליחיד, טוען שכטר, על היחיד בעל שאר הרוח לשאוף לחיות באופן המקושר תמיד לרובד הפנימי, מכיוון ש"עדה מתה" גוזרת על האדם חיים שיש בהם מן הבדידות.230 לאיש הרוח יש תפקיד חשוב — להבין את מצב החברה ולשחרר את האדם להיות מחובר למהותו פנימית.231

			על תפקידם של יחידים המשפיעים על חברתם כתב גם אריך פרום בספרו אמנות האהבה בניסוח נוקב:

			עלי להוסיף כאן כי כמו שחובה להימנע משיחה בטלה, חשוב להימנע מחברה רעה. כשאני אומר חברה רעה אינני מתכוון רק לבני אדם רעים או הרסניים: יש להימנע מחברתם מפני שאווירתם מרעילה ומדכאת. אני מתכוון גם לחברתם של בני אדם שנפשם מתה בקרבם, אם כי גופם חי, בני אדם שמחשבותיהם ריקות ושיחתם ריקה, שמפטפטים במקום לשוחח, וחוזרים על רעיונות נדושים במקום לחשוב. ואולם, לא תמיד אפשר להימנע מחברתם של בני אדם כאלה, ואפילו לא תמיד מוכרחים. אם לא נגיב בדרך הצפויה — כלומר בקלישאות ובדיבורים בטלים, אלא בתגובה ישירה ואנושית, נגלה לעתים קרובות שבני אדם כאלה משנים את התנהגותם, לעתים קרובות הודות להפתעה ולהלם שגרם להם הבלתי צפוי.232 (פרום, אמנות האהבה, עמ' 100)

			דבריו של פרום מוסיפים תחושת שליחות לאנשים בעלי שאר הרוח. שכטר כפרום סבור שלאנשי הרוח יש תפקיד — להביא שפה חיה אל המרחב ה"מת" וליצור אופק חדש לחברה שבה הם נטועים, אופק השואף לחיים. יש זמנים שבהם היחידים הם הליבה החיה, ועל אף דרכי החברה המתות הם בוחרים בדרכי חיים ובשיחה אנושית ופנימית ולא "מפטפטים במקום לשוחח". בכך הם מחזקים את עצמותם ומשיבים לעדה את חוסנה. 

			היקף ופנים: כל מסגרת חייבת מהות

			התנ"ך כדוגמה להיקף ופנים

			ברוח תורת הקבלה והחסידות, שכטר עושה שימוש מקורי במושגים אור מקיף ואור פנימי כדי להסביר את היחס בין מסגרות טכניות לבין תוכן מהותי. הוא מוצא סתירה יסודית ומתח מתמיד בין הסתמי והטכני — ה"היקף" — ובין הצורך בממשות ובפנימיות.233 בסתמיות הטכנית, בחוקים, בדייקנות ובמשמעת הוא רואה יסודות הכרחיים לקיום, אך מדגיש את הצורך בקשר שלהם עם המהות שלשמה הם קיימים. הסתירה בין הפנים וההיקף אינה ניתנת לפתרון פשוט, אבל לשכטר חשוב להזכיר את הקשר ביניהם ולהציב חזון לעתיד:

			לכל מרכז יש היקף המוקרן באופן ישר או באופן בלתי ישר מן האור שבמרכז. בשעה שההקרנה נפסקת, הנקודות שבהיקף נעשות חיצוניות. לכן יש לא רק מדע חיצוני, כי אם גם אתיקה חיצונית וגם דת חיצונית. תקוותנו היא שבאחרית הימים יוקרנו כל נקודות ההיקף של כל מרכז מן האור שבממשות הפנימית, לא שיבוטלו הניגודים שבין הפנים והבין החוץ, אלא שלא יופסק הקשר ביניהם, וגם לא יביא המתח לידי קרע. (ממדע לאמונה, עמ' 147)

			בפנותו למחנכים הוא מציג כדוגמה את הסתירה בהוראת האזרחות היוצרת דילמה למחנך: "אם האזרחות היא בשביל המחנך ממשות פנימית, הרי היא יותר מאזרחות, ואם אינה אלא אזרחות בלבד, אין בה ממשות ואינה מחנכת".234 אין לחנך למסגרת בלבד, טוען שכטר, שכן עיקר החינוך הוא במתן משמעות פנימית לחיים וכיוון מהותי לקיום. רק כיוון מהותי יכול לקבוע את המסגרת וליצור לה הצדקה. המסגרת עצמה אינה מספיקה, אך שכטר מכיר בחשיבותה: "מובן מאליו שהאזרחות, השירות, הדיוק והמשמעת הם בעלי חשיבות רבה בחינוך, אבל אינם עשויים לבוא במקום התוכן המרכזי".235 

			בלימודי התנ"ך עולים הדברים ביתר שאת, מכיוון שלטעמו התנ"ך הפך להיות מקור ללימודים חיצוניים, שאינם נוגעים במהות הפנימית: 

			מי שחושב שעיקר החיים הוא בתחום המדע או הכלכלה או הטכניקה או האמנות, או בקיום המצוות המעשיות שבדת, או ברומנטיקה, מקים מחיצות ברזל בינו לבין התנ"ך, כי התנ"ך הוא ספר הדרכה בעניין מקומו ותפקידו של האדם בעולם. אמנם אין הכוונה להפקיר את הקיום הארצי: ההגנתי, הכלכלי, הארגוני, המשמעתי. לא ולא! בלי הרקע הארצי לא ייתכן מתן משמעות לחיי אדם ועם. פרקים רבים בתנ"ך מוקדשים לכיבוש הארץ, למלחמות, להתיישבות וכו', וגם פרקים אלה — כתבי קודש הם. במה דברים אמורים? — כשלא ניתק הקשר בין הפנימי לחיצוני, כשהדברים החיצוניים תלויים במהות הפנימית [...] הבעיות של הגנה של כלכלה של ארגון וכו' הן בעיות של קיומנו המדיני בהווה, ועלינו לטפל בהן ברצינות ובמסירות, כי כאז כן עתה הקיום הפיזי והמדיני הוא הרקע ההכרחי לקיום הפנימי של העם, אבל אם לא יהיה לעם הזה מרכז, אם לא יהיה לספר העיקרי של העם משמעות רצינית בשביל בניו, אנו מסכנים את קיומו הפנימי. (מבוא לתנ"ך, עמ' 6)

			התנ"ך הוא למעשה הדוגמה החיה להפריה בין היקף לפנים:

			בתנ"ך אין למעשה פירוד בין העולם הפנימי לבין העולם החיצוני. בתנ"ך אין לעולם החיצוני קיום עצמאי והעולם נתפס שם כשלימות הכוללת את כל השכבות. הקיום האנושי בתנ"ך הוא קיום בעולם ובנפש כאחד. אין דבר בעולם שהוא רק חיצוני או רק פנימי. כל הדברים קשורים זה בזה וכולם מוקרנים ממרכז ההוויה. (שם, עמ' 87)

			שכטר מביא כלים לחינוכו של בן הדור הצעיר ומציע שיטה חדשה להוראת תנ"ך, בעודו מותח ביקורת קשה על הורים ועל חוקרים המקדישים את רוב זמנם לטיפול בצדדים "היקפיים" — היסטוריה, לשון, ספרות וגאוגרפיה ואפילו במצוות המעשיות — במקום להתרכז במוטיבים שהתלמידים זקוקים להם לפרנסת הנפש ושיש בהם נתינת תוכן לחיים. אבן הבוחן לפרקי הלימוד ולתכנים הנלמדים היא מידת ההתחזקות הפנימית שהתלמיד מקבל מהם.236 ברוח זו מזכיר שכטר את סיפור המשכן והכלים, ומסביר שבנייתם מוצדקת בשל הצורך בהם בהסדרת ענייני העדה, שכן ללא תוכן פנימי לא היה כל ערך למקדש. 

			היקף ופנים, מוות וחיים — גורדון, בובר ושכטר 

			בתארו את התהליכים המתרחשים בנפש היחיד, מביע שכטר חשש מכך ש"בנפש המודרנית שנפגעה תיפסק ההקרנה הבאה מן המרכז אל ההיקף החיצוני ויישאר רק ההיקף החיצוני".237 להבנתו, נפש האדם בנויה כך שבפנימיותה פועלים כוחות קיומיים כמו חופש, אהבה, אימה ובדידות, ואילו בהיקפה פועלים מניעים חיצוניים חברתיים, כלכליים וכיוצא באלו. כשבני האדם נוטים להמעיט בערכם של החיים הפנימיים, הם מסתכנים במוות פנימי. לכן חייב איש הרוח לעורר את תשומת לבם ולהוכיח להם את מה שלדידו מובן מאליו: "החיים הפנימיים הם העיקר, ורק מי שמעלה את החיים הפנימיים לדרגה נעלה יותר והחיים החיצוניים מוקרנים מהם — חייו הם חיים של ממש".238 

			שכטר מפנה בהקשר זה לחיבורו של א"ד גורדון פרקים בתורת האישיות, ובוחן את יחסו של גורדון לחוויה ולהכרה. לדידו החוויה היא החיים הפנימיים של האדם וההכרה היא התפיסה האובייקטיבית. גורדון דן ביחסים בין החוץ לפנים ובזיקה שצריכה להתרחש ביניהם כדי שתתקיים הפריה פנימית בהוויתו של האדם. הוא מצר על השאיפה של התרבות האנושית להשליט את ההכרה על החוויה, למשל בכך שהאדם כובש את הטבע וכופה עליו את רצונו הגס. עם זאת, כאשר לאישיות יש יעוד בחיים, כדבריו, יש משמעות להכרה ולשעבוד הטבע לרצון זה.239 הן חווייתו של האדם והן הכרתו צריכות להיות מכוונות כלפי טעם החיים וכלפי האחריות לחיים:

			במקום שהיתרון בהיקף הוא העיקר והמשמעות מצטמצמת והולכת, נעשית ההכרה לרועץ לאדם. היתרון בהיקף גורם להרחבת האופק, להרחבת התפיסה, ואם האופק והתפיסה רחבים והחיים מבחינת משמעותם דלים כמות שהיו או דלים יותר משהיו, הרי ההרחבה היא מדומה ואין חפץ בה.240 

			גם בובר מתייחס לשאלת הפנים והחוץ ומנחה את לומד המקרא בדרך לימוד החותרת לגילוי "ממשות העולם". זוהי דרך המבקשת לעמוד פנים אל פנים מול הכתוב, למצוא בו חיים ואף לתת בו חיים, ולא לחפש בו תוכן עיוני ומענה למדני לשאלות הזמן: 

			חוקר המקרא לא ייצא ידי חובתו אם יסתפק בפעולתו של הארכיבר בלבד, ואולם הוא גם לא יעשה את עבודתו באמונה אם יבקש למצוא בטקסט שלו נותן ענין מוכן לשאלות זמנו. עליו לשוות לנגדו תמיד שלבו של הטקסט שנאלם לזמן התערבותו הכירורגית, ישוב לדפוק מחדש. ההכרה שהוא כמלומד אינו עוסק בעבר מת, אלא עומד פנים אל פנים מול כתב חי, תגביר את זהירותו. תכונות למדנות שיחסה אל חומר עיסוקה הוא יחס אל חומר מת. אין בהן כדי להבין את הטקסט הבנה נאותה. (מתוך גלאצר, דרכו של בובר, עמ' 12)

			בובר ממחיש נקודה זו: "סבא היה פילולוג אמיתי, כלומר 'חובב שפה', אך דבקותה של סבתא בדבר אמת השפיעה עלי עוד יותר משהשפיע הוא, משום שדבקות זו הייתה כל כך בלתי אמצעית וכל כך יוצאת מן הלב".241 

			בהקשר זה יש לציין את שני המושגים המכוננים בהגותו של בובר, "אני־לז" ו"אני־אתה",242 המגדירים את היחסים הבין־אישיים. "אני־אתה" מבטא נקודת מפגש בלתי אמצעית, יחס של הוויה ושל נוכחות מוחלטת, מצב של דיאלוג וזיקה עמוקה ורגעים שבהם "ניתן להציץ בשוליו של האתה הנצחי".243 לעומת זאת, "אני־לז" הוא מצב של עבר או עתיד ולא של הוויה, של גישה תועלתנית הרואה באחר כמי שנועד לשרת את צרכי שלי.244 זוהי חוויה המוּנעת על ידי רצון האדם להתבדל, להתבלט, לגמד או לנכס את הסביבה, ולראות במה שנקרה בדרכו אובייקט שהוא פונקציה של השימוש שהוא יעשה בו. 

			בובר מבחין בין שתי התנועות החזקות המנהלות את חיי האדם. האחת עניינה בהתנהלות החיים השוטפת, בסדרים וביחסים הבלתי אישיים שיוצרים תנועה בעולם, האחרת היא המהות הקשורה לנצח ולמקומות הכי פנימיים באדם. בין שתי תנועות הפוכות אלה יש קשר והזדקקות הדדית: 

			בהווה בלבד אי אפשר לחיות. עתיד הוא לכלותך. אלא שקדמה רפואה למכה זו. הרי הוא עובר חיש מן העולם כל כולו. ואילו בעבר בלבד אפשר לחיות, גדולה מכן: רק בו אפשר לחיות חיים כסדרם. אין לו לאדם אלא למלא כל רגע ורגע בדעת ובשימוש, ושוב אין הוא רגע בוער. בלי הלז אין האדם יכול להתקיים. אולם מי שחי רק עמו בלבד, הוא אינו האדם. (בובר, בסוד שיח, עמ' 27)

			המהותי והפנימי הם המרכז והיעד בהגותו של שכטר, אך הוא מדגיש את כוחו העז ואת תוקפו של ההיקף. גם שכטר וגם בובר סבורים שאי אפשר לחיות בלי מסגרות ההיקף, כפי שלא ייתכנו חיים שהם רק של משמעות. "לחברה יש תפקיד מהותי ליצור אוירה נכונה שבה היחיד מרגיש שיש משמעות לחייו, ושהוא לא נזקק לאתיאיזם, לציניות, לדמוניות ולספקנות. במרחב שכזה היחיד מרגיש כי יש לו מזון פנימי, אויר לנשימה".245 

			המאבק בין ההיקף לפנים הוא גם מאבק בין כוחות המוות לכוחות החיים. המוות יוצר תנועה והוא מקור להתקדמות אך גם לנסיגה; הוא יוצר חיים בכך שהוא מהווה קרקע להתפתחות. אם היו רק חיים, טוען שכטר, המציאות הייתה במצב של קיפאון. נוכחותו של המוות מאפשרת לצד החיים לבוא לידי ביטוי, להתהוות, להיבחר ולתת לאדם לחיות על ציר שיש בו תנועה: "החיות האלוהית שבאדם נמצאת תמיד בשני מצבים, בהתקדמות ובנסיגה, בגדלות דמוחין ובקטנות דמוחין".246 תורת חיים היא תורה שמחוללת תנועה בנפש, מעלה את האדם לעבר האלוהי. זאת לעומת ידע אינפורמטיבי שאולי יש לו ערך מסוים, אבל אם הוא לא גורם להשתנות, להתחדשות ולתנועה חדשה, הוא אינו תורת חיים. תורת חיים מחוללת תנועה ושינוי, ובכך נמדדת חיותה. לפי שכטר, מי שמקיים מצוות אבל עושה זאת באופן חיצוני בלי קשר פנימי אליהן ובלי רצון להתחדש בהן, לא ימצא בהן חיות ויחווה סוג של מוות רוחני. ביקורתו זו אינה פוסחת גם על העולם הדתי שהוא לכאורה ספוג ברוחניות.

			אם כן, המישור המעשי והמישור הרוחני אינם מישורים נפרדים, ועל האדם לפעול לשם יצירת קשר בין הצד המעשי, ההיקפי, לצד הפנימי האלוהי. עם זאת, אדם העולה במדרגות רוחניות צריך להיות מוכן לכך שבדרך זו יש חיות ויש מוות, יש התקדמות ולצידה נסיגה. הנסיגה מונעת מהאדם את ההישג הרוחני, את ההבנה העמוקה, את התודעה החדשה שהתגלתה לו, אך כאשר הוא חש את החסר הצורב שלה גובר אצלו תהליך החיפוש, מתחזקת ההתעמקות, והבירור נמשך. מצב זה שומר את האדם בתהליך התפתחות מתמיד, בעוד כאב האובדן והריחוק (היבטי מוות) מלווים חלקים מדרך זו וממריצים את שלב הצמיחה הבא.247 

			דבריו אלה של שכטר אינם רק הצגה של מבנהו הנפשי־רוחני של האדם; ניכרת בהם הנחיה מפורשת כיצד על האדם לחיות. זוהי הוראה מיטיבה המלווה את האדם, מפרשת את תלאות חייו על החיות והמוות שבהם, מחזקת אותו ונותנת בידיו כלים להמשיך בדרך מתוך מודעות עמוקה ותקווה.

			האדם, העדה והטבע

			הטבע הוא המקום הראשון שבו נפגשים החיים והמוות ביחסים טבעיים ומחזוריים. שכטר מייחס חשיבות רבה לחיי העדה בטבע ולחיים הרמוניים "עם אלוהים ועם בני אדם, עם השמים וצבאם אשר מעל לנו ועם האדמה אשר מתחת לנו ועם הצמח והחי אשר מסביב לנו. [...] חיי עדה ממשיים בתוך הטבע החי, היא התפיסה של השלמות האנושית".248 בדיונו על עונות השנה המתחלפות הוא מציע דרך חיים שיש בה היענות לבקשתה של כל עונה ועונה מתוך תשומת לב למשמעות העמוקה שכל עונה נושאת בחובה ולמעשים הקהילתיים והאישיים הנגזרים מכך. שכטר מסתמך על מיתולוגיות עתיקות ומתאר את המועדים ואת תקופות השנה כקשורים בעלילה קוסמית עתיקה, שפועלים בה שני כוחות מנוגדים — בעל ומות. בעל היה אליל החיים, התגשמותם של הכוחות הנותנים את החיים, השומרים עליהם והמחדשים אותם, ומות היה מלך השאול, התגשמותם של כוחות ההרס והכיליון, המתנגדים לחיים והמתכוונים להפסיקם ולהכריתם. בין שני האלים מתנהלת מלחמה, פעם ידו של זה על העליונה ופעם של זה. במיתוס הזה רואה שכטר ביטוי למתרחש בעולם ובנפש. את עונת הקיץ הוא מכנה "עונה של מוות",249 את ימי החום, העייפות והכמישה הוא מתאר כימי שלטונו של המוות. הימים מסוף אלול ועד סוף תשרי הם לדעתו ימי התעוררות ביקום ובאדם, התכוננות לקימה לתחייה ולהתחדשות 

			שלהי הקיץ הם עונה של דלדול כוחות ונבילה גם בטבע וגם בחיי האדם, כותב שכטר, ומתאר את הנוף הקמל, את ההתכנסות ואת החיים שמתרכזים פנימה אל תוך הבית לפנות ערב. זו בעיניו מציאות שיש לקבלה כזמן שבו "מתרבה הדממה בעולם". זהו זמן שבו "מודיעים לכל את חוקם של ימי השרב, אין להיאבק תדיר בלאות. יש להסתגל למצב הקיים בעולם ולשמור על הקיום. יש להימנע מהתרגשות, כדי שלא להגביר את הנטל ואת ההכרח להיאבק בו".250 יש לקבל ואף לחוש את חוויית הדלדול, לשהות במוות הזמני על מאפייניו הייחודיים. יש לקבלם כחלק מהטבע ומהבריאה, שכן ביחסים השוררים בסביבה הטבעית יש רמז ליחסים השוררים בין בני האדם ואף בפנימיותו של האדם. שכטר רואה אפוא במצב הזה מצב הוליסטי שאופף את המציאות כולה שיש להיענות לה. 

			מהתייחסות זו אל הטבע והשפעתו על האדם, נובעת ראייתו של שכטר את הכוחות ה"מתים" כחלק מתהליך קוסמי שאין להתכחש לו, שהוא עוצמתי וייחודי בתרומתו למעגל ההתפתחות הכולל. לאדם אסור להפריע לכך — עליו להצטרף למהלך העדין שכל עונה מבקשת ולהיות קשוב לו. ההרפיה והמודעות המלוות שלב זה מאפשרות להתקרב אל עולם הטבע וכמותו לאגור כוחות להמשך מעגל השנה. יש בדברים אלה מסר של מפגש עם החיים על כל היבטיהם ובכללם המוות כחלק בתהליך ההתפתחות בטבע ובאדם כחלק ממנו. 

			את החיבור למשאבי הטבע ואת ההדדיות והשותפות של האדם כחלק ממנו ניתן לחוש באופן שבו שכטר מתאר את טקס השקיית השדות:

			בראשית העונה מכנסים את העובדים בהשקאה ואומרים להם: "המים הם מי האדמה שמקורם בשמים, קיימו בעבודתכם את ההדדיות שבין השמים לבין הארץ. חקו את מעשי השמים. כוונו את לבכם למקור המים. כדי שתדעו את מקומכם". (שבילים בחינוך, עמ' 172)

			היחיד מול החברה

			הניסיון לעצב את הזהות העצמית של היחיד כחלק מחברה הוא אתגר ששכטר עוסק בו באופן מעמיק. גם אם היחיד דבק במשמעות החיים והגיע למדרגה רוחנית ביגיעה רבה, הוא עומד תדיר בפני הסכנה לאבד את התוכן הרוחני של החיים בשל החברה הסובבת אותו, שלא תמיד מקדישה תשומת לב לכך. אדם כזה מפלס את דרכו בבדידות. הוא חווה בחייו עליות אך גם ירידות רבו, מעין מסלול מתמשך של התקדמות ונפילה: "הם יורדים ממדרגתם ונופלים, עד שהם מגיעים לידי מסקנה שלא לשים לב כל כך לירידות ולנפילות, שהרי הן מצויות תמיד".251 

			התהליך הזה כרוך באכזבה ובכאב, אך למעשה החברה מחשלת את האדם בדרכו הרוחנית, ועל אף הקשיים שהיא מעמידה בדרכו היא מלמדת אותו את דרך העלייה והירידה, את היכולת לפלס את דרכו הפנימית על אף המאבק ולהמשיך בה. בבדידותו נאלץ היחיד ללמוד את החוסן והעוצמה הפנימית הנדרשת כדי לעמוד מול ה"עולם" ולקבל את עצמו עם האתגרים הכרוכים בעמידה מול חברה המתנכרת למזון הרוחני שהוא זקוק לו.252 זוהי משימה אישית של כל אחד ואחת, אך שכטר מרים על נס את אותם יחידים שמצאו בתוכם כוח להישמע לקריאה הפנימית שלהם ולנסות לסמן דרך זו גם אצל אחרים.

			דיון רלוונטי לענייננו על שאלת האותנטיות של היחיד מול החברה מצוי אצל ז'אן ז'אק רוסו (1778-1712). הוא מתאר בכתביו כמה אפשרויות של היחיד לדבוק באותנטיות, בדרך הפנימית האישית, למרות כבלי החברה.253 לצד חינוך ושינוי מהפכני בחברה, הוא רואה גם את ההימנעות מחברת בני אדם כדרך אפשרית: "מרבית בני האדם נקלעים לא אחת במרוצת חייהם למצבים בהם חדלים הם לדמות לעצמם, והם מתגלגלים כביכול כבני אדם שונים לגמרי".254 אך רוסו הוא פונה לאדם הפרטי וקורא לו לחזק את אישיותו ולחזור לחברה כבעל עוצמה: "כשנהפוך לבעלי עוצמה פנימית נצליח לפעול באותה עת הן כלפי עצמנו והן כלפי החברה הסובבת אותנו, לא על סמך חולשותינו אלא מתוך חוסננו האישי".255

			שכטר כותב כי משימתו של היחיד היא לא להיחלש ולהתמיד בדרכו על אף הבדידות והקושי הכרוכים בכך. על היחיד לדעת כי יש עוד בודדים כמוהו וניתן לחזקם ואף להתחזק מהם: 

			אשר לרוב האנשים שאינם מסוגלים ואינם שואפים לחיים בעלי משמעות והם מסתפקים בעולם החיצוני, יש לקיים לגביהם את צו של התורה "לא תהיה אחרי רבים לרעות" ואין ליחיד לבטל את תחושת אי הסיפוק בחיצוניות אשר בקירבו. אל לו להימשך אחרי רוב העולם בעניין זה. נכון הוא הדבר, שיש יחידים השואפים לחיים בעלי משמעות והם חיים בסביבה חסרת ערכים, ואינם מסוגלים לעמוד במאבק עם אנשי סביבתם, ומגיעים לחוסר מוצא ולאבדון רוחני ואף לאבדון פיזי, אבל אילו היו זוכים לפגישה עם יחידים שהגיעו לחיים פנימיים משמעותיים, ייתכן שהיו זוכים בקרן אור ובתוספת עוז כדי לצאת מן האבדון. קירבתם לאנשים כאלה היתה מסייעת להם. מלבד זה אין לשכוח שעל אף המצב הירוד של רבים, או דווקא משום כך, יש ערך גדול ליחידים שיגיעו למדרגה רוחנית נפשית ויש גם סיכוי לא מבוטל שייצאו אח"כ מגידרם וימצאו אוזן קשבת גם אצל רבים אשר לא מתה בקירבם השאיפה להשתחרר מן החיצוניות". (מכתבים ותשובות, עמ' 52)

			עוצמה פנימית רבה נדרשת מהאדם כדי שהחברה שבה הוא חי לא תטעה אותו. הוא נדרש לבחינה עצמית מתמשכת לגבי מצבו האמיתי ומוכרח להתאמץ כדי להחזיק מעמד. שכטר מצטט בהקשר זה את ר' נחמן מברסלב, "אוי, איך יוכלו אנשים מעטים לעמוד נגד כל העולם!",256 ומדבר על התפקיד שיחידים יכולים לקחת על עצמם ולחולל שינוי:

			תחילתה של תפיסת חיים יכולה להיות בחוג או בתא קטן, והכל תלוי בכוחו של החוג או התא: אם יש בו תוקף, אם יש בו כדי להסתגל לתנאי המציאות בלי לאבד את תקפו, יכול הוא לחולל נפלאות. ניטשה מדבר על האריסטוקרטים, שהם הם יוצרי התרבות ושמעולם לא נוצרה תרבות אלא על ידיהם והצדק איתו. אבל האריסטוקרטים אינם בעלי הזכויות המקילים לעצמם. אלא הרציניים, האחראים שבחברה, אלה שאינם מתחמקים, שאינם עומדים מן הצד, שאינם מסתכלים מן החוץ, שיש להם מרכז נפשי, ומשום שיש להם מרכז נפשי, הם מהווים את המרכז בחברה. (שם)

			תפקידם של היחידים המסוגלים לכך הוא להחליף את המנגנון הסתמי בתוכן מהותי, משמעותי וחי. מנהיגים אלה, שהם קבוצת איכות קטנה על פי שכטר, יכולים ליצור גשר בין הקליפה החיצונית של החיים, שלעיתים היא הכרחית — העולם הארגוני, הפטישיסטי והסתמי, ולוודא שזו לא תתחזק יתר על המידה ותכלה את הפנימיות. אותם יחידים יודעים כיצד לצמצם את המרחק בין המרכז (המשמעות, התוכן) לבין ההיקף (המנגנון). עם זאת, אסור להם להתנתק מהחברה. בשעה קשה, שעת "נפילה", דווקא החברה הסובבת היא שמגישה לאדם את חבל ההצלה: 

			אין ערך לחוג של נבחרים אם הוא עומד מחוץ לחברה. יש יחידים הזוכים לקרבת אלוהים ביחידות והם מתבדלים מן האחרים או חיים בתוכם ומבטלים אותם, ולא זו הדרך [...] הבודק רק את הנפש של היחידים ימצא בו פגם. ולא זו בלבד שהיחידים לא יחזיקו מעמד ולא ימצאו סעד בשעות של "נפילה" פנימית, אלא שגם בשעת התרוממות הנפש מורגש החיסרון. (שם)

			היחידים צריכים אפוא להעמיד את עצמם במרכז החברה, כי בהיותם מנותקים ממנה אין להם יתרון. במילותיו של שכטר, הכוחות הפנימיים שלהם זקוקים ל"היקף", ובלי היקף זה לא תהיה משמעות לפעילותם הרוחנית. 

			יתר על כן, מכיוון שלא כל יחיד מסוגל לפתח את חייו הפנימיים, מכיוון ש"נחלשה ההקרנה הבאה מן המרכז אל ההיקף",257 נזקק היחיד לחברה, לעֵדה. בשעה שמתקיים מאבק פנימי עז בנפשו של אדם המחפש משמעות מצד אחד, ומצד שני לבו מתמלא בספקות והוא רוצה להשליך הכול מאחורי גבו, יש חשיבות עצומה לחברה, לעֵדה. בכוחה להיות בית לנפש ולהשיב את האדם הפרטי מחורבן נפשו גם ללא מתן תשובות עיוניות: 

			יש שמתנגשים שני רצונות: הרצון למשמעות והרצון לאיבוד לדעת (במובן הנפשי), הדבר נשאר בתיקו, והספק אינו אלא אחד הניסיונות של הרצון האחרון להחליש את הראשון. [....] הבירור העיוני הוא חלש מכדי להוציא את הספק מן הלב. לכל היותר יכולים לבאר לספקן שלא נוצר הספק בלבו מרוב חכמה, אלא בעקבות חורבן הנפש. אבל הביאור אינו מביא רפואה לנפש, והעדה החיה הקרובה לאל חי יכולה לבטל את הספק שבלב. (שבילים בחינוך, עמ' 185)

			מעניין בהקשר זה להביא את גישתו של עמנואל לוינס על מקומה ותפקידה של העדה, שהיא במידה מסוימת הופכית לזו של שכטר. בעוד שכטר יוצא מנקודת מבטו של היחיד ורואה את מקומה ותפקידה של העדה ביחס אליו, לוינס מוצא באמנה החברתית סולידריות שמקורה אינו ביחיד אלא באחר, ובניסוחו של חוקר לוינס חנוך בן־פזי: "הפניה המגיעה אל האני מפניו של האחר, ואת המענה והאחריות המוטלים על האני הנגזרים מפניה זו".258 נקודת המוצא שעליה מצביע בן־פזי בהגותו של לוינס היא המוסריות הקונקרטית, שבה פוגש האדם בפנייה של האחר אליו, והשאלה המרכזית היא מהן החובות המוטלות עלי, מהן זכויות האחר ומהי חובתי האינסופית כלפיו. 

			אשוב לרעיונותיו ולשפתו של א"ד גורדון, שכה משוקעים בהגותו של שכטר.259 כך כותב גורדון על ההדדיות בין הפרט והכלל, שיש בה משום שמירה הן על עצמיותו של היחיד והן על היותו חלק מהכלל וניזון ממנו:

			יסוד היסודות הם החיים האנושיים לכל היקפם ועמקם: שיהיה אדם חי את כל עצמו, את כל עולמו, בכל ספירותיו, התחתונות והעליונות כאחת, מתהום ארעא עד רום רקיעא. החיים האנושיים, במהותם העיקרית, במה שהם נבדלים ויתרים על חיי יתר החי, הם תוצאה מהפעלה הדדית, חוזרת, של הפרט והכלל, של היחיד והציבור. הפרט והכלל, היחיד והציבור, משתתפים ביצירתם במידה שווה. מה שמתבקש פה היא אפוא לא הגברת כח הכלל על חשבון הפרט עד לידי שעבוד הפרט לכלל, כי אם התאמה עליונה, שלא תושג בטשטוש האישיות של הפרט ובהמעטת דמותה, כי אם להיפך [...] כל המבוקש בחיים החדשים הוא, שהם ייתנו לאישיות הפרטית את האפשרות להביא לידי גילוי את עצמותה העליונה, במידה שהיא תמזג את חייה בחיי הציבור עד לידי התמזגות בחיי העם. (גורדון, האומה והעבודה, עמ' 452-451) 

			מוות רוחני כפוטנציאל לחיים אמיתיים 

			אבקש לדון בשלושה מצבים של "הימצאות על הסף" ששכטר עוסק בהם: התאיינות, לידה מחדש של הפרט ושל החברה וטקסי מעבר. המשותף לכל אלה הוא שבכל אחד מהם יש רבדים של נסיגה מן החיים ותחושת חידלון קשה, אך גם גנוזה בהם הִתחיות, שכן הם משמשים גשר בין מוות לחיים. סיטואציות חיים אלו הן לדעת שכטר נקודות מפנה שיכולות לסייע לאדם כשלב צמיחה והתקדמות לעבר תחושת קיום עמוקה וזיקה לאלוהי שבתוכו. שכטר מציע למושגים אלה פשר תוך פתיחות למגוון נקודות מבט, כדי לעורר את מודעות האדם לקיומו הפנימי ולחזק את הקשר שלו לצדדי החיים. 

			התאיינות

			תופעת התוהו וההתפרקות הפנימית מוזכרת אצל שכטר הן בהקשרים חברתיים כלליים והן כמצב פרטי ואישי. מאבקם המתמשך של בני האדם בכוחות המפוררים והמאיינים הוא מאבק בהמוניות, בסתמיות ובשגרתיות המאפיינות את העידן המודרני. אליבא דשכטר, כוחות אלה יוצרים אנטרופיה — מושג מתחום הפיזיקה שפירושו מעבר מסדר לאי סדר — עד כדי קריסת הקיים. לכן, חיים רוחניים נפשיים שבהם האדם חש שאלוהים בקרבו פועלים כאנטי־אנטרופיה. ובמה דברים אמורים? בחיים שיש בהם תפילה אמיתית, שיש בהם סדר אלוהי כגון השבת, החגים והזמנים שמסדרים ומארגנים את חיי הרוח של האדם. האדם ההולך בדרך זו פועל נגד כוחות הטבע ויוצר מובלעות קטנות של חיים בעולמו הקטן, ובכך נעשה שותף לאלוהים במעשה בראשית ונאבק באנטרופיות. זהו תפקידו של האדם בעולם, ולכך יש לכוון את חינוך הצעירים.260 

			התאיינות היא כינוי אחד מבין רבים לתופעה שיש לה פרשנות רחבה בחסידות, בפסיכולוגיה ובאנתרופולוגיה.261 שכטר מתאר מצב שבו עולה צורך באדם להתאיין, להיעלם בהמון: "לעיתים האדם רוצה להשתקע בתוך אלמוניות. מעין רצון לבטל את האני שלו ולהיאבד בתוך המון בני אדם או בתוך ה'סתם' של העולם".262 אף על פי שבצורך הזה יש יסוד הפוך לחיים, שכטר טוען שהוא חיוני בחיי אדם. אדם ממעט את עצמו — רוצה להיות בלי שם, בלי צורה, להשתחרר מכל בחירה וכיוון, ומוצא נחמה בלהיות סתמי ולהיבלע בין האחרים: "זוהי כמיהה למעין שכחה עצמית, לאיון עצמי, להיות כלי ולא אדם".263 במצב זה האדם בוחר באלמנטים ממיתים המתבטאים ברצון להתפרק, להיות אלמוני ולהתכחש לייעוד כלשהו. שכטר מתאר את הרצון להתפרקות כהרגשה של האדם שה"שם" שלו נהיה כבד עליו ללא נשוא. הוא חש רצון להיבלע בין האחרים תוך ויתור על דמותו ואישיותו והשתקעות פנימה. בין הדרכים השליליות לבריחה מהעצמיות מונה שכטר רדיפת בצע, נטייה לחיים ארוטיים וגם קריאת ספרים מופרזת. אלה הן דרכי התאיינות והשכחה עצמית הנובעות מהמטרה "לעזוב את האני המייגע והמכביד, כדי לנטוש את החיים כמות שהם, כדי להיות מישהו אחר".264 

			שכטר מודע לכך שהתכנסותו של האדם למצב כזה עשויה להקנות סוג של אושר והקלה לזמן מסוים, שכן בסתמיות יש גם מן הנחמה הנובעת מהתנתקות מטרדות החיים ומהאחריות המוטלת על כתפי האדם ביחס לחייו ומצוקותיו. הוא מדמה תהליך זה לריקבון של הזרע החבוי במחשכי האדמה, ובעזרת דימוי זה כורך את הצד הממית עם פוטנציאל הצמיחה החבוי בו. כשהאדם נמצא במקום "מומת" שאינו מאפשר התחברות פנימית ואמיתית, ההתאיינות מופיעה כשלב שבו מתעורר צורך עמוק לעבור לשלב חדש, שבו ייוולד האדם למציאות חדשה. "לפני המפנה הוא חוזר ל'אין', לשלילת עצמו ולשלילת כל דבר המכוון כלפי חוץ, כלפי העולם. זוהי יציאתה של האישיות מן הזמני כדי להתקשר עם הנצחי".265 ההתנתקות מהעולם החיצוני ושלילת העצמיות מקשרת את האדם אל האלוהי ומחוללת בו טרנספורמציה, ואז: 

			מתוך ההתייחדות עם הבורא מקבל האדם כוח להיות בלתי תלוי בעולם ובלתי קשור במה שנעשה לפני ההתייחדות. כל מה שהוא מקבל עכשיו שאוב מן האלוהים, מן האמת, מן הנצח. הזרע הצומח אינו מתחיל לצמוח אלא עד שיכלה בארץ, עד שיהיה ל"אין", שהיא המדרגה של הבריאה. (שבילים בחינוך, עמ' 237-236)

			מצב זה מחבר את מושג האותנטיות לאלוהות, שני מושגים ששכטר רואה בהם פנים שונות של המהותיות, לאמור: החיבור של האדם אל עצמותו הוא תנאי מטרים לחיבורו לאלוהי שבו.266 

			שכטר מודע גם לצדדים השליליים ברצון להיבלע ב"סתם שבעולם". הוא מבין שרצון זה יכול להיות גם ביטוי לקושי שחווה האדם מהקשר עם העולם סביבו ולרצונו להתרחק מהחברה שממיתה אותו:

			אדם שהוא מודע למתרחש בסביבה האנושית שלו והוא רגיש, מופנם ואמיתי, חש לעיתים קרובות, שהוא יושב בתוך תוכה של מרמה ציבורית, שרק מי שמשתמש בפראזות, המתקבלות על חוסר הדעת של הבריות, זוכה בהסכמה מצד הרוב, עלול לעזוב בפנימיותו את הסביבה האנושית הזאת ולחיות כבמלון אורחים במדבר: להקהות את חושיו כדי להקטין במידת האפשר את רגישותו למען יוכל להתקיים קיום עלוב בסביבתם של אלה שלימדו את לשונם לדבר שקר (יותר נכון לומר: לדבר שווא, כי בעצם אין כל משמעות לדיבורם). הוא אינו צריך לעזוב את היישוב וללכת למדבר, כי גם בהימצאו בתוך היישוב הוא נמצא במקום הרחוק מן היישוב. (רוח ונפש, עמ' 253)

			אם כן, בהתנתקות שמאפשרת ההתאיינות רואה שכטר אפשרות לגלגולו של הרצון לאיחוד הנפש עם העולם ולהתמזגות מוחלטת עם היקום: "הוא [האדם] רוצה להשתחרר מן האישיות שכבדה עליו, מן המחיצות הרבות שהוקמו בין נפשו לבין העולם, ובינה לבין הנפשות האחרות".267 

			שכטר מצביע על "ניצוצות הקדושה" בביטויי המוות האלה, מעין מחאות תת־הכרתיות נגד האישיות המדומה וההווה המדומה שיצרנו לעצמנו, ודרך ליציאה מההסתגרות הממיתה. אולם למרות עוצמתה של ההתאיינות שכטר סבור כי היא נושאת בחובה תחושת רווחה רק לזמן קצר. הרווחה המתמשכת תבוא רק מתוך התקשרות לאלוהי ולנצחי מכיוון שרק דרך ההתייחדות עם הבורא מקבל האדם כוח להיות בלתי תלוי בעולם. התאיינות אינה מספקת אפוא פתרון לאדם, אלא רק הפוגה רגעית. 

			הלהיטות הבלתי פוסקת אחרי משהו טוב יותר מהחיים האומללים שהם מנת חלקו של אדם מובילה לדעת שכטר למוות קטן, המחריף את המצב:

			מי שאחזהו בולמוס יורד לגיא רפאים של מוות מיוחד, של מוות קטן, ומגשים בזה את להיטותו הבלתי פוסקת אחרי משהו אחר, אחרי משהו טוב יותר מן החיים האומללים. היורד למטה מת מיתה חזקה, תקיפה, או מיתה איטית, לאה, או נעשה נאור, אבל אינו מת אלא מיתה לזמן קצר וכן אינו נעשה נאור אלא לזמן קצר בלבד. (שבילים בחינוך, עמ' 32)

			מוות קטן הוא איבוד התודעה שיש בכוחה להביא אף לידי תחושת נאורות, במובן של הארה והקלה על הנפש המיוסרת והכבולה. אבל מיד אחר כך, מאבחן שכטר, תבוא ההחרפה: "זוהי שיבה ממצב של חוסר תודעה או ממצב של איבוד לדעת למצב שבו מרגיש האדם את עצמו שוב בודד, חלש ונטול תוכן. לעיתים זוהי שיבה לבדידות יותר גדולה ולהרגשה יותר חמורה של האישיות המיותמת".268 

			ברוח דומה כותב בובר בעקבות קירקגור על דיוקן של ישות אלוהית שהאדם מבקש בשל בדידותו הקיומית בעולם שנעשה לו זר ומאוים: "אל דיוקן זה הוא פושט את ידו מעבר לעולם וממעל לו. ברם אף זה ראינו, שמתקופת בדידות אחת לחברתה מוליכה דרך, היינו, שכל בדידות קרה היא וחמורה היא מזו שקדמה לה, והגאולה ממנה קשה יותר מן הגאולה שקדמה לה".269 ההחרפה הבאה אחרי השיבה לחיים מגבירה את הכמיהה לחזור לשחרור ולהארה שהביא המוות הקטן על האדם. 

			ניסוח נאה של רעיון זה מצוי אצל החוקרת והמטפלת דבורה נוב, שרואה בהתאיינות ובמוכנות לחוויית מוות שלב נחוץ בדרך לטרנספורמציה פנימית: "כדי לעבור תהליך של התהוות אחרת, צריך קודם להיות באמת נכונים למות. יש להרפות ולאפשר לעצמנו להיפרד מכל מה שהיינו ומכל מה שחלמנו להיות. שלב זה כרוך באבל כבד ובגעגוע עמוק, ונותרים בו ללא מוצא, באבדון גמור".270 

			ואכן, בהצבעה על אותם מקומות מתים וקשים מנשוא בחיי האדם, כמו המוות הקטן, מבסס ומעמיק שכטר את הבנת המוות המופיע בחיי האדם ומעורר את המודעות לכאבו של היחיד החווה אותם. תיאור מצבי תודעה אלה מוסיף רבדים להבנת המוות הרוחני ולהארת צד החיים ובייחוד של הנתיב הנע בין החיים והמוות.

			לידה מחדש, טקסי מעבר והתמרה

			מהדברים עד כה עולה, כי שכטר מאמין בכושר ההתחדשות של האדם וביכולתו להיגאל מההתאיינות על ידי היוולדות פנימית. במקום הנמוך, הנטוש והבודד יש כדי להוליד משהו שבא מתוך האין: "ייתכן שדווקא בראות האדם את עצמו עזוב ומיואש, יתעוררו בו כוחות שלא שיערנום מראש [...] יעצב את ייסוריו ויהפכם לתרבות של אמונה".271 המגע של האדם עם הקרקעית, עם חוויה של עזיבה ונטישה, עם התחושה שלא נותר דבר ממשי בידיו כדי להיאחז בו, הוא אולי הפתח לשינוי. לעיתים, רק כשאדם עומד מול התהום נפתחת לפניו האפשרות למציאת התחלה חדשה. זוהי פרידה מהאני המוכר (והמת) ומעבר לאני נולד ומתחדש (וחי). שכטר מציע אפשרות ללידה מחדש הבאה מתוך זיקה לבורא, מתוך כך "שהאישיות קונה את עצמאותה בהתייחסותה עם הבורא. האדם המתייחד עם בוראו נהפך לאיש אחר, לבריה חדשה",272 ומתוך כך שהאדם מצוי במגע פנימי עם הבורא ואישיותו מכוננת את עצמה מתוך יחס זה. 

			שכטר מתאר דרכים שונות המזמנות התעוררות חדשה,273 כדוגמת הטבילה במקווה, שהיא טיהור שיש בו תהליך של היתוך, של קדם־בריאה. זהו מצב ללא גבולות שאחריו באה יצירת הצורה, מעין מוות שאחריו באה לידה מחדש: "אבל עיקר ערך המקווה הוא [...] שהאדם נעלם במים שבמקווה ואחר כך הוא יוצא ונולד כבריה חדשה".274 

			גם בכוחה של השתיקה להביא לידי לידה מחדש, שכן על ידי המתת הרעשים נוצר חיבור מחודש לשורש ולמהות, חיבור היוצר תחושת שלווה. עם זאת, שכטר מזהיר מפני האדישות שעלולה להתלוות לשלווה ולשתיקה, ומציין את חשיבות השתיקה העֵרה. רק כך השתיקה תאפשר לישן ול"מת" להתפוגג ולכוחות החדשים והטריים לצוץ ולהופיע. 

			שכטר מודע לכך שייתכן מצב ביניים מתסכל: האדם מרגיש שמה שהיה כבר לא מתאים, איננו חי, ואינו עונה על הצורך הפנימי שבו, ואילו המציאות החדשה עדיין אינה קיימת. זוהי עמידה על קרקע שאינה יציבה, אך האדם החווה אותה מבין שעליו לוותר על העבר ולהשאירו מאחור ולהתכונן לעתיד לא ידוע. קשה לוותר על הישן והמוכר, והנטייה הטבעית היא להיאחז בו ולהתכחש למציאות החדשה המבקשת להיוולד. שכטר מציין את דבריו של קירקגור, המתאר את הרגע שבו פורץ ה"אדם הפנימי" שקם ונהיה. אלה חיים מתמשכים שבהם בכל רגע האדם מאבד את חייו, ובכל רגע הוא שב ומקבלם שנית. מצב זה של מוות ותחייה, הוא מדגיש, ייווצר רק בתנאי שהאדם מחפש את משמעות העולם בשבילו ואת משמעותו שלו בשביל העולם. 

			דינמיקה זו אינה רק ברמת הפרט אלא נכונה גם לחברה. שכטר רואה בחבלי הלידה גם תופעה חברתית רחבה המתקיימת בקרב עדה שנדרשת לעיתים להגיע לנקודת הכרעה של לידה מחדש. דוגמה לעדה כזו הוא מוצא אצל אנשי הקיבוצים:

			הסכנה העיקרית לחינוך החלוצי היא סכנת ההזדקנות. הזדקנות היא השלמה מלאה עם התנאים הפסיכו־פיסיים, עם ה"מציאות", וויתור על אידיאלים, על השאיפה לחיים יותר מלאים. אם מדברים עם אנשי הקיבוצים על חיים בעלי משמעות וכו' הם נזכרים שגם הם שאפו פעם לכך, אבל הם מוסיפים: המציאות היא אחרת ואין מפלט ממנה. באחדים מהם נשארה עוד שארית מן העוז המטאפיסי והם חוזרים ונעורים כשהם באים במגע עם צעירים אידיאליסטיים ואחרים כנגדם כבר התייאשו והם כמפחדים להיוולד שנית. (החינוך היהודי, עמ' 5)

			במילים אלה ניתן לחוש את התשישות, את החשש ואף את הייאוש המוביל לוויתור על החיים הרוחניים והרעיוניים של עדה שהתעייפה ושאינה מוצאת בתוכה עוצמות שאפיינו אותה בעבר. הלידה מחדש אינה ודאית אפוא, ובשעה שנותרת רק גחלת עמומה מן העבר נחוצים יחידים שיַחבְרו אליה ויעוררו מחדש את כוחות החיים שלה. הלידה והחבירה לחיים הן משימה משותפת לפרט ולכלל התלויים זה בזה בצורך להתחבר למקורות המחיה הפנימיים שסכנת ההזדקנות והמיתה אורבת ל"עוז המטפיזי" שהיה בתוכם, והם נחלצים זה לטובת זה, מאירים ומפיחים רוח חיים בערכיהם. 

			טקסי מעבר מתארים תופעות אוניברסליות המכוונות ליצירת זהות חדשה. ארנולד ואן גנפ וממשיך דרכו ויקטור טרנר, רואים בהם פעולה החותרת להשלמת זהותו של האדם הנמצא בהשתנות ובהתפתחות מתמדת, על ידי היפרדות משלבים וממצבים "מתים" ומעבר מהם למצב חדש. מעבר זה מסטטוס אחד למשנהו, המלווה בשינוי זהותו של האדם, מסייע לפרט להגדיר מחדש את מצבו.275 

			שכטר מציין את טקסי המעבר, ובהם לידה, נישואין ומוות, כביטוי לציפייה להתחדשות ולהשתנות תמידית הנובעת מהאמונה ובהיתכנותן של נקודות מפנה בחיי האדם. המושג "נקודת מפנה" חולש על תחומים רבים בהגותו ומצביע על מגמתו הברורה לשינוי ולהתעלות מתמדת של האדם. שכטר מעלה על נס את יכולת האדם להשתנות תדיר, ולמעשה הגותו כולה מבשרת את ההִתחַיות המתמשכת שאליה נקרא האדם שהגיע לעולם כדי לחולל שינוי בו ובעצמו. 

			ביחס לטקס ברית המילה, טקס המעבר הראשון של הילד, מציע שכטר שכל אדם יוסיף לעצמו את הפסוקים ואת האמירות שיבטאו את המוטיב החשוב לו בשעת הטקס. בטקסי מעבר אחרים הכנת הנער והנערה לחיים חשובה כדי שיבינו את משמעותם וייוולדו אל בגרותם.276 באמצעות טקסי מעבר, כותב שכטר, שיתפו השבטים המכונים "פרימיטיביים" את ילדיהם במשמעותם של רזי העולם. טקסים אלה נותנים "ביטוי נכון ומתאים למעברים שבחיי אדם".277 בשבטים אלה מוצב הילד, שהוא חסר ניסיון בהקשרים של מיניות, לידה ומוות מול המבוגרים המלמדים אותו את סודותיהם ואת ניסיונם.278 בטקסי חניכה אלה יש משהו מן המוות. הוא נועד לחולל שינוי ממשי באישיותו של החניך, ואם הוא עומד בכך ואחרי "מותו" קם לתחייה, הוא מיטיב להבין את העולם. החניך נשלח על פי רוב ליער, לג'ונגל או לחושך, על כל הסמליות שבדבר — מעין לילה קוסמי שבו נמצא אותו חניך במצב עוברי כלשהו, ואז הוא "נולד מחדש". יש שבטים אפריקאים המספרים לחניך בשעת כניסתו לברית, שביער יש חיה הממיתה בני אדם והיא בולעת את האדם ופולטת אותו (בדומה ליונה במעי הדג). גם זו הדמיה של לידת החניך מחדש. שכטר מצר על כך שהאדם המודרני סילק את טקסי המעבר מחייו, וסבור שזו אחת הסיבות לחולשתו. חוסר העמידה על משמעות הלידה, המיניות והמוות יוצרת התנהגויות תמוהות וכישלונות רבים.

			אך לא רק בתרבויות רחוקות קיימים טקסים אלה. הרב אלחנן סמט279 מציין, כי גם דמויות תנכ"יות מסוימות ובהן משה, ישמעאל ויוסף עברו תהליכי חניכה שהביאו אותם לסף מוות, ומשם נולדו מחדש. במקרא יש סיפורים על אודות דמות הנקלעת לסכנה ומגיעה עד שערי מוות, אך בשלב זה מתרחש נס, חסד או היפוך מסוים, ואז חייה של הדמות ניתנים לה במתנה, כבמעֵין לידה שנייה. הלידה מחדש מציינת התחלת קיום של הדמות ברמה אחרת מזו שהייתה לה בטרם "נולדה מחדש", לקיומה נוסף ייעוד חדש. 

			טקסי המעבר המהווים מסע תודעתי רב ערך תופסים מקום בהגות האקזיסטנציאליסטית וכך גם אצל שכטר, והבנת השלבים שלהם חשובה להבנת נושא המוות והלידה מחדש. אבי שגיא מתאר "מסע" בתרבויות מסורתיות280 כחוויה המחוללת משמעות, ולעיתים קרובות אף רצופת סכנות, בפרט בטקסי מעבר או ב"מסע כניסה". 

			ה"מסע" הוא שער הכניסה אל מרכז הישות העצמית. שגיא מפרט את שלושת השלבים המרכזיים המאפיינים אותו: שלב הניתוק מן הזהות הקודמת; שלב ביניים המכונה לימינלי, סִפי, ושלב הכניסה אל מעגל הזהות החדשה. השלב הראשון כרוך בסבל ומוות, ואילו השלב האחרון נתפס כמעין לידה מחדש. בשלב הלימינלי, זה שבין המוות והלידה, האדם נותר חסר זהות. הוא נותק מזהותו הישנה ולזהותו החדשה טרם נכנס. זהו השלב המסוכן ביותר, שכן האדם במצב זה מחוסר הגנות, ושרוי "בין לבין". טרנר רואה בשלב הלימינלי שלב מעבר הספוג בסמלים המבטאים שינוי, בלבול, חוסר סדר, פגיעות ותחושת פרדוקס, ומקשר שלב ביניים זה לחוויית מוות הכרוכה באפשרות צמיחה ובנייה מחדש של הזהות.281 

			במסע זה מתחבר האדם למרכז ישותו, בדומה לסיפור על האוצר שמתחת לגשר282 (הרי טבור העולם לא אמור להיות במקום מחוץ לאדם, הוא יכול להיות בפנימיותו, ב"אני" העמוק והמהותי ביותר שבו). שכטר מכיר בכך ש"דרכי ההתחזקות של אדם בימינו — תורה היא, וצריכים ללמוד אותה",283 ועל כן הוא בוחן דרכים שיתמכו באדם במעבר זה, לרבות דרכים רוחניות שיסייעו להגדיל את העוז הפנימי ולחולל מפנה בחיים. כמי שפתוח ומעודכן בתורות המזרח, הוא מציין את היוגה כדרך להתחזקות, שבאמצעותה ניתן לנסות לשחרר את הגוף, את הנפש והרוח מעוויתות כדי להגיע אל האין. 

			נראה כי הדברים קרובים ומוכרים לשכטר אף מהתנסות ייחודית אישית שהטביעה בו את רישומה:

			היתה לי פעם חוויה שנשארה בזיכרוני. הייתי חולה מאוד. עשו לי ניתוחים. הייתי שבועות אחדים במצב שעל גבול המודע והבלתי מודע. פעמים דיברתי על דברים הטמונים בתת התודעה כאילו היו דברים פשוטים, יומיומיים, ובאמצע היו גם שעות של התבהרות שבהן דיברתי כאחד האדם. בסופה של אותה תקופה נמצאתי פעם אחת במצב של ודאות חוייתית שאין לבטאה במילים. אחרי ששבתי למצב של תודעה רגילה, הרגשתי שהייתי קודם לכן במצב של התעלות נפשית יוצאת מן הכלל. לא יכולתי למצוא ביטוי למה שהרגשתי, רק מילה אחת מצאתי וחזרתי עליה תדיר, והיא המילה "גשר". הביאור שנתתי למילה זו היה, שהרגשתי שקיים גשר ביני לבין יסודו של עולם. אבל ביאור זה היה חיוור, ולא היה בו כדי למצות את החוויה, וביטויים כגון "התגלות" נראו בעיני מופשטים ומילוליים. זמן רב עבר מאז ועד היום והדבר שמור בלבי [...] כנראה אדם זה חש אז במציאות האלוהים. (אשר שכטר, ממדע לאמונה, עמ' 241-240) 

			דווקא בעת מחלה קשה, על סף התאיינות, שכטר ראה גשר, חוויה של חיבור למשהו שהוא מעבר לעולם הזה. זו מציאות חמקמקה שקשה לו לתארה במילים, מפני שאין בכוחן להעביר את עוצמת החוויה. שכטר לא רואה בלידה מחדש אירוע חד־פעמי או מצב נפשי רוחני אקראי, אלא רעיון שיש להעמיק בו כמאפשר יכולת ההתחדשות והתחיות לעבר תפקידו של האדם בחייו.

			עקרון הלידה מחדש מופיע אצל שכטר גם בהקשר היסטורי, חינוכי וחברתי. אין פלא אפוא, שהמילה "תחייה" משמשת לו נקודת מוצא בדיון על הציונות ומאירה את גישתו הייחודית. לטענתו, בחינוך החלוצי הייתה השלמה הדרגתית עם התנאים הפסיכו־פיזיים, עם המציאות כפי שהיא, "תוך ויתור על אידיאלים, על השאיפה לחיים יותר מלאים".284 ראינו את דבריו על בני הקיבוצים ועל המתח בין אלו שנשארה בהם עוד שארית מן "העוז המטפיזי" לאלו ש"כבר התייאשו והם כמפחדים להיוולד שנית".285 המוכנות "להיוולד שנית" היא תנאי לחינוך. אכן "הפיכת האנרגיה הדתית לאנרגיה חילונית היא שאפשרה את תחייתנו הלאומית",286 אולם העוצמה הדתית שהתחלפה בחילוניות ובחלוציות הייתה יפה לשעתה, ועתה "מתקרב הזמן בו לא נוכל להמשיך ולחיות מהתחלפות האנרגיה [...] ואם לא נדאג מבעוד מועד למצוא מקור חיים, אנו עתידים לאבד את כל היחס לתנ"ך".287 הלידה מחדש היא מצב מתבקש לתנועה מתמשכת וחוזרת. אי אפשר להישען על העבר מכיוון שעוצמתו נחלשת, ויש להתחבר למקור פנימי של חיות תמידית.

			נראה אם כן ששכטר פורש כאן תפיסה היסטורית רחבה וסבור שיש תקופות תחייה לאומיות השואבות את כוחן וחיותן מן העבר, אבל אם אין בהן התעוררות מחודשת מידלדלים הכוחות והאנרגיה ומתעורר הצורך לתור אחר מקורות חיים חדשים, לעיתים אמיתיים ולעיתים "קליפתיים" כלשונו. 

			"מי שרוצה לקבל את החיים — עליו לאבד את החיים",288 כותב שכטר, ומסביר שכדי לחיות חיים מלאי טעם ומשמעות יש להניח מאחור חיים שהם נטולי תוכן. לא רק "אנשי עלייה", כלומר נבחרים, אלא רבים רוצים ומנסים "לאבד" את חייהם, כלומר לוותר על חייהם הטפלים, הבלתי פוריים והיום־יומיים, מתוך רצון לחיות חיים בעלי תוכן פנימי. יש לגייס את כוחות המוות (לאבד את החיים) לשם הולדת מציאות חדשה. 

			הלידה מחדש היא אפוא עיקרון רעיוני חשוב ומרכזי בהגותו של שכטר, שמדגים כי הדרך אל המישור הגבוה כרוכה בהיבטים של מוות, כאב וחידלון.289 הרגשת הניצחון היא לרוב זמנית, ואם האדם צועד בדרך אמיתית מיד תופיע אחריה הנפילה. המוות הוא חלק מהתהליך, וביחסו של שכטר אליו הוא מצטרף לדיון האקזיסטנציאליסטי בדבר מקומו של המוות בכינון חייו של האדם. 

			תום, תמימות והתמימות השנייה

			הגותו של שכטר משופעת במושגים המבטאים מעבר בין עבר שנשבר שיש בו ציפייה ותקווה לעתיד חדש, לדמות אדם חדשה. "ישות הנמצאת במעבר", "גשר בין ניגודים", "ציפייה לנקודת מפנה", "התחלפות האנרגיה" ועוד מבטאים קריאה מתמשכת להתפתחות. שכטר מרבה לתאר את אובדן העוצמה וה"עוז" שהיו מאפייני האדם הדתי בעבר, אובדן המחייב את היחיד לחפש דרכים להשגת מקורות עוז פנימיים כדי להמשיך ולהתקיים.290 

			"האדם בעל הערכים שנועד להוליך את האנושות מתום אל תום הוא האדם המהותי [...] הפילוסופיה, המחשבה הוציאה את האדם ממצב התמימות, אך עתידה היא להחזיר אותנו אל מצב התום העילי, אל האמונה בקדושתם של ערכי אדם מהותיים".291 כך כתב ש"י פנואלי, מחנך והוגה דעות בן דורו של שכטר. התמימות הראשונה היא מצב שנגוז, ואילו בתמימות השנייה, שפנואלי מכנה "מצב התום העילי" יש התפכחות מהנהייה אחר הפילוסופיה ואולי גם אחר המדע וחזרה לערכים הבסיסיים. 

			לצורך העמקה במושג התמימות ולשם הבנת מושגים מרכזיים הקשורים למעבר ולמפנה בהגותו של שכטר, אסתייע בהגותו של ע"א סימון292 הרואה באובדן התמימות הראשונה ביטוי לשחיקת האמונה הדתית האורתודוקסית הראשונית.293 סיכם זאת אדיר כהן באופן קולע: 

			סימון הוא מבעלי "התמימות השנייה" שאינה דומה לתום הראשוני, הילדותי, אלא ניכרים בה סימני שבירתו של אותו תום קמאי, היא התמימות שידעה את זעזועי הספקות באמונה ואת הישגי הביקורת הפילוסופית והמדעית, ובכוח אישיות המאמינה ברא סימון תום, היינו שלמות שעדיין משמרת בה את רעננות התמימות, שלמות חדשה שלאחר השבירה, תמימות שנייה.294 

			חיים רכניצר רואה בתהליך עזיבת הילדות "תחילת לימוד ביקורתי וחזרה בתשובה דתית אל תמימות שניה".295 הוא רואה זאת כשלבים דינמיים המתרחשים על רצף החיים בכמה מישורים בעת ובעונה אחת. כלומר, בכל זמן ובכל גיל או מצב השכלה ובגרות האדם חווה מעברים מסוג זה.296 בתמימות השנייה הוא רואה התפכחות מתום ראשוני המלווה בשבר ובזעזוע ומסתיים בנקיטת עמדה קיומית.

			בטורו ההגותי היטיב שלום רוזנברג לתאר את הרקע לרעיונותיו של סימון.297 הוא טוען שרֶנֶה דקארט, שבו הוא רואה את יוצר הפילוסופיה החדשה, הטיל ספק בכול בעזרת "אזמל המדע", אולם לא הרפה מהערכים שהביא מן העולם המושגי שאותו עמד להרוס, ואילו פרידריך ניטשה ניסה לסתור את מערכת הערכים כולה. כנגד הרס זה דרש סימון לקיים את הפסוק "אז אֵיתָם" (כלומר אהיה תם, על פי הכתוב בתהלים יט: יד). לטענתו, איבדנו את התמימות הראשונה של הילד, החי ללא קושיות, ולכן אנו חייבים להגיע לתמימות שנייה, תמימות של מי שלמרות הקושיות והתמיהות ממשיך להחזיק במסורת. 

			דברים אלה יכולים להציע נקודת מבט על הניסיון המתמשך לזכות מחדש באמונה הדתית אחרי ההתנסות בכור המצרף של החילון ומתוך כבוד לספקות הנלווים להתנסות החילונית. לתפיסתו של סימון, יש לשלב את התובנות הביקורתיות והרגישויות האמפיריות של התרבות המודרנית החילונית עם עמדה קוגניטיבית חדשה שנפתחת גם אל אמיתות טרנסצנדנטיות קדומות של המסורת. כך יוכל האדם לעמוד זקוף בעולם החקר והמדע, ובד בבד להרכין את עצמו בענווה לתפילה בעת הצורך.

			עם זאת, סימון עצמו מטיל ספק ביכולת מימושה של התמימות השנייה ומביא את הסיפור של קפקא על הבובה שאבדה.298 דרך דימוי זה הוא מתאר שהתמימות הראשונה, המקורית, הלכה לבלי שוב, ומה שבא תחתיה בסופו של דבר איננו תחליף אמיתי אלא רק עצם הנושא את סימני מסעותיה של הבובה לארצות זרות ורחוקות. הבובה שקמה לתחייה –התמימות השנייה — שונה בחיצוניותה משום שאינה יכולה, ואולי אינה רוצה, להשיל מעצמה את הידע ואת החוויות שאספה במסעה. בעיני קפקא היה קיומו שלו, כמו קיומו של כל אדם, שרוי בקללת הגירוש מגן עדן:299 אחרי שהאדם אכל מעץ הדעת שוב אין הוא יכול לחזור לשכינה. בלהיטותו לטעום מפרי עץ הדעת הוא מנע מעצמו להיזון מעץ החיים, ואת הגזירה הזו השית על כולם. דומה כי השאלה אם אפשר לחזור ולשבת שוב בצילו של עץ החיים אחרי האכילה מעץ הדעת מוסיפה להעסיק, אם לא לייסר, את היהודי המודרני עד ימינו אלה.300 

			נראה כי את הגותו של שכטר אפשר להבין כעמידה על גשר שבין התמימות הראשונה לשנייה, ובבסיסה הניסיון למצוא את הדרך למציאות עתידית חדשה. מציאות זו, כסיפורו של קפקא, אינה יכולה להשיל את שאספה אל חיקה; היא נבנית על גבי זו הראשונה, ולעיתים יידרש פירוק וחתירה להרכבה מחודשת.301 התמימות השנייה תיתכן רק מתוך מתן אמון מחודש באדם, בעולם ובאלוהים, כי רק דרכו תוכל האנושות להיחלץ מהמשבר.302 וכדברי סימון: "התמימות השניה היא התמתחות לקראת הגאולה בתוך העולם הקדם משיחי".303 

			רכניצר כותב כי "ההעפלה אל התמימות השניה נבנית על גבי חומרים המהווים מרכיב מכריע בהריסת התמימות הראשונה ולא תוך מחיקתם ואיפוסם".304 הוא מדבר על מבנה עקרוני של פירוק וחתירה להרכבה מחודשת. התמימות השנייה תיתכן מתוך מתן אמון מחודש באדם, בעולם ובאלוהים. יתר על כן, דרך אותו חידוש ושינוי תוכל האנושות להיחלץ מהמשבר.305 וסימון כותב: "התמימות השניה היא התמתחות לקראת הגאולה בתוך העולם הקדם משיחי".306 

			בספרו אתגר השיבה אל המסורת דן אבי שגיא בהיתכנות השיבה אל המסורת נוכח ההוויה הרפלקטיבית של האדם וקובע כי "האדם המודרני הוא ניגודו המוחלט של האדם המסורתי. הוא יצור רפלקטיבי, ספקן, אוטונומי והסמכות היחידה המכוננת את סדרי חייו וזהותו היא הכרעתו החופשית".307 שגיא מתאר את השיבה אל היהדות כמסע אקזיסטנציאלי דרך התבוננות בהגותו של שביד,308 שאת ספרו היהודי הבודד והיהדות309 הוא מתאר כאחת העבודות הראשונות שהתמודדו בצורה מפורשת ושיטתית עם שאלת הזהות היהודית בעידן של משבר. התמודדות זו הוא מכנה "מסע אקסיסטנציאלי אל היהדות",310 ומוסיף: "המסע האקזיסטנציאלי הוא מסעו של הצליין המודרני, העולה לרגל אל 'המקום' המקודש לו, הוא יישותו".311 

			הביטוי המטפורי "מסע אקזיסטנציאלי" בא לתאר תהליך של מעבר מתודעת זהות אחת לתודעת זהות אחרת דרך התנסות משברית. החוויה המשברית מעוררת את האדם אל עצמו והיא קו מנחה בחשיפת זהותו האותנטית. שגיא רואה בתהליך זה טקס מעבר, כי מתחולל בו ניתוק מהזהות הישנה ומעבר אל עצמיות חדשה. לשלב המשברי תפקיד חשוב ב"מסע", בהציבו בפני האדם את האתגר של ההכרעה על עצם הווייתו. שגיא מציין שניתן לקרוא יצירות כסוג של מסע אישי אקזיסטנציאלי, כמו אצל קאמי וקירקגור. נראה בעיניי שנקודת מבט זו עשויה לספק מערכת מושגית חשובה הן להתבוננות בביוגרפיה של שכטר, והן בקריאה שלו לאדם לקיים ראיה רפלקטיבית על חייו ולחולל בהם את הטרנספורמציה ששכטר קורא אליה מבין שורותיו.

			בפרק זה ביקשתי להתבונן בהגותו של שכטר דרך היבטי החיים והמוות המשוקעים בה. המוות הממשי והחרדה מפניו הם חוויה מרכזית ומעצבת בהגות האקזיסטנציאליסטית ושכטר, כאקזיסטנציאליסט דתי, עוסק אף הוא בזמניות הקיום ובסופיותו של האדם. אלא שבעבורו הסתירה בין המוות לאלמוות היא נקודת מוצא למעבר מעיסוק במוות הממשי של האדם לעיסוק במשמעות ובהשפעה של המוות הרוחני. בעקבות ההגות האקזיסטנציאליסטית הדתית קורא שכטר לאדם לחולל תמורה בחייו. הוא אינו מפריד בין המוות לבין החיים אלא יוצר התערות ביניהם. בהבנתו המוות "חי" לצד החיים. זהו מוות רוחני שבא לידי ביטוי דרך התאיינות, תחושת ייאוש וחידלון, וחיים חיצוניים "היקפיים" בלבד כהגדרתו, שאין בהם ממש. אשר על כן במוות הרוחני טמונות דווקא איכויות מחיות. מתחתיות הייאוש והשיממון נוצרת הִתחיות. שכטר האמין ביכולת הטרנספורמטיבית של האדם, וכיוון אליה בין השאר בעזרת מושגי החיים והמוות. 

			הגותו של שכטר שואפת לתיקון מתמשך של האדם, והיא כוללת היבטים פרקטיים ועשייה שמטרתם לנתב את האדם לדרך חיים שיש בה חיות, רוחניות ומשמעות פנימית. שכטר נותן למציאות ולמופעים השונים שבה (מיניות, לימוד תורה, יחס למדע, חיים בעֵדה ועוד) משמעויות רוחניות פנימיות הקוראות לאדם לזהות את היבטי המשבר שבהם במלוא עוצמתם ולקיים הבנות ביחס אליהם, כדי שבמרחבים אלה בחייו יהיו חיים. כמי שראה עצמו מחנך ולא רק הוגה, הגותו של שכטר לא נשארת בתחום התיאורי, אלא גדושה בכלים מעשיים שבעזרתם יכול האדם לצלוח את המעבר המתמשך ממוות רוחני לחיים, ממשבר לצמיחה. הוא אף מבקר את מי שלוקחים את הידע הזה ומכלים את זמנם בלימוד ספרותי־פילוסופי, כי הוא רואה בכך התחמקות והכחשה. על האדם מוטלת האחריות להטעין את חייו במשמעות, כי "רק במידה שהאדם חי יותר, יש יתרון לאדם על יתר בעלי החיים".312 

			החיים והמוות הם אפוא ניגודים הדורשים הכרעה ובחירה, אך הם גם כוחות המשלימים זה את זה ותומכים זה בזה — בטבע, בחינוך, בחברה ובחיי הפרט. שכטר מלמד אותנו על כוחן המפרה של האיכויות הממיתות, ומראה את חשיבות קיומן לצד החיים או כהיקף להם. הגותו קוראת לעשייה, לתנועה ולקבלת אחריות לא רק על היבטי החיים אלא גם על הצד המת שבהם. שכטר מנחה את האדם לבחור כל הזמן שלא ליפול לצד המוות והמשבר שבחיים. 

			נקודת המוצא של פילוסופיות הקיום היא התמיהה לגבי הדבר החשוב ביותר לאדם — משמעותו וטעמו של עצם קיומו. שין313 מתאר חינוך שיש בו התייחסות למוות על מנת לרכוש גישה כנה ואמיתית יותר על החיים, ועל כן הוא סבור שעל המורים להביא לפני תלמידיהם חומרים פילוסופיים וספרותיים העוסקים במוות ובחוויות האנושיות הנלוות אליו ולהניע אותם בכך לשאול שאלות קיומיות ולהרהר בביטויים אלה בעצמם. אכן, ראינו ששכטר משתמש בטקסטים ספרותיים שונים כדי להתמודד עם המוות, כגון הנובלה מותו של איוון איליץ' של טולסטוי, כדי להביע את היחס הנכון בעיניו לחיים מתוך מודעות למוות. שכטר מורה על הכיוון הרצוי — חינוך שמובנה בו עיסוק בקטבים כמו חיים ומוות העשוי לחזק את האינדיבידואליות של התלמיד ולעוררו לחיפוש האותנטיות שבו. אך לא רק התלמיד אלא כל אדם עשוי להתעורר לקבלת אחריות על חייו ולהכריע הכרעות קיומיות אותנטיות. באפשרות של חיים אותנטיים בגרסתו הייחודית של שכטר עוסק הפרק הבא.

			פרק שלישי 

			המהותיות: בין האתי לדתי

			בעקבות האינטואיציה של שכטר

			פרק זה דן בתפיסת האדם בהגותו של שכטר, ומעמיד את המהותיות ואת "האדם המהותי" — מושגים שהופיעו בפרקים קודמים — כאבן היסוד שלה וכלב ליבה של משנתו החינוכית והפילוסופית. בהרצאתו על האינטואיציה הפילוסופית טען אנרי ברגסון, שכל פילוסוף גדול לא ביקש אלא לומר דבר אחד בלבד, להביע אינטואיציה פשוטה אחת שהתבהרה לו: 

			לא עלה בידו לנסח את מחשבתו כהלכה, ראה את עצמו חייב לתקן ניסוח ראשון, לא נחה דעתו ותיקן את תיקונו, וכך עובר ממשנה למשנה, וחוזר ומתקן את עצמו: סבור הוא שהוא הולך ומשלים את עצמו ובעצם לא עלה בידו אלא להביע את פשטותה של האינטואיציה שלו בסבך המחשבה. (ברגסון, מבוא למטפיזיקה, עמ' 151) 

			ואכן ברוח זו, שכטר אולי ביקש לומר דבר אחד בלבד, אך מגוון הנושאים שבהם עסק — חלקם בהעמקה רבה וחלקם בדרך של אזכור בלבד — מקשים למצוא את הדבר האחד הזה. אף על פי כן, מכתביו חוזר ועולה בעוצמה הרושם ששכטר בוחן כל הזמן את אופן הקיום של היהודי המודרני בן תקופתו הנמצא במשבר ומנסה להתוות דרך עתידית לעבר הוויה יהודית חדשה. 

			אם כן, המושגים המרכזיים המביעים את לב הגותו הם המושג "מהותי", המתפרש על ידו גם בתור "רציני", "אותנטי", "על־אנושי" ו"אלוהי". בכל המושגים הללו הוא מבטא ציפייה להתחדשותו הרוחנית של האדם. בפרק זה אראה כיצד המושג "מהותיות" הוא ציר מרכזי המלכד את הגותו של שכטר, שעניינו חיפוש הטעם לקיומו של האדם ופנייתו אל מה שלמעלה ממנו. 

			שכטר מעיד שהגותו הושפעה משלושה גורמים מרכזיים: בית אבא,314 החוג הווינאי (ודמותו של לודוויג ויטגנשטיין במרכזו), וקירקגור. כהמשך ישיר לעיסוק בקירקגור ראוי להוסיף את ההוגים האקזיסטנציאליסטים החילוניים והדתיים באירופה — היידגר, סארטר, ניטשה וכן בובר, טיליך ואחרים, וכולם יידונו בקצרה בהמשך. אך שלושת גורמים אלה מייצגים במובנים רבים את תקופות חייו של שכטר ואת המגמות המרכזיות שמצביעות על הכיוונים הרעיוניים ועל ההשפעות המהותיות העומדים בבסיס הגותו. נפתח אם כן בקירקגור.

			בין האתי לדתי: המהותי

			קירקגור מציין שלוש מדרגות קיום: אסתטי, אתי ודתי, ושכטר מוסיף עליו, בהציבו בין מדרגת הקיום "אתי" לבין מדרגת הקיום "דתי", את מדרגת הקיום "מהותי". המהותיות אינה רק תוספת למבנה הקירקגוריאני, כי אם מושג תשתית בהגותו של שכטר,315 המתעצם לכדי פרויקט עצמאי החולש על כל הגותו והופך ללב ליבה.

			עיסוקו של שכטר במושג המהותיות החל עוד בימיו בחוג הווינאי, והתפתח ביתר שאת בארץ ישראל. כחבריו בחוג הווינאי הוא מפקפק בהיתכנותו של אדם דתי בעל עוצמה ועוז כבעבר, החי מתוך יחס אישי לאלוהים, שאין בו ניסיון של התחכמות, ושאינו מהרהר את מידותיו של אלוהים.316 למרות זאת, הוא אינו מפקפק בדבר ה"אלוהי שבאדם", שהוא לשיטתו קרוב לספֵרה המהותית. שכטר מציג את המהותיות כתחליף זמני, כשלב בדרך אל הדתיות הנעלית: 

			אין להניח שתווצר אצלנו, בחוג התרבות שלנו, דת בלי אלוהים. אבל יש להתחיל לעת עתה בחישופים של היסודות האלוהיים שנשארו עדיין קיימים בנפש האדם, עד שתבוא התחדשות דתית ממשית. (במשבר, עמ' 5)

			בלשון מגוונת מתאר שכטר את המהותיות כפעילות נפשית פנימית של האדם התר אחר הפנימי, האלוהי, העל־אנושי והאותנטי שבו.

			מדרגת האדם הדתי היא בעיני שכטר שיא האותנטיות וההכרעה הגבוהה ביותר שהאדם יכול להגיע אליה.317 אלא שהצורך בשלב ביניים בין האתי לדתי נובע מגורמי המשבר שבמרכזם החילון, המבטא חוסר בממד הרוחני הפנימי, סתמיות וניכור בעקבות הסתירות הדתיות שעולות מהמדע. האדם המודרני, טוען שכטר, יתקשה להיענות לתביעות הדת הממוסדת ולא יצליח לדלג ב"קפיצה" הנתפסת בעיניו כאבסורדית318 לעבר הספֵרה הדתית. 

			במשבר האדם המודרני נעוצה אפוא עילת יצירתו של שלב הקיום המהותי, אשר מחד גיסא נותן מענה לריחוק החברה המודרנית מהדת ומאידך גיסא מציג פתרון דתי למשבר האדם נוכח המודרניות. המהותיות היא המענה לאפיוני המשבר, ועל כן להיבטיה השונים יש זיקה ישירה למאפייני משבר האדם, כפי שמנסח אותם שכטר בהגותו. ריבוי המושגים שהוא נוקט בהם כדי לתארה מעיד על הקושי להגדירה. זאת משום שמהותיות היא בעיקרה מושג של התכוונות,319 שיש בו הצבעה לעבר מקום רוחני, שאמנם נמצא באדם פנימה, אך הדרך אליו — הן מבחינת היכולת להגדירו והן מבחינת היכולת לחוותו באופן מתמשך — היא בגדר סוד. 

			מעניין להיווכח שאמנם מצב הקיום ה"דתי" מוצג בכתביו של שכטר כיעד האותנטי הגבוה ביותר, אך בחינה של הגותו מעלה תובנה חדשה ומסקרנת. אפשר לראות ששכטר מפתח ומרחיב את דמות "האדם המהותי" עד לכדי חריגה משמעותית מהגדרתה כשלב ביניים והופך אותה לדמות מרכזית שיש לה מאפיינים. "האדם המהותי" אצל שכטר הוא אפוא מודל לאדם החי חיים המכוונים למישור הגבוה, גם אם לא יצליח להגיע בסופו של דבר אליו.

			אותנטיות חמקמקה

			"קירקגור היה סמוך ובטוח, שיש דברים חיוניים לנו ביותר, שלא ניתן לבטא אותם במישרין". עם זאת, "דווקא לדברים שלא ייאמרו יש חשיבות עצומה לחיינו, ואם אין האדם יכול לדבר עליהם במישרין, עליו להציגם בעקיפין ולפתותנו ללכת בעקבותיהם".320 קירקגור סבור שניתן להציג בדרך עקיפה את דפוסי האותנטיות, ולהסב את תשומת הלב מהידיעה האובייקטיבית באשר לזהות, לעצמי המקורי ולאותנטיות לעבר דאגה קיומית וסובייקטיבית. לשיטתו, זוהי דרך של חיפוש אמת פנימית. גם שכטר ביקש למצוא את אותה שכבת שפה נעלמה ואישית מאוד. הוא טען ש"ההקשבה לקול הפנימי היא עיקרית בתורת האדם, כי הקולט את הקול הנשמע בפנימיותו עשוי לנסות לשנות את אורח חייו, ולפחות להימנע מהשכחתו בלבו".321 יש בגישה זו הד לחוויית מפגשו של ויטגנשטיין עם מרחב המושגים הטרנסצנדנטי, שקשה לבטאו במילים:

			אני רואה כעת שהביטויים חסרי המובן הללו [ביטויי האתיקה, המטאפיזיקה והתיאולוגיה] לא היו חסרי מובן משום שטרם מצאתי את הביטויים הנכונים, אלא משום שחוסר המובן שלהם היה עצם מהותם. הרי כל שרציתי לעשות באמצעותם היה להגיע אל מעבר לעולם, רוצה לומר אל מעבר לשפה משמעותית. נטייתי ונטייתם — כך אני מאמין — של כל האנשים שניסו אי פעם לכתוב או לדבר על אתיקה או דת, היתה להיתקל בגבולות השפה. (ויטגנשטיין, הרצאה על האתיקה, עמ' 221)

			שבירת המחיצות

			בהכירו את גבולות השפה ביקש שכטר בכל זאת לאתר את שכבת השפה הנעלמה והאישית. הוא הצביע על שני צירים הדרים באדם בכפיפה אחת — אנכי ואופקי. הציר האופקי הוא ציר החיים הסתמיים, השגרתיים, הבלתי מהותיים, הלא מודעים, ה"פאטישיטסיים", כהגדרתו. הציר האנכי — מלמטה למעלה — נוגע לשורשי הווייתו של האדם בפנימיותו, לשאלות הקיום והזהות, להצפת תחושות הבדידות והכאב ולחיפוש אחר האלוהי, להתכוונות האדם לעבר הטרנסצנדנטי. כמחנך שכטר בוחר את הרעיונות, הביאורים, הטקסטים והתורות השונות על פי תרומתם לחיזוקו של ציר אנכי זה. כדרכו הוא אינו מסתפק בהגדרה אחת ואף לא במושג אחד, ומוסיף מטפורה הלקוחה מהעולם ההנדסי, "מחיצות אופקיות" ו"מחיצות אנכיות". הראשונות מבדילות בין בני אדם, והאחרונות חוצצות בין האדם לבין "מה שלמעלה ממנו". גם את אלו וגם את אלו, צריך לדידו לשבור:

			אחד הניסיונות הנעשים על ידי האדם בזמננו הוא ניסיונו להתגבר על המחיצות הקיימות בין אדם לחברו. זה הוא נסיון להתגבר על עולם אנושי, שכל החי בו מסתגר בארבע אמותיו, והוא מוקף במחיצות מכל צד. אבל עלינו לדעת שיש להתגבר לא רק על המחיצות האופקיות המבדילות בין אדם לחברו, אלא יש לנסות להתגבר גם על המחיצות האנכיות המבדילות בין האדם לבין מה שלמעלה ממנו, ועל המחיצות המבדילות בינו לבין עצמו, ולבין מה שנמצא בעומקי ליבו. (בין אדם למקום, עמ' 10)

			שני מישורי הקיום

			מטפורה נוספת ברוח זו היא ה"מישור": לפי שכטר, יסוד היסודות של הדת הוא להכיר או לשאוף להכרה, שיש מישור של חיים השונה במהותו מן המישור הנתפס על ידינו בחושינו ובשכלנו. מישור זה מורגש בעומק הנפש, והוא המישור האלוהי, הנקרא בפי שכטר גם בשם "המישור האחר". רק אדם שיש לו יחס פנימי לאותו המישור והוא מכוון אליו — הוא אדם דתי,322 ו"אין שני המישורים נפרדים זה מזה, אלא קיימת זרימה תדירית ממישור למישור, ועל האדם להיות מודע לא רק לקיומו של המישור האחר, הנפשי הפנימי האלוהי, אלא גם לקיומה של הזרימה הזאת ולדאוג לכך שלא תיפסק לחלוטין".323 לדעתו, רוב המצוות המעשיות — כמו למשל התפילין שהם לאות ולזכרון — נועדו בדיוק לשם כך.324 לאדם אורבת סכנה בדמות הנטייה לראות במישור הרגיל חזות הכול, ודבר זה מביא אותו לריקנות הגוררת לחיפוש אחר בידור למילוי החלל הריק שבקרבו. 

			החיפוש אחר המהותי

			המחנך ש"י פנואלי ראה במגוון דרכי החקירה ששכטר נקט חיפוש אחר ה"מהותי שבתופעות": 

			המהות אינה אלא אחת. הנבואה, ההלכה, האגדה, השירה, הפילוסופיה, הדת — כל אלו אינן אלא צורות שונות למהות האחת — האנוש המופלא לתפארת [...] כדרכו מימי הלוגיסטיקה הוא בודק במושגים ומפריד בעיקרים ומגיה הגדרות בכל הפרדה השמורים עמו כפילוסוף, ומבקש הוא את המהותי שבתופעות. (פנואלי, השאיפה לאדם מהותי, עמ' 138)

			ואכן, שכטר עוסק במגוון נושאים ותחומים, אך בכולם בולטת חתירה אל מה שמעבר, אל הגילויים הקיומיים הנוגעים לחייו של האדם ולאלוהי שבו. הוא מחפש את ההיבטים הדתיים הרליגיוזיים שבתופעות, ורואה בפנייה לעבר ממד זה את הדרך שאליה צריכים להתחבר כל השבילים. מהי אותה ה"מהותיות שבתופעות", זו היא השאלה העיקרית שפרק זה עוסק בה.

			לידתו של מושג

			מקירקגור והלאה

			שכטר החשיב מאוד את קירקגור, תרגם מבחר מכתביו והביא אותו לקורא הישראלי בעזרת שניים מתלמידיו הבוגרים.325 מושג המהותיות שהיה לציר המחולל בהגות, הונח לראשונה כמדרגה נוספת ששכטר הציב בתוך תבנית מדרגות הקיום של קירקגור, בין המדרגה האתית לדתית.326 על פי תיאורו של שכטר, הפילוסופיה של קירקגור מכוונת את האדם ועוסקת בבעיותיו הקונקרטיות, ניזונה מן החיים ונעשית עבורם, ובמרכזה עומד הסובייקט האינדיבידואלי. כך תרגם שכטר את דברי קירקגור על האמת הסובייקטיבית:

			מה שחסר לי בעצם הוא לברר לעצמי מה עלי לעשות. לא מה עלי להכיר, פרט לאותה הכרה שהיא קודמת לכל עשיה, שומה עלי להבין את ייעודי, לראות מה בעצם רוצה אלוהים שאני אעשה. החשוב הוא למצוא אמת שתהיה אמת עבורי, למצוא את האידאה אשר למענה ארצה לחיות ולמות. מה יועיל לי לשם כך אם אמצא אמת הנקראת אמת אובייקטיווית, אם אשנן את כל שיטות הפילוסופיה, באין משמעות יותר עמוקה בשביל עצמי ובשביל חיי? (קירקגור, חיל ורעדה, עמ' 1)

			קירקגור עסק בנוכחות הריאלית של האדם במציאות. הוא ביקש להבין את חייו ולמצוא את משמעותם הסמויה, כדי לעורר את האדם למעורבות אישית בחייו מתוך רצינות ואותנטיות. אותנטיות זו אינה תלויה בהשכלה או בתיאולוגיה והיא איננה מערכת של טיעונים אינטלקטואליים. לכן, טוען קירקגור:

			ייתכן שתלמיד חכם תיאולוגי קנה לו ידיעה של כל מה שקוראים אמיתות תיאולוגיות רציונליות, שהוא מסוגל להוכיח ולסתור משפטים ולעמוד איתן על דתו בכל דיון מקצועי, וייתכן, למרות זאת, שבליבו אלוהים מת, ושמא מעולם לא היה שם. לעומת זה, איכר בור שאין לו מושג מתיאולוגיה פורמלית ואשר אולי אף אינו יודע לנסח בדיוק את עיקרי אמונתו, יכול והוא זוכה להיות דתי בחייו. הוא שרוי במישור האמת, אנו אומרים, ואלה המכירים אותו יכולים להבחין בעובדה זו לפי הרושם שמשרים על סביבתו — נוכחותו, התנהגותו, אורח חייו. (חיל ורעדה, עמ' 171-170)

			על האדם לעצב את זהותו ולמצוא את המשמעות הסמויה של חייו מתוך מרד במה שהיה, סבר קירקגור; לא לקבל כמובן מאליו את עברו ואת עצמיותו, אלא לפעול כישות בעלת חירות אמיתית ויכולת השתנות. הוא עצמו מצא את פתרונו האישי לשאלת זהותו על ידי חזרה לדת שנטש ויניקה מחודשת משורשיו הרליגיוזיים. הוא קושר את האותנטיות עם האמונה ומנסה להאיץ בבני דורו לשוב למקורות הנצרות ולמקורותיה האותנטיים של האמונה, על ידי מה שהוא מכנה "קפיצה". לדבריו, הוא עצמו הגיע רק עד מפתן החוויה האותנטית.327 

			קירקגור הבחין בשלושה אופני קיום של האדם, שכל אחד מהם הוא שלב בסולם או "מדרגה":

			1.	המדרגה האסתטית — אופן חיים שבו האדם אינו כפוף למצב אוניברסלי. האישיות פועלת מתוך חופש וספונטניות, והעיקרון המנחה אותה הוא ההנאה היצרית והחושנית.

			2.	המדרגה האתית — אופן חיים שבו האדם מוותר על ההנאה החושנית, ומתוך בחיר מכופף עצמו לנורמות ולחוקים שתבונתו מביאה אותו לקיימם.

			3.	המדרגה הדתית — במדרגה זו, שהיא האחרונה במדרג (וממנה אפשר רק לרדת) האדם מחויב מחויבות מוחלטת לאל גם אם הדבר עומד בסתירה לאתיקה. המאפיין העיקרי שלה הוא פרדוקס האמונה, כלומר התנגשות מתמדת בין התבונה הכללית לבין האמונה הסובייקטיבית.328 אף כי קיומו של המוחלט בעולמו של הפרט תלוי בהכרעה סובייקטיבית, האדם מקבל אותו כאילו היה דבר אובייקטיבי.329

			בשונה מהחשיבה הפילוסופית המסורתית וכחלק מהריאקציה לפילוסופיה של הגל, קירקגור אינו מדבר על אלוהים עצמו ועל התייחסותו של הסובייקט לאלוהים. בהקשר זה כותב חוקר האקזיסטנציאליזם רן סיגד: "במסגרת החשיבה הסובייקטיבית [...] אלוהים, השלֵמות, המוחלטות, מתגלה בשלב זה כהתכוונות משמעותית גרידא של האדם הפרטי".330 קירקגור רואה את עצמו כהוגה דתי שמטרתו לעורר את בני האדם לחיים דתיים, ובכך עוסק ספרו המרכזי חיל ורעדה. שכטר מכנה אותו "משורר הדת" אבל רואה בו מי שמשקיף אל השלב הדתי ממדרגת ביניים331 כי הוא עצמו לא השיג את הספרה הדתית, אלא עמד במרחק, צפה בה ותיאר אותה: 

			סרן קירקגור ראה עצמו כשליח [...] תפקידו היה לתאר את הדת. הוא עשה זאת כמשורר. הוא ידע שהתפקיד הזה אינו התפקיד הראשון במעלה, התפקיד בה"א הידיעה. שהרי התפקיד הראשון הוא — לחיות חיים של ממש, היינו: להיות דתי, ואילו הוא — לא היה דתי. הוא הבין את הדת אולי יותר מכל אדם אחר, אבל להבין את הדת עדיין אין פירושו להיות דתי. (קירקגור, מבחר כתבים, עמ' 26-25)

			שכטר משווה בעניין זה את קירקגור לשלמה המלך, שהיה הוגה, בעוד דוד התפלל אל האלוהים.332 השוואה זו באה להראות שקירקגור עצמו לא הצליח להגיע למצב הקיום הדתי אלא רק להצביע עליו מרחוק.333 את המקום הזה, הצופה לעבר האלוהי, ההתכוונות לאלוהי, ממצב שכטר כשלב מרכזי ומובחן בהגותו בדמות מדרגת המהותיות.

			את היחס בין שלושת אופני הקיום של קירקגור אפשר להבין בכמה דרכים. גולומב מציין שתי דרכים, האחת כשלבים בסולם, שהמעבר ביניהם הוא ביטוי להתקדמות הדרגתית ולהתפתחות האינדיבידואל מהנמוך לגבוה יותר, מאורח חיים אסתטי לאורח חיים אתי, ולבסוף להתחייבות דתית מוחלטת שהיא שיא האותנטיות.334 הדרך השנייה אינה הדרגתית, אלא יש בה אפשרויות מקבילות השקולות זו לזו, בלי להכריע איזו מהן היא העדיפה. בכל אחת מאפשרויות אלו יש התחייבות לערכים קיומיים בסיסיים, המבדילה אותה מהאחרות.335 נראה כי שכטר, בקריאתו את קירקגור, בוחר בנקודת המבט הראשונה, זו של מדרגות הקיום.336

			האזכור הראשוני של האדם המהותי הופיע אצל שכטר בווינה, בשנת 1937.337 תיאורו הוא של אדם שאין לו די באתיקה ולכן הוא תר אחר האותנטיות, אחר הקול הפנימי שבו, אחר האלוהי שבו. לכל אלה יש זיקה אל מה שמעבר לאתי, לכיוון הקיום הדתי. כבר בתבנית זו, ששכטר בנה על גבי התבנית הבסיסית של קירקגור, ניתן להצביע על מגמה בולטת בהגותו שהיא אחד משיאיו הפילוסופיים.

			קריאה ראשונית בכתביו של שכטר יוצרת רושם ששלב המהותיות הוא בעיניו שלב זמני בלבד, כורח המציאות בדרך אל המדרגה הדתית. אלא שבקריאה מעמיקה יותר מתברר, כי המהותיות היא ליבת הגותו וכי סביבה הוא רוקם את רוב רעיונותיו. זאת למרות שכפי שמציין ישעיהו תדמור, בכל כתביו של שכטר ניתן למצוא "פסקאות ספורות בלבד על מושג המהותיות וככלל זהו מושג שקשה לבאר את משמעותו. שכטר עצמו מחפש מילים ודימויים להסבירו ומודה, כפי שנראה להלן, שספק אם יש בהגדרותיו משום קליעה מדויקת למשמעות המושג. עם זאת הוא מכיר בו בביטחון וחווה אותו מבחינה נפשית".338 דברים אלה מצביעים על כך שאמנם האזכורים הגלויים של מושג המהותיות מעטים, אך שכטר בחר במושג זה בתשומת לב רבה, מתוך ערות למורכבותו. תדמור חש בייחודיות ובכובד המשקל של המושג מהותיות, ובערוב ימיו של שכטר הוא רִאיין אותו באריכות בנוגע למשמעותו וניסה לקבל ממנו את הגדרתו על פיו. בשיחה ביניהם ניכר כי שכטר איגם בתוך מושג זה מספר התכוונויות. להלן קטעים מריאיון מאלף זה:

			שאלה: מושגי המהותיות והאדם המהותי הם מהותיים, אם אפשר לומר כך, בהשקפת עולמך. התוכל להסבירם שוב?

			תשובת שכטר: האדם נעשה רחוק מהדת במובן האידיאי, במובן התמים, וקשה להביאו לדת. חשבתי, מה ניתן להציע לאדם במקום האמונה הדתית האידיאית התמימה ובמקום החויה הישירה. ניסיתי לחשוב על תחליף זמני לתקופה המסוימת שבה אנו חיים.

			ש': תחליף — באיזה מובן? 

			ת': במובן הענייני ובמובן הלשון, שהם קרובים יותר לאדם בזמננו.

			ש': אם כן, מהו האדם המהותי?

			ת': זהו האדם הרציני, האותנטי.

			ש': אני זוכר שהשתמשת במונח רציני במשמעות מיוחדת.

			ת': נכון, אבל בעיקר בשיחותיי בעל פה. הרציני הוא שם נרדף למהותי.

			ש': מהו אדם אותנטי?

			ת': שהסקרנות המדעית או האמנותית או המעמדית איננה העיקר אצלו. שבמובן ידוע הוא בלתי תלוי בחברה ובדעת הקהל. שהוא מכוון למצוקה הנפשית ולפתרונה. קראתי לזה גם האדם הוורטיקאלי.339 הוורטיקאלי, האנכי, זה לאו דווקא תיאולוגי: אפילו איננו חייב להשתמש במושג האלוהי. הוא גם איננו מקבל את מושגי השכר והעונש (כפי שהם בדת), או מושג תחיית המתים. הדבר העיקרי בוורטיקאלי הוא החוויה. אפילו דיקארט במשפט הידוע שלו מדבר מתוך חויה. בוודאי שזה כך אצל קירקגור.340 

			"קיום קודם למהות" — מסארטר לפראנקל

			מימי אפלטון רווחה בשיח הפילוסופי של המערב ההנחה שהמהות (essence) קודמת לקיום. כל דומם, כל חי וגם האדם הוא למעשה מימוש של חשיבה ושל תכנון מוקדם, ביטוי פרטי של מושג אוניברסלי שקדם לו — אלוהים. המהות הקודמת לכל קיום היא חלק מהגותו של אפלטון, שראה במהויות אידיאות שהן ממשיות יותר מהדברים עצמם המופיעים במציאות. אפלטון קבע שלהופעתם של דברים במציאות קדמה המהות שלהם, והופעת המציאות נשפטה ונבחנה על פי אופן מילויָם של הדפוסים המקוריים של האידיאות בתוכה. המושגים "מהות" ו"אידיאה" הם מעבר לזמן ולמרחב, מעבר לקיום האינדיבידואלי הקונקרטי. גישה זו חלה גם על אידיאת האדם, שקיומו כפרט הוא העתק חלקי ביותר מהאידיאה. אף האל, שהוא על־טבעי, בורא עליון, יוצר את הנבראים כולם, ובהם האדם, לפי דפוסי האידיאות הנצחיות.

			הפילוסופים האקזיסטנציאליסטים ובראשם סארטר, דחו השקפה קלאסית נוקשה זו וקבעו שקיומו של האדם קודם לכל אידאה. סארטר טוען שהמכנה המשותף בין האקזיסטנציאליסטים הדתיים לחילונים הוא רעיון מרכזי זה, שהקיום בא לפני המהות, היינו, ש"חייבים אנו להתחיל מן הסובייקטיבי".341 ראשית כול האדם קיים, ורק אחר כך, לאחר ש"ישליך עצמו אל העתיד", הוא ייהפך למה שיעשה מעצמו. לכן, אין להשתמש במושג "טבע האדם", כי מושג זה מצביע על מהות הקודמת לאדם. כך, האדם הוא אדון לעצמו. האקזיסטנציאליזם האתאיסטי מנמק זאת בכך, שאם אין אלוהים, אין לאדם על מה להישען, אין דטרמיניזם, והאדם הוא חופשי. האדם חי בחירות, והוא נידון ליצור את עצמו כל רגע ורגע, ללא כל עזרה ותמיכה. לפי גישה זו, האדם קיים אם הוא מממש את עצמו בעתיד כ"ישות בעלת השלך",342 ולא מתוך מהות מוקדמת, מן העבר. מאחר שהקיום קודם למהות, האדם הוא הוא הבונה את דיוקנו העצמי על ידי מעשיו ופעולותיו, שכן סובייקטיביות היחיד מבקשת לראות את מצב האדם כפרטי וחופשי לחלוטין, יצור דינמי המעצב את עצמו תדיר. כל ניסיון להגדירו מראש הוא צמצום של המציאות האנושית האינדיבידואלית.

			האמירה המרכזית של סארטר, "קיום קודם למהות", משמעה שההוויה האנושית חומקת מכל ניסיון לבטא ולתמצת את עצמה באמצעות המשגתה האפריורית, וכי היא חורגת מכל הגדרה חד־משמעית. לפי סארטר, האדם קיים כאירוע חד־פעמי, והוא יכול לגבש לעצמו זהות משתנה ולעצב וליצור את מהותו ככל העולה על רוחו, בהתאם לסיטואציית חייו. התפיסה "קיום קודם למהות" ניזונה מן ההנחה שלאדם לא יכול להיות טבע קבוע, מאחר שאין מישהו או משהו מחוצה לו או מעליו שיכול להעניק לו טבע או הגדרה אפריורית מסוימת. האדם הוא בעצם מה שהוא עושה מעצמו, ממנו מתחיל הכול, תודעתו נובעת מעצמה בלבד והיא אינה ניתנת לקיבוע. לכן, גם האדם נידון ליצור את עצמו בתוך ההקשר ההיסטורי־חברתי שבו הוא נתון.343

			קביעתו של סארטר, "הקיום קודם למהות", היא אפוא המשך לרעיונותיהם של האקזיסטנציאליסטים האתאיסטים, כפי שהוא מכנה אותם, והמשותף להם היא אמונתם "שהקיום בא לפני המהות — או, אם תרצו, שחייבים אנו להתחיל מן הסובייקטיבי".344 

			אחד המתנגדים להעמדת הקיום כנקודת המוצא הבלעדית, ואף לרעיון שהאדם "ממציא את עצמו", הוא ויקטור פראנקל. לדידו, קיימת מהות חיצונית שבני אדם מתעלים אליה ושואפים אליה, בהתכוונותם אל משמעויות שחורגות מחוץ להם עצמם, שהן יותר מאשר ביטוי גרידא לעצמיותם. "משמעויות מגלים, אין ממציאים אותן",345 הוא כותב. פראנקל, שאפשר לראות בו אקזיסטנציאליסט דתי, מודע למטען הבעייתי שנושא מושג האובייקטיביות, ועל כן הוא מעדן אותו ל"טראנס סובייקטיבי",346 שמשמעו הוא ש"בני אדם מתעלים אל משמעויות שמחוץ להם עצמם, שהן יותר מאשר ביטוי גרידא לעצמיותם, יותר מאשר הטלות ותו לא של אותה עצמיות". 

			מהותיות כקיום — האם תיתכן מהות סובייקטיבית?

			נשוב אם כן לריאיון שנתן שכטר לתדמור. על שאלתו של תדמור מהו אדם אותנטי, הזכיר שכטר את האדם "הוורטיקאלי", זה "שהוא בלתי תלוי בחברה ובדעת הקהל, שהוא מכוון למצוקה הנפשית ולפתרונה".347 הציר האנכי שמושך את האדם אל פנימיותו — לעומת הציר האופקי שהוא ציר חיי היום־יום — יוצר אצל האדם ממד של התכוונות וזיקה בינו לבין הנעלם שביקום. 

			אם הנוסחה של סארטר היא "הקיום קודם למהות", ניתן לומר כי נוסחתו של שכטר היא "המהותיות כלולה כפוטנציאל בקיום". כלומר, שכטר מחזיר את המושג מהות, ומציב את המהותיות כתחליף למושג הקיום. זה אינו רק שינוי סמנטי שהוא יוצר בתוך השפה הפילוסופית. באחד מתיאוריו, בחיפוש אחר הגדרה נוספת למהותי, הוא אף משתמש במושג "קיומי". היינו, המהותי הוא הקיומי, אך לא קיומי במובן הסארטרי, שכן שכטר מוסיף למושג זה רמיזה לערכים מוחלטים מוגבהים, טרנסצנדנטיים. היינו, יש ערך שקודם לאדם, אך מאחר שהוא עובר את המנסרה של העידן האקזיסטנציאליסטי, את הבחירה הפרטית ואת נגיעתו של הקיומי, הוא כבר אינו יכול להישאר בתבנית הקדומה של המהות, שהיא אובייקטיבית. האדם האותנטי־הבוחר ניצב מול "המהות הקודמת לקיום", ומתוכיותו נוצרת שוב מהות פנימית, אותנטית, ייחודית ואימננטית. המושג מהות, אם כן, עובר טרנספורמציה. שכטר מעביר אותו מהפן האובייקטיבי לפן סובייקטיבי. הוא מנתק אותו מהמטען האובייקטיבי ומעביר אותו דרך המסננת של המחשבה האקזיסטנציאלית שבה דגל, ואז הוא נבחן שוב מתוך האדם, בחווייתו הפנימית של האדם האותנטי הבוחר. נוצרה כאן אפוא התפתחות בתוך המושג עצמו, שנלקח מעולם המושגים הפילוסופי המוכר, אלא ששכטר מנתק אותו מהמקום האובייקטיבי, החיצוני, ומטמיע אותו שוב בהגות, דרך הטענתו בבחירה המודעת של היחיד. 

			כאמור, מאפיין מרכזי של המהותיות הוא ההכרה בקיומו של נתון אלוהי בנפש האדם.348 הקשב הפנימי של האדם לעצמיותו קושר אותו לאלוהי שבקרבו, ומכאן שישנו דבר מה אובייקטיבי וזהו למעשה לפי שכטר הביטוי הפנימי ביותר של האקזיסטנציאליזם הדתי. גולומב, שעסק רבות בקירקגור, חידד נקודה זו מכיוון אחר, ושאל אם לאור המהלך של קירקגור עדיין קיים הבדל אמיתי בין החיים האותנטיים לבין האובייקטיביות, שמגולמת בטענה שה"מהות קודמת לקיום". הוא שואל: "ההתאמה בין המושא [האל. ש"ש] לסובייקט, כפי שהיא מצטיירת במשנת קירקגור, כלום אין היא שריד של ההנחה הרציונליסטית? כלום בעמדה זו של הסובייקטיביות הרדיקלית ביותר, אין אנו מוצאים עדיין את שאריותיה של התבונה האובייקטיבית? האם אין בזה כדי להמעיט במידת מה מתוקפו של מרד האותנטיות נגד אתוס האובייקטיביות?".349 מזה נובעת שאלה נוספת: "מדוע מוטב לסבול את אימיה ומכאוביה של האותנטיות, מאשר לחיות לבטח ובנוחות במסגרת המוסכמות החברתיות והערכים הציבוריים שאנו מאמצים בלא ביקורת?"350 

			סארטר מסביר, שהתפיסה המסורתית מדורי דורות — הן בדתות והן בהגות הפילוסופית — שהמהות קודמת לקיום, הייתה כה מושרשת בקרב בני האדם, שאפילו גדולי רוח במאות האחרונות, שכבר זנחו את הדת, ובהם המייצגים הבולטים של הנאורות, עדיין אחזו בה. "באתאיזם הפילוסופי של המאה השמונה־עשרה, רעיון האל מתבטל", הוא כותב, "אך לא כן האידיאה שהמהות קודמת לקיום; משהו מרעיון זה נוכל למצוא בכל מקום, אצל דידרו, אצל וולטייר ואפילו אצל קאנט. לאדם טבע אנושי; טבע אנושי זה, שהינו מושג של בן אדם, מצוי בכל אדם: משמע, שכל אדם הוא דוגמא ייחודית של מושג אוניברסאלי, מושג האדם".351 והוא מוסיף: "אצל קאנט, אוניברסאליות זו כה מרחיקה לכת עד שפרא־אדם מן היער, אדם במצב הטבעי והבורגני כלולים כולם באותה ההגדרה ולכולם אותן איכויות יסוד. גם כאן מהות האדם קודמת לקיום ההיסטורי שבו אנו פוגשים בטבע".352 אם אצל הוגי דעות אתאיסטים כך, הרי אצל הוגי דעות דתיים, המאמינים בקיומו של האלוהים גם אם הם אקזיסטנציאליסטים, קל וחומר. 

			האותנטי, המהותי והאלוהי — מבובר לשכטר

			כאן משתלב גם בובר, שהגדיר את עצמו כאקזיסטנציאליסטי־דתי, כמוהו כשכטר. שניהם ראו במהותיות (כל אחד לפי הגדרתו אותה) טבע אנושי שאדם נולד וחי עימו. בובר מבסס זאת גם על הגותו של עמנואל קאנט. במאמרו "בעיית האדם — עיון בתולדותיה" הוא כותב: 

			הגאולה באה לנער בן החמש עשרה [היינו, הוא עצמו. ש"ש] בצורת ספר "אקדמות" של קאנט [...] הספר הזה לימדני שהחלל והזמן אינן אלא צורות, שבהן מתרחשת הסתכלותי האנושית בכל המצויים, הווה אומר: טבועים הם לא בפנימו של עולם אלא בטיבם של חושיי. ושוב לימדני ספר זה, שלפי כל מושגי שכלי אי אפשר לי לומר, שהעולם הוא אינסופי בחלל ובזמן [...] "שכן לא זה ולא זה יכולים להיות בניסיון", ולא זה ולא זה יכולים להיות נתונים בעולם עצמו, שכן העולם לא ניתן לנו אלא כתופעה ש"מציאותה וצירופה אינם מתרחשים אלא בניסיון". (בובר, פני אדם, עמ' 27)

			ספרו של קאנט אקדמות,353 שכוון "למי שעתידים להיות מורים", משמש מעין ספר הדרכה שנועד להבהיר בדרך פשוטה ותמציתית את ביקורת התבונה הטהורה, ספר תורת ההכרה הנודע שכתב ופיתח בו את ה"צורות" וה"קטגוריות" של התבונה, כמוּבְנות באדם מעצם טבעו. לפי קאנט, הצורות — החלל והזמן שצוינו בציטוט לעיל — אינן אלא כלי השכל האנושי, שבאמצעותם, באורח אפריורי, קודם לניסיון, מתבונן האדם בתופעות ומפרשן. 

			לאור זאת נשאלת השאלה, באיזה מובן בובר ושכטר הם אקזיסטנציאליסטים. מצד אחד, מהות האדם, על פי תפיסתם, טבועה בו מעצם טבעו, ובכך היא קודמת לקיום; מן הצד האחר, תקפה אצלם הנוסחה "הקיום קודם למהות". שאלה זו מעלה את האפשרות לומר, כי הם רואים במהותיות אפשרות הגנוזה באדם כפוטנציאל הייחודי לו; כמפתח לאפשרויות חייו. כראיה אפשר אף לייחס גם לסארטר עצמו, שלדידו "הקיום קודם למהות", ביטוי לכך שיש אפשרות מובנית באדם, והיא ש"האדם נדון להיות חופשי". יתר על כן, לשיטתו, "הרי שהאדם אחראי לאשר הוא; כך שלמעשה התוצאה הראשונה של אקזיסטנציאליזם היא שהאדם אדון לעצמו, ומכלול האחריות על קיומו נופל על כתפיו בלבד".354 כלומר, החופש והאחריות על הקיום טבועים באדם, ורק עצם הימצאותם ה"גולמית" בקיומו מאפשרת את עיצוב מהותו. מכאן, שגם לפי סארטר אותה חירות ואחריות הן מהותיות לאדם, ועל כן גם לשיטתו האדם אינו "דף חלק" אלא בעל נטיות מסוימות. ברוח זו כותב תדמור: 

			אצל שכטר, מהותיות זהה במידה רבה לאותנטיות אבל לא לגמרי. המהותיות היא אכן אותנטיות במובן של האמת הפנימית ואי התנכרות של האדם לעצמו, אלא שהיא כוללת גם כיוון, ומוטב לומר התכוונות, של האדם לספֵרה דתית, או רוחנית [...] המהותיות פירושה הוא גישה רצינית לחיים, עיסוק בשאלות האדם והחיים, רצון והכרעה לחיות חיים בעלי משמעות ושאיפה להתעלות אנושית". (תדמור ופריימן, חינוך — מהות ורוח, עמ' 294)

			יתר על כן, על פי שכטר המהותיות נטועה באדם, כלומר היכולת האותנטית רוחשת בו, וגם האלוהי נמצא בו, האלוהי שבאדם: "יסוד היסודות בהשקפת העולם הוא ההכרה בקיומו של נתון אלוהי בנפש האדם".355 מתוך הקיום הזה של האדם, שיש בו מהותיות פוטנציאלית, הוא נקרא לממשה בחייו האותנטיים. 

			מהותיות כשפה דתית "שותקת"

			הספֵרה השותקת — בין ויטגנשטיין, קירקגור וטולסטוי 

			אם שתיקתו של ויטגנשטיין היא דרכו להצביע לעבר אותו מרחב שהוא נשגב ונעלה, ועל כן "הטיל איסור" לבטאו במילים, הרי ששכטר מבקש להביע את הספֵרה שוויטגנשטיין מבקש לשתוק. כך מסביר שכטר:

			ויטגנשטיין היה בעל תפיסה לוגית עמוקה ובעל אמונה כאחד. תמיד חש את קיומו של מה שלמעלה מן האדם, שלא נוצר על ידי האדם ושאינו ניתן לביטוי בלשון התיאורים של האדם, והטיל איסור לוגי על משפטים מטאפיזיים שאינם משפטי תיאור. הפוזיטיביסטים שבדורו הבינו יפה את האיסור הזה, אך הם לא הבינו, שהאיסור לא בא אלא לפנות את הדרך למיסטיקה אמיתית, כלומר: למה שמתגלה בעולם ואינו שייך לתיאורו של העולם. (שכטר, יהדות וחינוך בזמן הזה, עמ' 29)

			חברו הקרוב של ויטגנשטיין פאול אנגלמן,356 כתב על חברו שהוא ראה במיסטי, בנעלה, ובמה שנמצא מעבר לעולם, את העיקר בחיים: "הפוזיטיביסטים דחו את ה'נעלה', ויטגנשטיין לא דחה אותו כי אם את הדיבור אודותיו".357 הן הפוזיטיביסטים והן ויטגנשטיין סימנו את קווי הגבול בין מה שאפשר לדבר עליו ובין מה שיש לשתוק לגביו, אלא שבמה שניתן לדבר עליו הם ראו את העיקר בחיים, ואילו ויטגנשטיין "היה חדור הכרה שבחיי אדם יש ערך רק לדברים שלפי דעתו אי אפשר לדבר עליהם".358 ואנגלמן מוסיף: "רעיונו החוזר תמיד, שוב ושוב, הוא: הנעלה, הערכים, אלוהים, איננו תוכן, דבר מה בתוך העולם, שאפשר למצוא אותו בו ולהצביע עליו [...] הוא דבר מה המתגלה לעולם מחוצה לו".359 אנגלמן מציין, כי ניסיונו המרכזי של ויטגנשטיין היה ליצור את ההבחנה העקרונית בין הנעלה הקיים, לבין הבעייתיות הכרוכה בנתינת ביטוי לכך בשפה. אין פלא שבלשון עממית רווח הביטוי "אין מילים" בהתייחסות למשהו נשגב או נעלה.

			עמדת ההתייחסות שלנו לחיינו ולמה שצפון בהם היא שמשווה לחיינו את ערכם. עמדת ההתייחסות שעליה מדבר ויטגנשטיין מקנה לחייו של האדם את ה"מובן העמוק יותר".360 לפי ויטגנשטיין, ניתן לחוות את העולם על פי מה שאי אפשר לומר. התאולוגיה והפילוסופיה סיפקו עד כה רק השקפות עולם מַשלות, כי אין דרך אמיתית לומר מהו מובנו של העולם, או מה ערכם הטרנסצנדנטי באמת, ולכן אי אפשר להאמין להוגים דתיים שמבשרים על רצון האלוהים וגם לא לשמוע לפילוסופים המכריזים על ערכים מוחלטים. לשיטתו, ניתן לחוות את ערכם המוחלט של החיים רק לפי מה שלא ניתן לומר. האדם עומד בתווך, כי הוא אמנם זקוק למה שמבשרים בעלי השקפות עולם אלה, אבל להאמין בבשורתם או להבינה הוא אינו יכול עוד. תחת זאת, הוא חי בעולם מתוך עמדת התייחסות המגלמת בתוכה פליאה על חייו, ביטחון מוחלט שלא יאונה לו כל רע, ורצון לחיות מתוך מחילה מוחלטת. 

			ויטגנשטיין עמד על כך שהוא בוחן את המציאות מנקודת מבט דתית, אף שהוא עצמו אינו אדם דתי, ורחש הערצה רבה לקירקגור. שכטר הולך בדרכם של שני אישים אלה בהתגדרותו ברובד המהותי ומכנה אותם אנשים "שיש בהם דחף חזוני הדומה לקול ממשי",361 עד כדי כך, "שלולא הם היתה האנושות מפסידה הרבה, כי היתה נשארת דלה וריקה מכל".362 

			לשני אלה מצרף שכטר את טולסטוי, וכותב כי "המשותף לשלושת האישים הוא, שהיו יוצאי דופן, שהתנגדו לדת המקובלת וגם לפילוסופיה המקובלת, דבקו באמונה ובחזון ותרמו רבות לקדמה רוחנית פנימית של האנושות, בהשפיעם על יחידים שקלטו את הדחפים שנבעו מהם, כי — כדברי קירקגור — אין האדם מתקדם יותר מאשר עד האמונה".363 הוא מוסיף ומתאר אותם כמי שבוחרים לחיות במודע בשני עולמות: ב"עולם הזה", המתחיל בלידה וגומר במוות, וב"עולם אחר", הַרגשָתי, שאינו מוגבל בזמן ושהוא הנותן את הטעם לקיום.

			גולומב, שהתייחס במחקריו ל"עולם האחר" בהגותו של קירקגור, כתב: "קירקגור היה סמוך ובטוח, שיש דברים חיוניים לנו ביותר, שלא ניתן לבטא אותם במישרין בשפת חיווי (שפה פרופוזיציונית) חד־משמעית. הדברים אמורים בעיקר בפתוס אותנטי המשולל תוכן מוגדר ותבוני".364 בשונה מאמירתו של ויטגנשטיין המשאירה את הרובד המטפיזי במרחב השתיקה,365 קירקגור סבור כי לאותם דברים שלא ייאמרו יש חשיבות רבה לחיינו, וכי על האדם לחפש דרכים עקיפות שיביאוהו ללכת בעקבותיהם של אותם דברים שמעבר לדיבור, כי הם קיימים ומראים את עצמם.366 

			בהקדמה לספרו של קירקגור חיל ורעדה367 תרגם יעקב גולומב את הכינוי "דה־סילנטיו", שבו כונה הגיבור הספרותי יוהנס, ל"יוהאנס השותק"368 והסביר: "בשם בדוי זה מבקש קירקגור לציין מסתורין ואת אי האפשרות העקרונית להעביר את המסר הדתי בשפה תבונית ואובייקטיבית".369 המחבר יודע שבספֵרה הדתית יש דברים שאי אפשר להסבירם, אך ניתן לנסות לתארם. 

			מעניינים בהקשר זה דבריו של הרב שג"ר על קביעתו של ויטגנשטיין, כי "מה שאי אפשר לדבר עליו, על אודותיו יש לשתוק":370 "אל המקום הזה, חסר המקום, כפי שוויטגנשטיין עצמו לימד, פולש המיסטי".371 אינטואיציה זו הייתה כנראה גם נחלתו של שכטר שלמעשה עושה מאמץ לבטא את הספֵרה השותקת הזו במודע, למען "חינוך האדם": 

			ברבות השנים הגעתי לידי הכרה, שאף כי אין לבטא מבחינה עקרונית את האמיתות הדתיות באמצעות משפטי תיאור הנקראים משפטים מדעיים, אין אדם שאינו בעל מדרגה במובן הדתי העמוק יכול לעמוד בשתיקה הבאה מתוך אמונה גדולה, ואין לנו דרך אחרת בחינוך האדם מאשר להחזיק במשפטים דתיים הרומזים על מציאות שהיא מעבר למדעים. קשה לנו להתקיים וקשה לנו לחנך אנשים בלי משפטים שהם בבחינת רמזים על מהות הקוסמוס והחיים וההיסטוריה [...] משפטים אלה הם מאמצים לבטא את מה שאינו ניתן לבטא, והם עשויים לשמש לנו סעד בשעה של "נפילת המוחין", כדי שלא ניפול לשאול תחתית. (יהדות וחינוך בזמן הזה, עמ' 30)

			שכטר מצביע על כיוונים הרומזים למה שמעבר לעולם, העוזרים לאדם להתחזק באמונתו, ומכנה אותם "משפטי רמז": 

			אין אנחנו במדרגה הגבוהה המאפשרת שתיקה מתוך אמונה גדולה, ועל כן אנחנו מנסים לנסח את עיקרי הדת במשפטים הדומים בחיצוניותם למשפטי תיאור, אבל אין אנחנו שוכחים שמקומם של משפטים אלה בספֵרה לשונית, שבה נרמז האדם להסתכל בעצם קיומו של העולם ובכיוונים המתגלים בעולם. (שם, עמ' 32)

			מאיר עיניים לדיוננו תיאורו של אברהם יהושע השל את הספֵרה הדתית כספֵרה החורגת מגבולות התבונה ואף מגבולות השפה: 

			מכאן שאסור לנו לשפוט את הדת אך ורק מנקודת ראותה של התבונה. הדת איננה קיימת בגבולות התבונה בלבד, אלא היא חורגת מהם. משימתה אינה רק להתחרות עם התבונה, אלא לסייע לנו באותם מקומות שבהם מציעה התבונה משען חלקי בלבד. יש להבין את משמעותה של הדת במונחים שעולים בקנה אחד עם תחושה של מה שנשגב מלשוננו. (השל, אלוהים מבקש את האדם, עמ' 17)

			בניגוד לעמדה הפוזיטיביסטית שאינה מוצאת ממשות במיסטי, ובשונה מוויטגנשטיין הגוזר שתיקה על הספֵרה שאינה ניתנת לאימות, בהגותו של שכטר יש ניסיון לבטא שכבה שתוקה זו ולמצוא בגבולות השפה דרכים להצביע ולכוון לעבר קיומה של שכבת מציאות נוספת, שהיא מעל המילולי ושהמסתורין שבה הוא חלק ממשי ומהותי של הקיום האנושי. 

			מאז ימיו בחוג הווינאי ניסה שכטר למצוא שכבות בשפה שיאפשרו ביטוי לחוויה ולרגש הדתי ולמה שלא היה אפשר להביא לידי ביטוי בכללים המדעיים המחמירים של החוג.372 שפה שותקת זו היא השפה ששכטר מנסה לגעת בשוליה, לכוון אליה בלב הגותו, ואשר מתוארת לרוב במושג המקורי "מהותיות" שהוא הציב במרכז הגותו ורעיונותיו. הוא כותב:

			האדם עושה ניסיונות ליצור מסגרת הגיונית למחשבתו, הוא רוצה להימלט מן התוהו על ידי חלוקה של הדברים שבעולם ושבנפש ועל ידי הכנסת משטר בהם. מתוך פחד מפני התוהו מגיע האדם עד כדי שלילת המטאפיזי, אך המטאפיזי האמיתי שבעולם ושבאדם מונח בשורש הדברים והוא מבצבץ ועולה בין החרכים של המסגרות ההגיוניות. (העל אנושי באנושי, עמ' 11)

			אשר שכטר373 רואה בפיסקה זו השפעה של ויטגנשטיין, אך מצביע על ההבדל בין השניים: "שכטר מבקש למצוא שכבה לשונית המצביעה על האלוהי, היינו שכבה דתית. ויטגנשטיין, לעומת זאת, סבור שהממד האלוהי, ממד השתיקה, אינו בא לידי ביטוי בממד הלשוני מכֹל וכֹל".374

			מקורות השתיקה ו"הסוד האמיתי"

			השתיקה שגזר ויטגנשטיין לכאורה על אותם תחומי חוויה ושפה שבמסגרת הקודים המחמירים של החוג הווינאי הרציונלי לא ניתן להביעם במילים, היא בעצם פן אחד, חיצוני, אובייקטיבי, של אותה שתיקה. התוכן המהותי האלוהי ששכטר מכוון אליו הוא שתוּק באופן אימננטי. הרובד המהותי־פנימי בהגותו אינו מילולי; הוא מנסה להצביע עליו, אך אין אפשרות ממשית להגדירו, וזה המאפיין המרכזי שלו. מכאן שלפנינו שני מקורות לשתיקה. זה החיצוני, הנובע מ"חוקי החוג הוינאי", וזה האימננטי, המהותי. לא רק כללי הפוזיטיביזם הלוגי משתיקים את התכנים המיסטיים, אלא הם מצד עצמם תכנים שתוקים ובלתי ניתנים לאמירה בכל שפה שהיא. 

			שכטר אף מוסיף לדברים ממד של שפת סוד אישית, ובהכרה ב"שפה" זו הוא רואה את "יסוד היסודות בהשקפת העולם". הוא קורא להכיר בה, להתכוון אליה, לעורר את המודעות אליה. זהו סוד לא משום שאסור לגלותו, אלא מכיוון שאי אפשר לאומרו. זהו סוד שבעמקי הלב והוא מתגלה לאדם רק בפנימיותו. "והרי כלל גדול הוא בידינו שרק אמת המקנה תוכן לחיים היא אמת משמעותית".375 האדם הוא הבוחן אם אמת זו נותנת תוקף ותוכן חי לחייו. האמת אינה אובייקטיבית אלא סובייקטיבית, והיא המחברת את האדם למהות האלוהית שבו.

			על כך מצטט שכטר מן הספר החסידי מאור ושמש: 

			הסוד האמיתי הוא הסוד האישי של מציאות האלוהות ולא סודות הקבלה של ספר הזוהר וכתבי האר"י, כי במושג "סוד" הכוונה לדבר שאי אפשר לגלותו לאחרים, והסודות של הזוהר ושל האר"י הרי הם גלויים לרבים ואינם כבר בגדר סוד. סוד ה' הוא עצם השגת האלוהות של האדם, וסוד זה שבעמקי הלב אי אפשר לגלותו לאחר. האדם תופס את האלוהות לפי שכלו ולפי תכונות לבו, ואף על פי שהוא יכול לשוחח על כך עם אחרים, אי אפשר לו לגלות להם את העיקר שבמצפוני לבו, כנודע לכל מי שנכנס לעבודה באמת.376 

			כך כותב שביד על התחום הטרנסצנדנטי: "במידה שהתחום הטרנסצנדנטי ממלא תפקיד באופק הקיום, זהו תפקיד ללא תוכן, פרספקטיבה שותקת, שיש לכבד את שתיקתה ולהתייחס אליה כאל שאלה ללא תשובה, כחלל אינסופי פתוח וריק, המפנה את מבטנו חזרה אל העולם הסופי שבו אנו חיים".377 ואף על פי כן סבור שכטר, את האלוהי יש לבאר ולומר. הניסיון להגדיר את החומק מהשפה מאפיין את הגותו, מגמה שהחלה עוד בימי החוג הווינאי בניסיונו לאתר רבדים בשפה לביטוי הספֵרה הדתית המטפיזית. שכטר מצביע על המרחב השתוק הזה תוך מודעות למגבלת השפה ולקושי של האדם המשכיל, שכבר אינו חש באופן טבעי באלוהי וזקוק לתיווך מילולי לשם כך. את הקושי להסביר את השאיפה הפנימית לישות נעלה יותר, שהיא הרמיזה לישות אלוהית, הוא תולה בניתוק הכללי של האדם מן האלוהי. 

			הניסיון להביע את שלא ניתן

			שכטר מודע לכך שהאדם המודרני פוגש את מושג האלוהות בדרך פילוסופית, מדעית ועיונית ומתנצל על כך שבלית ברירה גם הוא עושה זאת, שהרי אין דרך להסביר דברים לעיוור "בשפת העין":

			הניסוח הזה הוא פילוסופי עיוני, וממילא הוא מפריע לנו במדעיותו, בחוסר החווייתיות שבו, אבל אין לנו דרך אחרת. אם רוצים להסביר את הצבעים למי שלא ראה מאורות, מוכרחים לעשות זאת באמצעות העתקה, באמצעות תרגום, משפת העין לשפת האוזן, לשפת הצלילים או לשפתו של חוש אחר. וכך אנו, המשכילים, שאין אנו חשים לצערנו, באלוהי, באופן בלתי אמצעי, מסבירים לעצמנו את האלוהי המובן מאליו באופן פילוסופי־עיוני. אנו מצביעים על גלים מסוימים בתוך "אזורי סערה" בנפש, על כוחות הלוחצים את הנפש לעליה, להגשמה עצמית, לשלמות ומהם אנו למדים על האלוהות. מנפשנו נחזה אלוה. (ממדע לאמונה, עמ' 110)

			כמחנך, שכטר מציע דרך "בוברית" לפנות לשואלים על משמעות החיים, על ההיבטים המטפיזיים, ולהביע באופן שכלי ועיוני את מה שלא ניתן לבאר. יש לפנות לתוהים ולמתלבטים בלשון "אתה" ולדבר על מה שיש לשתוק עליו, כי אין דרך אחרת: 

			פעמים רבות אנו נשאלים: מה זאת משמעות החיים? מה זה טעם החיים? אומרים לנו: כל הענין הזה הוא מטאפיזי, רחוק מאיתנו, אין אנו יודעים מה הוא. ואנו מנסים להסביר לשואלים באופן שכלי־עיוני את המשמעות ואת הטעם, ומכאן אנו עוברים לבאר את הרצינות ואת הממשות, את המוחלט ואת הנצח וכו'. לא זו הדרך. עלינו לפנות לשואל בלשון אתה, לשוחח איתו על חייו הוא, להראות לו כבאצבע: במצבים אלה ואלה היתה משמעות לחייך, מצאת את תיקונך, הרגשת את עצמך מלא תוכן, ידעת היכן אתה עומד, ברור היה לך מה רצונך, ובמצבים אלה ואלה היית ריק מתוכן, חסר משמעות, או קשה רוח [...] המשמעות נעשית אצלו לדבר מובן, לדבר שביודעים, וכך יכולים אנו "לבאר" לו את הנצח ואת המוחלט, את קשי הרוח ואת החטא, בהצביענו על המתרחש בנפשו. הצבעה זו — היא היא ההגדרה ואין הגדרה אחרת, ולאחר שהצלחנו "לבאר" לו בדרך זו את עיקרי הדברים — שוב לא ימושו דברים אלה מלבו. (ממדע לאמונה, עמ' 159-158)

			טענה יסודית העולה באופן חוזר בקרב תאולוגים ופילוסופים היא, שהדיבור על אלוהים ועל החוויה הדתית בכללותה הוא ניסיון מתמשך להביע את הבלתי ניתן להבעה. רודולף אוטו, שדן ביסוד הלא רציונלי והבלתי ניתן להבעה שבאידיאת האל, פותח בהקדמת ספרו, הקדושה, בבקשה מן הקורא להיזכר בחוויה של התפעמות כלשהי. הוא טוען שאם הקורא אינו מסוגל לכך, אין טעם להמשיך לקרוא את הספר, מכיוון שאי אפשר להביע חוויות אלה במושגים רציונליים הניתנים לפענוח באופן מושגי. לדבריו, יש לפנות "לתגובה הרגשית המיוחדת שהוא מעורר בנפש המתנסה בו. טיבו ניכר בכך, שהוא מעורר ומפעים בנפש האדם רגשות מיוחדים ומוגדרים, שהם כאלה וכאלה".378 הזיקה אל האלוהי שונה מכל המוכר, הידוע והרגיל: "נושא זה אינו נעשה מוכר באמצעותם (של הביטויים הלשוניים) ומן הנמנע שיוכר מתוכם".379

			שכטר, שבראשית שנות העשרים התוודע לחיבורו של אוטו380 והושפע מהדגשת הממד החווייתי הסובייקטיבי של האדם, כותב: 

			מורי התיקון של הדורות דרשו ודורשים מאיתנו, שנבדוק את מעשינו אם הם אמיתיים או מדומים, שנשים לב לשאלות שאנו שואלים ולסיפורים שאנו מספרים לאחרים וגם לעצמנו, אם ובאיזו מידה הם כוללים דברים הנוגעים לנו באמת, או שהם מילוליים גרידא [...] העיקר בתיקון העצמי הוא כי נדע לקלף ולהסיר את הקליפות שכיסו את אישיותנו. עלינו לשחרר את האני הפנימי שלנו מן הקליפות שמקורן בתורשה ובסביבה כדי שנוכל להגיע לחירות פנימית. (לנבוכי זמננו, עמ' 171)

			לדעתו, אותה חירות פנימית היא היא החיבור לאלוהי: "הצד שבנו הבוחר בזהות אינו אלא רמז למציאות האלוהית".381 שכטר קושר בין האימננטי לטרנסצנדנטי ומצביע על החשיבות של ראיית הקשר ומציאת האיזון שבין מה שלמעלה מן האדם ובין עצמיותו הפנימית. דרך אותו קול פנימי שהוסרו ממנו ה"קליפות", מתהווה מקור להיפתחות אל מול האלוהי. הפירוד והניכור שנובעים מהתרבות המודרנית הם אלה ששמו חיץ והפרידו בין האדם לבין מה שלמעלה ממנו, טוען שכטר, ועל כן הוא מציב את המהותיות כהכנת האדם להסרת החיץ הזה.382

			מהותיות: בין בובר לשכטר

			המושג מהותיות מופיע אצל מרטין בובר, ושכטר מכיר אותו ואף מביא אותו בשמו של בובר.383 אצל בובר מושג המהותיות עולה בהקשר של יחס לאחר, של זיקה אליו, ברוח יחסי "אני־אתה": 

			על ידי היחס המהותי נפרצות למעשה המחיצות של ההוויה האינדיבידואלית וקמה תופעה חדשה, שאינה יכולה לקום אלא בדרך זו: פתחון הוויה מאדם לאדם, שאמנם אינו עומד תמיד במידה שווה, אלא בא על גילומו המובהק בנקודות בודדות כביכול אבל עלול הוא ללבוש צורה גם ברציפות החיים. ראיית הזולת כנוכח לא בדימוי בלבד ואף לא ברגש בלבד, אלא במעמקי הישות, עד שחש הוא את סוד ישות הזולת בסוד ישות עצמו: שותפות הדדית ממש, לא נפשית בלבד אלא ישותית. אמנם, דבר כזה מתרחש לאדם בימי חייו רק כמין חסד ממרום. (בובר, פני אדם, עמ' 71)

			הזולתיות המהותית מתקיימת רק כשהיא ביחס שבין אדם לאדם, והיא הפורצת אל הוויית היחיד ממחיצת עצמו: "יחס מהותי אל אנשים יחידים הוא יחס ללא חציצה של הוויה להוויה, שבו נבקע הסגרו של האדם ונפרצות מחיצות עצמיותו",384 וכשהאדם אינו בזיקה, הוא חסר. 

			שכטר מצטט את בובר ובוחן את מרחב ההינתנות של המהותיות, את מקום היתכנותה אצל היידגר ואצל קירקגור. אצל היידגר, לפי בובר, לא תיתכן זיקה מהותית כלל, כי אין אצלו מקום למה שמחוץ ומעבר לאדם. האדם בהגותו של היידגר יכול להגיע לכל היותר לכדי טיפול בזולת אך לא לזיקה אליו, כי "העצמיות של היידגר מערכת סגורה היא".385 קיומו של האדם, ה"היות בעולם" (Dasein) נתפס אצל היידגר כקיום לא אותנטי, ואילו אצל קירקגור "המערכת פתוחה" רק כלפי האלוהים: האדם "פורש מזיקת מהות לאדם אחר כדי להיעשות יחיד ולהיכנס כיחיד בזיקה אל המוחלט".386 אף בובר מתייחס לשאלת הצורך האנושי בבדידות ולאפשרות היותה שער לקשר מהותי. הוא מצביע על שני סוגים של בדידות, ובזו המביאה בסופה קשר מוצא אפשרות לממשות: 

			אם בדידות היא מִקווה טהרה, שנחוץ גם לאיש שיש עמו קשר לפני כניסתו לקודש הקודשים, אבל נחוץ לו גם בין ניסיון לניסיון, בין מעידות בלתי נמנעות ובין עלייה לאמון מלא — הרי כאלה אנחנו. אבל אם בדידות היא מעוז ההתבדלות, שהאדם משיח בו עם עצמו, לא כדי לבחון את עצמו ולהתאמן לקראת הבאות, אלא כדי להתענג על המבנה המיוחד של נפשו — הרי כאן הירידה האמתית מרוח לרוחניות. ירידה זו עלולה להוליך אל שפת התהום, למקום שבו מי שמטעה את עצמו בהבל הבלים סבור שאלוהים בתוכו והוא מדבר עמו. אבל אלוהים כולל אותנו וחי בתוכנו. לעולם אין הוא ברשותנו בתוכנו. ואין אנו מדברים עמו אלא כאשר חדל כל דיבור בתוכנו. (בובר, אני ואתה, עמ' 91-90)

			המהותיות של בובר תלויה אפוא ביחס של זיקה אל הזולת, ויחס זה הוא שיוצר את התמורה ביחיד: "אין האדם יכול להגיע אל עצמות הווייתו אלא אם כן כללות יחסו אל מצבו נעשית הוויה, לומר: אם כל יחסי חייו לסוגיהם נעשים יחסי מהות".387 לפי דברים אלה, האדם יכול להגיע אל עצמותו הפנימית רק בתנאי שיחסי הזיקה שלו הם מהותיים. בובר דבק בדרך זו עד כדי כך שהוא טוען, כי "אין להשיב על השאלה 'מהו האדם' לא בהתבוננות בהוויה או בהיות עצמו כשהן לעצמן ולבדן, אלא רק בהתבוננות בקשר המהותי של האישיות עם כל הישות כולה וביחסיה אל כל הישות כולה [...] והיכולת בידו להעלות כל צורה מצורות יחס החיים הזה למדרגה של מהותיות".388 

			בובר רואה אפוא בהתקשרות האמיתית לזולת את המהותיות הגואלת את האדם. מהותיות זו היא ה"אתה הנצחי", והולדתה ביחסי אני־אתה. אצל שכטר לעומת זאת, מהותיות מתחוללת בתוך האדם עצמו: "רוב הכוחות המושכים את לב האדם החוצה הם אנטי אלוהיים, וברוב הפניות שאדם פונה פנימה הוא מתקרב לאלוהי שבו".389 המהותיות של שכטר מתחוללת בהוויה פנימית, ושם מתרחשת גם הזיקה אל האלוהי. הזיקה היא אימננטית לאדם, סובייקטיבית ואישית. 

			ברוח זו ניתן להבין את היחס השונה של שכטר ובובר לעֵדה. אפרים מאיר מכנה את הגותו של בובר "פילוסופיה של מפגש".390 יחסי אני־אתה הם לדידו תנאי למערכת היחסים עם האל, ובאמצעות היחס עם הזולת יגיע האדם לזיקה עם ה"אתה הנצחי".391 ואילו שכטר מוצא בעדה מצע אפשרי, ואף חשוב, לחיזוק העצמיות של האדם, ועם זאת סבור שאין היא בגדר תנאי הכרחי למהותיות. בסופו של דבר, יעדה העיקרי הוא חיזוק היחיד. במובן זה גישתו של שכטר דומה יותר לזו של קירקגור, ששם במרכז הגותו את דרכו של היחיד אל האלוהים. אך בכל זאת יש הבדל בינו לבין קירקגור. שכטר אינו מבטל את חשיבות הקיום בכל רובדי החיים האחרים, אלא רואה בכולם ערוצים להתמרה ולהתכוונות לאלוהי שבהם, כל זאת מתוך פנימיותו של האדם, בעוד קירקגור (על פי בובר) מתייחד עם הזיקה לאלוהי בלבד. בהקשר זה שכטר דומה יותר לבובר, שרואה את היתכנות המהותי בכל רובדי החיים, אם כי בכיוון הפוך מבובר, כפי שהסברנו לעיל. 

			מאפייני המהותיות

			בניסיונותיו להנהיר את המהותיות מכנה אותה שכטר במגוון תיאורים: רצינות, ערכיות, אכפתיות, אקזיסטנציאליות ואותנטיות. כל אחד מאלה הוא ניסיון ליצור סביבת מושגים מרווחת, שמאפייניה הם החיפוש אחר משמעות הקיום ואחר ממדים נעלים באדם, שבכולם הוא עומד "בפני האלוהים". אלא שככל שהולכים ומעמיקים במושג המהותיות, קשה יותר להביע באופן נהיר וברור מושג זה, שהוא בעיקרו התכוונות — הצבעה על דרך הנמצאת בתהליך של היווצרות — ששכטר עצמו יוצר בהתפתחות דיאלוגית עם תלמידיו. כפי שניכר לאורך הגותו, הוא מחפש מגוון דרכים רוחניות לחיזוק מרחב פנימי באדם, עד כדי כך שהוא מוביל אדם זה למעין תחושת התרוקנות, כעין חלל הנפער לעבר המשכיותם של חיים שיש בהם בחינה מתמדת, תשומת לב, חיפוש עומק החיים, חיפוש טעם ומשמעות פנימית. הוא מציע דרך חיים המאפשרת לאדם לפגוש את אירועי חייו ולעצב אותם לאורה, ובשל כך היא יכולה לחול על כל מופעי החיים של האדם ושל החברה, לרבות היבטי מוות.

			דעתו של האדם לא נחה, הוא ממשיך להתעמק ולחפש, ומגלה, כדברי קירקגור המצוטטים אצל שכטר, כי 

			שאיפתו מכוונת כלפי עולם שהוא למעלה מן ההכרה [...] שעליו למצוא אמת שהיא אמיתית בשבילו, שעליו למצוא את האידיאה שלמענה יחיה או ימות [...] כי מה תוסיף ותִתן לו האמת אם תתייצב לפניו, קרה וחשופה מבלי שיגע בה הדבר אם האדם יודע אותה אם לאו. (ממדע לאמונה, עמ' 26)

			האדם כמֵה לתוכן בחייו. שכטר ממשיל זאת למי ששכר בית מידות יפה ושם בו את כל חפציו האהובים, אך הוא חי בו בלי הנפש האהובה עליו. מעיד על שכטר יהודה אגמור, מבכירי תלמידיו: "העיקר היה לעמוד על הערך הפנימי, שעל כל אחד מאתנו לבדוק אותו בשעה שהוא עושה משהו בחיים [...] זו הייתה לא רק דרך להגשים רעיונות אלא דרך להגשים גישה לחיים".392

			בין הדתי למהותי

			במונחים של שכטר, האדם הדתי של תקופתו אינו יכול לשמש מודל שניתן לשאוף אליו, ועל כן "ייתכן כי הטיפוס של העתיד הקרוב יהא האדם המהותי. ייתכן שהוא יהיה יסוד העולם ועליו תיבנה התרבות".393 לא זו בלבד, אלא ש"כל עוד שאין אפשרות להגיע לידי תרבות דתית אמיתית, יש לחזק את התרבות המהותית".394 

			האדם המהותי הוא מעין "גלגול" של האדם הדתי, אך הוא נבדל ממנו בהרבה, שכן עיקר שאיפתו היא לצקת תוכן לחייו ולמעשיו ולחיות חיי תועלת, כלומר להעלות את ערך החיים וטעמם. הוא מכוון כלפי מעלה, אך "אין לו מתח גבוה כמו לאדם הדתי"395 גם אם הוא רוצה, הוא אינו יכול להאמין באל אישי שאפשר לפייסו ולזכות בסליחתו. על כן:

			על האדם המודרני להיות ער תמיד, מבחין תמיד, מכיר תמיד, מעמיק תמיד, כדי שיזכה לאמונה. וזה מכביד מאוד. מקום הפגישה של האדם המודרני עם האלוהים הוא בנפש, ובנפש בלבד, והאלוהים נמצא בשעה שהנפש מרגישה במציאותו. (שבילים בחינוך, עמ' 27)

			שכטר מודע לכך שהצעתו היא בגדר פשרה, הסתגלות למציאות: "כל עוד שאין אפשרות להגיע לתרבות דתית ממשית, יש לשאוף לתרבות מהותית בעלת עוצמה ועוז. הטיפוס שאנו רוצים לחנך הוא לפי שעה האדם המהותי החזק".396 

			בשאלת מציאות האלוהים מפנה שכטר את מרכז הכובד לבני האדם ולהתכוונות שלהם לעבר האלוהי, ולא לאבחנות תאולוגיות של האל ושל תכונותיו. הוא מציין כי שאלת מציאות אלוהים היא שאלה מכרעת וקשה, וגם כאלה שמעידים על נוכחות האל בשל החינוך הדתי שקיבלו, לא בהכרח חשים במציאותו באופן פנימי. כך, גם מי שאינם מחזיקים באידיאה האלוהית במובן המקובל של המילה, אך אין הם מסתפקים בחיים מקריים אלא תרים אחר ערכים ואחר הגשמת עיקרי הדת המקובלת, הם בני אדם מהותיים שגם להם יש חלק באלוהים.397

			גישתו של שכטר מזכירה את דבריו של גורדון: "בכל מקום שיש נפש עמוקה ויחס עמוק אל החיים [...] שם יש יחס דתי, בין אם יש שם אמונה באלוהים, ואפילו באין שם אמונה באלוהים".398 בעיני גורדון, חיים שיש בהם אינטנסיביות ועוז פנימי נחשבים לחיים דתיים, גם אם אינם כרוכים באמונה באלוהים. אך שכטר סבור שעולמם של אנשים אלה אינו שלם. לדעתו, אדם שאינו מאמין באל טרנסצנדנטי עולמו חסר; אין בו הביטחון שמצווה עליו דרך חיים מסוימת ולכן עולמו מפורר וסדוק. עם זאת, "יש להעיר שעל אף ההתפוררות של העולם, בזמן שהאדם המהותי שבדורנו מגיע למצב של רצינות יציבה, אין הוא נבדל בהרבה מן האדם הדתי שבתקופות הדתיות".399 דברים אלה בניסוחים שונים חוזרים לאורך הגותו.

			המהותיות של שכטר היא תגובה על משבר האדם המודרני, אך גם על "בעיית האדם" כפי שמכנה אותה בובר, או על "בעיית החיים" בניסוחו של ויטגנשטיין.400 ויטגנשטיין עוסק בצורך העז של האדם בערכים מוחלטים ובאמונה שיש משמעות טרנסצנדנטית לחיים. על פיו, זהו צורך שלא יכול לבוא על סיפוקו בגלל הסתירה שבו: בעוד האדם מחפש משמעות טרנסצנדנטית לחייו, אתיקה בעלת תוקף מוחלט שתַקנה משמעות לחיים, הרי למעשה (לפי החוג הווינאי) זהו חיפוש חסר מובן. פראנקל מביא את דבריו של פאול טיליך: "היות דתי פירושו לשאול בהשתוקקות את השאלה על משמעות קיומנו".401 

			בהקדמה לפרקי עיון לנבוכי זמננו כותב שכטר, כי לדורו יש משימה רוחנית — הכוונת המחשבה להתחדשות רעיונית הכרחית ביהדות, שתיצור גשר בין מה שהוא מכנה ה"נתונים" שבתנ"ך ובתלמוד לבין התודעה המודרנית. מטרת הספֵרה המהותית היא ליצור מצב המאפשר אמונה והשראה ולגבש גישה אידיאית "מבחינת מהותם הרעיונית והאמוציונאלית של ערכי היהדות בשביל האדם החי והחושב בתקופתנו",402 כי "לא ייתכן שעם כעמנו יתפרנס רק משיירים פולקלוריסטיים".403 בכך — שוב — הקדים שכטר את זמנו וחש באופן הבידורי הלא רציני שבו מונחלים ערכי היהדות בציבור החילוני. גם להשאיר את הדברים ברמה עיונית אקדמית בלבד נראה לו לא נכון, שכן "המדרש צריך להיות מחייה ולא רק מלמד".404 

			שכטר מצטייר אפוא כהוגה פרגמטי, המודע מאוד לשינויים העמוקים שחלו בעולם היהודי, ולכן שואף ליצור אינטגרציה בין תורת האדם לבין תורת היהדות, ומחפש דרך ליצור גשר במקומות שבהם קיים פער. אולם הוא אינו מציע פתרון חד־משמעי, ובכך שומר על הפער הרחב הזה. יתר על כן, לדבריו 

			האדם זקוק גם לפירוש אקסיסטנציאליסטי לתנ"ך ואין לוותר עליו. המיתוס הקדמון והפסיכולוגיה של המעמקים והאקסיסטנציאליזם הם מן היסודות שעליהם נשען הבנין הדתי בימינו, והטענה שהם גורעים מן התוקף המטאפיזי אינה מוצדקת כלל. (לנבוכי זמננו, עמ' 52) 

			"המהותיות היא כעין המשך של הדתיות"

			יסוד היסודות של הישות הוא האלוהות, קובע שכטר, זהו מרכז קיומנו, וכל הדרכים מובילות אליו. האלוהים נתפס בעיקר כיסודו של הטעם לקיום, כנקודה שממנה יוצאת הנפש הפשוטה בלתי אמצעית ואליה היא חוזרת אחרי עבודה שבלב ואחרי תנועה של הרצון הפנימי. כל הכוחות המושכים את לב האדם לראות בהם את עיקר התוכן בחיים, ושהאדם מתפעל מהם, יש בהם מן האלוהי (החיובי וגם השלילי), אלא שהרוצה לעבוד את האלוהים מכוון את הפאתוס שבקרבו אל המקום המרכזי במשמעות הקיום.405 עם זאת, בצד השאיפה לאלוהי יש מציאות המאפשרת לכל היותר "לכוון את הפאתוס" להתפשר, להיות מהותי. שכטר מבין כי בחיים המודרניים אין מסלול ישיר לאלוהים, אלא דרך המהותיות. לכן הוא מתבטא בדרך החיוב על המהותי ושולל את שאינו כזה,406 ומציע דרכים להבחנה בין המהותי ללא מהותי. התייחסותו להיבט הנגטיבי של המהותיות והדוגמאות שהוא מביא מעמיקות את המרחב המהותי בכך שהן עוזרות לאדם להבין את מגמת האדם המהותי. יש בכך משום אתגר גדול, שכן "הערך שאליו שואף האדם המהותי הוא לרוב בלתי מוגדר, בלתי מסוים, אבל מורגש היטב ומוכר היטב".407 למרות זאת, הוא מרגיע את המתלבטים: 

			ההבחנה בין אדם מהותי לבין אדם בלתי מהותי אינה קשה למי שבא במגע עם הרבה אנשים. הסימן פשוט הוא: הראשון אינו עושה את מעשיו כדי למצוא חן בעיני הבריות. הוא מקבל עליו לעיתים קרובות להיראות כשוטה ובלבד שלא לחטוא לאמת שבלב, והשני כל עיקרו למצוא חן בעיני הבריות. הוא אינו נאמן לאמת שבלב, כי אינו נאמן לערך. גם הראשון חוטא פעמים רבות, אבל לבו נוקפו, והשני אין לבו נוקפו אלא בשעה שעשה מעשה שאינו מביא לו תועלת או בשעה שלא ידע לכוון את דבריו שיתאימו לדעת הקהל וכיוצא בזה. אי התלות באדם הוא הסימן לאלוהי. (ממדע לאמונה, עמ' 58)

			בדבריו אלה מחזק שכטר את "הממד האלוהי" כהיבט בתוך המהותי, ולצד זה ניכרת בדבריו קריאה לאותנטיות ולחיזוק העצמיות של היחיד. האדם המהותי אינו חף מחטא, אך הוא מודע לכך ומרגיש בחטאו. ואף על פי שאין הוא חש באופן ממשי את מציאות האלוהים, יש לו קשר אל האלוהי. אמנם במשמעות חדשה, אבל הוא לא נעלם לגמרי, ולפיכך עדיין אפשר להבדיל בין עובד אלוהים לעובד עבודה זרה: 

			האדם המהותי הוא אדם הנאמן בהרגשתו או בהכרתו לערך שהוא המשכו של הערך בתקופות הדתיות. אדם שהיחס בינו לבין הערך תלוי בדרך חייו, בהגשמת הערך בחיים. המהותיות היא כעין המשך של הדתיות. (ממדע לאמונה, עמ' 59)

			על כך כתב ארי בורשטיין: "לב לבה של ההגות השכטריאנית הוא שאיפת האדם למימוש הרוחניות שבו ומעבר מן החיים הסתמיים שהמודרנה מציעה לחיים של טרנסצנדנציה".408

			האלוהי שבאדם — אימננטי או טרנסצנדנטי?

			אך מה טיבה של האלוהות בהגותו של שכטר? האם אלוהות זו היא טרנסצנדנטית, או שמא אימננטית הנובעת מבחירתו ו"בריאתו" של האדם את אלוהיו? למעשה, ניתן למצוא בהגותו מזה וגם מזה. שכטר הוא אקזיסטנציאליסט דתי — הוא מבקש לקשור בין האדם לבין השמים שמעליו ושבתוכו, לחבר את האלוהים הטרנסצנדנטי לאלוהות הפנימית, השוכנת באדם והמכוונת את מעשיו. בשינויים שחלו באנושות ובמשבר האדם המודרני הוא רואה הזדמנות לגילוי מחודש של האלוהי. אמנם העבר וההיאחזות במסורת שעברה מדור לדור היו בעלי ערך, אך

			היו גם מחיצות שהבדילו בין האדם לבין תוכן חייו שהוא הגילוי האלוהי בחיי האדם, ועל כן, על אף העובדה שחסרון האב והשליט והבעל והמנהל והעבר והמורשה מורגש מאוד ופוגע בחיינו בהווה, יש גם צד אחר למטבע זה, והוא, שהוסרו המחיצות, והאדם נעשה עומד ברשות עצמו ואחראי לעצמו, ועל כרחו יהיה נאלץ לחדש את משמעות חייו, וזה עשוי לקרב אותו לאלוהי שבו. (בדרך לאמונה, עמ' 9)

			הדגש הוא על "האדם [...] עומד ברשות עצמו", על האפשרות להגיע אל האלוהי מתוך בחירה, מתוך התכוונות וחיבור עצמי פנימי. זהו אחד המאפיינים המודרניים של המהותיות, שהיא מדרגה הנוגעת בדתי אך מעמידה את הפרט הבוחר־האחראי־הרציני להגיע אל הדת מתוך נוכחות ממשית וערה, שלא כמו הדת הממסדית, ש"אין בה מוסד המייצג בתודעה העולמית (באופן רציני ועמוק, ולא באופן מילולי) את רצון האלוהים עלי אדמות, והכל מצפים להתגלות חדשה".409 

			האדם המהותי שואף להשיג "קיום פנימי בעל תוקף", ומפחד לאבד את הקיום הזה ולפגוש את התוהו ואת הלא כלום. במשפטים כמו "אין אלוהים" ו"אלוהים מת", רואה שכטר ביטוי לכך שהאדם חש שאין משמעות לחייו. משפטים אלה ממחישים את הידלדלות הקיום של האומרים זאת, אך גם בהם עדיין קיימת שארית של אמונה. נותר בקרבם זיכרון תחושתי עמום ומכך הם מתקיימים. הדלות הנפשית היא הדוחפת את האדם להיגאל מן העזובה הזו ולחזור ולחפש "אל חי".

			המטרה של האדם היא להתעלות בפנימיותו על מציאות העולם, ולא רק להשתלט עליו באופן חיצוני: "האדם שואף בעצם לברוא את העצמוּת שבו ולשנות את סביבתו שתהא מותאמת לעצמות זו",410 ליישב את הסתירה שבין השאיפה להתקדמות טכנית לבין השאיפה להתעלות נפשית.

			האלוהי של שכטר מחובר — במעומעם — לאידיאות היסוד של הדת. גם בהעידו על עצמו שהוא אקזיסטנציאליסט, מסייג זאת שכטר בשני תנאים. הראשון בהם הוא הנאמנות ליסודות המוסר שבעשרת הדיברות, והשני הוא לשמור על ערכה של החשיבה הרציונלית. לטענתו, היסוד הקיומי כפי שהוא מופיע אצל סארטר עלול לדחות את היסוד המוסרי ואת היסוד הרציונלי ולהביא את האדם למדרגה שפלה (כפי שקרה לדבריו להיידגר), ולכן הוא מתריע כי על האדם הבוחר באקזיסטנציאליזם "לבדוק את עצמו תמיד כדי שלא ייכשל ולא יאבד את העיקר, את האלוהי שבקרבו".411 האלוהי שבאדם מתבטא בהתכוונות האדם ליסודות נעלים, לתוכן, למשמעות גבוהה, לתחושה שהנפש טעונה השלמה. חיפוש זה יכול להתרחש במגוון דרכים וביניהן: "בן הזוג או בת הזוג או מורה, או ידיד, או רעיון שכוחו יפה לחדש את הלב ואת המוח, לשחרר את האדם משעבודים מיותרים ולהחזיר אותו לעצמו. עצם העובדה שאנו מצפים תמיד לתוכן, להתחדשות, היא עדות לאלוהי שבקרבנו".412 והוא מוסיף: "גילוי אלוהי בנשמה הוא גם בציפייתה המהותית לעתיד, לזמן שיחול בה שינוי מהותי, לנשמה יתירה שתיכנס לגופו של אדם ותשנה את חייו".413

			שכטר מודע לעמימות שעולה מדבריו, ועל כן בשיחה מאוחרת עם ישעיהו תדמור הוא מנסח את ההבדל בין המהותי לדתי: 

			אם מדובר על הדתי במובן הפנימי, למעשה אין הבדל גדול. אמנם בהזדמנויות שונות הבחנתי בין המהותי לדתי, אבל זו היתה רק טכניקה להבטיח שתהיה קליטה אצל השומעים: כדי שאנשים לא יפסלו את הענין מלכתחילה. לא תמיד הצלחתי לפתח זאת כהוגן (מבחינת ההסבר, מבחינת הלשון). הייתי צריך להלביש את העניין בלבושים אפשריים, בנתונים רעיוניים אפשריים הניתנים לקליטה. אני זוכר, למשל, שבהרצאותיי בפני אגודת הסופרים הקפדתי להשתמש בהקשר הזה במושג אלוהי לעומת האלוהים. בכלל, מציאת הביטויים היא דבר קשה מאוד. כי בעצם הנתונים שאנו רוצים לדבר עליהם אין להם נתונים בלשון. היודע איננו מדבר והמדבר אינו יודע. (תדמור, התכוונות לאלוהי, עמ' 57)

			היחס לדת ולמצוות מעשיות

			שכטר נע בין הדתי למהותי, מציין את האתגר שבכל גישה ומציע לבנות גשר ביניהן: "אנחנו מתקרבים כיום הזה לתפיסת העולם של היהדות הדתית, אבל אין אנחנו שוכחים את החסרון העיקרי שהיה אף בתפיסת עולם זאת והוא: ההתבצרות בתורה ובמצוות, שדחתה והרדימה את הרצון לגאולת העם במשך דורות".414 עם זאת, הוא מדגיש שכל המצוות המעשיות מטרתן אחת: להזכיר לאדם את קיומו של "המישור ההוא": 

			המצוות המעשיות הן בבחינת אות וזיכרון, הבאים להזכיר לאדם את קיומו של המישור ההוא למען לא יישכח מלבו, ובשעת רצון מתחדשת אצלו גם המשמעות של פרטי המצוות. האדם הדתי המקיים את המצוות מצפה תמיד להתחדשותה של משמעות זו: והציפיה מקנה ערך למעשיו, גם אם אינה מודעת לו תמיד, וגם אם הוא עושה הכל בלי ידיעה בכלל. (בין אדם למקום, עמ' 15)

			בורשטיין מסביר, כי לפי שכטר המצוות הן אחד הצינורות המאפשרים זרימה מן הנפש כלפי חוץ, מן החוץ אל הנפש, וחוזר חלילה. זרימה זו היא השתקפות של האישיות הרצויה המאוזנת, זו שחונכה בחינוך דתי נכון. שכטר סבור, שהשמירה על ההלכה בלא התייחסות לעולמו הנפשי של האדם כמוה כגוף ללא נשמה. במקרה זה הדת הופכת לחיצונית, לריטואל ללא תוכן אמיתי, ובמידה מסוימת ניתן להשוותה למדע, שממנו שכטר מסתייג.415 נקודה זו קריטית אצל שכטר, שרואה בקיום האנושי בכלל ובקיום היהודי בפרט הכרחיות של התכוונות למשהו מעבר לטבע ולאדם. משהו המתגלה בחייו הפנימיים והמתגלם באורח חייו:

			מטרה חשובה היא לחשוף את האלוהי הקיים בנפש האדם, והמצוות המחזקות את האלוהי שבנפש והמבטאות אותו באופן סמלי הן הן המצוות המחייבות את האדם. (בדרך לאמונה, עמ' 59)

			תפקיד המצוות הוא אפוא להזכיר לאדם שקיים מישור של חיים השונה במהותו מן המישור הרגיל. במישור זה האדם משתוקק במעשיו למשמעות ולתוכן, וזהו בעצם המישור של הדת ששכטר מכנה "המישור האחר".416 המודעות למישור האחר היא שמאפשרת לאדם לצאת מתוך הרגלי חייו ולהתחדש באופן פנימי. כך למשל השבת:

			יום השבת הוא יום של התכנסות ושל קירבה, יום הנועד לחזק את הקיום כאן ועתה, ולחדש את השתרשותו של האדם בעצמו ובקרוב לו קירבה פנימית. ייתכן שאיסור הנסיעה בשבת יקבל על ידי כך משמעות ממשית. לא נאמר לחניך שלנו: אל תסע בשבת, אלא נאמר לו: הישאר אצל עצמך בשבת! הישאר אצל הקרובים לך בשבת! העיקר בשבת שבתורה הוא איסור עשיית המלאכה בשבת [...] השבת היא סמל ההתפייסות של האדם עם הטבע כמות שהוא ועם החברה כמות שהיא [...] ההשתלבות ביקום כמות שהוא היא זכר לראשית הימים. (מחקר והוראה, עמ' 31)

			איתן ורדי, מוותיקי חוג השכטריסטים,417 מתאר את פגישתו עם השקפת עולמו של שכטר ואת רישומו מפגישה זו: "ההתרגשות שאחזה בי בתום המפגש הייתה מהגדולות, ואולי הגדולה בחיי". ורדי תיאר את החידוש באפשרות החיבור שלו לאלוהי אך לא דרך הריטואל הדתי, ומצא את עצמו בעקבות כך בתחושת הזדהות רבה עם הדברים, כאילו מצא את מקומו: "הפרק הזה נתן לי הרגשה ואמונה שאם איני יכול להיות אדם דתי, יכול אני להיות 'אדם מהותי', כלשונו של שכטר, וזה נטע בי שמחה וביטחון".418

			שכטר התמודד בכל כתביו עם משבר המודרניות. באחד המקומות הוא שאל מושג מתחום הפיזיקה ותיאר בעזרתו את החיים המודרניים כצורה של אנטרופיה, התפרקות, מעבר מסדר לאי סדר. אולם בזכות "החיים הנפשיים הרוחניים שבהם אנחנו מרגישים שאלוהים בקרבנו ושהשמחה במעוננו", אנו משיגים מטרות "אנטי אנטרופיות". האנטרופיה משפיעה גם על האדם הדתי, אבל הוא, "האדם הרליגיוזי בזמן הזה עוסק בתיקון, בהטלאה, בניקוי שמשות מפויחות. הוא מחפש אחר נסיונות תיקון העשויים לעזור ליצור מובלעות בתוך האנטרופיה בכל מקום שמוצא".419

			העובדה ששכטר חדר לליבם של מי שחיפשו רליגיוזיות שאיננה ממסדית איננה מקרית. לאורך הגותו הוא מצביע על כשלי הדת הממסדית, שאינה נותנת מענה ליחיד שמחפש את הגבוה, את מה שמעבר לסתמיות, את המקום הפנימי האלוהי באדם, ואת הזיקה אל מה שמעליו. התפקיד של ספרו ממדע לאמונה הוא, לדבריו, להגביר את הרצון למשמעות בקרב אלה שאינם מסתפקים בחיים סתמיים, גם בקרב אלה שמוצאים באמנות ובמדע נחמה מסוימת. שלב המהותיות הופך לאורך הגותו למוטיב מרכזי, ממזג, המאפשר לצעיר היהודי בעידן המודרני, המושפע ממשבריו וממאפייניו של עידן זה, לגעת בדתיות הפנימית. כלומר, המציאות של האדם המודרני אמנם מחייבת חיים של פשרה, אבל הפשרה עצמה היא איכותית, אותנטית, ומֵרב המאמץ ההגותי והחינוכי של שכטר מוסב להעמקתה ולהרחבתה גם אם רק כמצב ביניים. אמנם הוא מציין זאת כשלב קיום, כמדרגה, אך בדרך כלל אינו כורך זאת באופן ממשי כהיות לקראת אדם דתי, אלא מציב דמות חדשה שתבוא תחתיו בעתיד והיא "המשכיל הדתי" שיתקיים בו מיזוג של המהותי עם הדתי, שיהיה בו חיבור בין האלוהי לאלוהים. 

			מדברים אלה אני מבקשת להסיק, שלמעשה בהגותו של שכטר יש מענה לשני טיפוסים. האחד הוא האדם היהודי הדתי בהליכותיו, המבקש לחוש בעומק ובמשמעות האלוהות בקרבו ואינו מסתפק בריטואלים החיצוניים; השני הוא מי שמחפש להתעלות מסתמיות החיים, ואפילו ממדרגת המוסריות, ולמצוא את העומק והמשמעות של קיומו, את הסובייקטיביות שלו, את החיבור לייעודו ולאלוהי שבקרבו, אך בלי להתחייב לחוקי הדת היהודית. 

			האותנטיות בהגות האקזיסטנציאליסטית ואצל שכטר

			הוגים רבים רואים במושג אותנטיות את ליבת ההגות האקזיסטנציאלית,420 וההוגה המרכזי שהשפעתו על שכטר מכרעת בהקשר זה כאמור הוא קירקגור: 

			מה שחסר לי בעצם הוא לברר לעצמי מה עלי לעשות. לא מה עלי להכיר, פרט לאותה הכרה שהיא קודמת לכל עשייה. עלי להבין את ייעודי, לראות מה בעצם רוצה אלוהים שאני אעשה [...] מה שחסר לי הוא לחיות חיים אנושיים שלמים ולא רק חיי ההכרה, לבסס את פיתוח רעיונותי על משהו הקשור בשורשים העמוקים ביותר של קיומי, של האקזיסטנציה שלי. (קירקגור, מבחר כתבים, עמ' 30-29)

			בדברים אלה יש שני משפטים שלכאורה מביעים מגמות שונות: מה עלי לעשות ומה באמת האל רוצה שאעשה. האם יש פה יחס בין ההכרה העצמית לבין הדרישה הדתית? האם ישנו יחס בין האקזיסטנציאליות לדתיות? על פי אבי שגיא 

			התשובה נעוצה בכך שיש לראות את שני המרכיבים הללו כזהים. הכרה עצמית ופיענוח הדרישה של האל, מנקודת המוצא של קירקגור, היא אותה פעולה עצמה. קירקגור מניח, בצורה מודעת פחות או יותר, שרצון האל נחשף באמצעות הפרשנות העצמית. במילים אחרות, רצון האל נחשף בתוך האקסיסטנציה באמצעות פעולת הסובייקט עצמו. הקיום ככזה, מהווה אפוא מדיום דתי". (שגיא, קירקגור, עמ' 23)

			טענתי היא שהגותו של שכטר כורכת את האקזיסטנציאלי עם הדתי, ממש כפרשנותו של שגיא את קירקגור.

			מעניינת בהקשר זה גם פרשנותו של יעקב גולומב, שמוצא שבאמונה הדתית של קירקגור מתבטאת האותנטיות הגבוהה ביותר שניתן להעלות על הדעת. אמונה דתית זו היא למעשה בריאת האל בידי האדם, פרדוקס התובע את מלוא היצירתיות והתשוקה של האדם. בשל אמונתו, האדם נמצא בהתכוונות עוצמתית המעניקה לאל מעמד של ישות מוחלטת, כך ש"כדי שהמוחלט יהיה למוחלט עבורי ויכול לתבוע ממני את 'החובה המוחלטת', נדרש לו הפירוש הסובייקטיבי שלי, שאכן הוא הוא המוחלט".421 לפי קירקגור, אברהם פעל כאילו יש סמכות אובייקטיבית למוחלט להיות כזה. "כדי ליצור את עצמיותך שלך, עליך קודם כל להתגבר על טבעך החושני (התחום האסתטי), לאחר מכן על תבונתך האובייקטיבית (התחום האתי), עד שתיעשה למה שהינך: היוצר הבלעדי של עצמותך ושל אלוהיך".422 

			המושג אותנטיות423 מופיע אצל שכטר כאשר הוא נשאל על המושג מהותיות; הוא ראה בו את אחד ממאפייניה.424 המהותיות בהגותו היא אותנטיות במובן של חיפוש אחר האמת הפנימית וחוסר הניכור של האדם לעצמו, וכן ההתכוונות של האדם לאמונה, לספֵרה הדתית. לכאורה, מהותיות עומדת בסתירה לאותנטיות, שכן במובנה הראשוני בהגות האקזיסטנציאליסטית מהות היא ביטוי לאובייקטיבי, למוטרם, ל"בטרם הֱיות", ואילו האותנטי בהגות זו חל על הפרט ועל עצמיותו הייחודית. אצל קירקגור, האותנטיות היא מושג המבטא הכרעה קיומית המלווה את האדם בכל שלבי הקיום והמגיע לשיאו בספֵרה הדתית. שכטר נזקק לאותנטיות בניסיון להגדיר את השלב המהותי, אך בה בעת הביע הסתייגות ממה שנראה לו כעודף שימוש בביטוי זה, אולי בשל האופנתיות שנלוותה אליו: "אין דעתי נוחה מן השימוש המופרז במושג 'אותנטי', משום שאין אדם אותנטי לחלוטין בהשקפותיו. כל אחד מושפע מחינוכו ומסביבתו. אלא שיש אנשים המכוונים לצד האותנטי ויש אחרים שאינם מכוונים לצד האותנטי, אלא לצד הערכתה של החברה אותם, ולצערנו אלה האחרונים הם הרוב".425 

			שכטר חיפש באדם הדתי אלמנטים של אותנטיות והתכנות אמיתית לחירות מחשבתית, והסתייג מהופעתה הנוכחית שהייתה בעיניו מאובנת, מסגרתית וחיצונית. ייתכן לפיכך שהגדרת האותנטיות כמאפיין נוסף של המהותיות מחזקת את הטענה שהאדם המהותי הוא הוא בעיני שכטר דמות האדם שאליה יש לשאוף בעת שבה הדת נמצאת במצבה ה"חיצוני", ההיקפי. 

			גולומב מציין את הקושי להגדיר את המושג אותנטיות בשל משמעויותיו ושימושיו המגוונים,426 וטוען שעצם הניסיון לכך כרוך בכשל פנימי. לדידו אין הגדרה חד־משמעית שתצביע על מהות קבועה כלשהי, שכביכול אפשר לנקוט עמדה אובייקטיבית לגביה ולשפוט את הימצאותה או את העדרה כתכונה ממשית. עם זאת, הוא עצמו מגדיר את האותנטיות כ"מצב ריגושי אינטלקטואלי, שבו האדם תופס את עצמו כבן חורין, מכיר באחריותו המלאה לחיבור ספר חייו וחי על פי ההכרה הזאת. אחריות לעצמך ולזולת, בלא הונאה עצמית ומסכות, וחיים בעמדה מפוכחת ללא כל אשליות ונחמות מפוקפקות". והוא מוסיף: "הערך הזה אינו מתמצה בתוכן חיובי מוגדר כלשהו. הוא יותר 'איך' מאשר 'מה': עיקרו הדרך, ולא המטרה".427 

			באקזיסטנציאליזם החילוני, החיפוש אחר האותנטיות הוא חיפוש עיקש, ואולי אף נואש, לחיים של בחירה מתוך חופש ו"המצאה" של דרך החיים הפרטית, הלא מוכתבת. כפי שכותב סארטר: "אלפי דרכים מסומנות בו וכולן מובילות אליך, אך לא אוכל ללכת אלא בדרכי שלי. כי אדם הנני, יופיטר, וכל אדם חייב להמציא את דרכו".428 האדם האותנטי של סארטר נידון להיות חופשי תמיד להחליט ללא מנוס, ללא תמיכה.429 המאפיין של מי שדבקים באותנטיות זו הוא, שהם חורגים מעבר לאתוס כלשהו ותרים אחר פתוס סובייקטיבי אישי המבטא במובהק את סגולותיהם כיחידים חריגים.430

			סארטר מתאר את ההוויה האנושית ש"הינה מה שאיננה ואיננה מה שהינה".431 התודעה האנושית מובדלת משאר האובייקטים בעולם שהם בעלי מהות קבועה. רק אצל האדם הקיום קודם למהות. כלומר, הקיום האנושי איננו מימוש של מהות כלשהי או של איזשהו פוטנציאל, ואין טבע קבוע היכול להגביל את אפשרויות הבחירה שלו על פי חוקים קבועים מראש.432 במחשבה האקזיסטנציאליסטית האדם הוא אירוע של התהוות עצמית המממשת את אפשרויותיה ובוחרת את מהויותיה, ובחירות אלה הן המעצבות את אישיותנו. 

			ההתייחסות לאותנטיות כאל חיפוש אחר תכונות אובייקטיביות בעלות אופי של קביעות ויציבות נדחתה על ידי סארטר. הוא שלל את ההנחה שלאדם יש טבע ומהות קבועים ואיכויות בסיסיות זהות, הקודמים להופעתו הקונקרטית של היחיד. סארטר עומד בראש ההוגים הדוחים את ההשקפה הנוקשה הזו על טבע האדם ורואים בה השקפה מוטעית. לגבי כל שאר יצורי הטבע והאובייקטים החומריים, נכונה בעיניהם הקביעה כי המהות קודמת לקיום. אך בכל הנוגע לאדם המצב הפוך — קיומו הקונקרטי קודם למהותו. הוגי הקיום טוענים כי ההוויה האנושית, בניגוד לכל הדברים האחרים בעולמנו, אינה ניתנת לתמצות באמצעות המשגה אפריורית. 

			החיפוש אחר זיהוי טיבה של "הסגולה הטובה" (או "המידה הטובה") של האדם מצוי כבר בהגות היוונית הקלסית מוכר. על פי סוקרטס, הסגולה הטובה היא חתירת האדם לידיעה, לחקירה, ומתוך אלה — שאיפה להתעלות. חיפוש הגותי אחר התכונה הסגולית של האדם, תכונתו התרומית העליונה, הוא ביטוי לחשיבה כי יש מהות הקודמת לקיום האדם, אך האותנטיות מבשרת בשורה הפוכה לה. ניטשה מסרב לראות את האדם כבעל מהות; הוא כופר באפשרות להסתכל באופן ממצה בפנימיותו, ורואה את האדם כאפשרויות פעולה שאין להן גבול. וכפי שכותב סיגד: "מושג הממשות מפנה את מקומו למושג האפשרות".433

			אותנטיות קשורה ביכולת רפלקטיבית של האדם, כלומר יכולתו לחשוב על עצמו ולהכיר את עצמו.434 יש הרואים את שורשיה של היכולת הרפלקטיבית בבידולו מן הקוסמוס. העצמיות המודרנית מחדדת את הנבדלות והנפרדות של האדם מהעולם הסובב אותו, והעובדה שהאדם רואה את עצמו כאישיות נבדלת ונפרדת היא חלק מזהותו של האדם בעידן המודרני.435 במצב זה האדם תופס את עצמו כשלמות, תוך העדפת הקיום הפרטיקולרי על פני הקיום האוניברסלי. באמצעות פעולת הרפלקציה מתפתחת מודעותו העצמית של האדם.436 יש הרואים ברפלקציה שלב מטרים המתנה את האותנטיות והמאפשר לאדם לחפש את האמת הייחודית לו ואת זהותו. בהתכנסו פנימה לתוך נפשו יכול האדם להיות משוחרר מערכים מגבילים ולתהות לגבי ישותו העצמית האותנטית.437 שכטר אף הוא תופס את הרפלקציה כאמצעי חשוב לקיום העצמי של האדם, ולהתכוונותו אל הספֵרה הגבוהה, אל האלוהי.438 

			מהדיון עד כה במושג האותנטיות בהגות האקזיסטנציאליסטית, נראה כי אצל שכטר נוצר תכלול של שתי המגמות: האותנטיות נובעת משאלות הקיום של היחיד, אך יש בה חיפוש אחר תוכן וערך שנמצא מחוץ לאדם או שקודם לאדם, ושהוא שואף אליו בחפשו אחר הסגולה הייחודית שלו, תמציתו וייעודו. שכטר תלה בזיקה אל האלוהי חלק מן הקיום המוטרם שבאדם. זיקה זו היא האותנטיות שלו או המהותיות שלו.

			ואי אפשר לסיים את הדיון באותנטיות בלי להזכיר את ניטשה, שבקביעתו בדבר מות האלוהים החזיר את האחריות לאדם: "חופשי מהכול — חופש לכול".439

			מושג נוסף הנלווה למהותיות אצל שכטר הוא רצינות. גם מושג זה לקוח מקירקגור.440 רצינות מבטאת את האחריות הנלווית להכרעה הקיומית של האדם; האדם הרציני הוא זה המכוון לקבלת החלטות פנימיות שהוא מתחייב אליהן. אדם אותנטי בעל מודעות עצמית הוא אדם הבוחר באופן אקטיבי מתוך הנעה פנימית ומקבל אחריות על בחירותיו.441 

			לטענתו של יורגן הברמאס,442 בליבת האקזיסטנציאליזם עומדת האחריות המלאה של האדם לפעולותיו, ולכן האדם אינו יכול להישען עוד על אמיתות מכלילות וגם לא על האל, אלא רק על רצונו החופשי. מעתה הוא האחראי הישיר לפעולותיו בעולם. כך גם סבור סארטר: "למעשה, התוצאה הראשונה של אקזיסטנציאליזם היא שהאדם אדון לעצמו, ומכלול האחריות על קיומו נופל על כתפיו בלבד".443 מבחינה זו שכטר הוא אקזיסטנציאליסט המעריך מאוד את האדם הפועל כיחיד והמקבל הכרעות אישיות שאינן עולות בקנה אחד עם ההמון הסתמי. לאדם כזה יש אישיות השואפת לנאמנות עצמית ולמעשים הנובעים מתוך אמת פנימית.444

			בין דת לדתיות: דת פנימית ודת חיצונית

			שכטר מציע חיוניות דתית ושולל את הדוגמטיקה בחיים הדתיים. אשר שכטר סבור, כי המתח בין הפרטיקולריזם לאוניברסליזם בהגותו הביא לכך ששכטר חתר לבסס את עמדותיו התאולוגיות מתוך תפיסה רחבה,445 שבה דתיות אינה עניין לסקטור כלשהו אלא בסיס רחב מאוד לתרבות בכלל ולתרבות היהודית בפרט. שכטר מחפש אלמנטים רליגיוזיים בתרבות לגווניה, ומגלה יחס אמפתי כלפי מושא הדיאלוג, גישה שיש בה כדי לדרבן דיאלוג ופלורליזם חשיבתי. הוא שואף לקיים דיאלוג עם זהויות דתיות שונות, תוך הצבעה על מגוון דרכים שבהן בא לידי ביטוי האלוהי שבאדם. תפיסה זו גובשה לכלל משנה פנתאיסטית ברוח פנומנולוגית, תוך התכוונות ל"אלוהי שבאדם".446 

			מה אם כן בין דת לדתיות אליבא דשכטר? תכונה אופיינית של האדם הדתי היא יחס אישי לאלוהים, יחס של תמימות ללא עוררין על מידותיו. האדם המהותי של שכטר הוא בעיניו "במידה מסוימת גלגולו של האדם הדתי אבל נבדל ממנו בהרבה. עיקר שאיפתו לתת תוכן לחייו ולמעשיו".447 זוהי אם כן אחת ההגדרות הבולטות של האדם המהותי — אדם המחפש אחר תוכן לחייו ולמעשיו. האדם המהותי אינו נמשך אחר ההמונים ואינו מחשיב תועלת כלכלית, אלא במידה שהיא משמשת את הערכים. הוא מתרחק מקרייריזם, משום שהוא תר אחר טעם החיים. 

			מדברים אלה נראה לכאורה, שהאדם המהותי עולה בתכונותיו על האדם הדתי. אלא כאשר שכטר ממשיך ומבאר את כוונתו מתהפכת הקערה על פיה. מתברר שאף על פי שהאדם המהותי מכוון כלפי מעלה, אין בו לדעתו העוצמה והעוז המאפיינים את האדם הדתי. אין בו אותו מתח גבוה כמו לאדם הדתי, והוא אינו אינטנסיבי כמותו. "האדם הדתי שואב ממקורות ביאולוגיים ראשוניים ועל כן כוחו יפה לפעולה רבה, בעוד שהאדם המהותי אינו שואב במישרין ממקורות אלה".448 אם כן, מדברים אלה ניכר שהאדם הדתי הוא כדברי שכטר בעל "עוז" והוא המובחר בין השניים, אך שכטר כיוון בדבריו לאידאה שאיננה בנמצא: "כל עוד אין אפשרות להגיע לידי תרבות דתית אמתית יש לחזק את התרבות המהותית".449 זהו משפט מפתח המסביר את המניע של שכטר להעמיק ולבסס את המהותיות עד כדי כך, ש"ייתכן שהטיפוס של העתיד הקרוב יהא האדם המהותי, ייתכן שהוא יהיה יסוד העולם ועליו תיבנה התרבות".450 וכך כותב שכטר: 

			המבחנים להצלחת התרבות בעתיד הם: החזרת היכולת לאדם לחזור בתשובה והחזרת הטעם לחיים והיסוד החיוני לערכים. כל עוד שאין אפשרות להגיע לתרבות דתית ממשית, יש לשאוף לתרבות מהותית בעלת עצמה ועוז. הטיפוס שאנו רוצים לחנך הוא לפי שעה האדם המהותי החזק. (ממדע לאמונה, עמ' 48)

			לפנינו אפוא תורה פרקטית, מנחמת ומתאימה לרבים: 

			כל מי שלא מסתפק בחיים המקריים, בחיים כמו שהם, ושואף למשהו בעל ערך, מצפה לו, ומחפש אחריו ברצינות, ובאופן ביטוי יותר מדויק: כל מי ששואף להגשמת אידיאלים הקרובים קירבה שרשית לעיקריה של הדת המקובלת, הוא אדם מהותי, וכל אדם מהותי יש לו חלק באלוהים. המהותיות, היינו ההודאה בערכים שהיוו את עיקרי הדת בתקופה הדתית והשאיפה להגשימם, היא האלוהיות של האדם הבלתי דתי בימינו. (ממדע לאמונה, עמ' 57

			אך כאן העוקץ: "אומרים שעולמם של אנשים האלה אינו שלם, ודבר זה נכון הוא".451 

			מן האלוהי שבשמים לאלוהי שבאדם

			שכטר בא כאמור מבית דתי חסידי, וכפי שהוא עצמו מעיד, בעקבות אמונתו במדע התעורר בו החשש שהוא עובר על "לא תעבוד אלוהים אחרים על פני", והוא חזר למצב של אמונה. אך המקום שאליו חזר לא היה אותו מקום שבו היה בעבר. הוא התחיל לבקש דרך חדשה, שתביא למיזוג הדת עם האקזיסטנציאליזם ועם הרעיונות המטפיזיים שגיבש בימי החוג הווינאי.

			שכטר מתאר מטפורה של קירקגור על כך, שאילו היה אלוהים מופיע בצורת ציפור נדירה וגדולה, היה האדם שם ליבו אליו, אבל האלוהים האמיתי אינו מעורר את תשומת לבו של האדם "כי הוא נמצא בכל מקום שיש שם נפש מרגישה".452 משפט זה, שמקורו חסידי,453 משמעו שאלוהים נמצא בכל מקום באופן פוטנציאלי, אך בידי האדם נמצאת הבחירה לחוש מתוך פנימיותו בנוכחותו. באותה פיסקה שכטר כותב כי "האדם צריך להרים עיניו לשמים, ורק בה במידה שלבו לשמים — האלוהים הוא בשמים".454 באקטיביות של האדם יש ממד יוצר ומנכיח, ועצם הפניית המבט לשמים היא שממקמת בהם את האלוהים. נראה כי פיסקה זו מבטאת בתמציתיות את דרכו של שכטר מן האלוהי שבשמים לאלוהי שבאדם, ולהפך. על הזיקה הדו־כיוונית הזאת, המחברת בין האקזיסטנציאלי לדתי, הוא מהלך לאורך הגותו. המקף המקשר בין שתי המילים הללו הוא הניסיון ליצור גשר בין האמונה בנוכחותו הטרנסצנדנטית של האל הבורא לבין התנועה מלמטה למעלה המתרחשת בו בזמן, ובה האדם בורא ופועל את האל מתוכו. הא בהא תליא.

			בין דת ממסדית לדת פנימית

			ויליאם ג'יימס, בספרו החוויה הדתית לסוגיה, ספר יסוד בפסיכולוגיה של הדת, שופך אור על ההיבט האישי והסובייקטיבי של הדת מתוך התבוננות על מצבי תודעה ורגש.455 אף שג'יימס פועל מתוך אמונה עמוקה במציאות שלמעלה ממציאות החושים, הגותו פרגמטית.456 בספרו עוסק ג'יימס בפסיכולוגיה של הדת ומבחין בין דת ממסדית לדת פנימית. במרכזה של דת ממסדית נמצאים המצוות והטקסים, ומושאה הוא האלוהים. בדת הפנימית המושא הוא האדם והיא מכוונת אל הממד הפנימי שבו, לחיפושיו ולהתכוונויותיו האישיים. כג'יימס סבור שכטר, כי "מדעי הטבע יש להם ערך בעיניו [בעיני האדם], רק ככל שהם מסייעים לו להתעמק במהות עצמו ובחקר ההוויה האנושית וכן כי האדם הוא היוצר את ההיסטוריה והרצון האנושי הוא כח יוצר ובן חורין".457 העולם הוא דבר שעוד לא בא לידי גמר, והאדם יכול לעצבו מתוך רצון חופשי. הכול שרוי בזרימה ובהתהוות. זו חוויה של אמונה, שאין לה דבר עם דת ועם פולחן.

			גאורג זימל, גרמני ממוצא יהודי (אביו התנצר), היה מראשוני הסוציולוגים המודרניים. הוא יצר הבחנה בין דת ממסדית לבין הרגש הדתי, הדתיות, ודן בפער שבין הדת הממסדית לבין זו הפנימית הטבעית.458 זימל סבור שדווקא העידן המודרני הוא שהביא את האדם לדתיות שמבוססת על רגש ועל חוויה העומדת בפני עצמה, במנותק מהפולחן והטקסים של הדת הממוסדת.459 רון מרגולין, תלמידו של שכטר וחוקר מחשבת ישראל, דן בהגדרות השונות של מושג הדת הפנימית אצל שכטר, וכותב: 

			ההבחנה בין דת חיצונית לדת פנימית מושפעת מהבחנותיהם של זימל ובובר, אך איננה זהה להן. מושג הדתיות של זימל ובובר מתכוון לרגש טבעי בלתי מותנה במסגרות דתיות, המהווה גם מקור המזין התנהגויות דתיות ממוסדות. לעומת זאת במושג דת פנימית מורחב הדיון להיבטים שונים של הדתות השונות שממוקדים בחיים הנפשיים של אנשיהן. ההבחנה בין דת פנימית לדת חיצונית מתרחשת בתחום הדתי עצמו, ואילו ההבחנה בין דת ובין דתיות נוטה במודע או שלא במודע לחצוץ בין היסוד הממוסד לבין היסוד האישי הרגשי ולהדגיש את הפער שביניהם. (מרגולין, הדת הפנימית, עמ' 21, ההדגשה במקור)

			הביטוי "הדת הפנימית" מופיע לראשונה בספרו של שכטר ממדע לאמונה.460 לשיטתו הדת הפנימית היא מענה לדת החיצונית הממוסדת שהתאבנה. הוא כותב כי אצל האדם הקמאי כללה הדת היבטים נפשיים עמוקים, והיא הייתה מעוגנת באמונה ובחיבור פנימי לטקסים הדתיים, אלא שהתפתחות האנושות, הטכנולוגיה והאורבניזציה גרמו לנתק פנימי, ולכך שהאדם איבד את היכולת לפיתוח קשר זה. כמענה לאובדן זה שכטר דורש את החייאת החיים הדתיים הפנימיים ושיהיו בזיקה לדת הממסדית. הוא שואף לאדם עתידי שישכיל לחבר את הפנים לחוץ, את התוכן הפנימי למצוות ולערכי הדת כשלב בדרך הארוכה אל התרבות הדתית האמיתית ולא כמטרה בפני עצמה.461 שכטר מודע לסתירה שבין החוץ לפנים ומדגים זאת ביחס לתפילת האדם: 

			מצד אחד המסגרת חשובה, ומן הצד השני יש לדאוג לכך שהמסגרת לא תהרוס את העיקר, את הצד הפנימי. אם קובעים רק את המסגרת זה רע, ואם סומכים רק על רגעי הריכוז זה לא טוב, וחייבים למזג את שניהם. אין לפחד מפני הסתירה שבדבר, אלא צריכים להיות מודעים לסתירה, שבעצם אינה סתירה. אם האדם מודע לכך, אז נפתח לפניו פתח לפתרון, והוא מכיר בערכה של המסגרת ויחד עם זה הוא מתחדש במשפטים מסוימים בתפילה, כי כשהכול קבוע ועומד הוא קרוב להיות מת. הסתירה גורמת להתחדשות. (מסות, שיחות ומכתבים, ג', עמ' 44)

			בחזרה לאדם המהותי

			נראה אפוא ששכטר מחפש את השילוב ואת ההשלמה, ושואף למלא את החסר בלי לזנוח את הדת הממסדית. עם זאת, קריאה מדוקדקת בהגותו מלמדת כי על אף הצהרתו זו, מושא הגותו הוא האדם המהותי המכוון לדת הפנימית. המיזוג של רעיונות המהותיות עם עיקרי הדת משפיע על תפיסתו ועל אופן תפיסת המצוות וערכי הדת, ובכמה הקשרים אף מוריד מתוקפן של מצוות הדת "לטובת" הכוונה הפנימית. ייתכן שהיה זה אחד ממקורות המשיכה של צעירים בזמנו אל תורתו.

			זימל שהוזכר לעיל היה אחד ממוריו של בובר בברלין, והשפיע רבות על הגותו. המושג "דת ודתיות" המופיע אצל בובר, התגבש בהשראתו.462 בובר תפס את החוויה באופן בלתי אמצעי, בניסיון לחוש את הפנימיות של המציאות. לזימל הייתה השפעה רבה על אופן ההבנה של בובר את הדת ואת העיסוק במיסטיקה שמאפיין את ראשית כתיבתו. גישה זו יצאה נגד הגישה הפוזיטיביסטית, שאפיינה את המאה התשע עשרה והשפיעה הן על בובר והן על שכטר. 

			הדתיות כפי שהיא מנוסחת אצל קירקגור היא מדרגת קיום של הכנעה מוחלטת שהאדם הגיע אליה אחרי קפיצה אבסורדית. שכטר אינו רואה כיצד מדרגה דתית כזו תוכל להתממש בימיו, על כן הוא מנסה ליצור אופציה בהווה על ידי המהותיות כשלב מעבר. אלא שמדבריו עולה כאמור ציפייה כי בעתיד יהיה המהותי מוכל בדתי. או אז הדתי ייאגם את שני הפנים הללו, שאין האחד יכול ללא רעהו. ועד אז שכטר אוחז בפרגמטיזם:

			ידוע לנו שאין קיום לערכים בלי דת, ומכאן שעלינו לחפש דרכים לחדש את הדת. אבל אנו נתקלים כאן בבעיה קשה, משום שהדת הממסדית אין בה ויטאמינים רבים, והדת הרפורמית, כלומר זו המתפשרת עם המציאות ועם המדעים, היא חלשה. במצב זה אין לנו דרך אחרת מאשר לקבל במידה מסוימת את הדת המקובלת הממסדית וגם להסתייג ממנה. (בדרך לאמונה, עמ' 8)

			דתיות בעולם חילוני 

			הדיון בעולם המערבי בדת הפנימית, שמתנהל בכלים פילוסופיים, פנומנולוגיים או פסיכולוגיים, קשור במישרין בהתעצמות הבנייתו של האני ובעליית מעמדה של הסובייקטיביות בתרבות זו. החל מסוף המאה התשע עשרה, עת החלו תהליכי חילון בעולם המודרני באירופה ובתרבות המערבית כולה, גבר העניין בקשר שבין דת לחייו הפנימיים והנפשיים של היחיד. עליית האינדיבידואליזם והסובייקטיביות ומושג העצמי המודרני החלישו מאוד את כוחו של הטיעון לקיומה של התגלות אובייקטיבית, העומדת ביסודן של דתות ההתגלות ובייחוד המונותאיסטיות. כך נחלש כוחה של הדת, שמקור סמכותה הוא טרנסצנדנטי ואובייקטיבי, ואילו החוויה האישית והשיקול הסובייקטיבי נעשו לגורם מכריע בהחלטות של היחיד בעיקר בכל הנוגע לחייו הפרטיים.

			פאול טיליך (1965-1886) היה תיאולוג פרוטסטנטי אקזיסטנציאליסט, שיש הרואים בו התיאולוג הפרוטסטנטי הבולט ביותר באמריקה. ג'ורג' מקלין463 מתאר את הפילוסופיה של טיליך כמשקפת את משבר האדם, שמתבטא בדיכוטומיה של הסובייקט והאובייקט. טיליך מציע שתי אבחנות עיקריות למחשבה המודרנית, האחת היא החפצת הסובייקט שמכפיף את עצמו לחפצים שהוא מייצר עד שהוא עצמו הופך לחפץ, והשנייה היא הריחוק והקיטוב שהאדם יצר בינו לבין העולם. טיליך שואף שהדתיות תגשר על פני השסעים הללו, שאינם אלא שסעים בקיומו של האדם ובזהותו העצמית ועומד על הקשר שבין התאולוגיה לפילוסופיה ועל הקשר ביניהן לבין התרבות. טיליך רואה בשאלת משמעות הקיום שאלה דתית: "היות דתי פירושו לשאול בהשתוקקות את השאלה על משמעות קיומנו".464 כך גם ויטגנשטיין, כפי שמצטט אותו ויקטור פראנקל: "להאמין באלוהים משמע להבין שיש משמעות לחיים", ומוסיף: "ודאי שלתפיסתנו זו את הדת יש קשר רופף ביותר לצרות המוחין של הדת הממוסדת ותוצאותיה".465

			שכטר היה כאמור ער לאתגרי הדת בעת החדשה וניסה לתת לכך מענה שישמור את החיות הרוחנית בחיי הדת היהודית. ברוח ההבחנה בין דת פנימית לדת חיצונית הוא מבקש לשמור על חיי הדת הטקסיים ועל קיום המצוות, ובה בעת להעצים את השכבה הפנימית שבלעדיה אי אפשר עוד לקיים את הדת. הגותו יוצאת ובאה מתוך הצורך בתכנים "אמיתיים" שייתנו משמעות ופשר ויחברו את הפנים לחוץ. הוא מצביע על כך שהאדם המודרני רצה לבחור בחיי חופש והשתחרר מכבלי הדת החיצונית, הממסדית, אך בלי שבמקומה באה דת חיה ואמיתית יותר, דבר שגרם לכך שהאדם כמעט נותק ממקורו ומחייו. חיי החברה שנוצרו תחת מציאות החיים שקדמה לניתוק זה מתנהלים ללא הקרנה מלמעלה, ועל כן בני אדם רבים חיים את חייהם באופן מדולדל, ואף מכבידים את ליבם שלא יחדור לתוכו משהו מן האלוהי. שכטר תולה זאת באופן שבו נמסרת הדת: "צריך להיות אמיתי, ומנהיגי הדת ובעלי המסורת צריכים להיות אישים חיים היודעים למסור באופן חי את המסורת כי אחרת היא מצויה בסכנת מוות".466 במקום אחר הוא כותב:

			כי בשעה שהדת נמסרת באופן מאובן וקפוא, לאנשים שלבם התאבן, וכבר אינם יודעים לתרגם את הכוח הדתי לזמנם, ולמצוא את נקודת הנצח בהווה שבו הם חיים, הרי שהדת מתה, ולכן יש צורך שאנשי הרוח יעמדו במשימה שהיא נתינת טעם במצוות, ויבארו לעצמם ולאחרים, שהמעשים הדתיים הם ביטויים מוחשיים לנתונים תת הכרתיים, הנמצאים בקרב האדם ואשר שואפים להגיע לכלל ביטוי. (דרכים בחינוך, עמ' 76-75)

			שוב ושוב מדבר שכטר על החובה למצוא טעמים מעמיקים ומוחשיים למצוות, טעמים הקשורים לפנימיות האדם, ואז הדת תהיה דת חיה. דוגמה נאה לכך היא לדעתו עניין הטבילה ונטילת הידיים, מצוות בעלות חשיבות רבה בדתות בכלל ובדת ישראל בפרט. הצד ההיגייני שברחיצת הגוף וההתחדשות הפנימית של האדם על ידי הרחצה, הם היינו הך בדת. הנקיות והקדושה אחת הן, אך ה"מדע" יצר פירוד בין הנקיות לבין הקדושה, והקשר ביניהן נותק. המדע הדגיש את הצד הבריאותי, ואילו הצד הנפשי, ועל אחת כמה וכמה עניין הקדושה שבדבר, נעלם מתודעתו של האדם.467 

			אם היא [ההתקשרות למעשה הדתי] נעשית מתוך מגע נפשי ומתוך התכוונות רצינית, אם קבלת הציוויים היא אמיתית, היינו: אם היא נעשית מתוך הרגשה נכונה, האלוהים הוא אלוהים חיים והדת היא חיה. אם ההתקשרות אינה מתחדשת ומקיימים את הציוויים ללא הרגשה מחודשת — אם הכל הוא דיבור, חיקוי, מסורת, אז הכל מת, האל והדת, ועבודת האלוהים אינה מחייה ומרחיבה אלא כובלת ומעיקה. (מבוא לתנ"ך, עמ' 67)

			שכטר מזהיר מפני השמירה על מסגרת דתית שבעבר הייתה לה משמעות רוחנית נפשית, ושהתרוקנה כליל ממשמעותה. ממחישים זאת דברים שכתב על החינוך היהודי לנוער בארצות הברית, הלוקה בעיניו במוות רוחני המתבטא בהעדר חוויה, מחשבה דתית ועיסוק אמיתי בשאלות רוח:

			תפיסתו היהודית של הסטודנט היהודי אינה אלא תמונות עבר ומעשיות תנ"כיות וכמה זכרי דברים והצדקות לטקסי דת ואבזרי פולחן יהודיים. הצעירים רואים ביהדות קודקס של עשיה דתית פולחנית שמאומה אין לה עם מחשבה דתית, ואין צריך לומר חוויה דתית עמוקה וצורך נפשי המבקש לבוא על ביטויו. (התחדשות רעיונית, עמ' 438)

			הדת היא עיקר בחיי האדם, וחובה שתהיה בעלת משמעות פנימית ממשית, שאם לא כן עשויה לבוא במקומה דבקות עקשנית במסגרותיה. שכטר מצביע על תופעה שבה ישנם אנשים צעירים ורציניים הנתפסים לאידיאולוגיות נוקשות ורעות, משום שקצה נפשם בקיפאון השורר בעולמם של המבוגרים. ההתבצרות במסגרות נובעת מתשישות הכוח הפנימי, ושכטר מדגיש את חשיבות המודעות אליו, הואיל וזו עשויה לעזור לאדם להשתחרר מאידיאולוגיות שהן בבחינת "קליפות" חיצוניות. קליפות אלה מקורן באכזבה, מחאה ותסכול, והן מתפרנסות מנתונים שליליים. דבריו אלה מכוונים בעיקר למבוגרים ולמורים, ומתייחסים לאחריות הרבה המוטלת על כתפיהם — לבחון באופן אמיתי את יחסם לאלוהים ולדת, ולעשות צעדים מעשיים כדי להחיות אותה בקרבם ובקרב הדור הצעיר.

			גם בנושא לימוד התורה מבקר שכטר את דרך ה"מדע" ותוקף את "המנגנון האקדמי". לדבריו, על האדם לעבור מלימוד ש"לא לשמה" ללימוד "לשמה":

			התורה של רוב בני אדם אינה אלא בבחינת נובלות חכמה שנפלו מן החכמה העליונה, מעץ החיים, ואפשר לשכוח שהנובלות כשלעצמן הן בבחינת מוות. התורה האמיתית היא תורת חיים [...] רבים הם הצעירים הלומדים באוניברסיטאות בארצנו ובעולם כדי לקבל תארים ומשרות, וכדי לפרסם חידושים במדעים, ומשום כך חשובה לנו התורה החסידית הזאת הבאה ללמדם שיש לעבור — ושאפשר לעבור — ממצבם למצב של לימוד אמיתי, מהשתלמות חיצונית להשתלמות פנימית, כדי שלא ימשיכו להישאר בחיצוניותם. אמנם המשימה קשה מאוד, כי המנגנון האקדמי החברתי קובע את הכיוון ומשעבד את האנשים אבל הדבר תלוי גם באדם ובאומץ ליבו. (שם)

			היחס למצוות המעשיות

			שכטר מתנגד לעמדתו של בובר שאינו רואה ערך במצוות המעשיות, ומדגיש את חשיבות המעשה (קיום המצוות) לצד המחשבה והחוויה. אך הוא גם מציין בהקשר זה, כי מי שמקיים את המצוות בלי לבקש קשר פנימי אליהן וללא רצון להתחדש בהן, לא ימצא בהן חיות ויחווה סוג של מוות רוחני.468 לתפיסתו המישור המעשי והמישור הרוחני אינם שני קווים מקבילים; קיימת הזנה תמידית בין שני המישורים, ועל האדם לקיים קשר בין הצד המעשי לצד הפנימי האלוהי מתוך ציפייה לחוש תמידית את קיומו במישור האלוהי. "יש לדעת, שאנשים שאין להם יחס פנימי למישור האחר, והם חיים חיים ריטואליים לפי ההלכה, הם כגוף בלי נשמה",469 הוא פוסק. בהמשך הוא מתאר את הערך הרב שיש בדבקות ובכוונה שבעשיית המצווה, שכן:

			עיקר השכר על קיום המצווה הוא במצווה עצמה, היינו בדבקות האלוהית שבעשיית המצווה שהיא בבחינת קבלת פני השכינה. בלי הדבקות המצווה היא בריקניא [בריקנות], אין בה חיות ולא נשאר בה אלא הגוף של המצווה, והרי העיקר הוא בנשמה המחייה את הגוף [לפי מאור עיניים לפרשת וירא]. (שכטר, תורתו של הבעל שם טוב, עמ' 23)

			במקום אחר שכטר מסייג את הדרישה האידאלית הזו ומציין שניתן לקיים מצוות גם ללא כוונה עמוקה, אלא ש"האדם הדתי המקיים את המצוות מצפה תמיד להתחדשות המישור הפנימי המורגש בעומק הנפש ועצם הציפיה מקנה ערך למעשיו, גם אם אינה מודעת לו תמיד, וגם אם הוא עושה הכל בלי ידיעה כלל".470 

			בספרו בפרוזדור להשקפת עולם מביא שכטר התכתבות ארוכה עם ד"ח, אדם דתי מתל אביב, המתאר תהליך של התרוקנות הקיים גם בתוך הציבור הדתי, שיש בו ניתוק של המעשה מן ההכרה, אובדן אמונה וערעור דפוסי חשיבה ודפוסי חיים. הוא כותב על קיום מצוות חיצוני תוך ויתור על האמונה, ועל יחסו הנפשי לתוכני הדת בשל נאמנות למסגרת ובגלל נימוקים חיצוניים שיסודם בחברה, במעמד, במשפחה וכדומה.471 שכטר, הרואה כאמור חשיבות בשימור המסגרות הקיימות שמשקפות את הרמזים אל מה שלמעלה מן האדם, מציע לפרשם באופן אחר, שהרי לשיטתו, הצעיר המודרני אינו יכול להאמין למשל בביאת המשיח כפשוטה. "חיוני לאדם מישראל", הוא כותב, "להגיע לטרנספורמציה של מוטיבים דתיים יסודיים: שכר ועונש, ביאת המשיח ועולם הבא, כדי שייהפכו לאמיתיים, היינו לדברים שפיו ולבו של אדם שווים בהם, וכדי שנוכל להעבירם לבנינו ולבני בנינו". הוא מדגים זאת דרך המושג שכר ועונש: "יש להפנות את השכר והעונש פנימה, כדי שיקבלו משמעות אמיתית, ולעמוד על כך, שעיקר העונש הוא בהתרוקנות הפנימית, בהידלדלות משמעות החיים".472 

			העיסוק באלוהי ולא באלוהים

			שכטר אינו עוסק באופן ישיר בהיבט התיאולוגי, בצידוק האל או בדרכים להסביר את נקודת מבטו או את דמותו של האל. הוא מתמקד באדם ובנקודת המבט שלו בלבד. כפי שהוא עצמו מסביר, הבחירה שלו היא להפוך את העיסוק באלוהים לעיסוק באלוהי, ולשים את נקודת מבטו של האדם במרכז. על כך כותב תדמור: 

			משנתו של שכטר מבטאת תפיסה אקזיסטנציאליסטית־דתית. גישתו הדתית היא אנתרופולוגית, לא תיאולוגית. היא מכירה בקיומה של מהות טרנסצנדנטית, כמציאות קיימת, אבל אינה מתיימרת לעסוק במהות זאת כשלעצמה. מושאה הוא ההתייחסות האנושית בלבד. שכטר חתר להבין את הדתיות מנקודת המבט של האדם וכחלק מתורת האדם, היינו את התחושה שבפנימיותו של האדם כלפי אותה מהות טרנסצנדנטית, האלוהית. (תדמור, ורוח אין, עמ' 53)

			שכטר מרגיש כי התייחסותו אל "האלוהי שבאדם" מעוררת את שאלת מציאות האלוהים: "השאלה הקשה ביותר היא השאלה בדבר ההנחה של מציאות האלוהים",473 הוא כותב. בהגותו ניכרת ההתייחסות לתחושה חווייתית וסובייקטיבית של האלוהות כפי שהיא נחווית על ידי האדם המתגלה בהרגשתו ובמחשבותיו. הוא מדגיש את הממד האימננטי ואת הנכחת האל בחוויה האישית, ועם זאת, בדומה לקירקגור, הוא חותר לזיקה טוטלית ודתית יותר, ומדבר על התשוקה לאמונה ועל ההכרח להאמין באלוהים: 

			שומה עלינו להביא את האדם המשכיל בן דורנו לידי כך שירגיש בלבבו או שיבין בשכלו שאי אפשר להתקדם יותר מן האדם המאמין באלהים. שומה עלינו להביא את האדם המשכיל בן דורנו שיכיר וידע שהאמונה היא שיא הקידמה, שאין האמונה שיא האושר, אלא שיא הקידמה דווקא, ושכל מי שמתרחק מן האמונה, נסוג אחור, כי משמעות חייו פוחתת והולכת. (ממדע לאמונה, עמ' 129)

			בד בבד הוא מודע להתרחקות שנובעת מהלכי הרוח של הדור ששפת האמונה באלוהים זרה לו, ויש לו ביקורת נוקבת על "תנועת הליברליזם והסוציאליזם", שלדעתו חיבלו ביכולת של המשכיל היהודי להאמין באלוהים:

			המושג קירבת אלוהים אינו מובן לרוב המשכילים בדורות האחרונים. הם נבהלים ונסוגים אחור כשהם שומעים את השם אלהים. והסיבה ידועה: תנועת הליברליזם והסוציאליזם שעיצבו את המשכיל היהודי בדורות האחרונים ניזונו מיסודות ניהליסטיים מובהקים בתחום הבעיות המטאפיזיות [...] ומכאן נובעת התנגדותו של המשכיל לדת. לאמיתו של דבר כל אדם במידה שיש לקיומו משמעות, יש בו אמונה, וכל אמונה היא בסופו של דבר אמונה באלוהים. כי עיקר הקיום של היחיד ושל העדה אינו קיום פיזי אלא קיום מטאפיזי. (החינוך היהודי, עמ' 8)

			אך תקוותו למשמעות עודנה קיימת, הואיל ולשיטתו אלוהים נמצא בתוך בני אדם השואפים לנעלה ולנשגב, אנשים שסטייה מדרך המצפון והאמת נראית בעיניהם כחטא. שכטר מציין כי אף על פי שאין הם מבקשים לענות על שאלת מציאות אלוהים, יש להם חלק באידיאה האלוהית, וזאת לאור שיטתו על אודות האדם המהותי לפיה כל מי שאינו מסתפק בחיים המקריים ושואף למשהו בעל ערך, הוא אדם מהותי שיש "חלק באלוהים".474 

			כך נעה המטוטלת השכטריאנית בין שמירה על הדת היהודית, על קיום המצוות, ובין הרשות ליטול חלק ב"אידיאה האלוהית" בלי להיות דתיים "במובן המקובל של המילה". ניכר שנושא זה העסיק מאוד את שכטר שעסק וציטט הוגים אקזיסטנציאליים דתיים, שהשיח הדתי שלהם אינו ביטוי להכרה בישות מסוימת בהכרח. 

			מעניינת בהקשר זה ההקבלה שערכה הלן טאטם475 בין הפילוסוף האקזיסטנציאליסט גבריאל מרסל (1973-1889) לבין הפילוסוף האמריקאי וויליאם ג'יימס (1910-1842). אצל שני הוגים אלה הדת איננה מבטאת הכרה בישות מסוימת, זו שאותה רואים התיאולוגים, אלא היא גישה ביחס אל האדם, הזולת והעולם. שניהם מבקשים להבין את הדת על פיה, היינו על ידי בחינתה של חוויית האמונה של היחיד. הקשר בין שניהם לסרן קירקגור ברור, שכן גם אצלו ליבת הדת היא האמונה הסובייקטיבית. 

			גם א"ד גורדון התייחס לקושי הכרוך בהחייאת תחושת נוכחות האלוהים, מה שמכונה "מות האלוהים", גם למי שרוצה בכך. לדידו, מה שמת הוא לא האלוהים; האלוהות חיה ומתמשכת. המושג אלוהים הוא שהתאבן: 

			מת רק המושג שנתיישן ונתאבן על דבר אלוהים, אבל לא אלהים, לא הנעלם, שאתה נתקל בו בכל אשר אתה חושב ומרגיש, אבל אינך תופסו ואינך משיגו, שאתה נחבט בו בכל אשר אתה חי את עצמך, בכל אשר אתה מרגיש, חושב, מדבר, מבלי לדעת מה הוא ומאין הוא בא.476

			שכטר מצדו טוען שמאחר שהאלוהים התרחק מהאדם בעת המודרנית, הדרישה המרכזית שבתנ"ך לציית ולחיות בכניעה לאלוהים אינה נוגעת עוד ללב האדם יותר כפי שנגעה בו בעבר, ועל כן הכרחי:

			להפוך את הכניעה מפני הרצון העליון ואת האחריות כלפיו במידה ניכרת לכניעה ולאחריות כלפי הצד שבאדם הדוחק בו להגיע לזהות ולהתחדש, כי הצד הזה שבאדם מבוסס יותר באופן חווייתי והכרתי מאשר האלוהות שמחוצה לו. סיבות רבות גרמו לכך, שהאלוהות איבדה הרבה מן הבסיסים החווייתיים ההכרחיים לקיומה, וזה הפסד גדול. אבל אפשר עדיין להצביע על הגורם האלוהי שבנפש האדם, על אותו הצד הנמצא בנו הבוחר בזהות, ב"מימוש עצמי" של האני [ושם הוא מוסיף בהערה — "אבל אין לשכוח, שהצד שבנו הבוחר בזהות אינו אלא רמז למציאות האלוהות"]. (לנבוכי זמננו, עמ' 173)

			שכטר קושר בין האלוהות לאלוהי, ורואה באלוהי ביטוי לשרידים מן העבר, לנגיעות של האדם המודרני באלוהות, מעין רמיזות תמידיות לתלות שבין מה שלמעלה מן האדם לבין הדחף בפנימיות והעצמיות שבתוך האדם, שתוקפן כבר חלש. הוא מצביע על הפירוד המאפיין את התרבות של האדם המודרני ומתאר את האינטגרציה שהוא מצפה לה בעתיד, שתהיה שונה אך קרובה בשורשה לזו של תורת משה. אז ילבשו ערכי היסוד של התנ"ך משמעות מחודשת, כך שמה שלמעלה מן האדם יורגש בעומק שבו.

			מקורות ההשראה ליהדות העתיד — תורת החסידות אצל שכטר

			כפי שכבר ראינו, אף שבעיניו השלב הדתי הוא היעד האידאלי שאליו יגיע האדם בעתיד, נראה בבירור ששכטר שואף ליהדות שונה מזו הקיימת, אך כזו שתוכל לשמור על רצף: 

			לענין זה רצוני להעיר שיהודים, היושבים בא"י ומדברים עברית, ושובתים את שבתם ביום השביעי, ואת יום הכפורים בעשרה בתשרי, וחוגגים את החגים האחרים במועדים הקבועים במסורת, והם שואפים לקירבת אלהים נפשית ומאמינים שיש תקוה לאדם עלי אדמות, ואינם יונקים את אמונתם רק מן היאוש ומן המשבר — אורח חייהם הוא אורח חיים יהודי, ואמונתם היא אמונה יהודית. וכשם שהחסידות נבדלת בנקודות חשובות מן היהדות שלפניה, ובכל זאת היא המשכה של היהדות, כך גם יהדות העתיד תהיה המשכה אף על פי שתיבדל ממנה בדברים רבים. (שבילים בחינוך, עמ' 166)

			תדמור מצטט את תלמידו הקרוב של שכטר יוסף מנלה (עמנואל), מתוך מאמר שכתב בכתב העת דעות.477 במאמר זה פורס מנלה את אתגרי השעה, את הכפירה בדת והפער שבינה לבין המדע, וכותב ברוחו של שכטר: "אבל יש אנשים בלתי דתיים, המודים שלא מדעת ברוב העקרונות של האמונה. אנשים אלה שואפים לנעלה ולנשגב, מתעבים את השפל והנבזה, ויש ביניהם כאלה שכל סטיה מדרך המצפון והאמת נראית בעיניהם כחטא גדול". באותו מאמר משתמש מנלה בביטוי "האדם המהותי": 

			לאנשים האלה יש חלק רב באידיאה האלוהית, אף על פי שאינם "דתיים". הואיל וכל מי שאינו מסתפק בחיים המקריים [...] ושואף למשהו בעל ערך [...] הוא אדם "מהותי" על פי הגדרת שכטר, וכל אדם "מהותי" יש לו חלק באלוקים". וקביעתו כדבריו: "האדם המהותי עושה מעשיו על פי האמת שבלב בלי לשים ליבו אם מעשיו מוצאים חן בעיני האנשים או לא [...] האדם המהותי מודה בקיום כוח שהוא מעל האדם ושהאדם תלוי בו". (תדמור, התכוונות לאלוהי, עמ' 275)

			שכטר חשף את תלמידיו לגישות רוחניות מגוונות, אך ציפה שתלמידיו ובהם חברי יודפת ילכו בדרך היהדות, אבל היו בהם לא מעטים שבחרו ללכת בדרכם של גיאורג גורדייף ושל רודולף שטיינר (אנתרופוסופיה) וכאלה שהושפעו מתורות של המזרח הרחוק. שכטר מתאר את האכזבה ותחושת ה"עזובה" שפקדו אותו והשתמש במטפורה של "מזבח ה' הרוס", שכן משימתו במשך עשרות שנים הייתה לדבריו לרפא מזבח ה' הרוס זה.478 דברים אלה מפתיעים, נוכח העובדה ששכטר עצמו כתב וחשף את תלמידיו לתורות אלה. נראה שציפייתו הייתה לתת מענה זמני לאותם היבטים שלא מקבלים התייחסות ביהדות, אך הוא גם ציפה שתלמידיו יישארו נאמנים לדת ישראל הן מבחינת ה"פְּנים" והן מבחינת ה"היקף". אפשר שעמימותו בנושא הדתי ופתיחותו גרמו לרבים מתלמידו להימשך אחר אותן תורות. 

			ואכן, בפירושים החסידיים היהודיים הלא מעטים ששזר שכטר בהגותו, ואף בתורות לא יהודיות מן המזרח, הוא ראה דרך ליצור טרנספורמציה במושגים דתיים ולהופכם לרלוונטיים לאדם המודרני. כוונתו הייתה ליצור חיבור ל"דת הפנימית" וגשר בין מושגים ורעיונות דתיים לבין עולמו הפנימי של האדם. לדבריו, "ההגות החסידית מכוונת לקיומה של המשמעות הפנימית של החיים, לעיצוב אישיות ועדה וליצירת מסגרת סגנונית המתאימה לחיים בעלי משמעות".479 בהוראת החסידות ראה שכטר "מצוות עשה שהזמן גרם לה".480 הוא מספר שהִרבה ללמד את תורתו של הרמב"ם ועסק בהיבטים השכלתניים של התלמוד, אבל משעה שהבין שהמדע, הטכנולוגיה והתעשייה הפכו לשולטים בכול, הוא חש כי יש לפעול להצלתו של הצד הרגשי, המיסטי והסמלי שביהדות שהוא חיוני ביותר לאדם. לכן הוא פרסם את ספרו פרקי חסידות בהוצאת בית הספר הריאלי, וחוברות שונות על החסידות. החסידות נתפסה בעיניו כדרך שיכולה להפיח רוח חיים בחיים הדתיים ההלכתיים ולהפוך אותם למשמעותיים באופן אישי עבור האדם היהודי שאינו יכול להזדהות עם חוקי הדת היהודית כפשוטם. כמו בובר, שכטר מצא בחסידות מקור לא אכזב להחייאת נפש, הקורא ולחיזוק חיי הנפש הפנימיים.481 בורשטיין מציין ששכטר העריץ את מפעלו של בובר בנוגע לחסידות, בין השאר משום שהחסידות ראתה במקרא ספר קיומי, ומשום שסיפורים חסידיים יכולים לסייע בידי המחנך כמורה דרך לחיים קיומיים.482

			שני מישורי קיום — מהותי ושאינו מהותי

			לאורך הגותו מציב שכטר את עקרון שני המישורים המופיעים בה — האופקי והאנכי — במגוון תיאורים — מישור, ציר, העולם הזה והעולם האחר, המישור הראשון והמישור השני, מישור ורטיקלי.483 שני מישורים אלה מבטאים את חיי האדם כאפשרות מתמדת להכרעה:484

			המישור הראשון כולל את הדברים היומיומיים ואת המדעים ואת כל המקובל בחברה, והמישור השני כולל את הנפשי, הפנימי, הערכי, הקיומי, האלוהי, והוא בא לכלל ביטוי גלוי או מוסווה בהערכות ובמשאלות ובציוויים שבעולם האדם הנוגעים לתוכן החיים [...] העיקר במישור השני הוא בהתעלות קיומית נפשית של האדם ובהתמודדותו במשברים הטבעיים שבחייו, ולא מעט בדחיית שלטונו הבלעדי של המישור הראשון על החיים כולם, המביא בסופו של דבר לאבסורד מוחלט. (רוח ונפש, עמ' 243)

			המישור השני הוא הנעלה. בו נעשית ההתכוונות אל האלוהי שמשמעה חיפוש אחר העל־אנושי, הגבוה, מקום שהוא דל במילים ופוגש את האדם בפנימיותו. שכטר מבקש להנכיח ספֵרה זו בכל היבטי החיים: "יסוד היסודות בהשקפת העולם הוא ההכרה בקיומו של נתון אלוהי בנפש האדם" (שכטר, רוח ונפש, עמ' 173).

			אמנם גם במישור האופקי יש היבטים אלוהיים וערכים הומניים היוצרים תחושה שאין צורך במישור הגבוה, אך זו אינה אלא אשליה. ללא המישור הגבוה יישאר האדם בחיים סתמיים. שכטר נוקט את המושג הקירקגורי "קפיצה" כדי לתאר את המאמץ הנדרש לשם הכללת המישור הגבוה בתודעת האדם. מישור זה הוא שמביא להתעלותו הנפשית של האדם ומסייע לו בהתמודדותו עם משברי חייו. "המישור העליון" אינו אלא מוקד שצריך להקרין על כל היקף החיים:

			לכל מרכז יש היקף המוקרן באופן ישר או באופן בלתי ישר מן האור שבמרכז. בשעה שההקרנה נפסקת, הנקודות שבהיקף נעשות חיצוניות. לכן יש לא רק מדע חיצוני, כי אם גם אתיקה חיצונית וגם דת חיצונית (כגון הדת שעליה נמתחה ביקורת הנביאים). תקוותנו היא שבאחרית הימים יוקרנו כל נקודות ההיקף של כל מרכז מן האור שבממשות הפנימית: לא שיבוטלו הניגודים שבין הפנים ובין החוץ, אלא שלא יופסק הקשר ביניהם וגם לא יביא המתח לידי קרע. (ממדע לאמונה, עמ' 148)

			גם בשפה מחפש שכטר מילים הנוגעות בפנימיות ומבקש להימנע מביטויים שחוקים, שהאוזן התרגלה לשמוע, ועל כן הם הופכים לחיצוניים: "כל ביטוי הוא רמז, ואם הרמז נהפך למטבע צריכים להחליפו בחדש" (שם). 

			שני מישורי הקיום ומרכז המשפיע על ההיקף הם מוטיבים מרכזיים בהגותו של שכטר. בספרו ממדע לאמונה הוא מצייר אדם שחי בתוך מעגל חיצוני של יחסים רשמיים, חוקים חברתיים ומדיניים ושקוע בטרדות היום־יום. אך עדיין, מדגיש שכטר, אדם זה יש לו גם פנימיות שצריכה להקרין על ההיקף. אם חוקי החברה והמדינה אינם מושפעים ממרכז פנימי מהותי, הדבר "גורם להרבה תקלות בעולם. הוא נעשה מגוחך ולעתים קרובות גם שטני".485 

			שכטר מזכיר שלכל מעגל עוצמה ותרומה ייחודיות שלא ניתן להתקיים בלעדיהן. ביטוי חריף להפריה הנדרשת בין המעגלים השונים הוא מוצא בחיים הלאומיים:

			מצד אחד עובדה היא שהיעילות של הסתמיות הטכנית נחוצה לקיומנו פשוט, לקיום כעם בין העמים. דייקנות, משמעת וארגון יעיל — אלה הם הדברים ההכרחיים בחינוכנו כדי שלא יצליחו שכנינו להתגבר עלינו ולהשליכנו הימה. ומן הצד השני אנו שואפים לממשות, לפנימיות, כדי להשיג את הקשר המוחלט ההכרחי לקיום האמיתי של האדם ולקיום האמיתי של העם. ברור, ששני הכוונים מתנגשים בנקודה מסוכנת ואי אפשר לנו לוותר על אחד מהם. הצורך הדחוף בכיבוש הטבע ובהשתלטות על הסביבה, על צחיח הסלע ועל השודד הבדוי, מביאים ליחס פונקציונלי (מת) לשדה, לעץ, לבעלי החיים וגם לאדם, ליחס לעולם כולו כאל מערכת מכשירים. זהו יחס חלוצי מסחרי המביא תועלת רבה ויחד עם זה הוא עשוי להרסנו. מן הצד השני עשויה דתיות שאינה חזקה להמיט עלינו שואה על ידי הסחת הדעת מן הארגון, מן היעילות, מן המשמעת והדייקנות, מפריון העבודה ומהגנת הארץ. זוהי הסתירה החמורה ביותר שבחיי הדור. (החינוך היהודי, עמ' 10)

			מילים אלה מבטאות את המתח והפער בין הגישה הפונקציונלית, חסרת החיים, לבין הקיום האמיתי של העם והאדם, ומעל לכך — את החיוניות וההכרחיות שיש לשניהם. שהרי החברה זקוקה לאנשים "שיגשימו באורח חייהם את האפשרות של התכוונות רצינית ועקבית לחיים בעלי משמעות פנימית מבלי לוותר על חיים ארציים מוצלחים".486 הקשר בין המרכז להיקף הוא קשר הכרחי, לשניהם חשיבות רבה, וכאמור הם תומכים זה בזה: 

			ביהדות, החל מאברהם אבינו עד היום, אנו מוצאים דוגמאות לחיים של מאבקים, הצלחות וכישלונות והישגים בתחום החיים הגשמיים, הכלכליים, הטכניים והמדעיים, וביחד עם כל אלה — המרכז העיקרי של האנשים הוא באמונה. (פרקים במחשבה ערכית, א, עמ' 14)

			וכמו בכל הגותו, שכטר מציע וריאנטים שונים לתפיסתו המרכזית. בציטוט הבא ה"היקף" אינו אלא ה"קליפה", והכוונה זהה: יש להיזהר מפני החלפת המשמעות במנגנון: 

			תפיסת חיים של חברה יש לה "קליפה", היינו: קשר עם ה"כלל", עם העולם הארגוני, ואפילו עם העולם הפטישיסטי הסתמי. קליפה זאת הכרחית היא אבל יש להיזהר שלא תתחזק יותר מדי, שלא תכלה את הפנימיות החווייתית. זוהי סכנה הנשקפת לכל תפיסת עולם ויש להישמר מפניה תמיד. (ממדע לאמונה, עמ' 157)

			"קליפה" היא מושג קבלי מובהק המסמל את כוחות השחור, את הרוע. היא מסתירה את הטוב אך גם מגינה עליו, היא מעכבת אותו אך הכרחית לשימורו. שכטר ממיר את הקליפה ב"עולם הארגוני", לא מייחס לו רוע, אך מזהיר ש"לא תתחזק יותר מדי" ותכלה את הפנימיות החווייתית. שוב בולטת כאן הפרגמטיות שלו. הוא מסמן שני מעגלים שלכל אחד מהם תפקיד שונה ואיכות שונה, ועל האדם מוטל להכיר ולזהות את מהותו של כל אחד מהם, ובמקביל להיות בתהליך תמידי של הסדרת הכוחות השונים שיש ביניהם סתירה והשלמה בו־זמנית. באופן רחב יותר, ניתן ללמוד מכך כי גם באיכויות שהגדיר כלא מהותיות, שכטר רואה ערך רב וחשיבות לחיים תקינים, מאוזנים ופוריים של יחיד, עדה ועם. הדבר מלמד על רוחב היריעה של הגותו ועל ההיבטים המעשיים שבה, הנותנים כלים ישימים למודעות ולהתבוננות במנעד רחב של מצבים. 

			קיום המצוות על פי שני המישורים

			נשוב לסוגיה שכבר נגענו בה: האם קיום מצוות בלי לרצות בכך מבפנים הוא הרע במיעוטו? כפי שראינו, שכטר יוצר עמימות בעניין זה. מצד אחד, הוא קובע שקיום מצוות בלי להתחבר לאלוהי שבהן שייך למישור האופקי, להיקף. מצד שני, הוא מסכים כי דרך זו עדיפה מדרך ההתרוקנות מהדת. הוא אינו פוסל את מקיימי המצוות במישור האופקי ולדידו יש ערך לחייהם, שכן הם מקיימים מסגרת עבור אותם אנשים הנמצאים בסביבתם שיש להם יחס פנימי ל"מישור האחר". עם זאת, הוא מסביר כי אין בכוחה של דרך זו להביא לצמיחה רוחנית מחודשת וממשית. בבחירתם שלא לפעול מבפנים רואה שכטר אשליה: הם חושבים שהם בעלי בחירה ובני חורין, אך למעשה משועבדים לצד החיצוני שבדת. ושוב מופיעים כאן לשון הקבלה והחסידות: "משועבדים לקליפות של הדת".487 מכאן עולה שאלת חינוך הדור הצעיר בתחום שבין אדם למקום, שתידון בפרק הרביעי.

			גם לשאלת הסרת המחיצות "המבדילות בין האדם לבין מה שלמעלה ממנו, ו[...]המבדילות בינו לבין עצמו, ולבין מה שנמצא בעומקי לבו",488 יש לשכטר פתרון, הקשור בהיות האדם במודעות מתמדת:

			יש לעמוד אפוא על שני דברים: א. שעם כל חשיבותו של חיזוק הקשר שבין אדם לחברו, אין להזניח את הקשר שבין אדם למקום. יש לשמור על הכוון האנכי שלא יבולע בכוון האופקי, וכן יש לשמור על הכוון האופקי שלא יבולע בכוון האנכי, והעיקר הוא להיות מודע לכך, ששני הכוונים הם חיוניים. ב. שהוא הדין לגבי הקשר עם עברה של האומה, שעם כל ערכו של הקשר הזה עם העבר, יש לעמוד על ערכו של ההווה שלא יבולע בעבר, כשם שיש לעמוד על ערכו של העבר שלא יבולע בהווה. (ממדע לאמונה, עמ' 11 ההדגשה במקור)

			בהערה ב' ניתן לראות ששכטר מחפש דרך לכרוך את ההיסטוריה עם טקסי העבר ורואה את שני הממדים כחיוניים. זאת בשונה מגישתו של מירצ'ה אליאדה, שעל פיה השבטים הארכאיים מבקשים לבטל את ההווה ואת ההיסטוריה ולהתעלות מעליהם. שכטר מוצא עניין רב בשבטים הפרימיטיביים ובטקסים המחזוריים המחברים אל היקום, אך הגותו אינה מבטלת את ההיסטוריה. בנוגע לסעיף א' ניתן לראות בו את ההבדל בין שכטר לבובר ביחסו לאחר ולעדה. בובר רואה בזיקה אל האחר אפשרות למפגש עם האלוהי, אך שכטר, אף על פי שהוא מוצא בעדה חשיבות רבה וערוץ אפשרי ונחוץ לחיבור לאלוהי, מציין את הסתירה שעלולה לצוץ בין חיזוק הקשר שבין אדם לחברו לבין הקשר שבין אדם למקום. שכטר רואה את הזיקה לעדה, אך בו זמנית מדגיש גם את הסכנה האורבת ליחיד הנמצא בחברה הסתמית, ומציין את חיפוש הקשר למהות שלא תמיד עולה בקנה אחד עם האחר. בכך קרובה הגותו יותר לקירקגור ושונה בהדגשיה מזו של בובר, הרואה את האחר כתנאי לזיקה לאלוהי.

			מהותיות כנוגעת לכל היבטי הקיום

			המופע הראשון של האדם המהותי הוצב כאן, כאמור, כשלב מעבר בין השלב האתי לשלב הדתי של קירקגור, אך ראינו שאצל שכטר המהותיות אינה נשארת בגבולות אלה. היא נתפסת כהתכוונות מתמדת לחיים פנימיים הרלוונטית לכל היבטי חייו של האדם. למעשה שכטר תופס התכוונות זו כדרך חיים ונקודת מבט על המציאות כולה על מגוון היבטיה. כך, שכטר קורא לאדם להיות מודע לממד הפנימי ולממד החיצוני ביחסיו האישיים, החברתיים, הדתיים והמדיניים, ובניסוחו של אחד מתלמידיו הקרובים ומראשי חוג השכטריסטים, יוסף מנלה: "הד"ר י' שכטר מפנה את תלמידיו, מעלה אותם לספרת חיים נעלה יותר [...] הוא מחנכם להיות בני אדם מהותיים".489

			אם כן, עבור שכטר מהותיות היא "האור שבמרכז",490 וככזאת היא מקרינה על כל תחומי החיים. מהותיות היא חיפוש מתמיד אחר חיים פנימיים, חיים של תשומת לב, של האזנה לקול הפנימי האלוהי מתוך מוכנות לתיקון וציפייה למפנה בכל היבטי הקיום. כך הוא מעיד על התהליך שעבר בעצמו: "בתחילה הפרדתי בין השקפת עולם מדעית לבין דתיות שבחוויה ושבאורח חיים, ואחר כך התחלתי לחפש דרכים לאינטגרציה של הדתיות בהשקפת עולם מקיפה שתכלול את המדעי ואת החווייתי גם יחד".491 אינטגרציה זו היא תוצאה של החיפוש המהותי, ושכטר קורא לחיזוק חיפוש כזה בכל מצבי הקיום, שהרי התרבות המודרנית משאירה את החיים הפנימיים ריקים וחסרים:

			צרכים ומגמות פנימיים ומהותיים לקיום הנפש כגון החופש, התלות, האהבה, האימה, הבדידות וכו'. ובהיקף פועלים מניעים חיצוניים, חברתיים, נימוסיים, כלכליים, פוליטיים וכו'. מטעמים הידועים ליודעי הדורות נוטים בני האדם לכפור בחיים הפנימיים, ויש לעורר את תשומת לבם ולהוכיח להם דבר שהוא בעצם מובן מאליו, והוא — שהחיים הפנימיים הם העיקר ורק מי שמעלה את החיים הפנימיים לדרגה נעלה יותר והחיים החיצוניים מוקרנים מהם — חייו הם חיים של ממש. (ממדע לאמונה, עמ' 109-108)

			התקשרות אל הממד הגבוה

			המהותיות מאפשרת התמרה של כל אחד משלבי הקיום. כפי ששכטר רואה בדת הפנימית רובד מקביל שביכולתו להשלים ולהפרות את הרובד החיצוני ולהחיות את חייו הדתיים של האדם, כך הוא מציע גם למי שאינו דתי להפרות את המציאות שסביבו ולחיות חיים של התכוונות פנימית בכל תחומי החיים. את כל אופני הקיום ניתן לחוות מתוך ספרה השואפת לקיום פנימי ולחוות אותה באופן מהותי. בכך ממזג שכטר את האלוהי בחיי היום־יום ומציע השקפת עולם שיש בה מענה תמידי לצורך להיות בהתקשרות אל הנעלה, אל הממד הגבוה. מילות התפילה לדבריו הן —

			בבחינת דחפים לטרנספורמציות פנימיות, ואין לייחס להיגדים אלה משמעות לוגית או פיזיקאלית אמפירית. מי שאינו מודע לכך מרוקן את המשפטים האלה ממשמעותם כי הוא מעביר את מה שלמעלה מן העולם הזה אל תחומו של העולם הזה, והכל יכול להיעשות נטול משמעות על רקע ההשקפות השוררות בזמננו. משימה עיקרית בתקופתנו היא לדעת זאת, כדי לשמור על האלוהי שבקרבנו שלא ימוש מתוכנו. (מסות, שיחות ומכתבים, ג, עמ' 11)

			שכטר מבחין בין מציאויות החיים האנושיות ומציין כי במקומות ובזמנים שבהם שוררת אווירה דתית ממשית הטבעי והעל־טבעי משולבים זה בזה, ולהיגדים הדתיים יש משמעות בענייני העולם הזה. אבל במקומות ובזמנים שקיים בהם ניתוק כמעט גמור בין הטבעי לעל־טבעי, כמו בימינו, אין דרך אלא לתפוס את ההיגדים הדתיים כדוחפים לטרנספורמציה פנימית. "יש המצטטים את דברי ויטגנשטיין, שלהאמין באלוהים משמע להבין שיש משמעות לחיים, וזוהי נקודת מוצא נכונה בשביל בני זמננו",492 הוא אומר בפשטות.

			העולה מכל זה הוא שאתאיזם לא יכול להיות תפיסת חיים, ורק רצון לקיום פנימי יכול לתת מענה לאדם ולחברה. עם זאת, כפי שראינו, את הגותו מלווה עמימות ביחס לדת; יש ונדמה שהוא שואף לעצב אדם יהודי דתי מקיים מצוות, ויש ונדמה שהוא משחרר את האדם ממצוות הדת ובלבד שיקשיב למה שמצווה לו ליבו. 

			האדם המהותי העֵר לממד הפנימי, ששכטר ראה בו דמות מעבר, מוצג בכמה וכמה מקומות בכתביו כשווה לאדם הדתי ואף עדיף ממנו. באדם שעוסק בפנימיותו רואה שכטר "אדם דתי אמיתי". האדם שאליו הוא מכוון הוא זה שהמישור הפנימי הוא מרכז חייו. לא זו בלבד, אלא ששכטר אף מייתר את המסגרת הדתית עבור אנשים מסוימים: 

			יש טוענים, שאם אין מחזיקים במסגרת ההלכתית הרבנית עלולה היהדות להתפורר, הואיל וכל אחד יבחר במצוות כרצונו. נכון, שיש אנשים וחברות שאינם יכולים להתקיים בלי מסגרת קבועה, אבל כנגדם יש אנשים בעלי זיקה דתית שאינם יכולים לצמוח במסגרת הלכתית כזאת, ועליהם לסלול לעצמם דרך לקיום מצוות שיש להן טעם פנימי. וכן לגבי השקפות, אידיאות, כמו האידיאה שהאדם נברא בצלם אלוהים, הן היסוד לכל הערכים [...] כי האדם יכול לשאוף להגיע למדרגה גבוהה יותר מן המדרגה האנושית, ולתפוס משהו מן העל אנושי, וזו שאיפה מרכזית באנשים מסוימים. (רוח ונפש, עמ' 174, ההדגשה במקור) 

			שינויים והעדפות נחוצים לדעת שכטר גם בחיים הדתיים ההלכתיים מתוך אותה התכווננות למהותי, למשל בחירת פרקי לימוד בתנ"ך על פי תרומתם לחיזוק המהות הפנימית.493 להעדפה זו יש השפעה גם על תיאור האדם העתידי. האדם הדתי העתידי בחזונו של שכטר יהיה אדם אחר, הדת לא תוכל להישאר כפי שהיא היום; צריך יהיה להתקיים מיזוג כלשהו בין המהותי לדתי. 

			למעשה ניתן להסיק כי השפה הדתית בהגותו של שכטר משמשת לתחזוקת הדת החיצונית וחוקיה. אולם שכטר, שנצמד להגותו של קירקגור ולמדרגות הקיום שהציע, הוסיף את השלב המהותי כשלב ביניים בין האתי והדתי והציג אותו כשלב העומד בפני עצמו בעל מעמד מרכזי ופורה גם כשהוא מנותק מהדת החיצונית ואינו תלוי בה. ייתכן שהגיע למסקנה כי עתיד היהדות — ושמא האנושות — תלוי במהותיות באשר היא חולשת על כל מצבי הקיום של האדם: 

			הטיפוס האנושי שאנו מצפים לו בעתיד הוא איש חי שהוא יחד עם זה איש הארגון, איש המעשה או איש חי שהשפעתו גדולה על אנשי הארגון והמעשה [...] אין אנחנו מצפים למדען שהוא רק מדען [...] אנחנו מצפים לאדם המשול לאילן ששרשיו מרובים [...] האנושות כולה מצפה להתחדשותו של הכוון האידיאי־נפשי, גם אנשי ההווה שהם רק מעשיים טכניים מרגישים באופן עמום שדרכם אינה דרך נכונה [...] שרק קיום בעל טעם הוא קיום אמיתי, ושרק מעשה בעל משמעות הוא מעשה שיש בו ממש, ומבחינה זו גם הם מצטרפים שלא מדעתם לתפיסתנו. (חינוך לערכים ועתידו של האדם, עמ' 318)

			המענה לאדם המשכיל

			האדם המהותי הוא אפוא האדם שעל גשר הסיפון. זה שחווה את הסערה אך עדיין לא עגן בחוף מבטחים אלא מביט אליו ממרחק. עם זאת, הווייתו אינה פסיבית עקב כך, אלא ערוכה להתכוונות ולהתכוננות: "נכון הוא, שהדרך שאנו הולכים בה היא קשה, ויתכן שלא נזכה לראות בהתגשמותה של ההתחדשות שאנו מצפים לה, אבל גם ההכנה להתחדשות היא חלק מן ההתחדשות".494 שכטר, המעמיד כנתון את העובדה שהאדם המודרני המשכיל אינו יכול להאמין באלוהים אמונה פשוטה ושלמה, טוען שבאותה מידה הוא אינו מסתפק בחיים סתמיים: 

			אמונה פשוטה איננה נחלתם של רוב המשכילים. כך היה גם בתקופות קדומות. במשכיל הדתי יש משקע של אמונה, אלא שכדי לחזקו הוא נעזר בנתונים שבעמקי הנפש, בנתונים אקזיסטנציאליים, בנתונים שביקום, בנתונים שבעולם החי ועוד". (עיונים במחשבת זמננו, עמ' 169)

			ניתוח זה הוביל את שכטר לתור אחר חזון עתידי שתהיה בו אינטגרציה ושכלול של השכלה בתחומים רבים. ואכן הכיוון שאליו הוא חותר באופנים שונים בכתביו המגוונים הוא שילוב הרציונלי והאנושי עם האי־רציונלי והעל־אנושי, שילוב של חוץ ופנים. האדם העתידי שלו הוא "משכיל דתי" השואף אל המהותי והמחפש אחר מה שמעבר לחיים הסתמיים. באדם זה, אליבא דשכטר, יהיה המיזוג הנכון בין המהותי לדתי. לדבריו, 

			יש סימנים לכך שאיש העתיד ייתן את לבו לאיחוד של הרליגיוזי־המיסטי עם הלוגי־המדעי. יש יסוד לתקווה שימצא האדם 'פירוש חדש' לעולם ולחיים, פירוש שיכיל בקרבו את הנתונים המיסטיים כשם שיכיל את הנתונים הלוגיים והנסיוניים. (בעיות זמננו, עמ' 458)

			במרחב זה, הזיקה לאלוהי אינה מקבילה לספֵרה הדתית כפי שמגדיר אותה קירקגור בהגותו, וייתכן ששכטר נמנע מלהציע לבני דורו החילונים ספרה דתית, אך תחת זאת הציע את הספֵרה שהיא בעיניו קרובה לה — המהותיות. 

			שכטר האמין שהאדם העתידי יכיר בכך שהשאיפה להתעלות שבתוכו והמוסר שבו נובעים כולם מהאלוהי:

			קשה יותר להסביר לבני האדם בדורנו שהמוטיבים הפנימיים האלה והשאיפה הפנימית לישות נעלה יותר הם רמזים לישות אלוהית. הקושי בא בגלל הניתוק הכללי מן האלוהי המאפיין את הדור שלנו. תחילתה של ההתחדשות המחשבתית של האדם תהיה בעתיד בהכרה שהשאיפות להתעלות אשר בקרבו ונורמות המוסר והמצפון שלו באים ממקור עליון. (דרכים בחינוך, עמ' 33)

			את המסקנות לגבי האדם העתידי גזר שכטר — המחנך — ממה שראה שמתרחש סביבו: 

			המפנה הרוחני יבוא. [...] צעירים רבים מאוד מנסים לצאת מעולם השיגרה, מן המתח החילוני, מן החיים האפורים, לעולם שהוא מעבר לעולם הזה. הם מנסים לעשות זאת באמצעותם של סמים, ובחלקם הם עומדים כבר לפרוש מן הסמים, אך הם לא ישובו להיות כמו שהיו. תנועת ההיפיס דועכת, אבל קשה לצעירים לחזור ליומיום הטכני והמנגנוני־מסחרי. רבים פונים לפסיכותרפויטים. הסוציאליזם נחלש. [...] הטכניקה מגדילה את שעות הפנאי של האדם, שהרי חלק ניכר ממלאכתו נעשה על ידי המכונה והוא נעשה מופנה להפנמה. הבודק את הסימנים נוכח שהמפנה יהיה בעיקרו בכוון מיסטי, מטאפיזי, דתי, ולא בכוון חילוני, רציונלי. (דרכים בחינוך, עמ' 6)

			סיכום: המהותיות כיסוד מארגן

			הקריאה בכתביו השונים מצביעה על כך שהמהותיות היא יסוד מארגן בהגותו של שכטר ועומדת בתשתית רעיונותיו כאמצעי לחיזוק הדת הפנימית שבאדם, שאותה מכנה שכטר "האלוהי שבאדם", "המישור הגבוה" ועוד. שכטר הבין שהמודרניות פגעה בתמימות הדתית שהייתה נחלת העבר, ועל כן אין לנסות לחזור אליה אלא לפתח באדם המודרני את היכולת להתקרב לדתיות עם המאפיינים החדשים שחרתו בה קורות הזמן. במילים אחרות, שכטר מוצא כי עבור האדם המודרני, ההיענות לדת הממוסדת זקוקה לשלב תומך, והמהותיות היא ניסיון אמיץ להציע מענה לכך. וכך הוא אומר: 

			אין להניח שתיווצר אצלנו, בחוג התרבות שלנו, דת בלי אלוהים, אבל יש להתחיל לעת עתה בחישופים של היסודות האלוהיים שנשארו עדיין קיימים בנפש האדם, עד שתבוא התחדשות דתית ממשית. (המשבר, עמ' 5)

			אכן גישתו דיברה גם אל ליבם של מי שלא הייתה להם זיקה למצוות הדת היהודית והיא רלוונטית עד ימינו. אלא שמעניין לציין שחלק מה"שכטריסטים" אנשי יודפת, בחפשם אחר "המישור הגבוה", פנו לשיטות חוץ־יהודיות כמו זו של גורדייף, ורבים מהם לא בחרו בחיים דתיים יהודיים ובמיזוג בין ה"היקף" ל"פנים", כפי שקיווה שכטר, ועל כך הוא הביע צער. אך אין להתפלא על כך, שכן אף שכטר עצמו היה מוכן להכפיף חלק ממצוות וטקסי הדת המסורתיים לשאיפה להגביר את הדת הפנימית באדם. 

			

			
				
					314	שכטר, רוח ונפש, עמ' 134. שכטר ליקט את ההגיגים שזכר מבית אביו, ר' שואל צבי ברבי חיים (נולד בטלוסט, אוקראינה, בשנת תרכ"ה ונפטר בירושלים בו' באב תש"ד). בספר זה מספר שכטר על אירועים ואנקדוטות הזכורים לו משיחותיו עם אביו, שמתגלים בהם פתיחותו הדתית, אישיותו הסובלנית והתנגדותו לקנאות, וכן סיפורים ששמע ממנו על דמויות חסידיות מרכזיות כמו ר' ישראל מרוז'ין, הבעל שם טוב, רבי לוי יצחק מברדיצ'ב ועוד. ראו: שכטר, דברים ששמעתי מאבי ז"ל.

				

				
					315	יש הסבורים ששכטר מוסיף את השלב המדעי, שלב העומד כמושג נגדי למהותיות. כפי הראיתי בפרק הראשון, שכטר מביע אכזבה מן המדע בהיותו חיצוני ומנותק מפנימיות האדם. הסתייגות זו מהמדע היא נקודה מרכזית להבנת תפיסתו. 

				

				
					316	שכטר מצטט את רש"י לדברים יח יג: "'תמים תהיה עם ה' אלוהיך': התהלך עמו בתמימות, ותצפה לו, ואל תחקור אחר העתידות, אלא כל מה שיבוא עליך קבל בתמימות, ואז תהיה לו ולחלקו".

				

				
					317	הוא כותב זאת בעמוד הראשון בספרו מדע ואמונה.

				

				
					318	מושג זה מאפיין את הפילוסופיה של קירקגור שרואה באדם המאמין את זה שמתעלה מעל לשיקולי השכל ומבצע את "הקפיצה אל האבסורד".

				

				
					319	היטיב להגדיר זאת ישעיהו תדמור בשם ספרו התכוונות לעל־אנושי שבאדם. מושג ההתכוונות מצביע על הווקטור (מושג ששכטר בחר בו), על נקודת המבט, השאיפה, איכות אך לא תוכן מוגדר, בעל גבולות וסופי.

				

				
					320	גולומב, אביר האמונה או גיבור הכפירה, עמ' 106. 

				

				
					321	שכטר, פרקים במחשבה ערכית, א, עמ' 28.

				

				
					322	שם, עמ' 15-14. 

				

				
					323	שם, שם.

				

				
					324	שכטר, בין אדם למקום, עמ' 17.

				

				
					325	ראו: קירקגור, מבחר כתבים.

				

				
					326	ההתייחסות לקירקגור בעבודה זו היא כפי ששכטר תפס אותו וכתב עליו.

				

				
					327	כפי שנראה, שכטר מכנה אותו "משורר הדת", ראו: שכטר, רוח ונפש עמ' 35. היינו, שידע להורות ולהצביע לעבר השיא הדתי אך הוא עצמו רק השקיף אליו וידע רק לתארו. כך גם מסביר שכטר את "דוד ושלמה". ראו: קירקגור, מבחר כתבים. עוד על כך ראו: קירקגור, העת הזאת: חזרה; ההבדל בין גאון לשליח, עמ' 13-9.

				

				
					328	קירקגור בוחר באברהם כמופת עילאי של האותנטיות הדתית. מנקודת מבט מוסרית אברהם ביקש לרצוח את יצחק בנו, ומנקודת מבט דתית הוא רצה להעלותו לקורבן מתוך עמידה בלתי אמצעית בפני המוחלט, תוך השהיית ההיבט האתי וחריגה מעבר למוסר הרווח.

				

				
					329	קירקגור, חיל ורעדה, עמ' כו.

				

				
					330	סיגד, אכסיסטנציאליזם, עמ' 95.

				

				
					331	שכטר מתאר בכלל זה גם את ויטגנשטיין וטולסטוי כ"אישים בעלי חזון", "יוצאי דופן נעלים", אשר מחפשים את הנתיב שבין הדת לאמונה, שחשו באי שקט קיומי והיו בעלי אמונה ובו בזמן התרחקו מהדת המקובלת, הממסדית. שכטר מכנה אותם "אפיקורסים דתיים" שנמצאו תמיד על "גבול האמונה". דמויות אלה תרמו הרבה לקידמה הרוחנית הפנימית של האנושות, משום כך שהממד החזוני הדתי עמד במרכז תודעתם. שם, עמ' 135. על כך ראו גם: שכטר, פרקים במחשבה ערכית, א, עמ' 15.

				

				
					332	ראו: קירקגור, "דוד ושלמה", בתוך: מבחר כתבים, עמ' 102-101. 

				

				
					333	בובר כתב עליו: "במיוחד הוא מבטיח וחוזר ומבטיח לנו, כי הוא עצמו אין לו עוז האמונה הנדרש כדי לצלול בביטחון, בעיניים עצומות, לתהומה של האבסורדיות, אין ביכולתו לעשות אותה 'תנועת אמונה' פאראדוכסית שעשה אברהם". בובר, פני אדם, עמ' 312. יש לציין כי בובר מתנגד להשקפתו של קירקגור ורואה לעומתו את המוסר ואת הדתיות כרוכות זו בזו.

				

				
					334	ייתכן שהבחנה זו נובעת מתולדות חייו של קירקגור, המתאר את מעברו בשנותיו המעצבות משלב קיום אחד למשנהו — מתקופה אסתטית המאופיינת במרד ונתק מאביו, שהיו בהן התנסויות של עונג והרס עצמי וגם דיכאון וייאוש. אז, בעקבות חוויה מיסטית מטלטלת, הוא נטש את אורח החיים האסתטי ושינה את יחסו לחייו, וכך עבר לשלב הקיום האתי. בתקופה זו הוא למד לימודי כמורה, התארס ואימץ את השקפתו של אביו כהכנה לחיים בורגניים מסודרים. אבל עד מהרה הוא התמרד בבסיס האוניברסלי המוסרי שבו בחר, הפר את אירוסיו וחווה שנים של יצירה ספרותית ענפה שהייתה בה התכוונות אל הדתי. ראו: קירקגור, חיל ורעדה, עמ' יד.

				

				
					335	גולומב, אביר האמונה או גיבור הכפירה, עמ' 118-113. 

				

				
					336	שכטר, ממדע לאמונה, עמ' 7.

				

				
					337	ראו: שכטר, הערות לשאלות האתיקה ולפילוסופיית התרבות, עמ' 32-31. ראו גם: שכטר, ממדע לאמונה, עמ' 61.

				

				
					338	תדמור, משנתו ודרכו, עמ' 79.

				

				
					339	תדמור מציג אפשרות שהמושג ורטיקליות הוא השפעה חלקית של היידגר, שבבירור טיבה של ההוויה בהגותו, "היות שם" (או היות־בעולם), משמעה חיפוש אחר מהותו של האדם עצמו, אחר השלמות שחסרה לו, שהיא מעבר לרגע הממשי שבו הוא נמצא, דהיינו חריגה של האדם מעצמו. לעומת היידגר, שמבטל את אפשרות האל, החריגה ששכטר מציע היא לעבר האלוהי.

				

				
					340	לקריאת הריאיון כולו ראו: תדמור, התכוונות לאלוהי, עמ' 57-56.

				

				
					341	על כך ראו: סארטר, האקסיסטנציאליזם הוא הומניזם, עמ' 11. מאיר, פילוסופים קיומיים יהודים, עמ' 10-9.

				

				
					342	סארטר, האקסיסטנציאליזם הוא הומניזם, עמ' 14.

				

				
					343	יש לציין כי אף שסארטר מתייחס להיידגר בהגדרה זו של הקיום קודם למהות, הרי היידגר רואה את ההוויה כקודמת למהות. על כך ראו עוד: גולומב, היידגר נגד סארטר, עמ' 33-30. 

				

				
					344	על מושג ה"קיום קודם למהות" ראו אצל סארטר, האקסיסטנציאליזם הוא הומניזם, עמ' 15-11. וכן גולומב, מבוא לפילוסופיות, עמ' 41-34.

				

				
					345	פראנקל, השאיפה למשמעות, עמ' 75-74. ויקטור פראנקל, 1997-1905, היה רופא ופסיכיאטר וינאי, הוגה שיטת הלוגותרפיה תוך שימוש באקסיסטנציאליזם למציאת משמעות בחיים. ספריו המרכזיים: האדם מחפש משמעות, הרופא והנפש.

				

				
					346	פראנקל שאל מושג זה מאלרס, טרנד חדש, עמ' 78. 

				

				
					347	תדמור, התכוונות לאלוהי, עמ' 57.

				

				
					348	שכטר, רוח ונפש, עמ' 173.

				

				
					349	גולומב, אביר האמונה או גיבור הכפירה, עמ' 126-125.

				

				
					350	שם.

				

				
					351	סארטר, האקסיסטנציאליזם הוא הומניזם, עמ' 11.

				

				
					352	שם.

				

				
					353	קאנט, הקדמות לכל מטפיסיקה. 

				

				
					354	סארטר, האקסיסטנציאליזם הוא הומניזם, עמ' 15.

				

				
					355	שכטר, רוח ונפש, עמ' 173.

				

				
					356	פאול אנגלמן (1965-1891), יליד צ'כיה, אדריכל ומשורר. עלה לארץ ישראל בשנת 1934 והתגורר בתל אביב בדלות רבה. 

				

				
					357	אנגלמן, לודוויג ויטגנשטיין, עמ' 22.

				

				
					358	שם, שם.

				

				
					359	שם, עמ' 23.

				

				
					360	לוריא, בעקבות משמעות החיים, עמ' 156.

				

				
					361	שכטר, רוח ונפש, עמ' 145-134. 

				

				
					362	שם, עמ' 135-134. כאמור, שכטר היה חברו של ויטגנשטיין בחוג הווינאי, כתב עליו באריכות בספרו יהדות וחינוך בזמן הזה, עמ' 196-161, וציין אותו כאיש בעל חזון. ראו: שכטר, רוח ונפש, עמ' 137-134.

				

				
					363	שם, עמ' 135.

				

				
					364	גולומב, אביר האמונה או גיבור הכפירה, עמ' 106.

				

				
					365	באמרתו "מה שאי אפשר לדבר עליו, על אודותיו יש לשתוק", מאמר לוגי פילוסופי, עמ' 81.

				

				
					366	על כך כותב ויטגנשטיין: "הלא ייאמר, לבטח, ישנו, הוא מראה את עצמו: הוא הוא המיסטי" (שם). למשפט 6.522 באותה הערה מוסיף גולומב, כי סביר להניח שוויטגנשטיין כתב על קירקגור: "הוגה דתי הגון דומה למהלך על חבל גבוה ודק, הוא נראה כמהלך על מאומה פרט לאויר. הבסיס לתמיכה בו הוא הקטן ביותר שניתן לדמיין. אך בכל זאת, למעשה אפשר להישען עליו". בתוך: ויטגנשטיין, תרבות וערך, עמ' 73. כן ראו: גרדינר, קירקגור, עמ' 115.

				

				
					367	קירקגור, חיל ורעדה, עמ' כח.

				

				
					368	את רוב ספריו פרסם קירקגור תחת פסידונים שונים. גולומב סבור שהשימוש בשמות בדויים שונים לא נועד להסתיר את שם המחבר, אלא להעביר מסר פילוסופי ואישי כלשהו. על כך ראו: שם, עמ' יד-טו.

				

				
					369	שם, עמ' כח.

				

				
					370	ויטגנשטיין, מאמר לוגי פילוסופי, עמ' 81 הערה 7.

				

				
					371	הרב שג"ר, לוחות ושברי לוחות, עמ' 234.

				

				
					372	בחוג הווינאי היו שני כיוונים מרכזיים — כיוון אתאיסטי מוחלט וכיוון רליגיוזי יותר, שאותו אימצו מוריץ שליק, מורו וחברו הקרוב של שכטר, ויטגנשטיין ואחרים.

				

				
					373	אשר שכטר, נכדו של יוסף שכטר, כתב עבודת דוקטור שכותרתה ממדע לאמונה, כשם ספרו המרכזי של סבו. 

				

				
					374	שכטר א', ממדע לאמונה, עמ' 89.

				

				
					375	שכטר, מסות, שיחות ומכתבים, ד, עמ' 16.

				

				
					376	ציטוט מעפשטיין, מאור ושמש, חלק א, פרשת וארא, עמ' סג. המאור ושמש הוא כינויו של ר' קלונימוס־קלמן אפשטיין מקרקוב (1823-1751), שהיה תלמידם הקרוב של רבי אלימלך מליז'נסק ושל תלמידו החוזה מלובלין. הספר מאור ושמש, שיצא לאור בשנת 1842, הוא ספר מרכזי המייצג את חסידות ליז'נסק ולובלין וחשיבותו מתבטאת אף בכך שהכניסוהו ל"מקראות גדולות"' לצד הפרשנים הקלסיים של ימי הביניים. בתוך: שכטר, רוח ונפש, עמ' 173.

				

				
					377	שביד, בתוך: יובל, זמן יהודי חדש, א, עמ' כ.

				

				
					378	רודולף, הקדושה, עמ' 17-13.

				

				
					379	שם, עמ' 8. וראו גם: בן שלמה, הרציונלי והארציונלי. 

				

				
					380	עוד על השפעתו של רודולף אוטו על שכטר ראו: שכטר א, ממדע לאמונה, עמ' 136-135.

				

				
					381	שם, עמ' 173. 

				

				
					382	על כך ראו: שכטר, תפיסת עולם דתית.

				

				
					383	שכטר, יהדות וחינוך בזמן הזה, עמ' 203-196. על המהותיות בהגותו של בובר ראו: בובר, פני אדם, עמ' 84-68.

				

				
					384	שם, עמ' 80.

				

				
					385	שם, עמ' 72. 

				

				
					386	שם, עמ' 74.

				

				
					387	שם, עמ' 83.

				

				
					388	שם, עמ' 84.

				

				
					389	שכטר, רוח ונפש, עמ' 173.

				

				
					390	מאיר, פילוסופים קיומיים יהודים, עמ' 72.

				

				
					391	על הנצח שמופיע בתוך היחס של כאן ועכשיו בהגותו של בובר ראו הפנייתו של מאיר שם לקויפמן, פילוסופים יהודים, עמ' 77-55. במושג "הנצח שבהווה" של שכטר ניכרת זיקה ממשית לדברים אלה.

				

				
					392	שכטר, רוח ונפש, עמ' 18.

				

				
					393	שכטר, ממדע לאמונה, עמ' 47.

				

				
					394	שם, שם.

				

				
					395	שכטר, ממדע לאמונה, עמ' 47.

				

				
					396	שכטר, ממדע לאמונה, עמ' 48.

				

				
					397	שם, עמ' 57.

				

				
					398	גורדון, האומה והעבודה, עמ' 351.

				

				
					399	שכטר, ממדע לאמונה, עמ' 57.

				

				
					400	על כך ראו: לוריא, בעקבות משמעות החיים, עמ' 173-154.

				

				
					401	פראנקל, האל הלא מודע, עמ' 88.

				

				
					402	שכטר, לנבוכי זמננו, עמ' 7.

				

				
					403	שם, עמ' 8. 

				

				
					404	שם, שם.

				

				
					405	שכטר, בדרך לאמונה, עמ' 7.

				

				
					406	על כך עוד בהרחבה בפרק על היבטי החיים והמוות בהמשך.

				

				
					407	שכטר, ממדע לאמונה, עמ' 58.

				

				
					408	בורשטיין, ההתגלות, עמ' 199. 

				

				
					409	שם, עמ' 10.

				

				
					410	שם, עמ' 27.

				

				
					411	שכטר, מסות, שיחות ומכתבים, ד', עמ' 18.

				

				
					412	שם, עמ' 14.

				

				
					413	שם.

				

				
					414	שכטר, על ממלכת כהנים ועל נס מן השמים, עמ' 6.

				

				
					415	בורשטיין, ההתגלות, עמ' 204.

				

				
					416	וגם "מישור פנימי" או "מישור רוחני".

				

				
					417	איתן ורדי חי ביודפת. ראו ורדי, שני מישורים, עמ' 49-48.

				

				
					418	ורדי קרא את "עיקריה של דת ישראל וחלקנו בהם", בתוך שכטר, ממדע לאמונה, עמ' 69-49.

				

				
					419	שכטר, בזמן של הסתר פנים, עמ' 179.

				

				
					420	תומפסון, אותנטיות, עמ' 28.

				

				
					421	גולומב, אביר האמונה או גיבור הכפירה, עמ' 125. 

				

				
					422	שם.

				

				
					423	עוד על אותנטיות אצל היידגר וסארטר: סיגד, אכסיסטנציאליזם; גולומב, היידגר נגד סארטר; מנסבך, קיום ומשמעות. 

				

				
					424	בשיחה עם פרופ' תדמור. ראו תדמור, התכוונות לאלוהי שבאדם, עמ' 57-56.

				

				
					425	שכטר, מסות, שיחות ומכתבים, ו', עמ' 32.

				

				
					426	בהערה בספרו אביר האמונה או גיבור הכפירה כותב גולומב, כי אף סארטר כשל בניסיונו להגדיר את האותנטיות (עמ' 307 הערה 3).

				

				
					427	גולומב, אביר האמונה או גיבור הכפירה, עמ' 18.

				

				
					428	סארטר, הזבובים, מערכה שלישית תמונה שנייה.

				

				
					429	סארטר, גיל התבונה, עמ' 235.

				

				
					430	על ההבדלים בין תפיסתם של קירקגור, היידגר וסארטר את האותנטיות ראו: או'ברייאן, אמונה ואותנטיות; ברת'ולד־בונד, ביקורת קירקגור; דרייפוס ורובין, אינך יכול; קייסוול, לקרוא היידיגר.

				

				
					431	סארטר, מבחר כתבים, עמ' 80.

				

				
					432	גולומב, מבוא לפילוסופיות, עמ' 50.

				

				
					433	סיגד, אכסיסטנציאליזם, עמ' 52.

				

				
					434	באוור, אותנטיות. קתרינה באוור דנה בהיבט האתי של האותנטיות. יש באותנטיות יסודות אופוזיציוניים וביקורתיים המכוונים נגד ניכור ונטישה עצמיים של האדם. אותנטיות גבוהה מתבטאת ביכולת רפלקציה ו"אימות העצמי" של האדם. בעקבות הפילוסוף עמנואל קאנט, רואה באוור את אדם האותנטי כבעל אוטונומיה ואחריות על עצמו, לרבות המוסריות. עוד על הקשר בין היכולת הרפלקטיבית לכינונה של האותנטיות ראו: לוסטיג ענבל, "כינונה של העצמיות המודרנית תוך התמודדות עם האימה הקיומית", תשמ"ח, עמ' 80-76. 

				

				
					435	ראו: מקנטייר, תורת המוסר, עמ' 34-32; קריטנדן, מעבר לאינדיבידואליזם, עמ' 19-15. 

				

				
					436	כריסטופידו, עצמי ומודעות עצמית, עמ' 144-133.

				

				
					437	על כך ראו: אושנה, אוטונומיה.

				

				
					438	על חשיבותה של הרפלקטיביות להבנת הקשרים בין האדם לסובב אותו ובינו לבין אלוהים ראו: בארצ'י, אריסטו, עמ' 93, 121; סיוולה, בעיית התודעה, עמ' 62-57; סנגווינטי, מודעות עצמית, עמ' 315, 340-337. 

				

				
					439	על כך ראו: ניטשה, אנושי אנושי מדי, עמ' 5-3.

				

				
					440	קירקגור, מבחר כתבים, עמ' 79.

				

				
					441	בדומה לקביעתו של סארטר כי האדם נידון להיות חופשי — יש בהכרעה אחריות. 

				

				
					442	הברמאס, שיח פילוסופי, עמ' 22-16.

				

				
					443	סארטר, האקזיסטנציאליזם הוא הומניזם, עמ' 14.

				

				
					444	שכטר מציין את סוקרטס כדמות המייצגת את האדם המהותי. שכטר, ממדע לאמונה, עמ' 37-22.

			פרק רביעי

			חינוך למהותיות

			מטרת החינוך היא לעזור לאישיות להתקיים קיום פנימי. זוהי בעצם התורה כולה (מבוא לתנ"ך, עמ' 6)

			פילוסוף או מחנך?

			משנתו החינוכית של שכטר שזורה על פני כל הגותו, עד כי חוקריו המוקדמים עוסקים בשאלה האם היה פילוסוף אקזיסטנציאליסט־דתי בעל משנה חינוכית או רק הוגה חינוכי. בעיני ישעיהו תדמור, תלמידו וחוקרו, שכטר הוא בראש ובראשונה הוגה ומחנך המכוון לתכלית חינוכית, ובייחוד להבאת משמעות ורוחניות למרחב החינוכי.495 נכדו אשר שכטר מגדירו כפנומנולוג רליגיוזי, והוא מבקש להאיר דווקא את תרומתו של שכטר כהוגה, כפילוסוף וכפרשן. א"ש אף מביע את מורת רוחו מתיאור דמותו של שכטר על ידי תדמור בעיקר כאיש חינוך. אמנם גם הוא מסכים ששכטר ראה בעיסוקו התאולוגי משימה בעלת השלכות חינוכיות לדורו,496 אך מוסיף: "נראה לי כי תפיסה זו, על אף היותה נכונה מבחינה ביוגרפית, ממעטת את דמותו של שכטר [...] אני מבכר לעסוק בשכטר כאיש הגות, שלו אספקטים חינוכיים, יותר מאשר איש חינוך שלו אספקטים הגותיים".497 

			את תפיסתו החינוכית יישם שכטר הן בתיכון של בית הספר הריאלי העברי בחיפה, הן בסמינר גורדון להכשרת מורים בחיפה (כיום האקדמית גורדון לחינוך) שאותו גם ניהל זמן מה. בתקופות אלו הוא פרסם חוברות רבות בנושאי הוראת תנ"ך, אגדה, סידור, משנה ועוד, וכתב דברי הגות, שבין השאר שימשו צופן ממשי לחברי היישוב יודפת בהתהוותו. בכל המעגלים האלה חותרים רעיונותיו לתיאור חיים אותנטיים שיש בהם אחריות ורצינות, שמתחילים תמיד מן היחיד — היחיד כחלק מקהילה, אבל היחיד קודם. גישתו החריגה את שכטר מהקונצנזוס של התקופה. על רקע התפיסות והאידאולוגיה הסוציאליסטית ששלטה בארץ בזמנו פעל שכטר כייחודי בתפיסתו האקסיסטנציאלית.

			בהקדמה למבחר כתבי קירקגור ששכטר תרגם בשיתוף עם תלמידיו הוא כתב: 

			במבחר זה איננו מתכוונים לשקף את כל דעותיו ויצירתו של קירקגור. הרבה נושאים חשובים וביניהם היסודי שלו: היחיד — לא באו כאן לידי ביטוי ראוי. סבורים אנו, כי לנושאים שהושמטו לא יהיה ערך בונה ומחנך במצב התרבותי הנתון ושאין לעשותם מכשיר מכוון בחינוך ועל כן קיצרנו בהם. לעומת זאת, הארכנו יותר בדברים שיש להם ערך בונה ומחנך בדורנו. (קירקגור, מבחר כתבים, עמ' 13)

			הפילוסופיה והחינוך בהגותו של שכטר כרוכים זה בזה, מעורים זה בזה ומשפיעים זה על זה. שכטר ראה בחינוך צורך הכרחי לאדם בעידן המודרני, הסובל מניכור, מבדידות, מחילון ומתחושת ניתוק, וחיפש אחר דרכים חינוכיות שיעזרו לו להתמודד עם המצב המשברי ולחיות חיי משמעות. 

			בפרק זה אבקש להצביע על עקרונות מרכזיים בהגותו החינוכית של שכטר, על האופן שבו הוא תופס את המחנך ועל דרכים לחינוך המהותי העולים מכתביו. נראה שהמחנך בעיני שכטר הוא דמות מתפתחת ומתהווה בתהליך מודע ומתמשך של בירור והגדרה של תכלית החינוך ומתוך עבודה פנימית וחוללות עצמית. שיטת החינוך שהוא מציע היא אקזיסטנציאלית דתית, ומבוססת בעיקרה על לימוד טקסטים שהוא בחר במטרה להשגת יעדי החינוך שאליהם שאף. מושאם של יעדי חינוך אלה הוא הצעיר הישראלי, בעיקר תלמידיו בבית הספר הריאלי בחיפה בשנות החמישים של המאה הקודמת. ארתור בירם, מנהל בית הספר הריאלי העברי שבו לימד שכטר, אִפשר לו חופש פעולה ואף יצר למענו מגמות לימוד שבהן לא נדרשו התלמידים להיבחן לבגרות, כך ששכטר נהנה מגמישות פדגוגית מיוחדת להוראת הטקסטים שבחר.498 

			שכטר סבר שמתפקידו "לחפש לנסות לתת תוכן ואחיזה לאדם מישראל, לצעיר מישראל בזמן הזה".499 יעדו המרכזי בכך הוא חינוך למהותיות, אותו השלב שעליו כתב ושהוצג בהרחבה בפרק הקודם.500 

			מבט לאחור של חניכיו מקבוצת השכטריסטים חברי יודפת מעלה, כי בישראל של סוף שנות החמישים ובעשורים שבאו אחריהן עמדה לדיון שאלת הפרט אל מול תנועות אידאולוגיות והדת והניבה גישות שונות. הפלגנות הפוליטית וסוגיות חברתיות וכלכליות השפיעו על החינוך לערכים. מקומם המרכזי של הקבוצה והקיבוץ והאידאלים של ראשית המדינה נחלשו נוכח עמדות של אינדיבידואליזם ופלורליזם. הופיעה ספקנות כלפי אידאלים ורתיעה מפני קולקטיבים. הדבר נתן אותותיו גם בשדה החינוך ושכטר הציע ליצור משקל שכנגד, משקל מרַפא, על ידי התכנסות סביב שאלות הקיום של האדם בהיבט אקזיסטנציאלי השם את הפרט במרכז: 

			סימן טוב הוא לחברה אם ממעטים בה להשתמש בביטויים פרוגראמטיים כגון: דתי, חילוני, צמחוני, סוציאליסטי וכדומה, מתוך ידיעה שביטויים אלה הם בני חלוף, ושהאישי בא במקום הפרוגראמטי [...] כאמור חשוב שבמרכז יעמדו אנשים ולא פרוגרמות, שהאנשים יהוו חברה מהותית ולא חברה משקית או מפלגתית וכיו"ב". (ורדי, שני מישורים, עמ' 14-13)

			נחיצות החינוך למהותיות

			משימתו של המשכיל הדתי בזמן הזה היא להציל את האלוהי שבקרבו מן המקריות הבאה מן המדע מחד ומן הישגי הטכניקה העומדים לכלותו מאידך. מלבד ההבהרה המחשבתית יש צורך בארחות חיים מסייעים, במעשים שהם בבחינת "אות וזכרון" שיזכירו לאדם את קיומו הפנימי. יש [...] לקיים מצוות שיש בהן הכוח לעורר את האדם מתרדמתו, ולהימנע ממעשים וממצוות העלולים להשכיח את הקיום הפנימי. והבחירה במעשים היא ביסודו של דבר בחירה אינדיבידואלית. (הערות לשאלת הדת, עמ' 142)

			בהקדמה לספרו שבילים בחינוך הדור עומד שכטר על החשיבות שבחיזוק הנוער בעידן של משבר ותחושת הֶסתר פנים וריחוק מהאל, של ניתוק בין הצעיר המתבגר לאלוהיו, בינו לבין רעיו ובינו לבין עצמו. זה בעיני שכטר היעד המרכזי של העשייה החינוכית: "כוונתנו לעזור לצעיר המתבגר להגיע לידי התחזקות פנימית במידת האפשר. להראות לו שאין הכל ללא מוצא, שכן יש דברים שניתן להיאחז בהם גם בדור של משבר".501 החינוך מבקש לתת מוצא לצעיר ולעורר בו תקווה שיש פתרון ויש טעם לקיום, ולכן שכטר אינו ממליץ ללמד את "ספרות המשבר" שמרחיקה את האדם מתחושת אמון במשמעות קיומו.

			"יש גם ניכור שהוא חיוני והכרחי לבני האדם" — הניכור ככוח מניע

			שכטר בחר לעורר בתודעת התלמיד את הרגשת המשבר מתוך מחשבה שיש בה כדי להעמידו אל מול חייו הסתמיים והריקים ולהביאו להכרת מצבו. אולם, הוא היה גם מודע לכך שככל שתגבר אצל המתחנך המהותיות, כך הוא יחוש ניכור כלפי חבריו או כלפי אחרים שעדיין נמצאים בשלב הסתמיות. את המחיר הזה הוא מוכן לשלם: 

			ניכור הוא ההיפוך של כל חינוך חיובי, של כל הזדהות עם החיובי שבחיים, של רחמים של אהבה וכו'. אך אין לשכוח: יש גם ניכור שהוא חיוני והכרחי לבני האדם, למשל ניכור שנוצר בין אדם מהותי השואף לתיקון האדם לבין אנשי החברה השואפים אך ורק להשתלב בחברה ולהצליח בה. (דרכים בחינוך, עמ' 27)

			הניכור יכול להיות גם פתח לחיבור חזק ומודע יותר. אריך פרום מביא את הסברו של מרקס לניכור, הרואה בו חוויה נחוצה הקשורה באבולוציה האנושית: רק כשהעולם החיצוני הופך להיות למושא שמחוצה לי, רק אז יכול אני להשיגו ולעשותו עולמי שלי, לשוב ולהתמזג עמו. כך, כדי לאהוב חייב הזולת להיעשות זר, נוכרי, ובפעילות האוהבת הוא חדל להיות זר והופך להיות שוב חלק ממני. הניכור יוצר את המרחק ואת הבידול, ואז נוצר הצורך להתגבר עליהם. בגן עדן היה האדם מאוחד עם הטבע, אך לא הכיר בעצמו כנפרד מן הטבע ומן האדם. רק במעשה המרי שלו האדם קונה לו הכרה עצמית. מתוך התנכרותו של העולם אליו האדם מפתח את כוחותיו האנושיים בשלמות כה רבה, עד שלבסוף הוא זוכה להרמוניה חדשה עם בני האדם ועם הטבע. סוציאליזם במובנו של מרקס יכול לבוא רק בשעה שהאדם ינתק את כל הקשרים הראשוניים, ובכך יוכל לשוב ולהתאחד עם בני האדם ועם הטבע בלי שיקריב את שלמותו ואת עצמיותו.502 

			בתפיסתו החינוכית ובדרכי החיים שהציע ליחיד ולעדה, ראה שכטר מענה לניכור ולבדידות הקיומית של האדם בן ימיו. כדי לקיים שיח חינוכי הוא מציע למורה לפתוח בתיאור המצב המשברי כמצב קיומי אישי ולא לעסוק בדיונים תיאורטיים: 

			אין לפתוח את הכשרת הלבבות בוויכוחים תיאורטיים על נושאים מוסריים ודתיים. ויכוחים כאלה שכרם יוצא בהפסדם ולעיתים הפסדם גדול בהרבה משכרם. אם אין אמצעים אחרים פותחים בפרק בתורת המשבר. [...] מוכיחים על ידי עובדות הלקוחות מן החיים היומיומיים עד כמה אנו משכיחים את עצמנו במדעיות או בציבוריות סתמית או בספרותיות והכל הולך ומתרוקן מתוכנו. מורים להם [...] שכל אדם יכול להבין שאנו באים לתנ"ך כדי להעזר על ידי התוכן התנכ"י [...] מלמדים אותם ש [...] אנו רואים את עצמנו כתלמידים הבאים ללמוד מאבותינו כיצד מקנים משמעות לחיים, ולשם כך אנו לומדים ומלמדים תנ"ך. (ממדע לאמונה, עמ' 130)

			המוטיבציה ללמידה היא תחום שמעסיק הוגי חינוך — היינו כיצד לכונן בתלמידים רצון ללמוד.503 שכטר ביקש לטפל בבעיה חינוכית דידקטית זו מתוך הצדקה פנימית מהותית. התפיסה שעל פיה ליחיד יש מוטיבציה פנימית ללמידה ברוח הוגים מהאסכולה ההומניסטית קרובה לליבו. לדידו, משבר האדם הוא גורם בעל מאפיינים אקזיסטנציאליים הקשורים למקורות הפנימיים שלו וברצונו לממש את עצמו, כפי שעולה מדבריו של אחד מראשי האסכולה הזו, אברהם מאסלו.504 הוראה המושתתת על מוטיבציה עצמית ועל ויסות עצמי של התלמידים היא למידה אמיתית שיש בה תועלת והתמדה. היא מוליכה לפעילות אינטליגנטית, כדברי צבי לם: "למידה כזו יכולה לעלות רק מן הניסיון, מן העניין ומן הבעיה של הלומד".505 לם סבור, שמוטיבציה כזאת מסייעת ליחיד להגיע להבנה רבה יותר של העולם שסביבו, להתפתח מתוך זיקה פנימית לטעמו הסגולי ולהתמודד עם בעיות אמיתיות תוך שירות העניין האנושי. ההצבעה של שכטר על משבר האדם ועל הגורמים לו כגורם הנעה פנימי שפונה אל האישיות, יש בה כדי להגביר את עניינם של אותם יחידים ששאלות אלה מעסיקות אותם בחייהם. 

			המוטיבציה ללמידה מתוך אוריינטציה פנימית קשורה בהבחנה הדואלית שעשה אריך פרום בין סגנונות הקיום having ו־being.506 "סגנון קיום" הוא ביטוי המתאר את הגישה היסודית של היחיד או את דרך התנהגותו שבאמצעותו הוא מגיב לעולם. סגנון הקיום being מצביע על נטייה לאוריינטציה פנימית של היחיד המכוונת אל תוך האישיות, תוך שימת דגש על רצונו החופשי של האדם, הפוטנציאל שקיים בו לגדול, להתפתח, לממש את זהותו תוך חיפוש מתמיד אחר הזהות העצמית שלו.507 קו דומה ניתן למצוא אצל ויקטור פראנקל. החיפוש אחר משמעות508 הוא הבסיס לתורת הלוגותרפיה שלו, דרך חשיבה ומתודולוגיה שמציעה לאדם תהליך מכוון לגילוי משמעות בחייו.509 

			שכטר ביקש להעלות את השבר שמחולל המשבר כדי "לפתות" את מי ששאלות קיומיות אלה מעוררות אותם ומושכות אותם לעסוק בהם. הפועל "לפתות" אינו מקרי כאן: על פי גולומב, ניטשה ניסה לפתות את האדם לחיים אותנטיים ויצירתיים בעולם שאין בו תבניות דוגמטיות,510 והיידגר נקט "פיתוי אירוני סמוי" לשם כך. אף שהיידגר לא פנה במפורש אל המרכיב הרגשי והאישי ונמנע מכל ביטויי פאתוס, תוך עמידה על אופיים הניטרלי מבחינה מוסרית של מושגיו וניתוחיו, גולומב ראה בזאת חלק מ"טקטיקת פיתוי מתוחכמת" שיש בה מרכיב של העמדת פנים של הימנעות מכל שיפוט שהוא. לטענתו, ניתן לחוש שהיידגר הבוחר במושגים אלה מודע למשמעויות החיוביות או השליליות הטעונות בהן, שהן ברורות ומעוררות אסוציאציות לא רק מבחינה מנטלית. לדוגמה, המילה "נפילה", שמשמעה התנוונות ומפלה, מעוררת אסוציאציות נוצריות מוקדמות כמו החטא הקדמון והנפילה מגן עדן.511 הפיתוי של היידגר נועד להפוך את מה שקיים מבחינה אונטולוגית למימוש בישות העצמית ולעורר את האדם להתאמץ ולהיות מה שהוא, דהיינו להפוך את האותנטיות לעניין יומיומי ומעשי. 

			"עיקר החינוך כיום הוא לחזק את ההרגשה באדם שאינו נדון להיות זר בעולם"

			שכטר שאף אם כן לעודד את המורה והמרצה למקרא שחש את תחושת המשבר וחוסר האונים, והדגיש את יכולתו להשפיע על אחרים גם אם הוא עצמו עדיין שרוי בתחושת הבדידות והניתוק: 

			יש להעיר למורים, למרצים ולמדריכים בענייני מקרא את ההערה דלעיל, שגם אדם שאינו יכול לעזור לעצמו, שאין בו הכוח לעזור לרוחו שלו להגיע לידי הגשמה — יכול הוא לעזור לאחרים. [...]גם אדם שהוא עצמו בודד, מקרי, קרוב לניתוק, יכול לעזור לאחרים להיגאל מן הבדידות, מן המקריות ומן הניתוק, ובעזרו לאחרים הוא עצמו נעזר במידת מה. (רוח ונפש, עמ' 148)

			שכטר המחנך אינו מסתפק בתפיסת האדם, בתיאור המשבר וכדומה, אלא פועל בהגותו לעזור לאדם להבין שחייו אינם מקריים וחסרי משמעות: "נכון הוא, שכוחה של תפיסת עולם הכרחית כשלעצמה להביא את האדם להרגשה שאינו מקרי בעולם אינו גדול, אבל ההכרה יכולה להצטרף לגורמים אחרים: לשיטת חינוך, לאורח חיים ולאווירה רוחנית כדי להוציא את האדם מהרגשת המקריות".512 ייתכן שהמחנך הפועל בסביבה חילונית חושש להביא אליה מסרים דתיים, הן מפני האופן שבו הם יתקבלו בה והן מחשש שהמעשים הללו לא יהיו אותנטיים ומשום כך לא ישרדו לאורך זמן: "חסרה לנו ההכנה המחשבתית חווייתית למעשים דתיים ואנו מפחדים מפני החייאתם הזמנית בסביבתנו החילונית. אנו מפחדים גם מפני עליה מדומה בשעת עשייתם".513 אבל הוא גם משיב על כך: 

			מודעות המשבר בלבד אינה מספיקה. היא עשויה להועיל לנו אך ורק אם נתפוס את המשימה העיקרית של דורנו, והיא: להכין את הנוער לרגנראציה פנימית. יש לדעת שכל עוד העץ עדיין רך והוא נוטה להיות עקום, אפשר להעמיד סמוכה כדי שלא יתעקם יותר, אך אם אין מעמידים סמוכה בזמן — העץ מתעקם יותר ויותר, ואז, לעיתים, מאוחר מדי. (משאלות הזמן, עמ' 134)

			המפנה חייב להיות בחינוך, במקצועות הקשורים בחיזוק המשמעות, בחיזוק האישיות, כך שהחניך הצעיר יחוש שהחיים הם בעלי משמעות. בתארו את מטרת ספריו מגדיר שכטר למעשה את מטרת החינוך בעיניו: "בספרי עמדתי על ערכה של כל תפיסת עולם כללית העשויה לעזור לאדם בדורנו להתגבר על הלא כדאיות בחיים, על הזרות בעולם, כי עיקר החינוך כיום הוא לחזק את ההרגשה באדם שאינו נדון להיות זר בעולם".514 

			החינוך כמאיץ המהותיות

			להבנתו של שכטר, האדם סובל מגלות פנימית ותפקיד המחנך היא להוציאו מגלות לגאולה. הוא שב ואומר שהכוח ("העוז הפנימי") שהניע מהלכים היסטוריים ומדיניים לא יוכל להמשיך בכך אם לא יתחדש. הגברת העוז הפנימי שבאדם היא מטרת החינוך. תפקיד החינוך הוא להאיץ את מימוש המהותיות. שכטר לא הסתפק בחיים השגרתיים, האפורים, וציפה למפנה רוחני, למציאות שהיא מעבר לעולם הזה, להתעוררות, ל"התחלפות האנרגיה". הוא הביט סביבו והבין שאלו הפונים לסמים ולאמצעי השכחה לא יצליחו לחזור למצב הקודם, לחיים טכניים מנגנוניים. המפנה שיבוא להם יהיה רק בכיוון מיסטי, מטפיזי, דתי, ולא בכיוון חילוני, רציונלי. הדתיות העתידית תנטרל את הגורמים במדע שעלולים להפריע להתחדשות האדם. עם זאת שכטר ייחל כמובן לדרך שתמזג את המדע עם האמונה. אלא שהמודעות למשבר והציפייה למפנה זה אינה מספיקה לדעתו ויש להכין את הנוער לשינוי הפנימי העתידי על ידי הכשרת יחידים לכך. 

			האנרגיה החילונית כניסוחו של שכטר היא שהביאה לתחייה הלאומית, אבל משזו מילאה את תפקידה, יש להחליף את האנרגיה ולחזור ליחס המסורתי לתנ"ך: 

			עוצמה נפשית אמיתית (אף אם אינה גדולה) יוצרת בהתחלפותה אנרגיה חדשה. ההתחלפות יפה היא להגברת האנרגיה, לפחות להגברה זמנית, ארעית. הפיכת האנרגיה הדתית לאנרגיה חילונית היא שאפשרה את תחייתנו הלאומית. האנרגיה שנוצרה מכוחה של הדתיות שנדחתה, עלתה בכוחה על הדתיות עצמה והיה בה כדי להביא גאולה לישראל [...] אבל יודעי העיתים מנבאים רעות. הם מזהירים אותנו ואומרים שמתקרב הזמן בו לא נוכל להמשיך ולחיות מהתחלפות האנרגיה. הם מעוררים את תשומת לבנו לכך שדללו וחרבו המקורות, ואם לא נדאג מבעוד מועד למצוא מקור חיים, אנו עתידים לאבד את כל היחס לתנ"ך. (ממדע לאמונה, עמ' 126)

			"התחלפות האנרגיה" ששכטר מרבה להזכירה היא למעשה ביטוי לשרידים של "העוז הפנימי" שנותר באדם. הקיבוצים שורדים בזכות שרידים אלה, וגם הדת ניזונה משיירים. אך אין די בשרידים; יש לחפש דרכים חלופיות, לחזק את המעט שנשאר, שעלול להיעלם אם לא ייטען בעוצמה פנימית מחודשת. בשיירים אין די לקיום משמעותי, נחוץ מפנה: 

			עוד אין מורה לנבוכי הדור. אין עדיין כוח למפנה, לשינוי גדול, ליצירת אוירה חדשה בעולם האדם. על כן עוסקים לעת עתה בעבודת הכנה. גם הפרקים בספר זה הם נסיונות של הכנה למפנה שיבוא. עוד אין דרך. יש פה ושם שבילים, ובעיקר שבילים של יחידים [...] אנחנו מצפים לתנועה שתקום ומתכוננים לקראתה. ומנסים לבחור בשבילי חינוך העשויים לקרבנו למתן טעם לחיים בתקופה של מבוכה. (שבילים בחינוך, עמ' 5) 

			שכטר מקדם בברכה העלאת שאלות כהכנה לפתרון שיבוא, ורואה בשאלות ביטוי לציפייה למפנה שיגיע ממקור שהוא אמנם "למעלה מהשגתנו", אך בכל זאת יש לשאול ולתור אחר מוצא. בדברים הבאים שכטר ספציפי; הוא אינו מדבר על האדם בכלל אלא על האדם היהודי ועל מצבה של היהדות:

			השאלות הנוגעות לעתידה של היהדות הן שאלות קשות: היקום ביהדות כוח להחזיק מעמד בתמורות המחשבתיות ההרגשתיות שחלו ושיחולו בעולם? התוכל היהדות להשפיע על האדם בעתיד? התיווצר ביהדות מסורת חיה שתוכל להתקיים ולקיים את אנשיה? הנדע לקיים את המוטיבים ביהדות שהזמן לא בילה אותם? הנצליח לכוון את חושינו ואת מחשבתנו לכך? אנו יודעים שהשאלות האלה תיפתרנה על ידי כוח שהוא למעלה מהשגתנו, ואף על פי כן אין אנו פטורים מלחפש אחרי מוצא, כי יתכן שיש בחיפוש משום הכנה כלשהי לפתרון שיבוא. (יהדות וחינוך בזמן הזה, עמ' 7)

			הציפייה למפנה

			אכן "ציפייה למפנה" היא מושג מרכזי בהגותו החינוכית של שכטר, ונראה שהוא מבטא את הדחף הפנימי המניע את ההגות כולה, והוא הצורך לצאת מהמצב המשברי ולהציע לנוער הישראלי החילוני דרך חדשה. הציפייה למפנה מתעוררת כשהאדם חש שהוא עומד על פרשת דרכים ומחפש את הדרך: 

			כך דרכו של תייר בלכתו ביערים ובהרים. הוא נמשך אחרי ציון המסמן את הדרך ממקום פלוני עד מקום אלמוני ומשוחח עם חבריו התיירים על עניינים שונים בסמכו על אלה שציינו את הדרך. על דעתם ואחריותם הוא הולך ולכן הוא מתיר לעצמו להסיח דעתו מכיוון הדרך עד הגיעו לפרשת דרכים ועליו להתבונן: שמא טעה, שמא לא הסתכל כראוי ועליו לחזור למקום שיצא משם. זוהי שעה של חשבון הנפש. וכך הוא הדבר גם בדרך החיים של אדם ושל דור. יש דורות שבהם יכולים ללכת בדרכי אבות ויש דורות שמוכרחים לבדוק את הדרכים המקובלות ולחפש דרכים חדשות. (רשימות, עמ' 6)

			התחושה שצריך לחפש דרכים חדשות ולתת מענה עתידי למצוקות הדור נוכחת בעוצמה בכתביו של שכטר. הוא אינו שבע רצון ממצב הדור, ובעת הציפייה למפנה הוא מחפש דרכים להחייאת החיים היהודיים והחברתיים בארץ. הוא רוצה ב"חינוך יהודי", אך כזה שיפנה לעתיד ולא יסתמך רק על העבר, ואומר זאת במילים חריפות: 

			ייתכן שאילו היה למחנכים אומץ לב לא להתחשב במה שאומרים הבריות והיו שואפים בכל מאודם להקים כמאה מורים ומדריכים השואפים להתחדשות ביהדות, לא היינו נשארים במצב של קפאון. חשוב הוא שגישתם של המחנכים לא תהיה רק נוסטאלגית־רומאנטית אלא שתהא מכוונת אמוציונלית־חוויתית ואידיאית ראציונלית לצד ההתחדשות [...] על היהדות לחדול מלהיות בית קברות שמקימים בו רק מציבות ספרותיות ומדעיות בלבד, ולשוב ולהיות מקור חיים להווה ולעתיד. (הרהורים, עמ' 236)

			לדבריו, עד זמנו היה החינוך מכוון מטרה והתיימר לטיפוח ההשכלה, האופי והמידות והאישיות של התלמידים, ואתגריו נגעו לחינוך לחלוציות ולבניין הארץ ולמסורת האבות. אך המצב השתנה. חומרי הספרות והמדעים שמלמדים בבתי הספר נראים לו כמצבות, כקיפאון, בעוד שתפקידו של החינוך היהודי הוא להקנות תוכן חיים. לא די ביחס רומנטי למסורת האבות, מדגיש שכטר, אלא יש להקנות לדור הצעיר ערכים בעלי תוקף להווה. ערכים כאלה הם אוניברסליים, נוגעים לנפש האדם בכל הדורות.515 

			הציפייה למפנה התעוררה כשצעירים הרגישו שאינם יכולים עוד להסתפק באידאלים של הציונות, המדינה והקיבוץ, וחשו שנפשם דורשת משהו נוסף. במציאות הישראלית של שנות השישים נתלה שכטר בהוויה הקיבוצית כדי לשכנע בצורך בלידה מחדש. היחלשות החינוך החלוצי משמשת לו דוגמה להידלדלות "העוז המטפיזי", כלומר להידלדלות החיים הפנימיים. הקיפאון, בכל תחום, מפחיד:

			הסכנה העיקרית לחינוך החלוצי היא סכנת ההזדקנות. הזדקנות היא השלמה מלאה עם התנאים הפסיכו פיזיים, עם ה"מציאות", וויתור על אידיאלים, על השאיפה לחיים יותר מלאים. אם מדברים עם אנשי הקיבוצים על חיים בעלי משמעות וכו' הם נזכרים שגם הם שאפו פעם לכך, אבל הם מוסיפים: המציאות היא אחרת ואין מפלט ממנה. באחדים מהם נשארה עוד שארית מן העוז המטאפיזי והם חוזרים ונעורים כשהם באים במגע עם צעירים אידיאליסטיים ואחרים כנגדם כבר התייאשו והם כמפחדים להיוולד שנית. (החינוך היהודי, עמ' 5, ההדגשה במקור) 

			המפנה המיוחל הוא גם אישי וגם חברתי. אך הוא אמור להתחיל ביחידים הרוחניים, אנשי המעלה: 

			תפקידם של הרוחניים אינו רק להיות מודעים למצב החברה ולהיות רגישים לקלקולים שבה ולהחזיק בכל כוחם בשארית של התמימות שנשארה בהם מילדותם, אלא לעורר במידת האפשר את האנשים שבסביבתם השקועים בהבלי הזמן. נכון הוא שחשוב הוא לאנושות שיעסקו בעיקר בתחום החינוך הקרוב להם, אבל הם יכולים לעסוק גם בפוליטיקה על אף העובדה שבעיסוק זה נכשלו רבים. (רשימות, עמ' 8)

			מהותיות בחינוך

			המטרה העיקרית של חינוך האדם הצעיר הוא הקניית "השקפת עולם מהותית" והובלתו לחיפוש אחר המשמעות הרוחנית של חייו. זה מקור החינוך וזו גם תכליתו, ובמילותיו של שכטר, "משם יוצא החינוך ואליו הוא שב". יש לחפש אנשים ולעודד אותם להיות פעילים בחינוך. גם כאן שכטר מכוון לאנשים יחידים שיידעו מהי המטרה הנכונה ויתקדמו צעד אחר צעד בכל מוסדות החינוך, החל מבתי הספר היסודיים ועד האוניברסיטאות. הוא היה מודאג מהתחזקות החינוך "המעשי, המדעי והמקצועי" על חשבון חינוך המופנה פנימה: 

			שורשו של חינוך הוא בעיקרון היסודי, בעילאי, בעל אנושי המתגלה באנושי. משם יוצא החינוך ואליו הוא שב. ועל המחנך והחניך לדעת זאת. כל מה שנקרא בשם חינוך בלי דעת עקרון זה — הוא בגדר טעות. עלינו להכיר, שגם התרבות והאמנות (ולא רק המדעים והמקצועיות) נמצאות בשוליים של החינוך, ואינן שייכות לעיקר החינוך וגם אינן קרובות למרכזו. המשגה בחינוכנו הוא בזה, שהחינוך המעשי, המדעי והמקצועי, תופס מקום מרכזי, כמעט בלעדי, בו, ואינו מוליך את הצעירים לדעת את המקור, את יסוד היסודות של החינוך. (דרכים בחינוך, עמ' 100)

			נראה אפוא כי לא מופרז לומר שדרכו של שכטר בחינוך היא מעין מסע הפנמה לאורך חייו של האדם, ומכוח היותו כזה המושג תלמיד אינו מצטמצם לגיל בית הספר, אלא חל על כל לומד באשר הוא. 

			ההגות והחינוך כרוכים זה בזה — שכטר כמחנך וכהוגה אקזיסטנציאליסט

			משנתו החינוכית של שכטר והגותו הפילוסופית הן ככלים שלובים. בהכירו היטב את הגותו של קירקגור, אין פלא שמתקיימת אצלו הלימה בין הפילוסופיה לחינוך. כך כותב גולומב על קירקגור: 

			בשביל קירקגור האמת אינה תוצר קוגניטיווי ואינפורמטיבי, שניתן להציגו באופן בלתי אישי, אובייקטיבי וצורני. הפילוסופיה, לדידו, אינה אקספליקאציה של התבוניות שבממשות, אלא יש לה תפקיד חינוכי רציני: לעורר את הקורא ולפתותו להתחייבות, לפעילות, ולמעורבות אישית בלתי־מסויגת. הפילוסופיה חייבת לעורר בעיות קיומיות, ולא להעניק פתרונות גזורים מראש. (קירקגור, חיל ורעדה, עמ' יז) 

			הפילוסופיה וההגות החינוכית נמצאות בהתהוות ובהיבחנות מתמדת, כאשר ההגות החינוכית מעמידה את הפילוסופיה במבחן התממשותה ומעצבת אותה בתהליך מתמשך של בחינה והעמקה. קשר זה, שיש בו מזיגה והתערות הדדית, מייתר את הניסיון להגיע להכרעה באשר לאפיונה של ההגות של שכטר. המהותיות כמצב קיום עוברת כחוט השני במשנתו ומתחמת את הפילוסופיה. הפילוסופיה האקזיסטנציאליסטית שלו מעצם טבעה לא עומדת ככלי חיצוני, אובייקטיבי ומכליל, אלא משוקעת בה הקריאה להתממשות ולבירור מתמיד בתוך החיים. 

			עם עלייתו ארצה בשנת 1938, ניתב שכטר את מגוון הנושאים הפילוסופיים שבהם עסק והצטמצם לאותם חלקים העוסקים באדם ובשאלה מה יועיל לאדם לחיות חיים מהותיים ומה ניתן לסייע לו לשם טיפוח דרך זו. הגותו התרקמה בחלקה בתהליך של חיפוש מתמשך תוך דיאלוג עם תלמידיו. ומאחר שהכלי המרכזי של שכטר בחינוך הוא טקסטים, לרוב מתקשה הקורא להבחין אם קטע זה או אחר שייך להגותו החינוכית או לכתביו הפילוסופיים. אך אין בכך פלא, שהרי קשה להעביר קו ברור בין אלה לאלה. הטקסטים הפילוסופיים נבחרו מתוך מוטיבציה חינוכית וחלקם תוצר שלה. דוגמה לכך הם הכתבים של קירקגור שנבחרו ותורגמו בידי שכטר ותלמידיו,516 ונועדו להתגבר על משבר האדם ולעורר בתלמידיו שאלות קיום. 

			חינוך הוא אפוא מאמץ למימוש הפילוסופיה, אך במקרים רבים הוא חלק בלתי נפרד ממנה. חינוך בהגותו של שכטר הוא הוויה נוכחת המאתגרת את התאוריה. ההגות נבחרה לרוב על פי פוטנציאל התממשותה. שכטר נטל מעולם הפילוסופיה, הספרות והקנונים היהודיים רק את החלקים שבחושיו החדים הרגיש שיש להם השפעה על נפש האדם ושיש בהם מוטיבים חינוכיים. דרכו החינוכית מבקשת לכוון את האדם לייעודו, לחזק את הצד המהותי שבו, לאחד את האובייקטיבי עם הסובייקטיבי על ידי הפיכת הרעיונות לאישיים וקיומיים. החינוך הוא מבחן היישום של ההגות. תשתית החינוך היא פילוסופית, אך גם עליה פועלת שאלת החינוך, והיא כשלעצמה מפסלת את ההגות דרך השאלה הקבועה שהיא מציבה: האם הרעיונות ההגותיים עשויים להפוך להוויה קיומית? ניתן לומר אפוא כי הפילוסופיה של שכטר בעודה מתעצבת הופכת לחינוך מתמשך.517

			הגבול בין הפילוסופיה האקזיסטנציאליסטית להגות החינוכית אף הוא דק מאוד. זוהי לא הפילוסופיה התאורטית, שבה הרעיונות קודמים למציאות, ששאיפתה להציג "שיטה" ולספק הסבר כולל ומקיף למציאות כולה. הפילוסופיה האקזיסטנציאליסטית מטבעה מבקשת להבין את הייחודי, את האישי, את הקיום האנושי הממשי ואת האמת כפי שהיא נחווית אצל היחיד. כך כותב אפרים מאיר: "בחשיבה האקסיסטנציאליסטית האמת אינה אמת תיאורטית, מופשטת, שאפשר להתבונן בה, אלא היא אמת שיש 'לעשות אותה', לאשר ו'להאמית' אותה, בדרך של אורתופרקסיס".518 אופייה זה של הפילוסופיה האקסיסטנציאליסטית מעמיד אותה בקִרבה רבה לשאלת החינוך והמימוש בחיים, ועל כן אולי קשה לעמוד באופן מובהק על הדקויות וההבדלים בין הגותו הכללית של שכטר לזו החינוכית. 

			המהותיות כיעד עליון בחינוך — לוז ההגות החינוכית של שכטר

			הוגי חינוך במאה העשרים חשו בחולשתו של החינוך המקובל וחיפשו לו חלופות. פאולו פריירה (Freire), אבי החינוך הביקורתי,519 מציע מודל חינוכי הנובע מהשקפה פילוסופית מקיפה, והוא מציב את התביעה לפרקטיקה (praxis) כאבן בוחן להתממשות ההגות. פריירה הציע את הביטוי "חינוך בנקאי", כמטפורה הממחישה את התפיסה — שלה אין הוא שותף — שעל פיה הידע הוא חפץ או נכס שאפשר להעבירו ביעילות כפיקדון לידי התלמיד הפסיבי, מין מענק מ"היודעים" לאלה ש"אינם יודעים". המורה "מחנך" והתלמידים "מתחנכים", המורה בוחר וכופה את בחירתו והתלמידים עושים את רצונו. תפיסה זו רואה בבני האדם יצורים סתגלתנים וצייתנים. במצב זה, "ככל שהתלמידים עושים יותר למען אחסנת הפיקדונות שהופקדו בידם, [כך] פוחתת יכולתם לפתח את המודעות הביקורתית העשויה לצמוח מהתערבותם בעולם כמחולל תמורות".520 תפיסת המחנך כבנקאי מקבלת כמובנת מאליה את ההנחה שבין האדם לעולם יש פיצול. האדם נמצא בעולם כצופה, אין הוא יוצר מחדש ואין הוא יצור מודע, אלא ישות ריקה מתוכן, הפתוחה בפסיביות לקליטת הפקדות מתוך המציאות שבאה מחוץ לו. מול תפיסה זו מציע פריירה את תפיסת החינוך המשחרר, שעל פיה נתפס האדם כיצור בעל תודעה, שחוקר את בעיותיהם של בני האדם ביחסם עם עצמם ועם העולם, בחשיפה מתמדת של המציאות. בגישה זו, התלמידים עומדים בפני בעיות הנוגעות להם עצמם. הן המורה והן התלמיד בוחנים את עצמם ואת העולם ומגבשים חשיבה ופעילות אותנטית מתוך דו־שיח וכגילוי אנושי ייחודי, וכך הניכור הולך ופוחת. 

			כשמעשה החינוך נותן מענה קיומי מקיף הוא יכול לחרוג הרבה מעבר מגבולות הלמידה, והנה חלק מתלמידיו של שכטר ביקשו להפוך את החוויה העמוקה שחוו מהמפגשים איתו לאורח חיים הלכה למעשה. שכטר מספר על פנייתם של חברי גרעין יובל: "בתחילת שנות החמישים נמצאו בין תלמידיי [...] שביקשו לעשות את התורה שקיבלו ממני למציאות חיה [...] נסיון זה הגביר את פעילותי החינוכית והספרותית. חשתי כאילו נולדתי מחדש, שיש טעם בכל ושכדאי לעמול בחיים".521

			זהו ביטוי מזוקק לשאיפתו של שכטר לחיים דתיים שנובעים ממוטיבציה וממאמץ חינוכיים המופנים אל עבר המהותיות. נקודת המוצא שלו היא הצורך לתת מענה למשבר האדם, למבוכה, שהם פרי המדע, ההתפתחות הטכנולוגית והבדידות הקיומית: "אנחנו מצפים לתנועה שתקום ומתכוננים לקראתה, ומנסים לבחור בשבילי חינוך העשויים לקרבנו למתן טעם לחיים בתקופה של מבוכה".522 

			שבילי חינוך אלה מכוונים את האדם לעבר המישור הגבוה של החיים, זה שמעבר לו. קירקגור מתאר את הדתיות המובהקת במוטיבים המטלטלים של אימה, אבסורד, שיתוק והיענות מוחלטת לקול האלוהי. ואילו שכטר, לצד הכרתו בחשיבות השמירה על המסגרת הדתית, גם אם היא חיצונית לאדם, שם את מרכז הכובד על הדתיות כחוויה פנימית ואותנטית, ופוגש אותה ממקום יותר מרוכך: 

			כל חינוך בעל תוקף הוא ביסודו חינוך דתי או חינוך שיש בו תחליף בעל עוצמה לדתי, ואין חינוך שהוא בן קיום לדורות אם אין בו אינטגרציה של המוטיבים התת מודעים במוטיבים המודעים, אם אין בו אינטגרציה של האכסיסטנציאלי בהכרתי ובמעשי. (יהדות וחינוך בזמן הזה, עמ' 51) 

			כפי שכבר ראינו, בשאיפותיו החינוכיות שכטר אינו מרחיק לכת עד השלב ה"דתי". הוא מסמן אותו, מכוון אליו, אך לב הגותו החינוכית הוא השלב המהותי והאסטרטגיה החינוכית העיקרית שלו. בעת המודרנית, החינוך למהותיות הוא בעיניו השלב העליון שאפשר לחנך אליו, והאדם המהותי הוא המיצוי של האדם הבוגר הרצוי של תקופתו. גם חיים במסגרת חברתית אינם פסולים בעיניו, אך מֵרב המשאבים הרעיוניים שלו ופנייתו למחנכים עוסקים בהעצמת הרובד הפנימי של היחיד, הדת הפנימית. 

			כמצוטט במוטו לפרק זה, שכטר סבור שמטרת החינוך היא לעזור לאישיות להתקיים קיום פנימי, ו"זוהי בעצם התורה כולה".523 על פי אמת מידה זו הוא בחר את הפרקים ואת ההדגשים לאורך הגותו החינוכית. את התנ"ך יש לקרוא תוך חיפוש הערך הנצחי שבו, שכן הוא מורה דרך לאדם בכל הדורות. שכטר תופס את התנ"ך כספר הדרכה לאדם בעניין מקומו ותפקידו בעולם. על המורה המלמד תנ"ך לעצב תלמידים בעלי אישיות שיש לה קיום פנימי, בעלת תפקיד, בעלת אחריות, בעלת תוקף. 

			שכטר הציג לתלמידיו מגוון של תורות ורעיונות ובו בזמן סייג אותם ונקט מבט ביקורתי לגביהם. הוא ניפה מהם את הסִיגים, הצביע על הכיוון, על הפנייה החינוכית הרצויה, והדגים את החופש שבידי היחיד לבחון באופן אותנטי את הרעיונות ולהיות מחנך של עצמו ושל אחרים. בין השאר הוא הציע קריאה בוטחת הפתוחה לעולם ההגות שמחוץ ליהדות, תוך הקניית כלים ואמות מידה לבחינת תרומתה להתפתחות הפנימית של האדם. הוא שאף לחינוך התומך בחיזוק האדם להיותו מודע, ביקורתי ופעיל. לשם כך הוא קיים דיאלוג מתמיד עם התלמידים וחלק הארי בקשר עימם היה קריאת טקסטים ובחירתם על פי אמת המידה של תרומתה לחיזוק האישיות. 

			הטקסטים הפילוסופיים ששכטר קרא עם תלמידיו עמדו בליבת פעילותו החינוכית,524 ומעניין בהקשר זה להכיר את גישתו ההרמנויטית של פול ריקר, שבמרכזה עולמו של הטקסט. 

			ריקר (2005-1913), פילוסוף צרפתי בן דורו של יוסף שכטר, דן במה שמחולל הטקסט בקורא ומכנה זאת "פעולת הטקסט". בניסוחו הקולע של חוקר החינוך אלי הולצר, "מאפייני הדרשה הכתובה הם המניעים את הקורא לפעילות הרמנויטית, ובעקבות זאת הוא נפתח להסתכלות התנסותית חדשה או מחודשת, הנוגעת להתייחסותו לממדים שונים של מציאותו".525 בהקשר זה הולצר מזכיר את היידגר ומסביר שהרמנויטיקה פרשנית אינה מתודה לפרשנות טקסטים גרידא אלא נוגעת בהווייתו של האדם; התהליך הפרשני הופך לאופן הקיום. ריקר רואה בעבודה טקסט אירוע של הבנה עצמית המתרחש במישור האונטולוגי, "כלומר העצמה כלשהי בהבנה העצמית של הקורא, המבין את עצמו כישות בהוויה".526 התהליך ההרמנויטי מגיעו למיצויו כאשר הקורא מאפשר לעולמו של הטקסט לחולל בו שינוי: 

			הוא נכנס ושוהה בעולמו של הטקסט ונכון להיפתח אליו, וכאשר הטקסט מערער, מאכזב, מאתגר או מפתיע אותו, הקריאה הופכת ל'אירוע'. באירוע זה עולמו של הטקסט "מסיע" (בשפתו של ריקר) את הקורא מהמקום שממנו ראה והבין את הדברים אל עבר מקום חדש. המתח שנוצר עקב כך מעניק לקורא הזדמנות להיפתח לפיסות חדשות של המציאות ולממדים חדשים בה, ומתוך כך עשויות להיוולד ראייה חדשה, תפיסה חדשה או דרך אחרת של "היות", המחוללות שינוי בהבנתו העצמית של הקורא ואף עשויות להביאו לפעול במציאות בצורה שונה. (הולצר, דרשת ה"שפת אמת", עמ' 331)

			בכוחו של הטקסט להשליך את האדם אל מחוץ לגבולותיו, לחולל דינמיקה השואבת אותו לכונן "עולם" שמחוצה לו, ליצור פעולה. 

			תפיסתו של ריקר והסבריו מאירים את גישתו של שכטר. כמחנך רגיש שכטר הבין באופן אינטואיטיבי מה מחולל הטקסט המתאים, הנבחר, בנפש הקורא, והעמיד את העיסוק בבחירת טקסטים, תרגומם, ולימודם באופן משותף עם תלמידיו במרכז עשייתו החינוכית.

			אליעזר שביד מבטא אף הוא בכתיבתו הבנה זו, ובדומה לשכטר ראה ביצירות ספרותיות מקור לדרכי התבוננות בקיום ואף לביטוי מה שהפילוסופיה אינה יכולה לבטא. שביד סבור שהטקסטים הספרותיים והעיוניים הם יסוד של קבע בכינון חיינו, ובאפשרות שלימודם יסייע לאדם ליצור את עצמו מחדש. דרכם חותר האדם להבנה עצמית הרלוונטית לחייו ולהבנת הסובייקטיביות האנושית. ההתמודדות עם טקסטים עשויה לתת מענה לשאלות הדור, יש בה הצעה למשמעות דתית, למימוש החיים ולהארת העולם האישי.527 

			לדעתו של שביד, "מורה מחנך ראוי הוא פילוסוף השואף להגשים את ערכיו האנושיים והיהודיים האוניברסליים בדרכו האינדיבידואלית, ובכך נותן מופת מחנך לתלמידיו ומדריכם להגשים את אותם ערכים [...] בדרכם האישית, כאלה שיתוו לעצמם בנסיבות חייהם ובגדרי יכולתם".528 שכטר אכן הלך בדרך זו, אך בבחירת הטקסטים שם דגש על מטרותיו החינוכיות שעיקרן ההתכוונות הפנימית וחיבור לספרה גבוהה של קיום. לאור אמות מידה אלה ליקט שכטר טקסטים שנועדו לעזור לאדם למצוא את דרכו בחיים ולחזק את קיומו הנפשי הפנימי; לאו דווקא טקסטים יהודיים. 

			תדמור צפה שרבים בציבור הישראלי הלאומי יאמצו את הכיוון שהציע שכטר בנוגע לחינוך:

			משנתו ומפעלו של י' שכטר מהווים דוגמה מקורית, מעניינת ואף מרתקת של ניסיון לחצוב ולסלול, במחשבה העיונית ובמעשה החינוכי, נתיב לחינוך אכסיסטנציאליסטי־דתי־יהודי, ואף ממנה ניתן ללמוד רבות. יתר על כן, ניתוח התמונה של המצב הרוחני בישראל מציג נתונים, שעל פיהם אפשר לצפות לכך, שהדרך שרבים מהציבור הלא חרדי ומהציבור הלא לאומני יבקשו בעתיד, תהיה קרובה לנתיבו של י' שכטר. (תדמור, שכטר וקירקגור, עמ' 275-274) 

			תדמור מוסיף ומעיד על השפעתו הרבה של שכטר על תלמידיו. אמנם מטרתו הייתה לקרב את האדם היהודי לדת, וזה לא תמיד צלח, אך החתירה למהותיות ולמשמעות הפכה אצל אחדים מהם לדרך חיים: 

			בעצם ההוראה הייתה לשכטר יכולת לזהות את העיקר, לתפוס את המהותי, לעורר את אותו היסוד המעניק משמעות לאדם והמעמיק את תודעתו העצמית ואת זיקתו לעולם. יש בין תלמידיו, גם כאלה שלא קיבלו ממנו את הכיוון הדתי, הזוכרים זאת לטובה ומעידים, שהפנימו משהו מאותה החתירה לאיתור המהותי והמשמעותי בדברים. (שם, עמ' 20)

			שכטר והדת

			הפילוסופיה של שכטר ובעקבותיה הגותו החינוכית סובבות סביב העמקת הדתיות הפנימית, אך פער דק מפריד ביניהן: בעוד שכטר הפילוסוף מצביע לא אחת על מזיגה עם השלב הדתי הממסדי כיעד חשוב שעומד מעל לשלב המהותי, הגותו החינוכית עוסקת רובה ככולה בביסוס השלב המהותי, לא רק כיעד ביניים אלא גם מתוך העדפתו את הדתיות הפנימית על פני הדת הממסדית כמטרה חינוכית מוצהרת. הוא הציע שינויים נועזים ומרחיקי לכת בתוכני לימוד, אורחות החיים וגם במוסדות הדת, כדי לתת מענה נרחב לקיומה של דתיות פנימית. וכך כתב: 

			לא האמנתי שאפשר להביא לתחייה רוחנית על יסוד החיים לפי ה"שולחן ערוך", האנרגיה שנוצרה מכוחה של הדתיות שנדחתה עלתה בכוחה על הדתיות עצמה והיה בה כדי להביא גאולה לישראל. לא עמד בה בדתיות שלנו בדורות האחרונים כוח למדי כדי לנסות להוציא את עגלתנו מתוך הבוץ, וההתחלפות [= התחלפות האנרגיה] הביאה להחלפת כוח והגבירה את הרצון להתחדשות. (בדרך לאמונה, עמ' 71-70)

			בדברים אלה מרמז שכטר לכוחה של התנועה הציונית בראשיתה — היא זו שדחתה את הדתיות ועלתה עליה בכוחה. מושגיו לתיאור החילוניות שאובים מהלקסיקון הדתי: "היה בה כדי להביא גאולה לישראל". אבל במרוצת הזמן הידלדל כוחה והדת עצמה התאבנה. הוא ממחיש זאת בביקורתו על מוסד בית הכנסת: 

			יש להעיר שבית הכנסת שלנו, כמו שהוא עכשיו, אינו מתאים לשהייה, להתייחדות ולתפילה קצרה הנובעת מתוך דחף נפשי. וזהו חסרון גדול לגבי האדם של ההווה, ובעיקר לגבי האדם של העתיד, אשר המקדש שאליו יבואו האנשים כדי לדעת את עצמם, להתרכז ולחפש קשר עם מה שלמעלה מן החיים הרגילים — יהיה לו צורך חיים. איש העתיד לא יוכל להסתפק בבית הכנסת כמו שהוא. אמנם הוא שקיימנו והגיענו לזמן הזה, ומכאן אנו למדים מה חזקה ממשותו. אך כשם שאין העובדה שהיינו כאלפיים שנה נטולי מולדת מחייבת אותנו להוסיף ולהיות נטולי מולדת, כך אין בית הכנסת מחויב להישאר במצבו גם להבא [...] לפי דרך התפתחות נראה שבניהם או בני בניהם של החרדים יצטרכו ליצור לעצמם כלים חדשים לדת משה וישראל לא כדי להקל על חייהם ולעשותם נוחים, אלא כדי שיהיה אורח חייהם אמיתי ובעל תוקף. (שבילים בחינוך, עמ' 164) 

			שכטר מגלה פתיחות כלפי המסגרת ההלכתית כל עוד יש קיום דתי יהודי, גם אם אינו כפוף להלכה: 

			דרך ההלכה של כת החרדים אינה דרכנו. יש טוענים שאם אין מחזיקים במסגרת ההלכתית רבנית המקובלת עלולה היהדות להתפורר, הואיל וכל אחד מישראל יבחר במצוות כרצונו, ונכון הדבר כי יש אנשים וחברות יהודיות שאינם יכולים להתקיים בלי מסגרת הלכתית קבועה ועליהם לבחור בדרך ההלכה, אך כנגדם יש אנשים בעלי זיקה דתית ברורה, שאינם יכולים לחיות במסגרת ההלכתית ועליהם לסלול לעצמם דרך לקיום יהודי דתי שאינו כפוף להלכה. (בדרך לאמונה, עמ' 58)

			מדבריו עולה קריאה להתאמץ ולבחור מתוך המסורת את הרעיונות והמעשים הסמליים שלא התאבנו ושעדיין בכוחם לחזק את התחייה הרוחנית ולהתכונן למעבר או לקפיצה מן האנושי אל העל־אנושי המורגש בפנימיותו של האדם. ימי המועד והחגים לא יהיו רק זכר לעבר אלא תהיה בהם ממשות, והחגים ייעשו "מהותיים ורעננים", כי "אין לך דבר האופייני לזקנה ולניוון של דור כחגים השיגרתיים שפג טעמם".529 

			הוא מציב כיעד עתידי שילוב בין השלב המהותי לשלב הדתי כאחד ממאפייניו של ה"משכיל הדתי", "איש העתיד". אלא שביעד זה רב הנסתר על הנגלה, ושכטר עצמו מצביע לעברו ללא ודאות כיצד תיראה דמות עתידית זו. 

			כדי לאפיין את יחסו של שכטר לאדם היהודי הדתי, ניתן לשאול את הדימוי שהוא נתן לקירקגור — "משורר הדת". נראה שלנגד עיניו של שכטר עמדה דמות אדם שמיזוג של המהותי עם הדתי שבו ייצור דמות חדשה השונה מהיהודי הדתי שראה לנגד עיניו, עד כדי חריגה מטקסי היהדות המקובלים. זהו ערעור נועז על הממסד הדתי: 

			ושיהיה לו למשכיל בעתיד פולחן משלו ותפילה משלו. קשה לנבא ולומר כיצד תיהפך הגישה הזאת לדת בעלת תוקף, ובאופן ביטוי אחר: כיצד ייהפך האלוהי לאלוהים הדומה לאלוהי אברהם. אבל אנחנו חשים בעליל בשינוי המתחולל: אנו רואים כבר מעין פתח לשינוי, ואנו מרגישים שיגדל תוקפו של האלוהי בעתיד, באופן שיש סיכוי שיהיה לאלוהים. (יהדות וחינוך בזמן הזה, עמ' 37)

			בשולי הדיון אציין כי הקריאה לחנך למהותיות היא בבחינת חידוש, אך שנים רבות לא היה לה המשך. נראה שבשני העשורים האחרונים הולכת וכובשת לה מקום בתוכנית הלימודים "למידה משמעותית", שעל אף הביקורת שהיא סופגת מחוגים שונים, יש בה חידוש מרענן, כמו גם הגברת החשיבות של התלמיד היחיד ומילוי צרכיו, גם הפנימיים. 

			"כל חינוך הוא חינוך דתי"

			יעד החינוך של שכטר הוא הכוונת האישיות לעבר הספֵרה הדתית, גם אם מדובר ב"תחליף בעל עוצמה לדתי", ובלבד שיפנה לתת־מודע, שישפיע על תת ההכרה, שיוביל לאמונה במה שמעל האדם: 

			כל חינוך בעל תוקף הוא ביסודו חינוך דתי או חינוך שיש בו תחליף בעל עוצמה לדתי, ואין חינוך שהוא בן קיום לדורות אם אין בו אינטגרציה של המוטיבים התת מודעים במוטיבים המודעים, אם אין בו אינטגרציה של האקסיסטנציאלי בהכרתי ובמעשי. וכאן חסרונו של חינוך שהוא רק מדעי ושל חינוך שהוא רק סוציאליסטי, משום שאין הנתונים האקסיסטנציאליסטיים התת הכרתיים כלולים בו. (יהדות וחינוך בזמן הזה, עמ' 51)

			זוהי גישה חינוכית המכוונת להעצמת המרכז הפנימי של האדם, למוֹתר האדם, ל"נצח שבהווה"530 ולתקוות אנוש. שאיפתו היא שהאדם "יהיה מסוגל לשמוח בצד החיובי הקיים בקרבו והעשוי להקנות תוכן של ממש לחייו".531 תוכן של ממש זה יכול להיות "האלוהי", והאלוהי נמצא בתוך האדם עצמו. צריך רק להוביל את המתחנך אליו: 

			האלוהי אינו מעבר לאדם, אלא הוא נמצא בתוך האדם עצמו, ושהטוב הוא בהווה הנצחי, נוכחנו לדעת שתיקון העולם לא יבוא רק על ידי שינויים במשטר ועל ידי תכנון יעיל, כי אם בעיקר על ידי שינויים פנימיים שיחולו בתפיסת עולם וחיים, בחינוך, ובכלי התקשורת שלא יהיו מכוונים לספק את צרכיהם של הבלתי רוחניים וליצור בקרבם צרכים מדומים, אלא תפקידם העיקרי יהיה, לעורר באדם את הצורך במרכז נפשי, ולהגיש לו עזרה בכיוון זה. (פרקים במחשבה ערכית, א', עמ' 2) 

			לא צרכים מדומים, לא צרכים בלתי רוחניים, כי אם חיפוש אחר מצבים שבהם האדם מוצא תוכן פנימי לחייו. על המחנך לכוון את דרכי ההוראה שלו לחיזוק המוטיבים הללו ולהתרחק מן הסתמיות. עליו להתכוון לקבל השראה מחוויות גדולות שבהן הוא חש שמצא תוכן לחייו, שמצא את האלוהי שבקרבו, שהוא חי חיים של משמעות. נראה שכאן שכטר הילך על חבל דק מבלי שהתכוון לכך, ובאופן מעשי הוא "מחלֵן" את האלוהי או לכל הפחות מעקר את המטפיזיות שבו. 

			תדמור כותב על כל חינוך: 

			החוויה החינוכית דומה עד למאוד בעיני לחוויה הדתית. שהרי הדת והחינוך כאחת רואים את ייעודם בהכוונת האדם להתמודדויותיו עם חוויות הקיום. הן החוויה הדתית הן החוויה החינוכית מציעות מענה לאדם המצוי במצבי חיים התובעים הכרעה וכיוון. שתי החוויות, הדתית והחינוכית, דומות אף בזאת שיש בהן ספירה מטפיזית המגדירה את מהויותיהן. אשר לחוויה הדתית — הרי זה ברור ומובן. ואשר לחינוך — אף הוא כזה. תמצית החינוך, מכל מקום אחת משאיפותיו, היא התעלות האדם, ומשמעה של זו הוא הזיקה אל הרובד המטפיזי, אל הרוחניות. (תדמור, חינוך, עמ' 37)

			דברים אלה מקבלים משנה תוקף בכל הנוגע להגותו של שכטר, שהתוכן הדתי שבה מצטרף לעוצמה הדתית האימננטית בחינוך באשר הוא. בורשטיין אף פסקני יותר: "כאשר שכטר מדבר על חינוך, כוונתו היא בעיקר לחינוך דתי, אולם לא לפי ההגדרות החברתיות המקובלות".532 אמנם שכטר מבקש להעמיק את השפה הדתית ומבקש וליצור גשר בין הדת הממוסדת לדת הפנימית, אך הדתיות הפנימית היא הפרויקט החינוכי המרכזי העומד לנגד עיניו. את משמעות החיים כורך שכטר באמונה באלוהים, הגותו החינוכית כולה אפופת דתיות, והוא אכן נחשב לאקזיסטנציאליסט דתי. 

			אמונה, מטפיזיקה וחינוך כחיוב החיים

			שכטר רואה במחנך את מי שמכוון במידת האפשר לחיים בעלי תוכן.533 במונחיו של בן־פזי שכטר רואה את תפקיד המחנך ככפול — מצד אחד הוא סוכן התרבות, שימור הערכים והידע, ומהצד האחר הוא "דמות של מהפכן המשמש כזרז תהליכי שינוי בתוך החברה".534 

			על רקע ההגות האקזיסטנציאליסטית שהעצימה את תחושת הניכור והמשבריות של האדם המודרני, שכטר הדגיש שוב ושוב כי נדרשת התכוונות למשמעות החיים ולתקווה ולא לתחושות המוות והפחד המשבריים. הוא ראה בכך את בשורתה הייחודית של היהדות: "אחד הגורמים הפועלים בהתנגדות לקיומן של שתי הרשויות באמונתנו, אמונת הייחוד, היא התקווה המושרשת באדם והמהותית לו, כי סוף הטוב לנצח, שהטוב הוא המשמעות האמיתית של העולם, ועל כן הוא בהכרח המקור היחיד לכול".535 הוא אף מרחיק לכת וקובע: "אם מחייבים את העולם ואת החיים, עצם החיוב הזה משמעו מבחינה קיומית: יש אלוהים".536 עם זאת, הוא מודע לגודל האתגר על רקע החינוך החילוני והמדעי הרווח: 

			הגיע הזמן, שנכיר שלא יצר המוות של פרויד ולא הפחד מפני המוות וההליכה לקראת המוות של האקסיסטנציאליסטים מהווים את המרכז בתודעתו של האדם הבריא, אלא מותר האדם והנצח שבהווה ותקוות אנוש הם המהווים את המרכז [...] נהיה מכוונים לכך ש"מעט מן האור ידחה את החושך", ולהכיר שיש הרבה מן האור בנפשו של האדם הבריא ברוחו. עלינו להיעזר בדברי הגות ובדברי ספרות שמגמתם להשפיע על אנשים צעירים בכיוון חיובי זה. יחד עם זה עלינו להיות מוכנים תמיד להתנגדות מצידם, שמקורה בין היתר בחינוכם ובסביבה הטכנית שלהם.537 (פרקים במחשבה ערכית, א, עמ' 1)

			כפי שכבר צוין, לשכטר הייתה התנגדות לתפיסותיו של פרויד. הוא סבר שגישתו, אף שהיא מכוונת לתפקוד האדם, אינה מקנה לאדם יכולת "לשמוח בצד החיובי הקיים בקרבו והעשוי להקנות תוכן של ממש לחייו".538 החטא והאשמה שפרויד הציג כדומיננטיים באדם אינם מקור חיות, לדעת שכטר, כי המתבונן היטב בחיים מכיר ש"המוטיבים העיקריים בתודעת הבריאה הם הבטחון והשמחה ולא החטא והאשמה". בתוך האדם עצמו נמצא האלוהי, והטוב הוא בהווה הנצחי.539 שכטר מציע אם כן לאדם לשמור בזיכרון את אותם מצבים שבהם הוא מרגיש שהוא מוצא תוכן לחייו, שהוא "שב אל המקור", אל האור. מצבים כאלה יכולים להיות אירוע מיוחד בחיים, פגישה עם אדם מסוים, מתן עזרה של ממש לזולת, תפילה מקרב לב וכיוצא באלו. אירועים כאלה יש לזכור כדי להתחזק מהם: "שומה על המחנכים לעזור לחניכיהם להתקדם בכיוון הזה [...] על המחנכים לדעת, שהאדם כמות שהוא הוא רשות בלתי־שלימה ושומה עליו להתכוון להשתלמות פנימית ולא להשתלמות בלתי מהותית שעליה מדברים כיום הזה בכל החוגים".540 

			יתרונן של אמונה ומטפיזיקה בחינוך לחיוב החיים עולה אצל הוגים יהודים בני זמנו. כך למשל שביד הצביע על האמונה כעל "עמדה קיומית המחזקת רצון לחיות ומעודדת תקווה באשר לעתיד על ידי יצירת אמון בטובם של אחרים".541 אמונה אינה בהכרח אמונה דתית או אמונה באלוהים, אך בכל מקרה היא נושאת בחובה "הבטחה מוחלטת של "טוב", שמקורה לא באדם עצמו כי אם במקור סמוי שמעבר לו, המקור שגזר עליו את קיומו [...] מתוך אמונה בטוב שבטבע ובקיום האנושי, האדם עובד כדי להביא לידי ישום הטוב הזה בעולם העכשווי".542 

			סימון מצדו מבקר את האקזיסטנציאליסט, ה"מוכן אמנם לשאול את השאלות המטפיזיות ולחיות אותן, אבל אינו מוכן לקבל בזה תשובות דתיות. הוא נשאר בתחומו של סימן השאלה".543 ואילו ויקטור פראנקל כותב: "לומר כן לחיים אינו רק בעל משמעות בכל נסיבות שהן — כי החיים עצמם תמיד בעלי משמעות — הוא גם בגדר האפשר בכל נסיבות שהן".544 פראנקל, שבעיניו האל הוא כוח אימננטי באדם, רואה את היתרון של האנשים הדתיים המחוברים ליֵשות אלוהית ועל כן חווים את חייהם כשליחות אלוהית.545 אצל פרום התקווה היא יסוד מהותי לחיים והוא קושר אותה באופן הדוק לאמונה, לאו דווקא אמונה דתית, אלא "דבקות בדבר שטרם הוכח, הכרה באפשרות ממשית, מודעות למה שעתיד להיוולד [...] כמו התקווה, כן גם האמונה אינה חיזוי העתיד: היא ראיית ההווה כהרה עתיד".546 האמונה היא מתן אמון בממשות האפשרות, ביטחון בלא בטוח. האמונה והתקווה שזורות זו בזו. פרום כותב על התחייה לא במובנה התאולוגי אלא כ"שינוי המציאות העכשווית לכיוון של חיות יתרה".547 על פיו,

			האדם והחברה קמים לתחייה בכל רגע במציאות הנוכחית, כשהם מקווים ומאמינים: כל מעשה של אהבה, של חמלה או של מודעות מלאה הינו סימן תחיה. חוסר מעש, רדיפת בצע ואנוכיות הנם סימני מוות. בכל רגע ורגע של חיינו עומדים אנו בפני הבחירה בין חיים לבין מוות. בכל רגע נתבעים אנו לענות, ותשובתנו אינה במה שאנו חושבים או אומרים, אלא במהותנו, בפועלנו ובכוון אליו אנו הולכים. (פרום, מהפכת התקווה, עמ' 24)

			שכטר מדגיש את הסכנות בחינוך שאין בו חיבור לפנימיות, ובעיקר יוצא נגד הספרות וההגות שמאדירות את הדכדוך ואת הייאוש. באלה הוא רואה חינוך נטול תוכן:

			יש מחנכים המתעלמים מן הדתי ומן האקזיסטנציאליזם הדתי ונאחזים אך ורק בערכי המדע ובערכי הדמוקרטיה, וסופם שהם מגיעים לחינוך שהוא נטול תוכן. יחד עם זה יש מחנכים, שטעמו מן ה"סמים" האקזיסטנציאליסטיים שנתנו להם קפקא, היידגר ודומיהם, והם רואים באדם ישות המיועדת למוות, והקיום העיקרי של האדם לדעתם הוא באני, שהוא בעל תודעה עצמית ותודעת סבל ובעל יצר החופשי למות, והרי אין ספק שעל רקע זה אין מקום לחנך אנשים. (רוח ונפש, עמ' 157)

			מהותיות כהוויה קיומית מתמשכת — החינוך כדיאלוג

			בחינה כוללת של הגותו החינוכית של שכטר מצביעה על שתי דרכי חינוך מקבילות. הדרך האחת סמכותית, בוטחת, מכוונת ומורה, הנובעת מלהט ומדחף להעביר את הפדגוגיה והפילוסופיה המובעת דרכה, ושיש בה ביטוי להסתייגויותיו הרבות מתכנים ומרעיונות שאינם עולים בקנה אחד עם הערכים שאליהם הוא מכוון. דרך חינוכית זו עולה מספרי הדרכת המורים שכתב וגם מעדויות תלמידיו. הדרך השנייה דיאלוגית, מתהווה, מתבררת. זו ניכרת במפגשים שקיים בכיתה ומחוץ לה, בחוג השכטריסטי, ביחסו לגרעין יובל ובחיים ביודפת. בדרך זו יש גילויים בולטים של דרך חינוכית מהותית, פעילה ומעורה, של נוכחות הדדית וחיפוש משותף, תוך שימת דגש על התרחשות פנימית־רוחנית־נפשית הנותנת מקום לחיפוש האותנטי של היחיד, וגם של המחנך. 

			בריאיון שקיימה המשוררת רחל חלפי עם יוסף שכטר ותלמידיו הבכירים אמר שכטר על תלמידיו: 

			העיקר היה שיכולתי להיעזר בהם הרבה לברר את הדברים האידיאיים. לא מדובר היה בזה שאני מלמד אותם, אלא שאנחנו מחפשים יחד, ובמובן מסוים כל אחד מאיתנו היה תלמיד ומורה כאחד. אנחנו יושבים בשיעור ומנסים לראות מה נכון ומה לא נכון ומה פחות נכון ומה יותר נכון, ואחר כך אנחנו נפגשים שוב בביתי ואנחנו מנסים לנסח את התוצאות. הייתה כאן שותפות שלמה. (מסות, שיחות ומכתבים, ג', עמ' 39-38)

			החינוך היה בעיני שכטר תהליך של התהוות, שיש בו הכוונה לחיפוש אותנטי אחר מענה לשאלות הקיום, אחר המשמעות הפנימית של החיים. 

			בכמה מכתביו מתאר שכטר את המחנך כמי שניזון מתוך הקשר ההדדי שבינו לבין תלמידיו: "והמחנך המנסה למצוא דרכי הכרה ומחשבה בשביל חניכיו, הוא עצמו מתחזק בעזרת חניכיו".548 תיאור דומה נמצא אצל בובר: "המורה עוזר לתלמידים למצוא את עצמם, ובשעות הירידה עוזרים התלמידים למורה לחוזר ולמצוא את עצמו. המורה מדליק את נרות נשמותיהם של התלמידים, עתה הם מקיפים אותו ומאירים לו".549 

			שכטר, כרבים אחרים, רואה בסוקרטס "פילוסוף למופת",550 ומציין את דרך ההוראה שלו שאינה דרך הנאום והרטוריקה המושלמת, אלא לשון עממית רווחת:

			בכל זאת גרמו דבריו לכך שהלב התחיל לדפוק בחוזקה והנפש נעשתה רצינית ומקשיבה רב קשב. סוקרטס משפיע בעיקר על אותם השומעים שהם מהותיים. כלומר: שיש בהם שאיפה לחיי אמת, שאין מגמתם רק להצליח בחיים, בחברה, אלא שואפים למשהו למעלה מזה. הוא גורם למפנה בחייהם עד שהם אומרים שלא כדאי לחיות כמו שחיו עד עכשיו. (ממדע לאמונה, עמ' 27)

			דבריו של סוקרטס גרמו לשומעי לִקחו לגלות "את הצד האלוהי שבנפשם הם".551 דבר נוסף המאפיין את סוקרטס לפי שכטר הוא התמקדותו במעשה: 

			סוקרטס אינו מסתפק בבחינת המושגים שאדם משתמש בהם אלא דורש בחינת המעשים שאדם עושה. מבחן האימות של שיטתו הוא בהגשמה הרצינית [...] אין לשכוח ששיטתו של סוקרטס אינה שיטה עיונית גרידא, אלא שיטה שהעיון והמעשה כרוכים בה זה בזה וההתאמתות וההתבדות של העיון הן בתחום המעשה". (ממדע לאמונה, עמ' 32-31)

			על פי שכטר, אי התחשבות בדעת הבריות הוא מאפיין מרכזי בדרכו של סוקרטס, וכך גם תיאורו את האדם המהותי.552 ניכר אפוא בבירור כי לסוקרטס יש חלק בהגותו החינוכית והדיאלוג בין המורה לתלמיד, שהוא מושג סוקרטי מובהק, הוא תהליך מפרה באופן דו־כיווני. אכן, שכטר מדבר גם על הפריה הבאה מן התלמיד אל המורה: 

			רבים הם המחנכים שאין להם סמכות פנימית והם בעיקר כאספקלריא לחניכיהם, אבל אין לשכוח את הכלל, שגם מי שאינו יכול לעזור לעצמו יכול לעזור לאחרים אם הוא בעל מצפון והוא מכוון בפעילותו החינוכית להגיע להתעלות רוחנית, דתית או מוסרית, והוא מוכן לבדוק בכל פעם את מטרתו. (מסות, שיחות ומכתבים, ג', עמ' 28)

			הגותו החינוכית של שכטר כוללת ניסיונות רבים לעזור לפרט לתפוס את עצמו כסובייקט אותנטי הנמצא בהתהוות מתמדת ולחתור לקראת חיי משמעות ומימוש עצמי. בפני האדם עומדות אפשרויות אינסופיות להגשים את עצמו והחינוך מכוון אותו לעֵבר ההכרעה. 

			עניין זה מביא אותנו אל הגותו של יאנוש קורצ'אק, שהבנתו את הטבע האנושי הובילה אותו למסקנה שפדגוגיה איננה תורת הילד אלא תורת האדם בכלל, ושחתר בהגותו החינוכית לעצב אדם המבקש משמעות בכל שלב בחייו. בדומה להגותו של שכטר, שיש בה חיפוש מתמשך אחר השלכות חינוכיות והידוק ממשי בין התאוריה לפרקטיקה, נמצא אצל קורצ'אק את גישתו האקזיסטנציאליסטית ביחסו לחינוך ולדמות המחנך. 

			גישה זו מניחה כי הסובייקטיביות — ראיית העולם מנקודת מבט אישית של האדם כסובייקט המוצא את עולמו בעולם — היא הנתון ההכרחי (בה"א הידיעה) במצבו הקיומי, והבסיס שעליו הוא מכונן את אחריותו האישית. אחריות זו כופה עליו לבחור את דרך חייו, כלומר את הדרכים ואת הנורמות שיחיה על פיהן. אין מנוס מן האחריות לבחור, וכל נסיון לברוח מאחריות זו הנו אף הוא בגדר בחירה. (סילברמן, הילד הוא אדם, עמ' 224)

			השאלה אם ההגות עומדת בהלימה למציאות החיים הפרטית היא אבן בוחן להגות גם אצל קורצ'אק: "ההשקפות הזרות של אנשים אחרים חייבות 'להישבר' דרך המוקד של האני החי העצמי שלי, איני מניח הנחות על פי יסודות עיוניים ללא בחירה".553 בדומה לשכטר, קורצ'אק לא סיכם את רעיונותיו ואת ניסיונותיו החינוכיים בצורה של תורת חינוך סדורה ומגובשת. דרך החינוך שלו נולדה מתוך הניסיון, כלימוד מתוך מעשה, תוך הדגשת החיפושים, התהיות, והבחינה המתמדת. קורצ'אק סבר שחינוך ראוי לשמו אינו בגדר מקצוע רגיל, מעין משׂרה או מטלה שיש לבצע. חינוך הוא "פרופסיה", גלומים בו "אני מאמין", שליחות ושאיפה להגשמת ייעוד אנושי. 

			פאולו פריירה טבע כאמור את המושג "החינוך המשחרר", המבקש לשחרר את המציאות על ידי הערת התודעה של בני האדם שהם מעצביה של המציאות. בהגותו החינוך נתפס כדיאלוג מתמשך העוזר ליחיד לגלות את עצמו. המחנך עוסק עם התלמידים בהשקפת עולמם ללא שטיפת מוח, בדרך של דיאלוג הכרוך בחשיבה ביקורתית. הדיאלוג בא להחזיר לאדם את ביטחונו העצמי כיוצר של המציאות שבה הוא חי. השחרור מתחיל בקבלת האדם כמו שהוא ולא מתוך כוונה לשנותו. שכטר, שסביר להניח שלא הכיר את פריירה, שותף לתפיסות אלו. גישתו הפדגוגית אינה מושתתת על הקניית ערכים באופן חד־סטרי אלא על ידי דיאלוג ועירור יכולת רפלקטיבית ויצירתית בחניכיו. 

			בין מורה למחנך מהותי

			בתיאור חניכתו של המורה לתפקידו שכטר נוקט מושג עוצמתי וייחודי — התקדשות: 

			מה שניתן לעת־עתה לעשות בחינוך בכלל ובהוראת התנ"ך בפרט הוא, להכין את המעולים שבין המחנכים ובין המתבגרים שיגלו את מציאותו של העל־אנושי המורגש בנפשם, כדי להביא אותם במידת האפשר למצב של עמידה נגד ההר, לקדש אותם שיהיו נכונים לקבלת התורה בעתיד. (תשובות, עמ' 6)

			מושג ההתקדשות מעלה לשיא את תפקיד המחנך ומבטא עוצמה פנימית המניעה את המעשה החינוכי הכרוך בתחושת משמעות עמוקה, שליחות, אהבה וזהות חזקה. ההכרעה להיות מחנך נובעת מתוך כך שהמחנך רואה במעשה החינוך ערך מכונן של הווייתו האנושית. שליחות זו אינה פרי של תובנה אידיאולוגית או רציונלית, כי אם הכרעה קיומית שנובעת מרצונו להיות משמעותי ומיטיב ואף לגלם את שאיפתו הכמוסה לכונן את עצמו.554 

			זוהי נקודה מכרעת אצל שכטר שמצביע על הצורך לעבור מן הספֵרה המחשבתית־לשונית שמאופיינת בהיבטים אינטלקטואליים ואמפיריים לעבר הספֵרה הגבוהה, כלומר העל־אנושי, הקדושה, השמחה הפנימית, כמשימה דתית שיש להיערך אליה באופן עמוק. על המחנך לחזק בתוכו את הכוח להתכוון לספֵרה אחרת גם אם לא יוכל להגיע עדיה. המחנך עוסק בעבודת הכנה באמצעות פסיכולוגיית המעמקים, באמצעות פעולות חווייתיות ומחשבתיות, כדי לעורר בתוכו "התחלות קטנות" של הדרך והתכוונות אליה מתוך תשומת לב. דרך מושג ההתקדשות ניתן לחוש בעוצמה הדתית האופפת את המעשה החינוכי בהגותו של שכטר.555 

			ואכן, ההתקדשות קשורה אצלו להתכוונות למהותי, לחתירה תמידית למישור האלוהי הגבוה. כך גם עולה גם מדברים שכתב יוסף בנטואיץ על אישיותו של המחנך:556 

			אין צריך לומר שהחינוך לערכים תלוי בראש ובראשונה באישיותם של המחנכים [...] אין זאת אומרת שהמחנך חייב להיות צדיק בכל דרכיו — אין דבר כזה. אבל חייב הוא להיות אדם החותר תמיד — אפילו תוך כדי ספקות וכשלונות — לברר מהי הדרך הטובה, וללכת בה כמיטב יכולתו. וזהו כל מה שנוכל לדרוש מן הילדים עצמם. (בנטואיץ, חינוך ויהדות, עמ' 10) 

			שכטר דגל בהוראה דיאלוגית, סוקרטית, בחיפוש משותף של תכנים ובהעמדת שאלות הקיום של היחיד במרכז כמוצא לבירור ערכים ומושגים. בן־פזי מתאר את דמות המורה הלוינסי.557 הפילוסופיה של עמנואל לוינס (1995-1906) שונה במהותה מזו של שכטר. זו פילוסופיה אתית ששמה במרכזה את הפנייה אל האדם האחר ואת האחריות המוסרית כלפיו. לוינס רואה את החינוך כמעשה של אחריות. הן אצל לוינס והן אצל שכטר המחנך נמצא בתוך ההתהוות החינוכית עצמה. אצל לוינס 

			עצם האירוע החינוכי יש בו ממד של הכשרה מוסרית, אך יש בו עצמו אירוע מוסרי הראוי לעיון בכלים פילוסופיים. לא זו בלבד שהמחנך מכין את החניך ומכשיר אותו לחייו כאדם בוגר, אלא שזהו תחום של אתגר אתי כלפי המורה, הנדרש לראות בתלמיד ובחניך את האחר שיש לכבדו באחרותו.558 

			בלב הגותו של לוינס עומדת האינסופיות של האחר והקריאה לאחריות כלפיו, והיא מתממשת במעשה החינוכי במעורבות של המורה. כך אצל שכטר משמשים זה לצד זה החינוך למהותיות והחינוך כמהותיות בכפיפה אחת, והמורה מעורב בה ומצוי בתוכה בהתהוות עצמית עם חניכיו. 

			תלמידיו של שכטר מתארים אותו כמחנך אקזיסטנציאליסט שנזהר מלהטביע בהם את חותמו מתוך כפייה או הכרח. השפעתו הייתה מכוח אישיותו ומתוך תהליך הלמידה הדיאלוגי הפונה אל האישי, אל היחיד המתהווה, ואינו מופנה להמונים כדרך ההוראה הפרונטלית הרגילה. הצלחתו ניכרה דווקא במפגשים המיוחדים בהפסקות שבהן היו מהלכים בצוותא ברחבת חצר בית הספר, ובשעות אחר הצהריים בביתו או בשכונת מגוריו, הדר הכרמל. שכטר דיבר במושגים קיומיים שכמו נלקחו מהחוג הווינאי — משבר, בדידות, התאיינות הנפש — וחיפש בשיתוף עם תלמידיו תכנים ודרכים מגוונות שיש בהם לחיזוק הנפש ולסיוע לאדם להגיע לידי מודעות פנימית. מתוך תפיסה זו שכטר חשף את תלמידיו למקורות רבים, שונים ומגוונים מאוד שהמשותף להם הוא גילוי האלוהי שבאדם.559 

			ברוח זו תיאר יהודה אגמור, מקבוצת ה"שכטריסטים" שהתארגנו בגרעין יובל, כיצד חברי הקבוצה קוראים סיפורים ובוחרים שירים שיש בהם כיוון דתי רגשי ומתרחקים מבידור לשמו. רשימות רבות כתב שכטר עבור חברי הגרעין בעקבות שאלות שהתעוררו בחיי היום־יום שלהם:

			ד"ר שכטר הוא מעין חבר מבוגר, כתב אגמור, "והחיפוש אחר הידע משותף הוא לכל חברי החוג [...] עוסקים בתחומים שונים. לומדים תנ"ך וחסידות וחקלאות אורגאנית, אקולוגיה ותורות הבאות מן המזרח הרחוק. בפגישות קוראים יחד דברי הגות משל סרן קירקגור, משל מרטין בובר ומשל יוסף שכטר ואחרים". (שכטר, אורחות חיים, עמ' 4)

			ככלל ניתן להבחין בשני קווים מנחים בהתנהלותו כמורה רוחני. האחד, הדיאלוג. שכטר הזדהה מאוד עם דמותו של סוקרטס, ונתן לכך ביטוי בכתיבתו. גם תלמידיו, שלמדו מפיו כמה מהדיאלוגים האפלטוניים, ראו דמיון בין דמותו של שכטר לבין הפילוסוף היווני. גם לכך יש עדויות. בפועל שכטר כמעט שלא נטל מהדיאלוג הסוקרטי את מאפייניו הצורניים הידועים ובהם הלגלוג והאירוניה והרצון להכריע בוויכוח את בן השיח — אבל כן נטל את הגלעין של הדיאלוג הסוקרטי: עיסוק בשאלות המהות של האדם. 

			הקו המנחה השני בדרכו של שכטר כמורה רוחני עם תלמידיו ייחודי לו במידה רבה. שכטר לא הטיף לשום פרקטיקה רוחנית מוגדרת. אדרבה, הוא ראה ברכה־בכוח בפרקטיקות שונות, הציע אותן לתלמידיו ברוחב לב בהנחה שמי מהם ימצא נתיב לדרך עבודה פנימית זו או אחרת: גורדייף, אלכסנדר, פלדנקרייז, קרישנמורטי ואחרים. הפרקטיקה איננה אלא טכניקה, ואם זו מסייעת לתלמידה ולתלמיד להגיע אל המהותיות שלהם, מה טוב. יתר על כן, שכטר היה מוכן לקבל, גם אם לא בהתלהבות, את המושג או הגדרה של "המוחלט" או "המישור הגבוה" שבבסיס הפרקטיקות השונות הללו, שכן מלכתחילה ידע, גם חווה בעצמו, את קוצר ההשגה לבטא את אותה הספֵרה המטפיזית. 

			דיון חינוכי מרתק השופך אור גם על דרכו של שכטר עולה ביחס למושג "התמימות השנייה" שטבע ע"א סימון. סימון עסק בדמות המורה והצביע על תפקידו לחנך אל עבר תכלית שמעבר לאדם ולא להסתפק בפיתוחו העצמי של החניך העומד לפניו. בדברים אלה הוא יוצא נגד גישתו של ס. יזהר שהתנגד לחינוך לתכלית שמעבר לאדם.560 על המורה, טוען סימון, להיות מופת לתקווה ולייצג בחייו "אופטימיות פדגוגית"'. הכשרת המחנכים כוללת עידוד להתפתחות אישית, נפשית ודתית, ומעשה החינוך מבוסס על אישיותם. רכניצר, בהתייחסו לסימון, מדייק כי המחנך עצמו צריך להיות אדם הנמצא במסע: 

			דמות המחנך חייבת להיות זו שעברה מהתום הראשון אל המשבר, ומתוך המשבר התחילה את מסעה במישורי התמימות השניה [...] לפיכך בתוך תכנית הלימודים יושם דגש על תהליכי שבירה ובניה של תמימויות ראשונות והצבעה או השגה של תמימות שניה המתבטאת במבט ביקורתי על ההווה בתקוה לעתיד. (רכניצר, הליכה מפוכחת, עמ' צד)

			מחנך כזה, מדגיש רכניצר, הוא אדם מודע ורפלקטיבי, שמכיר טלטלות מחייו שלו, ומתוך חוויה והתנסות כזו הוא יכול ללוות "מעברי שבירה ובנייה של תום עטוף בתקווה בקרב התלמידים" (שם, עמ' צה). מסע זה הוא מסע של תקווה, שיש בו נגיעה בשבר המשתרע על פני מערכת האמונות והדעות הכוללת של אדם מסוים. רכניצר מציע להשתמש במודל זה גם אם ביישום חלקי. בדרך חינוכית זו יש כמיהה ואף אפשרות ממשית לפריצה של התגלות ואל מישורי חוויה שאינם מתגלים על ידי הרציונליות. 

			עומק המהלך של סימון והשלכותיו החינוכיות של רכניצר הולמים גם את דרכו החינוכית של שכטר. שכטר מכנה את תהליך הכשרת המחנכים התקדשות. התיאור של סימון הוא ביטוי נוסף לדרך חניכה שיש בה אלמנטים נעלים שמקיפים את הוויית המחנך בהכשרתו לייעודו. 

			עקרונות מרכזיים בחינוך למהותיות

			החינוך נשען אצל שכטר במידה רבה על לימודי התנ"ך. הלימוד פנה לצד הנפשי הסובייקטיבי של הלומד תוך הגברת הרצון ללמוד מן התנ"ך "את תורת מתן המשמעות לחיים".561 כאשר שכטר מבקש למצוא דרכים לחזק את ההתכוונות לאלוהי שבאדם, הוא מוותר על בירור תאולוגי ומדבר על אלוהים אימננטי. כפי שראינו לאורך הספר, עצם הקריאה לשאוף ל"אלוהי" היא קריאה חינוכית השואפת להגיע אל השלב המהותי ולא אל השלב הדתי. 

			הפנייה אל מה שמעל האדם מאפיינת את יחסו לערכים ואת יחסו המרכזי לדת בשאיפתו החינוכית. שכטר מבקש אפוא להציע דרך חינוך אקזיסטנציאליסטית דתית שבמרכזה עומד העיקרון המחבר בין אותנטיות ואמונה. בכך הוא הולך בדרכו של קירקגור, המכוון לאותנטיות בעלת כיוון תוך הפניה למישור הגבוה בכל מצבי הקיום.

			חיזוק הקיום הפנימי שבאדם — השאיפה לעל אנושי

			כאמור, שכטר מבקש לחזק בחניכיו את תחושת הקיום ומעודד אותם ל"תפיסת חיים רצינית".562 המושג רצינות הוא אחד התארים שהוא נותן למהותיות, ומשמעותו בעיניו היא להיות אדם החי לאור השאלה: "מה טעם חיי ומה עלי לעשות?"563 יחס רציני משמעו קבלת אחריות והכרעה מעשית באשר לאופן שהאדם חי את חייו, חיים של חיפוש מתמיד אחר טעם החיים וקיום פנימי. יחידים החיים באופן כזה יוצרים סביבם חברה שמחזקת אותם: "חוג שיש בו תפיסת חיים רצינית יוצר אוירה של משמעות, והצעיר החי והמתחנך באוירה כזאת יודע (ידיעה בלתי אמצעית) שיש משמעות לחייו והוא מתעב כל אתאיזם, כל ציניות, דימוניות וספקנות, כי יש לו 'מזון' פנימי, אויר לנשימה".564

			כבר ציינתי כי המחנך בהגותו של שכטר פונה בראש ובראשונה ליחידים. הוא מבקש לחזק את תחושת שליחותו של היחיד ואת שאיפתו להתקרב לאלוהי. על היחיד לשאוף לתקן את החיים שלו עצמו ושל סביבתו הקרובה, כדי שיהיו יותר פנימיים ויותר אמיתיים. ההולך בדרך זו אינו יוצא מתוך החברה ואינו מורד בחוקי המדינה, אלא מנסה ליצור "איים" אנושיים משמעותיים בסביבתו. הוא עוסק בתכנים הנפשיים של הדת היהודית ושל דתות אחרות, בהפנמה ובמדיטציה ובביקורת עצמית ומנסה למצוא אנשים שדרכם כדרכו.

			מצד אחד, שוב נראה כי שכטר הולך בדרכו של קירקגור, בהעמידו במרכז הגותו את היחיד. מן הצד האחר, ניכרת עליו השפעת ה"עדה" של בובר. שכטר רואה בעדה גוף חי שיש בכוחו לחזק את היחיד, אך בשונה מבובר, העדה רלוונטית רק בתנאי שהיא מקנה ליחידים שבתוכה אפשרות לחיות חיים מהותיים. 

			אין להסתפק בבירור הרעיוני כדרך שאתה עושה, אלא יש צורך במסגרת מהותית בעלת צביון רוחני כדי שתהא לאדם הצעיר אפשרות להשתייך למסגרת, למצוא שם קשר וזיקה, הידברות וידידות [...] ייתכן שזאת היא החכמה הגדולה מכל חכמה אחרת בעולם, החכמה לקיים עדה רוחנית. (מחקר והוראה, עמ' 33)

			הדוגמה שעמדה לנגד עיניו היא כנראה גרעין יובל והקמת יודפת, ובכתביו מאותה התקופה הוא נענה לצורכי החברים בהבניית חיי קהילה מהותיים.565 העדה היא הגוף המסייע ליחיד: "אין לשכוח את הדבר, שגם בעתיד יהיה ערך רב לקבוצה בשביל יחידים המחפשים משמעות בחיים".566 

			שומה עלינו ליצור נקודות התיישבות בשביל יחידים שישימו את הדגש על החיים הפנימיים ולא רק על החיים המשקיים, וכן, יש ליצור בתי מדרש למורים ובתי ספר תיכוניים שיהיו מכוונים בעיקר למטרה הזאת. המשימה העיקרית של החינוך היא לאפשר תחיה רוחנית, ולא תיתכן תחיה רוחנית המתחילה באדם וגומרת באדם. מן ההכרח הוא להתכונן למעבר או לקפיצה מן האנושי אל העל אנושי המורגש בפנימיותו של האדם. (בדרך לאמונה, עמ' 71)

			שכטר מציע ליצור נקודות יישוב קטנות ליחידים המתמקדים בחיים הפנימיים, אך נראה כי בעומקם של דברים הוא אינו מתנה את התפתחות האדם בקיום עדה, אלא הולך בדרכו של קירקגור ושם את הדגש על חינוך האדם ביחידיותו: 

			עיקר הטיפול עכשיו הוא ביחידים. יש שהיחידים יוצרים פה ושם "איים", מנסים להגביר ביחיד את הקשב לגוף, לנפש וליקום, שנעשה סתום על ידי החיים הטכניים והתועלתיים. מנסים להביא אותו לתפיסה נכונה של השבת והמועד, לא רק כזמנים של התפרקות אלא כזמנים המוקדשים להתייחדות האדם עם עצמו. (משאלות הזמן, עמ' 133)

			היו שמתחו ביקורת על כך ששכטר פנה ליחידים, לקבוצת עילית, אך הוא טען שכאשר יש מטרות פנימיות השואפות למהותיות ולחיים של חיפוש אחר תוכן ומשמעות פנימית אין אפשרות אחרת, אף שניסה. לדבריו, כמעט שאין סיכוי לקיים חינוך פנימי־ערכי להמונים, שכן קשה ליצור קבוצות גדולות שיפנו לחיים ערכים פנימיים. עם זאת הוא מציין כי בעקבות ההתעוררות ליצור איים בעלי ערך צצות בכל העולם קבוצות ערכיות: 

			חושבני שלעת עתה אין הדבר אפשרי. ניסיתי לעשות זאת פעמים רבות. [...] ברור שהכישלון שלי יכול להיות כישלון אישי, אבל גם יתכן שהגישה לרבים אינה אפשרית. יש לשער שלא רק בגלל חוסר העוז שבי נכשלתי אלא שההמון מתגבר על המוסדות באופן סטיכי ומבטל כל יוזמה בכיוון זה. כרגע קיימות רק שתי אפשרויות והן: להשפיע על יחידים וקבוצות קטנות באופן אינטנסיבי, ולנסות להשפיע על הרבים באופן אקסטנסיבי על ידי כתיבת מאמרים וספרים. (מסות, שיחות ומכתבים, ג, עמ' 46)

			שכטר נענה לפניותיהם של תלמידיו בחיפוש ובתרגום טקסטים פילוסופיים ויצירות ספרותיות שיש בהן עיסוק במהותי וביקוש אחר מתן משמעות אנושית ועל־אנושית לחיים. ולא רק יצירות ספרות. הוא מזכיר את היוגה, שהיא "טכניקה מאגית שבעזרתה זוכה האדם בכח, בעוז, בתוקף שהוא למעלה מן האדם",567 ומציין דרכים נוספות שמטרתן ליצור קשר עם הרוחני ולבטל את הנפרדות שבחיי האדם: 

			הצעירים שהיו בגרעין יובל ניסו למצוא דרכי תיקון שונים כהשלמה ליהדות. הם ניסו למשל ללכת בדרך של מאתיאס אלכסנדר, בדרך של משה פלדנקרייז, ובעיקר בדרך של גיאורג גורדייף כדי להגיע להתחדשות. גם חקלאות אורגנית תפסה מקום ביודפת. דרכים אלו באו להשלים את החסר לנפש האדם בזמן הזה. קרה שההשלמות דחו את ערכי היהדות, וזוהי נקודת תורפה רצינית, אבל היה קשה לוותר על הנסיונות האלה. קרה גם שהתאכזבו מדרך מסוימת. (שכטר, רשימות, עמ' 6) 

			עוד כיוונים שהציע שכטר נועדו לחזק את הדת הפנימית שנחלשה: "יש להשתמש בבתי הספר התיכוניים והגבוהים בנתונים הלקוחים מן הפסיכולוגיה של המעמקים, בנתונים הלקוחים מן החסידות, בנתונים הלקוחים מתרבות המזרח הרחוק, בנתונים אנתרופולוגיים ועוד".568 למעשה הוא הרחיק לתחומי דעת נרחבים ביותר שהאמין שבכוחם לתרום למטרותיו החינוכיות: 

			המטרה ששאפתי להגיע אליה הייתה להפוך את לימודי היהדות ללימודים הנוגעים לאדם מבחינה פנימית, מחשבתית וחוויתית. השתמשתי בנתונים רבים הלקוחים ממדעים שונים כגון אתולוגיה (התנהגות בעלי חיים), אתנולוגיה, נוירולוגיה, פסיכולוגיה ועוד, ובפרקים רבים הלקוחים מן הספרות הכללית כגון כתבי טולסטוי, סלמה לגרלף, הרמן הסה ועוד. ובפרקים הלקוחים מן ההגות הכללית כגון כתבי סרן קירקגור, ק.ג. יונג ואחרים, כדי ליצור אווירה שתאפשר את קליטתם של נתונים דתיים, שמקומם במה שלמעלה מן האדם או בעומק הנפש של האדם, וכדי להתגבר על מחיצת הברזל של רציונאליזם וטכניציזם החוצצת בין התלמידים בכיתות הגבוהות של בית הספר התיכון לבין עיקר תוכנם של לימודי היהדות. מנסיוני למדתי, שבאמצעות נתונים הלקוחים מ"למודי חול" אלה ודומיהם ניתן ליצור רקע טוב להוראתם של פרקים נבחרים מן התנ"ך, מן האגדה ומן הספרות החסידית (ההדגשה במקור). יש לעמוד על כך, שרק פרקים מסוימים משלושת התחומים האלה עשויים להיות נוגעים ללבו ולמוחו של האדם בזמננו, וכאשר אנו מלמדים את הפרקים האלה, שומה עלינו להיעזר ב"לימודי חול" מן הסוגים הנ"ל. (בדרך לאמונה, עמ' 56-55)

			כאמור, שכטר שאף להפוך את לימודי היהדות לכאלה שייגעו בפנימיותו של האדם ויחזקו את זיקתם לדת ולשורשים היהודיים, אך רבים מתלמידיו נהו אחרי תורות אחרות, עובדה שגרמה לו מורת רוח. כפי שכבר נרמז, אי אפשר להימנע מחלקו בעניין זה, שכן העקרונות המרכזיים המאפיינים את האדם המהותי אינם נושאים בהכרח תוכן יהודי, גם אם הוא מיושם בחלקו בזיקה לתכנים ולטקסים היהודיים, וגם אם שכטר ראה את השלב הזה כשלב מעבר שנועד לחיזוק הזיקה לדת היהודית. לא אחת נראה כי המהותיות עומדת אצלו כשפה דתית עצמאית שיש לה אפיונים אוניברסליים. כך למשל ראה שכטר בקשר ליקום, לטבע ולסביבה הטבעית ולא בתפילה בשעה היעודה גורם רב ערך לחיזוק הקיום הפנימי של האדם, וביודפת ננקטו אורחות חיים שכוונו ליעד זה:

			מניע חשוב בחינוך היא השיבה לחיים בנוף הטבעי, הנסיון לחדש את הקשר אל היקום, קשר שנחלש מאוד בתקופה המודרנית. הקשר הבלתי אמצעי לעולם ומלואו (הקשר הקוסמי) הוא נתון רוחני בעל ערך רב בחיי אנוש. אמנם כלי העבודה החדישים והתלות בשוק גורמים להרחקת האדם מן היקום: ובעיקר עשויה התלות בשוק הכלכלי לרוקן את הקבוצה מתוכנה, כי אחד העיקרים של הקבוצה היה ויהיה חידושו של היחס לשדה, לצומח ולחי [...] שהרי בכניעה מוחלטת מקפחים את הערך העיקרי: את היחס ליקום. (מבדידות, עמ' 276-275)

			חיזוק התודעה העצמית

			חיזוק היכולת הרפלקטיבית והעצמיות הוא תנאי מקדים להתכוונות בהגותו של שכטר, ועל כן מטרת החינוך היא להעמיקן ולחזק את התבוננותו של האדם במצבי חייו בלי לברוח לתחליפים משככים. דרך זו על פי שכטר תאפשר לו למצוא את העצמות הפנימית העל־אנושית שבו במגוון פעולותיו בכל מדרגות קיומו, ולחיזוק אישיות מלוכדת: "הפניית האדם פנימה הכרחית היא, והיא העיקר בחינוך, כי היא ההכנה לעתיד לבוא".569 זאת מציע שכטר לעשות על ידי דיבור אישי והפניה לשאלות קיומיות של הפרט. על כן, כשעולה שאלה, שכטר מציע למורה לנקוט איפוק ולא לענות עליה אלא לשאול את התלמיד מה הוא חושב, והיכן תוכן זה פוגש אותו בחייו. 

			הדרך הרצויה בעיני שכטר היא להביא את הלומד להפנמה ולהכוונה למה שלמעלה מן האדם: 

			שיכוון אותם להתבונן בדברים ולהתייחד עם עצמם, וכל מי שיש לו מה להעיר יעיר, והאחרים יקשיבו להערות ויבחנו אותן ממשית, אם הן מעניקות להם תוספת רוח ועוז. יש ליצור מצב אשר בו אין מתווכחים, שאין איש מוכיח לחברו ואין את מוכיח את חברו [...] על כל שומע להביט לתוך פנימיותו הוא ולא לעבר המרצה. המרצה לוחש לשומע את המשפט, אך הדבר העיקרי הרציני הוא שהשומע יעמוד בדו שיח עם עצמו. (דרכים בחינוך, עמ' 58)

			הכוונה היא שהאדם יביט אל תוך פנימיותו: "שהשומע יעמוד בדו שיח עם עצמו".570 בשיח חינוכי, אומר שכטר, "עלינו לפנות לשואל בלשון אתה. לשוחח איתו על חייו הוא".571 דרך חינוך כזאת, שמבררת עם התלמיד את מקומו שלו ואת תובנותיו הייחודיות, מחזקת את תודעתו העצמית. הניסיון להסביר באופן שכלי, עיוני, את משמעות הדברים וטעמם אינו מעמיק את תחושת המשמעות הפנימית. שכטר מבקש לחזק באדם את הקול האותנטי שבו, את הייחודי שבו. נושא זה נדון בספרה של לורן ביאליסטוק572 אותנטיות בחינוך שמציינת את האחיזה המשמעותית שיש למושג זה בתפיסה המודרנית. בצד המושגים "אמת" ו"הגשמה אישית", מושג האותנטיות תופס מקום מרכזי בטיפוח הזהות האישית של המורה ושל התלמיד. הוא משפיע על עצם תפיסת החינוך ועל מטרות החינוך. המורה האותנטי של ביאליסטוק קורא לביטוי האני האמיתי של תלמידיו, בניגוד למגמות המוכרות של עידוד אנונימיות וטשטוש הסובייקט. האותנטיות של התלמיד היא מטרה חינוכית נחשבת.573 

			התכוונות לאלוהי שבאדם

			האדם המודרני, סבור שכטר, אינו יודע כיצד להאמין באלוהים, "אך המתעמק מכיר שהאדם לא חדל לכסוף למשמעות החיים, כלומר לאלוהי. האלוהים נדחה מן התודעה, אך הכיסופים לאלוהים קיימים ועומדים ומכאן פתח להתחדשות האדם".574 שכטר דוחה את הגישה המדעית על אלוהים ופועל לגילוי האלוהי שעדיין מורגש בנפש האדם, המתגלה במגעה של הנפש עם היקום ועם נפשות קרובות לה. 

			תחת הכותרת "הצופה המפקח והצופה המשקיף" כותב שכטר:

			אחד היסודות החשובים בהשקפת עולמנו בזמן הזה הוא לדעת שמעבר לגוף האדם ומעבר למחשבותיו ומעבר לאני החברתי שלו נמצא בקרב האדם המהותי נתון שהוא צופה ומביט בכל הרהוריו ומעשיו והוא העיקר באדם כאדם שתודעתו מודעת לו. ויש להבחין בין שני סוגים של צופה. יש בפנימיותו של אדם צופה שהוא בבחינת צנזור, המפקח השופט המתאמץ להדריך את האדם ולשנות את המחשבה שלו, ויש צופה אחר שתפקידו היחידי הוא שלא לתת לחושב להזדהות עם מחשבותיו. שני הסוגים שייכים לאלוהי שבאדם ומורגשים באדם המהותי. הצופה הצנזור תופס מקום רב בדתות המקובלות, אבל דומני שעלינו לעמוד כיום הזה יותר על הצופה המשקיף מאשר על הצופה הצנזור. הצופה שבפנים האדם עשוי לשמש נקודת מוצא לתקווה להתעלותו של האדם בעתיד. (רשימות, עמ' 8)

			האמירה בקטע זה מלמדת על כך ששכטר מבכר את החוויה הפנימית, את הערוּת ופיתוח מודעות עצמית ויכולת ראייה רפלקטיבית אישית מתמשכת.575 

			דווקא בתופעות השליליות כמו "התאיינות" מוצא שכטר את אחת המשימות החשובות בחינוך הדור. כאמור, התאיינות היא הכמיהה לאנונימיות ולרצון באלמוניות מתוך ניסיון להתחבר לאלוהי: 

			פעמים שאדם רוצה לבטל את האני שלו ויש יאבד בתוך ההמון. או בתוך הסתם של העולם. אדם רוצה להיות נטול שם, נטול צורה, לא איש. הוא שש על מעמד הבורג, על ההשתחררות מכל בחירה וכיוון, ויש הרבה נחמה בכך. יש נחמה בהיבלעות בין אנשים שמהווה מן שכחה עצמית, איון עצמי, כמיהה להיות מושא ולא נושא. כלי ולא אדם. במילים שלי — סוג של מוות קטן. התאיינות. (העל אנושי באנושי, עמ' 149)

			בפרקי עיון לנבוכי זמננו מאבחן שכטר כי באדם קיימים שני כוחות מנוגדים — רצון להיות נוכח משפיע וקיים ומנגד רצון להתאיין ולהיבלע. אך מהו יסודו של הרצון באלמוניות, בצורך להיבלע בין אנשים או ב"סתם" של העולם? בהסבר מעט מיסטי שכטר טוען שזהו בעצם גלגולו של הרצון הקיומי העמוק בחיים ביחד נפשי של כולם כאחד. לרצון זה תוקף רב, אלא שאין בכוחו של האדם לממשו, כי הוא אינו מוכשר ליחד נפשי כזה, ולכן בא התחליף. לתחליף זה אין ערך רב מצד עצמו, אך הוא מעיד על שריד נפשי בעל ערך רב. במילים אחרות, הרצון להיבלע ב"סתם" שבעולם הוא בעצם גלגולו של הרצון לאיחוד הנפש עם העולם, להתמזגות עם היקום שהייתה מנת חלקו של האדם הקמאי ושהיא מנת חלקו של החי בכלל. האדם מחפש בזה אחר אבֵדה שאבדה לו, ומשאינו מוצאהּ הוא מסתפק בתחליף, וזה טיבה של ההיבלעות ב"סתם". 

			על פי משנתו של שכטר, האדם רוצה להשתחרר מן האישיות שלו שמכבידה עליו, מן האני המסובך שלו ומן המחיצות הרבות שהוקמו בין נפשו לבין העולם ובינה לבין הנפשות האחרות. למעשה הוא רוצה להסיר את המסווה הנצחי שעל פניו. בכל אלה הבלתי מודע דומיננטי, כי בבלתי מודע יותר מאשר במודע מרגיש האדם עד כמה האני פגום, עד כמה חסר לו ה"יחד" הנפשי, עד כמה הוא מנותק מן השמים והארץ, מן החי והצומח שסביב לו. הבלתי מודע מוליד את הרצון באלמוניות. האלמוניות היא כעין מנוחה לאישיות שאינה כתיקונה, אך אין בה משום כפרה עליה.

			הרצון בסדר והרצון בתוהו ובוהו סותרים זה את זה, אך שכטר טוען ששניהם קיימים בקרב האדם. את הרצון בתוהו ובוהו המתגבר לעיתים בנפש הוא מפרש כמחאה נגד המסגרתיות וההתאבנות, מה שגורם לעיתים לרצון לברוח מההווה אל העתיד, אל משיחיות מנחמת או להתרפק על העבר שהיה ואיננו עוד. 

			הרצונות השליליים הללו — רצון באלמוניות, הרצון לברוח מן ההווה וכדומה — מלמדים אותנו לדעת שכטר על נקודות תורפה בחיינו, על כיסופים לרוחניות שקצרה ידינו מהשיגה, אך הם גם עדות לכך שעדיין לא נסתלק האלוהי מקרבנו. אריך פרום, בספרו מנוס מחופש, שראה אור באנגלית בניו יורק ב־1941, מתאר את הכמיהה לממשל אלוהי ככמיהה ל"כיסא הכבוד שקדם לבריאת העולם" כלומר כתנאי לקיום העולם. פרום, פליט יהודי מגרמניה, חקר את הניסיונות הנפשיים של בני הדור למצוא עניין בדיקטטורה ולרצות בה. לטענתו, אלה הם ביסודם ניסיונות נואשים לזכות בתחליף לסמכות. הדיקטטורה דומה בהחלטיותה לשלטון בעל תוקף אלוהי ומכאן נובע כוחה, אך תוקף זה וכוח זה אינם אלא זיוף. 

			בדומה לו שכטר רואה בחשיפת האלוהי שבתופעות השליליות את אחת המשימות החשובות בחינוך הדור.576 חשיפת הצדדים השליליים שבפנימיות האדם, הכרתם והכללתם באישיות באופן מודע — היא חלק מדרכי התיקון של האדם. על ידי ההכרה בחלקים אלה באישיות האדם הוא מתרחב בתוכו וזה מביאו למצב של הכרה עצמית.577 

			חיזוק המישור הגבוה 

			שכטר מבקש לחזק בחינוך הדור את המודעות לשני המישורים כשני אופנים של תפיסת המציאות והמשמעות היצוקה בה, שהם בעלי השפעה מכרעת על קיומו של האדם. כפי שכבר ראינו הוא מכנה אותם גם "צירים": הציר האופקי והציר האנכי (ורטיקלי). תדמור מתאר צירים אלה כשתי אפשרויות של משמעות578 — הציר האופקי הוא הציר הפרגמטי, המייצג את היבט החיים הרציונלי, המעשי, החברתי, הכלכלי והתעסוקתי, והציר האנכי הוא ביטוי להיבט העמוק, שבו האדם מחפש פשר לחייו ומענה ל"שאלות הגדולות", ולמפגש עם אזור המעמקים של נשמתו, אל האותנטיות שלו מתוך בחינת יסודות וערכי חייו. בציר זה נמצא האדם בהתכוונות כלפי מעלה, אל המטפיזי, הטרנסצנדנטי, האלוהי. תדמור ניסח מגמות ויעדים מקיפים לחינוך, שניכרת בהם השפעה מובהקת של שכטר ושימוש במושגים שלו. בהרצאה בעל פה הוא אמר: 

			סכנה המאיימת על האדם בזמננו היא הנטייה להסתפקות בחיים ברבדים המשפחתי, המקצועי, הכלכלי, הפוליטי והחברתי. לכאורה, כל החיים תחומים באלה והפועל באורח אינטנסיבי בהם חי חיים שלמים. אלא שהחיים המגודרים ברבדים אלה יכולים להיות — ואצל בני אדם רבים הינם — חיים סתמיים, חיים מתוך אינרציה ולמען סיפוקים מיידיים. שכן, קיימת ספירה נוספת, גבוהה יותר לחיים: ספירה של רוחניות והשראה, המעניקה פשר ומשמעות לחיים ברובדיהם השונים. (תדמור, אני מאמין בבית ספרי, עמ' 32)

			את המגמה הזאת מדגים שכטר גם בתחומים שאין בהם לכאורה זיקה רוחנית כלל, ומדבר על הצורך לחפש בכל תחום את המישור הגבוה, שיש בו נגיעה במשמעותם הפנימית של החיים. כך אף בשיעורי אזרחות: 

			רבים אומרים שיש לחנך לאזרחות. להם יש להסביר שקשה לחנך לאזרחות בלי מתן משמעות אישית, סובייקטיבית לחיים, כי ממה נפשך, אם האזרחות היא בשביל המחנך ממשות פנימית, הרי היא יותר מאזרחות, ואם אינה אלא אזרחות בלבד, אין בה ממשות ואינה מחנכת. כשאנו מדברים על אזרחות, אנו מתכוונים בדרך כלל לדברים הנוגעים במסגרת החיים ולא למשמעות החיים, ואי אפשר לחנך למסגרת בלבד [...] כי עיקר החינוך הוא במתן משמעות פנימית לחיים, במתן כיוון מהותי לקיום. רק במקום שיש לחיים משמעות פנימית וכיוון מהותי קובעים את המסגרות ומרגילים את החניכים להן. משום כך קשה לחנך לשירות למדינה בלבד, או לדייקנות ומשמעת בלבד, וכן כל כיוצא בזה. מובן מאליו שהאזרחות, השירות, הדיוק והמשמעת הם בעלי חשיבות רבה בחינוך, אבל אינם עשויים לבוא במקום התוכן המרכזי. אילו היה הקב"ה מצווה למשה לעשות משכן וכלים ונותן לו הוראות כיצד לסדר את ענייני העדה ולא היה נותן תוכן לכל זה — לא היה ערך לכל התורה. (החינוך היהודי, עמ' 9)

			פעמים אינספור בהקשרים שונים טוען שכטר בכתביו שנדבך מרכזי בחינוך הוא החיבור לאלוהי שבאדם. הוא דוחק בחניכיו לא לוותר על הצד ה"אלוהי" שבהם, אך נותן להם חופש פעולה לבחור בדרך שבה יעשו זאת: 

			המאבק צריך להיות מוקדש לכך להציל את האדם, את העיקר באדם, שלא יהיה למתקדם מבחינה טכנית ולירוד מבחינה נפשית. עובדה היא שהאדם מאבד את הקירבה לטבע ולשמים שהיתה קיימת במידה רבה בעובד האדמה, וזוהי אבידה רצינית, אבל אין להסיק מכאן שהכל אבוד, כי הרבה תלוי באדם ובמאמצים שישקיע בהצלת עצמו, כלומר בהצלת הצד האלוהי שבקרבו. והמאמצים הם בתחומים שונים: יש אדם שמתרכז בתורה מהותית, כלומר בתורה הנוגעת לו מבחינה פנימית, ויש אדם שמתרכז במוסיקה הנוגעת לו מבחינה פנימית, ויש אדם שמתרכז בקיומן של מצוות שהערך הסמלי שבהן נוגע לפנימיותו. הצד השווה שבאנשים אלה הוא שהם מודעים למצב הקיים שהטכניקה עומדת לחסל את האלוהי שבהם והם חשים בסכנה ומנסים להימלט ממנה. (מסות, שיחות ומכתבים, ד, עמ' 9)

			שכטר ממשיך לחפש את המחנך האידאלי, והחניכים מוזהרים מפני אנשים שאינם חיוניים, שאין בהם חום ושאינם פתוחים, שכן קרבתם גורמת להתרוקנות פנימית: 

			יש אנשים שלא ראו מימיהם אדם בלתי אמצעי בעל חום נפשי ושמחת אמת, שלא באו במגע עם אדם כזה כי לא חיפשו את קרבתו. כיצד יכול אדם להגיע לידי חוויה של אמת אם לא נמצא אדם כזה בקרבתו בימי הילדות וגם לא אחרי כן?! יש להסביר לצעירים עד כמה חשוב הדבר בשביל חייהם לחפש אדם כזה ולהתבונן בו, בדיבוריו ובמעשיו מקרוב. וכאן אחת מנקודות התורפה של שיטת החינוך שלנו, שאנשי המופת של תרבותנו הם: כוכבי הקולנוע [...] אנשים שעיקר כוחם בכך שעלה בידם להיות ידועים ומפורסמים. (פרקי חינוך, עמ' 336)

			שכטר ראה בתלמיד סובייקט המצוי בתהליך פנימי של התהוות ועיצוב עצמי.579 תפיסת חינוך אקזיסטנציאליסטית מתבטאת בראיית התלמיד כבעל קיום ייחודי, עצמאי, דינמי, מתפתח, המתווה מתוכו את כיוונו ומחפש אחר משמעות חייו וההיבטים המעשיים הנגזרים מכך.580 יתר על כן, המחנך עצמו נמצא בהתהוות תמידית ובחיפוש אחר משמעות ודרך חיים, מתוך הוויית החיים שלו־עצמו ושל תובנותיו ביחס לתפקידו ולזהותו האישית. ברוח זו כותב קורצ'אק: "היה כפי שהינך — חפש דרך בעצמך — דע את עצמך, לפני שתרצה לדעת את הילדים".581 

			שכטר סובר ששאיפת החינוך היא חתירה אותנטית של המחנך עצמו להיות אדם מהותי. זהו תהליך שבו מגיע המחנך לנקודת הכרעה לגבי עצמו, הכרעה קיומית החוברת לזהותו המקצועית. גם מחנך הבונה את זהותו המקצועית מתוך בחירה, אם מכורח הנסיבות ואם מתוך מקריות, רוכש את הידע הדרוש, לומד את כללי האתיקה של המקצוע, חש מחויב לו, עובד, משקיע, מסור במקצועו, גם מצליח ומוערך — הוא עדיין מעין טכנוקרט בראייתו של שכטר. רק במקרים שבהם אדם חש שזהותו המקצועית איננה מוקנית לו מתוך המישור החברתי־כלכלי בלבד, היינו מתוקף לימודיו, הישגיו המקצועיים והאישור החברתי שהוא זוכה לו, אלא מתוקף קול פנימי, או קול מטפיזי המהדהד בפנימיותו, המושך אותו לתפקידו־מקצועו שמכאן ואילך הופך להיות ייעודו, שליחותו — רק אז מוגדר תפקידו לא רק כמכוּון לקהילה ולחברה אלא מכוון לעולם. מחנך זה יכול לעמוד גם בשעות של בדידות לנוכח אתגרי הדור: "גם המחנך שהוא עצמו בודד, מקרי, קרוב לניתוק, יכול לחנך לגאולת הנפש מן הבדידות, מן המקריות ומן הניתוק, ובעזרו לאחרים הוא עצמו נעזר במידת מה".582

			שכטר לא ראה את עצמו כגורו או כמנהיג, והוא מציין זאת בהקשרים רבים. ניתן גם לראות זאת מדרך הוראתו הדיאלוגית, מהפתיחות כלפי נושאים ותחומים שתלמידיו הביאו לידיעתו והן מדברים שהעיד על עצמו. בשאלה על מגמתו החינוכית הוא עונה: 

			אין אני מורה נבוכי הזמן ואין אני מורה שקר. אין אני אדם 'בעל מדרגה', ומאידך גיסא אין אני כותב מתוך מגמה להצליח בחברה. מצבי הוא, שאני משתדל להיות נאמן לעצמי ואין אני שם לב לדעת הקהל, אבל אין בי עוז רב ואין אני מסוגל להיות מורה לדור, ואני ממשיך לכתוב כדי לתרום תרומה כלשהי לחינוך. (מסות שיחות ומכתבים, ד, עמ' 31) 

			כך כתב יוסף מנלה על מורו:

			הד"ר יוסף שכטר, לעומת זאת, פונה אל התלמיד כאדם, הוא מורה־מחנך, גישתו — רצינית. יש לו כיוון, דבר שהוא רוצה להשיג בחינוך. משום כך גם לידיעות שהוא מקנה יש נקודת מרכז. הוא נוגע בשאלות המרכזיות, הוא מנסה לתת את מה שנפש התלמידים פתוחה לקבל. הוא מנסה להראות לתלמידיו דרך להסיר את מחיצות הברזל, דהיינו, לבטל את השפעתן של ההשקפות שבשקר יסודן, המפריעות לאדם להתקרב לאלוהי, לערך הממשי, לברר עימם לעצמו ולעצמם איזוהי השקפת עולם כדאית בשביל האדם בימינו. הד"ר שכטר מעלה את תלמידיו, מעלה אותם לספירת חיים נעלה יותר [...] הוא מנסה לחנכם להיות בני אדם מהותיים. (מנלה, מורי, עמ' 7)

			חיזוק המישור הגבוה תלוי בחינוך האדם. אחת היכולות של המחנך המהותי הוא להתכוון בעצמו ולכוון את תלמידיו אל מה שאינו מוחשי, דרך מושגים שחורגים מהעולם הפיזיולוגי־ביוגרפי חברתי, כהגדרת שכטר, ולחפש דרכים לפגוש את העולם המהותי הפנימי. "התעלמותו של האדם הפשוט מן העולם המהותי הפנימי קשורה לרוב בחינוך שקיבל. לימדו אותו בנעוריו, ש'אין עולם אלא אחד', ומשום כך הוא חושב, שלא יאה לו כבעל שכל להודות בקיומו של עולם שאינו במסגרת הזמן והמקום והסיבתיות".583 רק מתי מעט היודעים להצביע לעבר טיבו של אותו עולם, שבעצם אינו ניתן לביטוי אלא רק לרמיזה.

			המודעות של האדם למהות הפנימית כרוכה באמונה שמעבר לעולם הממשי המוכר יש עולם נוסף: "איש הרוח מכיר בקיומם של שני העולמות, והוא מנסה לכוללם יחד, ופעולה זאת גורמת לו קשיים בגלל ההתנגשות הקיימת תמיד בין העולם הזה, העולם הפיזיולוגי־ביוגרפי־חברתי, לבין העולם האחר, המהותי הפנימי".584 

			כששכטר מדבר על אמנות ועל מוזיקה, "העולם האחר" מובן פתאום לקורא: 

			האמנות עשויה לתת תוכן חיים וגם עשויה להיות רק בבחינת השכחה עצמית בלבד. ארכיטקט עשוי לעסוק בבנין ערים ובתים כאיש מנגנון והוא יכול לעסוק בבנין ערים ובתים כאיש הרוח [...] שעבודתו ממלאת את ישותו והיא קרובה להיות מעין עבודת אלוהים [...] יש מוסיקה העושה רושם עלינו ואין בה תוכן נפשי, ויש מוסיקה המוסיפה תוכן נפשי, המקשרת אותנו עם ממד העומק שבקרבנו. (שבילים בחינוך, עמ' 26)

			סמלים

			אחת הדרכים להגברת החיוניות והמגע עם העולם האחר היא היכולת לטעון מושגים בהיבטים נצחיים: "חיוני הוא לאדם מישראל בזמן הזה להגיע לטראנספורמציה של מוטיבים דתיים יסודיים: שכר ועונש, ביאת המשיח ועולם הבא, כדי שייהפכו לאמיתיים, היינו לדברים שפיו ולבו של אדם שווים בהם, וכדי שנוכל להעבירם לבנינו ולבני בנינו".585 שכטר משתמש בשפה המכוונת למישור זה ובוחר במושגים המצביעים על המעבר מהמישור האופקי למישור האנכי ובהם: מהותיות, הנצח שבהווה, הנצח שבנפש, עולם הבא ומשיח.

			טקסי חיים וסמלים הם כלי רב ערך לחשוף את "סודות החיים" וחכמתם הפנימית ולסייע לחיזוק החיבור למישור העל־אנושי: "יש לדעת שהאדם בן תקופתנו אינו מוכן לרזי החיים, משום שלא הכינו אותו במעבר לבגרות לדעת את משמעותם של רז הלידה ושל רז הנישואין ושל רז המוות. בחיים המודרניים נשארו זכרונות קלושים מרזים אלה".586 כך מחפש שכטר בברית המילה, בנישואין, באבל, בשבת, בבר מצווה, בפסח וביום הכיפורים אחר המשמעות הפנימית האנושית והעל־אנושית של החיים, ואינו מסתפק בהסברים המקובלים. מאחר שהאדם לא קיבל הכנה לכך, הוא אינו מכוון למשמעותם המטפיזית של אירועים וטקסים משמעותיים בחייו. הבנת משמעותם של רזים אלה חשובים לנשמה כדי להחזיר לאדם את פנימיותו ותחושת המרכזיות הפנימית שבו. האישיות של היחיד, שיווי המשקל הפנימי שלו והשאיפה להתעלות, קשורים ביכולתו להתכוון למובן הסמלי הטמון בטקסי החיים. לכל אחד מאירועים אלה יש משמעות נפשית שיש לעמוד עליה.587 כך גם בנוגע למצוות הדת. שכטר כאמור רואה בחיוב אותן המצוות המעשיות שהן כמעשים סמליים הבאים לעורר ולהעיד על הכיוון הפנימי שלהן לחיזוק התפיסה המהותית של החיים, לדוגמה, מצוות הנחת התפילין: "אחד המעשים החשובים כמתן ביטוי למתרחש בפנימיותו ובהפעלתו בחיים הוא הנחת התפילין של היהודי הדתי באמת".588 המשמעות הפנימית הנפשית העומדת מאחורי הטקסים והמצוות והזמנים בחיי היהודי הן המקנות לסיטואציות אלה את חשיבותן. 

			שפה ומושגים לשוניים

			את הנתונים של חיזוק הספֵרה הגבוהה מוצא שכטר, כמו בובר ואולי בעקבות בובר, בהיבטים מסוימים בחסידות. אולם, הוא מסייג את השימוש בחומרים אלה רק למקרה שהם עשויים לשמש מורה דרך בחינוך. שכטר מסתייג מהיבטים של מאגיה ומסתורין בחסידות, וגם מבקר את דרכה להתמודד עם משבריה הפנימיים,589 אך מציין את הדגש שהיא שמה על הקיום הפנימי. בחסידות מוצא שכטר שורש רעיוני ודגם למימוש אפשרי של יהדות פנימית ומגלה עקרונות שהופכים אותה לתנועה רוחנית חינוכית. האתגר העומד בפניו הוא כיצד להעביר מסרים שמקורם בחסידות לקהל שאינו מכיר את הרקע הזה, ואף נרתע מהדת בכללה. משום כך בחירתו של שכטר במושגים לשוניים היא לא מקרית, והוא מחפש שפה הולמת, כזו שתביע את הדתיות הפנימית אך לא תחסום את האפשרות להנגיש רעיונות דתיים לתלמידיו: 

			מה בין מהותי לדתי? אם מדובר על הדתי במובן הפנימי, למעשה אין הבדל גדול. אמנם בהזדמנויות שונות הבחנתי בין המהותי לדתי, אבל זו היתה רק טכניקה להבטיח שתהיה קליטה אצל השומעים, כדי שאנשים לא יפסלו את העניין מלכתחילה. לא תמיד הצלחתי לפתח זאת כהוגן. הייתי צריך להלביש את העניין בלבושים אפשריים, בנתונים רעיוניים אפשריים הניתנים לקליטה. אני זוכר, למשל, שבהרצאותיי בפני אגודת הסופרים הקפדתי להשתמש בהקשר הזה במושג אלוהי לעומת האלוהים. בכלל, מציאת הביטויים היא דבר קשה מאוד. כי בעצם הנתונים שאנו רוצים לדבר עליהם אין להם נתונים בלשון. (תדמור, התכוונות לאלוהי, עמ' 57)

			אל נוכח המציאות

			תלמידו של שכטר יהודה אגמור סבר שמורהו חקר את מטרותיו הפנימיות שהשפיעו על הכרעותיו ועל האופן שבו פעל: 

			יש עוד צד שהשפיע עלינו, וזהו העניין של לנסות ולהגשים. לא מספיק רק לדבר ולנסח, אלא יש לנסות ולהגשים את כל זה בחיים היומיומיים [...] כשעמדה לפני יוסף שאלה אם לכתוב מאמר או להביא רעיון לפני הציבור, הייתה זאת לו שאלה פנימית, שנבעה מצד אחד מתוך הרצון להשפיע, לשנות דברים ומן הצד השני מבדיקה אם הצעד הוא נכון מבחינת האמת הפנימית, ואם זה יעזור או זה יזיק. הוא שאל את עצמו: מדוע אני אומר או כותב זאת, מהי העמדה הפנימית שלי כשאני מדבר אל האנשים [...] העיקר היה לעמוד על הערך הפנימי שעל כל אחד מאתנו לבדוק אותו בשעה שהוא עושה משהו בחיים. הכיוון הזה הוא שהביא אותנו בסופו של דבר להתיישבות בצורת קבוץ או מושב. (מסות, שיחות ומכתבים, ג, עמ' 42)

			כדי להתחבר לערך פנימי נחוץ גשר בין המחשבה וההרגשה לבין הדיבור והמעשה, ולכך כוּוְנה ההגות החינוכית של שכטר גם ביחסו לדת: "אדם יכול להתחיל באורחות חיים ריטואליים, אבל עליו גם לנסות לבצע את הטראנספורמציה של הדברים היסודיים שבדת כדי להיות דובר אמת וכדי לגשר בין המחשבה וההרגשה לבין הדיבור והמעשה."590 

			מטרת החינוך היא לכוון לספֵרה הגבוהה של החיים, למישור הגבוה, לציר הגבוה, בכל אפיקי החיים: "יש להדגיש את התנאי היסודי לגדילה נכונה, והוא — שההורים והמחנכים יכירו במידת האפשר שמטרתו של האדם בעולם היא להגיע למדרגה נפשית יותר גבוהה, ולא רק להסתדר בחיים".591 על ההורים והמחנכים לכוון את הצעירים לקראת ייעוד. 

			ניכר אפוא לאורך כל הדרך כי הגותו של שכטר אינה נושאת תוכן אלא התכוונות ובכך היא עומדת כתורת חינוך אקזיסטנציאליסטית. שכטר סבור כי החינוך בדורו מזניח את תחום המשמעות, חיזוק האישיות ובירור משמעות הקיום, והוא רואה בכך בעיה קונקרטית שיש לתת לה מענה חינוכי.592 

			האלוהי במקום אלוהים

			שכטר מאמין בנוכחות טרנסצנדנטית אלוהית ומחפש שבילים עדינים להפנמת רעיון זה. הוא מציב את הביטוי "אלוהי" כברירה חינוכית, שבאה מתוך הפער שבין הדתיות הצרופה לבין הניסיון המדעי שהאדם רכש. פער שגרם לפירוד בינו לבין האל:

			אין נקודת מוצא טובה יותר למציאות האלוהים מאשר חיי הנפש של האדם, אבל אין לראות רק את האלוהים הקיים בנפש האדם, אלא גם את האלוהים הקיים מעבר לנפש האדם, ומעבר לתודעה ולרצון של האדם. נקודת המוצא שנותנת לנו ההתעמקות בנפש האדם לגבי האלוהות חשובה לנו, כי אנחנו רואים באלוהות הקיימת בנפש סימן לאלוהות הקיימת ביקום ומעבר ליקום. (לנבוכי זמננו, עמ' 159)

			הסיבה לכך שהאדם ממשיך לשאוף לדתיות אף שאין בידו אפשרות לאימות אמפירי היא "משום שהוא עומד על נפשו, על קיומו הפנימי ועל עיקר תוכנו. האדם הוא בעל חיים השואף למשמעות, לאור ולחסד".593 ההשקפה המדעית האמפירית והחיפוש של "האדם המדעי" אחר "היגדים עובדתיים", כניסוחו, החלישו את מושג האלוהים. בלית ברירה מציב תחתיו שכטר את המושג "אלוהי" ובדרגה מעט נמוכה יותר את המושג "מהותי". כפי שהוסבר בפרק השלישי, זו פשרה זמנית וחלקית מאוד: 

			מושג האלוהי הוא גלגולו של מושג האלוהים בתקופה של הסתרת פנים, ומשתמשים בו בדלית ברירה. עיקרו של האלוהי הוא בקיום הפנימי של האדם ובמשמעותו של הקיום הזה, ולעיתים אין בו כוח רב להציל את האדם מרעתו ולצוות עליו לשנות את אורח חייו. אולם הלחץ המופעל על המשכיל הדתי לסגת מן העמדה הדתית הפשוטה הביאה אותו להתפשר עם ההשקפה המדעית האמפירית. על כן הוא מרבה להשתמש בצורה החלשה של האלוהים, במושג "אלוהי", ועומד על הגילויים האלוהיים ביקום ובנפש כדי להציל מה שניתן להציל. (דרכים חינוך, עמ' 81)

			עם זאת, שכטר מדגיש כי "טועה האדם בן זמננו שסבור כי האלוהות כפי שהיא מתוארת בתנ"ך ובתורה שבעל פה אין כוחה יפה כיום הזה ולא נשארה לו לאדם שבזמננו אלא אלוהות המתגלית בפנימיותו, היינו האדם בעצמו".594 

			נקודה זו מעניינת במיוחד כי לעיתים נדמה שדמות האדם המהותי ויחסו לאלוהות, תוך הדגשת הדת הפנימית ללא קיום מצוות מרתיעה את שכטר עצמו, והוא שב ומדגיש שהוא בעצם רקח פשרה זמנית האמורה להוביל את הצעיר היהודי בהדרגה לחזרה אל הדת באופן מלא. ראייה חלקית לכך מופיעה להלן. אמנם האלוהות הפנימית טעונה חשיפה תדירה ואינה חזקה כאלוהות שבמסורת, 

			אך מבחינה עקרונית היא זהה איתה, והאדם המרגיש בה חש בכוחה שהוא גדול לאין שיעור מכוחו ובערכה שהוא גדול לאין שיעור מערכו. האדם יודע שקיומו תלוי בה ושהיא דורשת ממנו שיתייחד עם עצמו ושיקיים את מצוותיה כדי שלא ישקע בארציות ובאפסות. והרגשה זאת היא יסודית בתפיסת עולמו. (בין אדם למקום, עמ' 9)

			ואכן, הניסיון לחנך לאלוהי הוא אתגר גדול. חיפוש הרוח בחינוך עשוי להעמידו ריק מתוכן. יפים הם לענייננו דבריו של בן־פזי: "לעיתים, נדמה לשומע כי המילה רוחניות המחזיקה הכול בידיה, נשארת כצל עובר וכרוח נושבת. כנראה שהאפשרות של הרוח להיות מהותית, קשורה ביתדות שהיא מוצאת להיאחז בהם, בליבותיהם של האנשים".595 אנו רואים כי עם החיפוש אחר הרוחני בחינוך מנסה להתמודד גם תדמור ומציע גם דרכים מעשיות לכך, בהעמידו את הצורך להעמיד אותן כחוויות מתמשכות ולא רק כחוויות שיא.596

			בין מדע לאמונה

			רצונו העז של שכטר לקרב את חניכיו ל"אלוהי" גורר אותו להציג את המדע האובייקטיבי כאויבה הגדול של המהותיות, כסיבת ההתפוררות של האדם המודרני. לאורך כל כתביו הוא מבטא את דעתו שהאובייקטיביות היא תהליך של ריחוק רוחני העוצר את התנועה הנפשית שבאה מן המעמקים אל המחשבה המודעת: "המדעיות דוחה את הנצח ואת היעוד מתוך הנפש וגורמת לנסיגה. המדעיות מפוררת את האחדות הנפשית, היא מבטלת את המונותאיזם הפנימי [...] המדע משמש כיום מחסה לבורח מפני עצמו".597 הוא קורא להעמקת תכנים שיש בהם פנייה לפנימיות, לחיפוש משמעות הקיום והאלוהי וליצירת יהדות קיומית, אך מודע לקושי שהחינוך צריך להתמודד איתו בעניין זה. אין לו ספק שההישגים המדעיים והטכניים תורמים לעולם וליחיד מבחינה כלכלית ומדינית, אך המחיר הוא פיחות בעוצמה הנפשית ובדבקות התמימה בערכים פנימיים שהם הכרחיים להמשך הקיום: 

			אנו יודעים שהכיוון החינוכי השולט כיום בעולם וגם אצלנו הוא נייטראלי לגבי ייעודו של האדם בעולם, שהחינוך הוא עשיר בידיעות ובטכניקות של למידה ועני בתוכן [...] כל קיבוץ אנושי זקוק לעילית הדבֵקה בתמימות באידיאות, ועילית זאת כשיש בה עוצמה עשויה לקיים את הקיבוץ האנושי כולו אם הוא נמשך אחריה. (פרקים במחשבה ערכית, א, עמ' 13)

			תפקידם של המחנכים בעידן זה, לפי שכטר, הוא לקיים שני כיוונים המנוגדים זה לזה, האחד הכרחי והאחר רצוי ונכסף. הכיוון המדעי הטכני והכלכלי הוא הכיוון הארצי, ומולו עומד חינוך הפונה לערכים פנימיים ולחיפוש אחר משמעות החיים והקיום. עיקרה של הדרך החינוכית צריכה להיות בניסיון למזג את ההישגים המדעיים והאקדמיים עם חיי אמת. יתר על כן: "אנו זקוקים לאנשים, שיגשימו באורח חייהם את האפשרות של התכוונות רצינית ועקבית לחיים בעלי משמעות פנימית בלי לוותר על חיים ארציים מוצלחים [...] במיזוג זה תלוי אורך ימינו".598 עם זאת, שכטר היה מודע לסיכוי הנמוך להתגשמות גישתו: "נראה שאין לנו דרך אחרת מאשר לשאוף למזיגה של אורח החיים האירופי־אמריקני המקובל בעולם החילוני שלנו עם אורח חיים דתי חסידי מדיטאטיבי. זהו גשר צר, אולי צר מאוד, אבל דומני שאין לאדם מישראל הרוצה והבוחר בחיים ערכיים אפשרות אחרת המתקבלת על הדעת".599

			הנצח שבהווה והחזרתיות — יחס חדש למעגל החיים ולמועדי השנה

			ביטוי מרכזי בהגותו של שכטר, שנדון בפרק הקודם, הוא "הנצח שבהווה". ביסוסו בחינוך הוא יעד חשוב בעיניו. באמצעותו הוא מבקש לעורר יחס לריטואל הממשי של מחזוריות השנה והחגים והמועדים, שנראה לרבים כאפרורי ורוטיני, ולחוות תחושת חיות, משמעות והתעלות בתוך מעגליות החיים. הוא מציין את המורכבות הכרוכה בניסיון לקיים את מצוות הדת ואת הדרישה לקיום ריטואלים דתיים במועדים קבועים, היוצרים לעיתים אצל האדם תחושה של עשיית שקר בנפשו.600 הוא מונה מגוון מניעים אפשריים לכך: קיום המצוות באופן חיצוני, בלתי אמיתי, לעיתים ממניעים לאומיים או פסוודו־דתיים, או מתוך נוסטלגיה. מורים למקצועות היהדות שאינם שלמים עם דבריהם על התנ"ך, האגדה, התפילות והמועדים, גורמים לכך שמצפונם של התלמידים מתקומם והם מתנגדים בחריפות ללימודים אלה ולמעשים דתיים. וישנו גם פחד להחיות את הריטואלים הללו, שמא לא יוכלו להישמר בדרגתם הרוחנית. ובמילותיו של שכטר: "הצעירים רואים ביהדות קודקס של עשיה דתית פולחנית שמאומה אין לה עם מחשבה דתית, ואין צריך לומר חוויה דתית עמוקה וצורך נפשי המבקש לבוא על ביטויו. אל נתפלא אפוא, אם דווקא הנער בעל המצפון נוקט עמדה של התרחקות מן היהדות, משום שהוא רואה בה מקור של פעולות נעדרות השראה".601 שכטר מחפש אחר דרכים להעמיק את תחושת המשמעות מול החזרתיות שבחיים, שהוא רואה בה לא רק אתגר אלא אמצעי לחיזוק הקיום הפנימי של היחיד ושל העדה על ידי יציקת תוכן וערך לתוכם. 

			החיים שאנו חיים אותם יום יום, חיי ההווה, עשויים להיות נצחיים בתוכנם ובעוזם. אין לבקש את הנצח בעתיד או אחרי המוות, כי הנצח יכול להתגשם בהווה. ההווה הוא חזרה וחיים בעלי משמעות הם חזרה. הימים, הבוקר והערב, השבועות, החגים והעונות — חוזרים. כך גם השינה והרחצה והעבודה. אדם מהותי הוא זה החי בהווה, היודע לתת משמעות לחיים שבהווה ובחזרה המתמדת, המחזורית שבו. (תדמור, התכוונות לאלוהי, עמ' 219-218)

			סביב רעיון זה של חזרתיות התרקמה פעילות חינוכית ענפה של שכטר — בדרכו הפרשנית למקרא ולחז"ל, בפנייתו לרעיונות בחסידות, לבחירת ספרות וטקסטים פילוסופיים וכן להתוויית המנהגים ואורחות החיים של העדה. בחזרתיות הוא ראה אמצעי לחיזוק הקיום הפנימי של היחיד ושל העדה. בחזרתיות של הזמן מזהה שכטר שני כיוונים: 

			הכיוון להתקדם, להמציא, לחדש, והכיוון לחזור, להתחדש בדבר שאינו חדש. הכיוון השני, ההתחדשות שבחזרה היא סוד השבת והמועד הדתי (כל שבת היא כשבת בראשית). כיוון זה מוזנח מאוד בחיים המודרניים. אם אין לאדם הכוח לחיות חיים של התחדשות בחזרה, הוא פונה באופן מתמיד לבידור, ובבידור מורגשת ריקנות [...] וכך משום שלא לימדו אותו לדעת את ערכה של ההתחדשות שבחזרה, את סוד השבת והמועד. ענין זה טעון תיקון. (משאלות הזמן, עמ' 133)

			רעיון החזרתיות מתלכד עם מושג "הנצח שבהווה" ומחזק את היבט ההתחדשות הקיים בו:

			על הנצחי מדברים רבים, ולעיתים קרובות. אחדים מתוך התנגדות, אחרים מתוך הסכמה. נראה, שהראשונים כאחרונים חסרים כל פנימיות, חסרים כל רצינות. שהרי האדם שלא תפס כראוי את הנצחי, שלא תפס אותו באופן ממשי, חסר הוא כל פנימיות וכל רצינות. יש הכופרים בקיומו של הנצחי באדם [...] אנשים אלה הם דמוניים [...] יכול אדם להוסיף ולהתכחש לנצחי עד כמה שירצה, הוא לא יבטלנו מחייו, עד כמה שיכפור בו, אין ביכולתו להיפטר ממנו לחלוטין. (רוח ונפש, עמ' 137-136)

			אף כאן ניכרת השפעתו של קירקגור שקבע ביתר תמציתיות: "כל החיים הם חזרה".602 קירקגור מדמה זאת לאישה אהובה נוכחת, שדרכה יושג האושר: "מי שלא תפס כי החיים הם חזרה, וכי כל יופיים נתון בחזרה, חרץ את גזר דינו [...] החזרה היא לחם חוקם של החיים ומביאה סיפוק וברכה".603 הבוחר בחזרתיות יש בחייו שלווה ונחת. קיומו של העולם כולו הוא חזרה: "החזרה היא הרצינות, הממשות של החיים. כל מי שרוצה בה, מוכיח בזה שהוא בעל פאתוס רציני ובוגר".604 

			שכטר, המושפע כאמור מדברי קירקגור, מנצל את נושא החזרתיות לתקוף באופן סמוי את האקזיסטנציאליסטים החילונים, המתארים תפיסה טראגית של החיים כזרימה בלתי פוסקת לכיוון אחד (המוות): 

			אין זה רצוי שהאדם יתגבר על הזמן החולף על ידי התקווה לעתיד לבוא וגם לא על ידי הגעגועים על מה שעבר ואינו עוד, או על ידי הזיכרונות מימים עברו, אלא על ידי הנצח שבהווה, על ידי הפסקת הזרימה התדירית שהיא המביאה לידי גורליות, לידי טרגיות. הרגשת החיים של ההווה המהותי, של ההווה בעל המשמעות, של החזרה, היא הרגשת חיים שאין עמה התחמקות. הרגשה שהיא נצחון החיים על המוות. במקום הזרימה באה החזרה שבה ההווה הוא הנצח [...] המקיים את התנועה מן ההווה הפשוט אל ההווה הנצח, או מן התקוה או מן הזכרון אל ההווה הנצח בשלימות — זוכה בנצח. (שם)

			רעיון החזרתיות מופיע אצל שכטר באורחות חיים ובטקסים המציינים אותם: 

			המועד הוא זמן הנבדל במהותו מן הזמן הסתמי. המועד הוא כקרע ברציפות הזמן. מבחינת האני הרציונלי המועד הוא זמן של חלום, ומבחינת האמת הוא זמן של מציאות מלאה, בכל אופן הוא זמן מסוג אחר, ואינו חלק מן הזמן השוטף. במועד יוצא האדם מן הזמן הכללי ונכנס לזמן השמחה או לזמן הקדושה. הזמן הכללי הוא ברובו כמשך של קו, החולף ועובר ואינו ניתן לשחזור, לא כן המועד, הנשאר בעינו וניתן לשחזור. החג ההיסטורי אינו רק זכר לעבר, אלא משחזרים את הזמן הקדום והוא נעשה להווה. על ידי פעולת השחזור מחיים את העבר, יוצרים אותו מחדש והוא נעשה ברייה חדשה. גם בחיים המודרניים יש מועדים שהם בבחינת שחזור העבר כגון ימי הולדת וכיו"ב. (יהדות וחינוך בזמן הזה, עמ' 126-125)

			שכטר ראה בחזרתיות מצע להתחיוּת ולהתעלות האדם. אותה השבת שחוזרת כל שבעה ימים, אותו ליל סדר שחוזר כל שנה, נוטעים ביטחון באדם. חזרתיות שהאדם אינו מודע לה עלולה לגרום לו להגיב בפסימיות, בניהיליזם, בסתמיות ובניכור כלפי העולם וכלפי בני האדם. ומנגד, דווקא היא עשויה לגרום לו להתמזג באורח אותנטי, פנימי, כחוויית קיום שלו, להעניק לה משמעות ולראות את עצמו כיסוד פעיל בבריאה. טקסים ומנהגים של היחיד ושל העדה הם אמצעי חינוכי להעמקת החיבור הפנימי לתהליכי החיים, ליקום, לתחושת המשמעות שבחזרתיות, הנותנת מענה לתחושת המקריות והארעיות שהאדם המודרני סובל ממנה.

			את נקודת ה"נצח" שבחזרתיות שכטר קשר במושג היונגיאני ארכיטיפ, היינו הענקת משמעות מטפיזית לתופעות הבסיסיות ובהן שמיים, אדמה, מים, אב, אם, לידה, כהן ונביא. כך מעניקה המחזוריות שבבריאה שורת משמעויות הממלאות את האדם.

			שכטר מודע למלאכותיות שבניסיון לעורר שמחה שמביאה להתעלות, אבל כמאמין גדול בהתכוונות הוא אינו סבור שכל פעולה מכוּונת מבטלת את עצמה. אדרבה, המאמץ עצמו הוא בעל ערך בעיניו, גם כשהוא רק מוציא את האדם במידת מה מהשגרה: 

			יש דברים רוחניים שאדם עושה אותם במכוון ובאופן מלאכותי ובכל זאת ערכם הוא גדול. כשמגיע, למשל, זמן שנקבע להיות זמן של שמחה, ואדם דתי מנסה להכניס את עצמו לתוך השמחה, נסיון מכוון כזה עשוי להשפיע עליו ולהביאו לידי שמחה ממשית. נכון הוא שפעמים רבות קורה שההתכוונות לשמוח מבטלת את השמחה, אבל יש מקרים לא מעטים שבהם ההתכוונות לשמחה מאפשרת את השמחה. יש אנשים החושבים שכל פעולה שהיא מכוונת — מבטלת את עצמה. אך אין הדבר כך [...] המאמץ עצמו הוא בעל ערך גם אם אין המטרה מושגת. החושב שכל פעולה שהיא מכוונת מאבדת את ערכה, סוגר בפני עצמו את הדרך המובילה לרוחניות. (משאלות הזמן, עמ' 130)

			במילים פשוטות מתמצת שכטר את הנושא: "המועדים הם זמנים הנבדלים באיכותם, בערכם החוויתי, מן הזמנים הסתמיים. אלה הם זמנים מסוג אחר ואינם חלק מן הזמן השוטף".605

			הפילוסוף מירצ'ה אליאדה (1986-1907), שחקר מיתוסים וחברות קמאיות, מסביר שבאמצעות החזרה לראשית ההיסטוריה מתבטל הזמן החילוני, שהוא משך הזמן של ה"היסטוריה". ההיסטוריה מאיימת, הזמן ההיסטורי שוחק הכול, ולכן המיתוסים והריטואלים המאופיינים בחזרתיות מבטיחים חזרה אל נקודת המוצא של המציאות ועל ידי כך מתרחשת פריצה מן הזמן ההיסטורי אל מישור של קיום וחוויה אל־היסטוריים. באמצעות מיתוסים וריטואלים מסוגל האדם הקמאי להתגבר על אימת ההיסטוריה ועל הימשכות הזמן ההומוגני חסר המשמעות.606

			שכטר אינו מאזכר את אליאדה, אך נראה שדבריו שואבים מרוח הזמן שבו פעלו שניהם. כחלק מחיזוק הקיום שכטר אינו מסתפק בטקסטים כתובים ואף מעמיק בלימוד גישות של חקלאות אורגנית, שאינה מכוונת לבריאות הגוף בלבד אלא להשגת חיים מודעים יותר גם מתוך היחס לטבע ולצומח. טעם החיים הוא שצריך להיות לדידו במרכז הכול ולא הנוחות וההרגשה הטובה, המזויפת. הדבר יתבטא בניסיון לשנות את פני העולם ולא רק במודעות פנימית אישית. שכטר מציין כי בעתיד תינתן חשיבות לשאלה איך לבנות בתים המכוונים לחיזוק הקיום הנפשי ולאו דווקא לנוחות של יושביהם. הקשרים בין אדם לרעהו צריכים להיות נפשיים ולא קשרי נימוס חברתיים חיצוניים. 

			אפשר שהשפעתו של ניטשה מצויה ברקע הדברים הללו. מרגולין מציין בהקשר זה את קריאתו של ניטשה לחיות את הרגע, למצותו עד תומו ועל ידי כך להתלכד עם הנצח.607 רעיון השיבה הנצחית מופיע לראשונה אצל ניטשה בכה אמר זרתוסתרא, והוא מושג מכונן בהגותו: "חזור אחזור לנצח אל החיים האלה עצמם, בגדול מכל וגם בקטן מכל, לחזור את חזרתם הנצחית של כל הדברים".608 מרגולין מייחס לניטשה השפעה על גורדון ועל בובר בנוגע לרעיון השיבה הנצחית: "רעיון זה משתלב בקריאתו של ניטשה לחיות את הרגע במלואו, למצות אותו עד תומו ולתפוס את הרגע כמומנט שנדון לחזור על עצמו אינסוף פעמים, ובדרך זו להתלכד עם הנצח".609 גורדון מוצא את עיקרו של רעיון זה במשמעותו הקיומית, שמבטאת את חוויית הנצחיות הטבועה בנפש האדם. מרגולין מציין כי רעיון השיבה הנצחית של ניטשה אף מהדהד אל הגותו של בובר וטוען כי ניתן להציג את ה"אתה הנצחי" (האלוהים) של בובר כפירוש של בובר לרעיון השיבה הנצחית של ניטשה. המפגש של "אני־אתה" הוא חוויית הרגע כנצח. מדברים אלה עולה כי בתפיסתו של בובר התמזגו רעיון ה"חזרה" בהגות הדיאלוגית של קירקגור ו"השיבה הנצחית" של ניטשה עם המחשבה החברתית של מרקס. בשלושת אלה יש מגע עם הנצח. דומני שמאמרו זה של מרגולין תורם רבות לבירור הזיקה בין מושג השיבה הנצחית של ניטשה, "ההווה שבנצח" של שכטר, הנצח שברגע של גורדון610 והמטאפיזיקה של היום־יום של פראנקל. כל אלה מתארים את הנצחיות האוניברסלית ואת אפשרות הפריצה של הסובייקט מתוך עצמו וזיקתו ל"אלוהי".611

			חינוך לערכים

			יחסו של שכטר לחינוך לערכים, התכוונותו לספֵרה גבוהה, לעל־אנושי, באה לידי ביטוי בין היתר במפעל חיים שהלך והתהווה בקרב חלק מתלמידיו, אנשי החוג השכטריסטי. היה זה פרויקט מעשי יישומי: חזון להקמת יישוב ברוח זו; עדה המקיימת חיים מלאים שיתופיים מתוך חתירה לחיזוק היהדות הפנימית, עמידה מול השאלות הקיומיות של הפרט מתוך התכוונות לתיקון עצמי ולחיים של משמעות בקבוצה. 

			שאלת החינוך בכלל והחינוך לערכים בפרט זכתה באותה תקופה להתייחסות בולטת מאנשי רוח וממחנכים ובהם ס. יזהר, שתבע חירות אינדיבידואלית נטולת אלוהים וללא "חינוך לערכים".612 יזהר העלה על נס את החילוניות כערך בפני עצמו, ולא רק כהעדר דתיות. הוא מרוקן את עולמו מאלוהים וממלאו ביחידים, ומתייחס בביטול לכל אותן תנועות רוחניות שלדעתו מסיחות את האדם מקבלת אחריות על קיומו. החילוניות, הוא טוען, תובעת מאמץ רב מדי עבור הפרט בשל הבחירה המתמדת שהוא נדרש לעשות, ולכן רבים מוצאים הקלה בחיפוש אחר נקודה יציבה ופונים לתורות שונות שיוסיפו לשלוותם המדומה: "הטרנסצנדנטיה, כגון היוגה והזן בודהיזם, כגון הקבלה והמיסטיקה היהודית, וכמובן הצמחונות והטבעונות [...] וקרוב ורחוק, ומזרח רחוק, וחיפוש המשמעות [...] וההתמכרות למופלא [...] להיות דתי עד שלווה. אבל לא עד קפיצת הכרעה".613 

			במגמה הדתית לסוגיה ראה יזהר שחרור מלחץ ומאחריות, והעמיד מולה את החילוני שאינו בהול למצוא נחמה ואינו מתחמק מאחריותו. בין אם התכוון לכך ובין אם לאו, יזהר נגע בנקודות מרכזיות בהגותו של שכטר. על אף השונות הקוטבית ביניהם, הרי ששניהם יוצאים מתוך דחייה וספקנות רבה כלפי היבטים של קונפורמיות ונאמנות לקולקטיבים רעיוניים גדולים המבקשים את פדיון נפשו של הפרט, אך מכאן ואילך נפרדות דרכיהם. 

			מובן שעצם העובדה ששכטר היה מורה בבית הספר הריאלי בחיפה זימנה לו מפגש טבעי יותר עם בני נוער חילונים. אמנם למדו בו באותה תקופה גם מעט תלמידים דתיים, אך איש מהם לא לקח חלק באותם חוגים פרטיים ובמעגלים ששכטר יצר סביבו. ואולי גם את זאת ניתן להבין בעזרת דבריו של יזהר: "הדתי המצוי אינו מחפש, הוא כבר יש לו [...] אשרי הידיים הריקות, הן יכולות לקחת כשיימצא".614 אין פלא שדווקא החילוני המחפש ראה בשכטר כתובת. אמנם בכתביו ניכרים ניסיונות אחדים לנסח את יסודות הדת "של יהודי דתי לא חרדי",615 אך בפועל שכטר חינך ויצר דווקא בקרב ציבור חילוני הרחוק מדת ומצוות, ובעצם עשה לפיתוח דרך רליגיוזית שהמחויבות בה לקיום מצוות רצויה, אפשרית, אך אינה נמצאת בה כמטרה חינוכית מוצהרת הכרחית ואף לא נכחה ככזו בקרב תלמידיו ואנשי יודפת. 

			איתן ורדי, איש יודפת מן השכטריסטים,616 מתאר את היכרותו הראשונית עם השקפת עולמו של שכטר ומתאר את רישומו מפגישה זו: "ההתרגשות שאחזה בי בתום המפגש הייתה מהגדולות, ואולי הגדולה בחיי". ורדי מתאר את החידוש באפשרות החיבור שלו לאלוהי אך לא דרך הריטואל הדתי, ומצא את עצמו בעקבות זאת בתחושת הזדהות רבה עם דבריו של שכטר, נראה כאילו מצא לו מקום: "הפרק הזה נתן לי הרגשה ואמונה שאם איני יכול להיות אדם דתי, יכול אני להיות 'אדם מהותי', כלשונו של שכטר, וזה נטע בי שמחה וביטחון.617 

			שכטר מצביע על חשיבות החינוך לערכים ומסביר מהי אמת המידה לבחינת ערך: 

			התחום העיקרי שיש להקדיש לו הרבה כיום הזה הוא תחום החינוך, שתפקידו להקנות משמעות לחיים ולחשוף בחניכים נתונים של צמיחה ערכית ולעשותם מודעים. התחום העיקרי הזה מוזנח הוא מאוד, כי העוסקים בחינוך אינם מכירים, שהישגים מדעיים ואמנותיים וכלכליים טפלים הם לצמיחה הערכית. (יסודות אידאיים, עמ' 13. הדגשה במקור)

			יפה כאן הבחנתו של סימון, המתאר את האידאלים והיעדים הנובעים מהפילוסופיה שעומדת בתשתית החינוך ואשר מקנה לו את משמעותו. בין "האידיאל האוטופי" שאינו ניתן למימוש ובין "האידיאל הסטטיסטי" שמהווה מעין ממוצע של אידיאלים נתונים, מציב סימון את "האידיאל הריאלי".618 נראה כי ב"אידיאל הריאלי" יש מאפיינים הדומים לאלה של יעד החינוכי שאליו שואף שכטר. אידיאל זה מכיל בתוכו את הגשמתו העצמית של היחיד לצד הצבת ערכים ומטרות גבוהות שיש בהן להביא את האדם לרמות מוסריות ולהתעלות מעל מצבו הנתון: "דבר הלמד מעניינו, שאין לחנך את האדם אלא אם כן מפתחים גם את אפשרותו לחרוג מעצמו, כלומר לשרת אידיאה".619 שכטר מציין כי תפיסת חיים של חברה צריכה להיות תפיסת חיים רצינית בעלת כיוון חינוכי: "כל חינוך הוא בעל כיוון. אי אפשר לחנך בלי כיוון. המשאיר את הצעירים בלי כיוון דומה לזה השולח אותם לקרב בלי הציוד הדרוש, ודמם בראשו. אין להסתפק בזה ש'מעוררים את הצעירים למחשבה'".620 

			במאמר "חינוך לערכים ועתידו של האדם" מדגיש שכטר את תפקיד החינוך בחיזוק טעם החיים: 

			העיקר בהדרכת המורים הוא ההתכוונות להבדיל בין עיקר לבין טפל בכל המקצועות הרוחניים. העיקר הוא לשים לב לנוגע לאדם [...] בביטוי "נוגע לאדם" הכוונה למוטיב המחזק את האדם בפנימיותו, העוזר לו להתגבר על ההרגשה שאין טעם, שאין משמעות לחיים. קנה המידה של סיפור או של שיר או של מסה, וגם של פרק בתנ"ך הוא כיום — ההתחזקות. ההתחזקות היא כיום המבחן העיקרי בחינוך. (חינוך לערכים ועתידו של האדם, עמ' 317)

			החינוך מתחיל בתקופת הילדות המוקדמת. הוגים אקזיסטנציאליסטים רבים רואים בתקופת הילדות לא רק הכנה לעתיד אלא ערך בחיים בפני עצמו. כך למשל כתב הראי"ה קוק: "על פי זה המשפט יעלה לנו ערך הילדות לא רק בתור הכשר לאישות וגדלות, כי אם חטיבה יקרה בחיים מצד עצמה, ולפעמים תעלה אצלנו בתור המעולה שבתקופות החיים, שכל החיים ראויים להיות כמכשירים לעמדתה".621 יאנוש קורצ'אק רואה בילדות "ערך לעצמו": "הערך המוחלט של הילדות, לא כערך לעתיד, לתועלת מישהו או משהו, אלא כערך לעצמו. הילדים — לא אי פעם, לא עדיין לא, לא מחר, אלא עכשיו, היום הם אנשים".622 קורצ'אק אף פונה אל המחנך: "מִפַּחַד שמא יעקור המוות את הילד מן החיים, אנו עוקרים אותו מהחיים. לפי שאיננו רוצים שימות, איננו מרשים לו לחיות. מכיוון שחונכנו בציפייה המשחיתה לעלול לבוא, הרינו נחפזים מיד אל העתיד המלא קסמים. עצלנים אנו ואיננו רוצים לחפש את היפה ביום הזה".623 

			שכטר, כדרכו, תולה את החינוך לערכים בהכרה באלוהי: 

			שוכחים הם שאם אין האלוהי קיים, אין גם כל קיום לאנושי, ולא כדאי לחיות ולפעול בעולם, ואין אפוא כל טעם לשאר מחשבותיהם ומעשיהם. הם כמתביישים להודות בערכים ושוכחים שכל שאיפותיהם מבוססות על ערכים. אם אין האלוהי קיים, אין יסוד לשאוף לשויוון ולצדק ואין טעם לדאוג לפרנסתם של העניים ולשחרורם של הנדכאים. אם אין האלוהי קיים, האדם הוא כבהמה וכחיה ואין יסוד לגנות את אלה האומרים: אין אנו רוצים ברמה ובקדמה, אנו בוחרים בחיי הוללות ובטלה, וגם אין יסוד לגנות את אלה האומרים: אנו בוחרים בחיים של רציחה ואכזריות. האנשים האלה אינם שמים לב לריקנות שנוצרת בנפש אחרי סילוק השכינה. (ממדע לאמונה, עמ' 121)

			גם את התרבות בוחן שכטר לאור הערכים: "אם יהא ביכולתה להעניק טעם לחיים ובסיס (לא עיוני כי אם חיוני) לערכים — נדע שהיא תרבות טובה".624 על הערכים עצמם בחברה המודרנית יש לו ביקורת: 

			יש אנשים בקרבנו שמתוך רצון לקיים את הערכים הם מבססים אותם ביסוס "מדעי". הם מעמידים אותם על יסודות חברתיים. החברה או האנושות עומדים אצלם כערך עליון [...] בסביבה הדתית הגזל אסור ועלינו לפרנס את העניים משום שהאלוהים רוצה שנלך בדרכיו והוא שונא גזל ומרחם על הנדכאים. בזמן שאנו נמנעים מלגזול ומרחמים על העניים אנו מחזקים את הקשר שבין האלוהים ובינינו. בסביבה הבלתי דתית מעמידים את המצוות הללו על אמנה חברתית, על אושר האדם וכדומה. העמדות הללו אף על פי שהרבה פעמים הן חיוביות [...] הרי בעיקרו של דבר הן שליליות משום שהן מחללות את הערך. (ממדע לאמונה, עמ' 45)

			אף כאן המהותיות נתפסת אצל שכטר כשלב כולל ומקיף יותר שקשור באלוהי. הוא מסביר כי המוסר לעיתים יכול לעמוד על תועלת, על "הליכות חברתיות מורגלות" ועל "תופעות בלתי מהותיות".625 

			המהותיות היא גם תגובה לתביעות הממלכתיות־הציוניות של החברה בשנות החמישים והשישים ולדומיננטיות של ההשקפה הסוציאליסטית ששכטר מתנגד אליה. לדעתו, גישה זו רותמת את החברה לאידאלים שאינם מהותיים ומחלישה את הסובייקט. שכטר כדרכו רוצה להעצים את הפרט האותנטי המחפש אחר המהות הפנימית: 

			מבחינה יותר מעמיקה עתיד האנושות וגם עתידו של העם היהודי תלוי בתקווה שהאדם ילך בכיוון ממדע לאמונה, שישאף להשגת טראנסצנדטיות, שגם המוסר בסופו של דבר הוא חלק מן השאיפה הזאת, דבר שנעלם מרבים וגם מבן גוריון. השם "ממדע לאמונה" הוא איפוא בנין אב לתרבות האדם בעתיד, שאם לא תאבד האנושות את עצמה כתוצאה מהתפתחות המדעים והטכנולוגיה תגיע להכרה בעל אנושי שבאנושי שהוא העיקר באדם. יש כאן ניגוד בין האינטרס הישראלי העכשווי לבין האינטרס הישראלי מבחינת הטווח הארוך שעיקרו בחינוך האדם לערכים שאינם מן העולם הזה. (רשימות, עמ' 2)

			חינוך למקורות היהדות

			כדי להטמיע את דרכו החינוכית כתב שכטר מגוון ספרי הדרכה למורים.626 את הטקסטים היהודיים לתוכנית הלימודים שלו, תוכנית שכאמור התאפשרה עקב התמיכה של ארתור בירם, מנהל בית הספר הריאלי, בחר שכטר מתוך היענות לצרכים החינוכיים שהוא זיהה, שיש בהם כדי לחזק את קיומו הפנימי של האדם. כך היה בשנות ההוראה בבית הספר וגם עם הקמת החוג השכטריסטי, עת המשיך לעצב את הגותו בעזרת תלמידיו.627 הבחירה לא נעשתה על פי המשקל ההגותי של הדברים, אלא בהתאם לתרומתם האפשרית למעשה החינוך שרצה להנחיל. חלק גדול מההגות נבחר מתוך השאֵלה — איזו השפעה תהיה לדבריו על בני נוער צעירים בישראל שמחפשים את דרכם לחיים של משמעות. שכטר ליקט אפוא את מה שמצא לנכון ואף ציין את שיקולי הדעת לכך. את זאת הוא עשה לא רק בלימודי הפילוסופיה אלא גם בהוראת התנ"ך: "אנו רואים את עצמנו כתלמידים הבאים ללמוד מאבותינו כיצד מקנים משמעות לחיים, ולשם כך אנו לומדים תנ"ך".628 מציאת הטעם לקיום הפנימי וחיזוקה של האישיות והדתיות הפנימית עמדה כשיקול מרכזי בבחירת הטקסטים.629 

			שכטר בחר אם כן טקסטים ותכנים מגוונים מאוד על פי אמת המידה של תרומתם לחיזוק הפנימיות של האדם.

			מתחילים בחינוך של יחידים ושל קבוצות קטנות. הלקוחים מן הפסיכולוגיה של המעמקים, בנתונים הלקוחים מן החסידות, בנתונים הלקוחים מן המזרח הרחוק, בנתונים הלקוחים מן ההגות האירופית על האלוהי שבאדם, בנתונים אנתרופולוגיים ועוד, והכול כדי להעניק משמעות אמיתית לעיקרי הדת. מנסים להגשים את המוטיבים האלה בטקסים הנערכים בשבתות ובמועדים, בלימוד ובמוסיקה, בתפילה ובאימוני מדיטאציה ויוגה. אין פורשים מן הציבור אבל מנסים ליצור פינות שיש בהן התאמה בין אמונה שבלב לבין ההתנהגות המודעת. (ליקוטים, עמ' 34) 

			ההשקפה האקזיסטנציאליסטית־דתית שאימץ לעצמו שכטר הובילה אותו כמחנך ליצור עבור תלמידיו מרחב שבו יוכלו להתפתח כבני אדם מהותיים. הבחירה נעשתה מתוך שיקולים פסיכולוגיים־חינוכיים־רוחניים שעיקר עניינם לעורר את נפש האדם באופן אקלקטי דרך המסננת הייחודית שלו. היה חשוב בעיניו שחומר הלימודים ייתן לחניך תחושה שהוא רוכש לעצמו תורת חיים שמספקת מרפא לנפשו, ולא רק חומר אינטלקטואלי, מדעי או אסתטי:

			על התורה הכללית שהוא לומד מפניו ליהפך לתורתו הוא, לתורה המיוחדת לו, ואם הוא מרגיש בעצמו איזה ליקוי נפשי ומחפש תרופה למחלתו ומוצא אותה בתורה, הרי התרופה הנפשית הזאת היא תורתו, תורה פרטית שלו. וזהו המודד לכל לימוד ולכל מחקר: אם הלימוד או המחקר מחייה את הלומד או את החוקר ונעשה לתורת חיים שלו, אם אינו רק אינפורמאטיבי אלא הוא מעלה אותו — הוא בעל ערך, ואם לאו הוא מת, גם כשהוא מרשים מבחינה אינטלקטואלית או אסתטית. (פרקים במחשבה ערכית, א, עמ' 9)

			העניינים המרכזיים בתנ"ך נוגעים אפוא באופן ישר למשמעות חייו של אדם ולהבאתה למעלה גבוהה יותר. עליהם "לרמוז לנשמתו ולעזור לה בעניין העיקרי, בעניין תוכן החיים".630 מורים המלמדים תנ"ך מתוך גישה מחקרית היסטורית, פילולוגית או ספרותית גורמים לכך ש"הספר העיקרי של תרבותנו מתרוקן מתוכנו הנפשי".631 על כן שכטר מציין במפורט מהם הפרקים הנוגעים לאדם שיש בהם כדי לשמש בסיס לתפיסת עולמם של התלמידים מבחינה חווייתית והכרתית, כאלה שיש בהם לפרנס את הנפש, ולא חלילה לגרום לנזק נפשי.632 שכטר מזהיר: "אסור לנו להמשיך ללכת בדרך לא דרך שבה הולכים רבים מן המורים והמרצים המקדישים את רוב הזמן לתפל, היינו לצד ההיסטורי, הארכיאולוגי, הספרותי, הגיאוגרפי וכו' של התנ"ך, שהתייאשו — על פי רוב בלא יודעים, מן התוכן של התנ"ך והם מתרכזים בקליפה שמסביב לתוכן".633 למרות לא מעט ראיות לכך שהיבטים היסטוריים, ספרותיים וגיאוגרפיים של התנ"ך דיברו אל לב צעירים, כדי להשיג את מטרתו שכטר הופך את כל אלה ל"תפל". 

			בורשטיין מציין כי שכטר רואה במקרא את המקור העיקרי הנוגע באופן ישיר בשאלות הרוח, בייעוד האנושי ובתפקיד האדם בעולם הזה.634 "המקרא מפעיל את הנפש האנושית, מסוגל לרדת לעומקה, ובסופו של דבר מחייה אותה".635 מעמד המקרא בהגותו של שכטר הוא כספר הנוגע באופן ישיר למהות הנפשית של האדם. גם במדרש התלמודי הוא רואה ערך בשל הבלטתו דברים התופסים מקום בחייהם של בני הדור.636 מבין הנושאים שהוא מציע ללמד, הוא מתייחס לפרשת יתרו, המתארת את אחת הבעיות הכאובות ביותר בזמננו: בעיית המנגנון או הארגון המרוקן את הכול מתוכן: משה אמנם פחד מפני המנגנון, אך לא יכול היה להתגבר על העומס שהטיל על עצמו. יתרו הוא שיעץ לו כיצד להקים מנגנון, ששכטר רואה בו עצה גם למבקשי דרך בזמננו. הוא מביע תקווה כי העולם כולו יקבל את עצת יתרו וכותב: "לא תהיה לו לאדם ברירה בעתיד, הוא ייאלץ להשתחרר מן המנגנון שהוא נטול נשמה. לעת עתה בוחר איש ההווה עדיין במנגנון ומתעלם מן הנשמה, אבל בעתיד לא יסתפק ולא יוכל להסתפק במנגנון ובאנשי המנגנון וייאלץ לבחור באנשים שעיקרם בצד הפנימי של החיים שהם יכוונו את אנשי המנגנון".637 

			בספרו החינוך היהודי מתאר שכטר את הסכנות האורבות לחברה המנגנונית, את השינויים ההיסטוריים והמהותיים שעבר עם ישראל עם תנועת ההשכלה והתחייה, ובין השאר מתייחס גם לתנועה החלוצית:

			במשך הזמן התגברו הכוחות השליליים הפנימיים על החלוצים והפכוה לדבר שבנאום, שבספרות. ומצד שני, התחילו חוגים חלוציים מסוימים, שהצליחו לפתח משק יעיל, ליטול מן המפנה החלוצי את תכנו, את נשמתו המטאפיזית. וכן התחילו חוגים אחרים (ולעיתים אותם החוגים עצמם) להפכו למעין דת פטישיסטית קולקטיבית, דת של סיסמאות המחייבות את אנשיהם להשתמש בהן ולא לסטות מהן. (החינוך היהודי, עמ' 5)

			בשנים שבהן שכטר פעל, ביקש אליעזר שביד להתמודד עם התודעה המורכבת של דור החלוצים החילוני, שהרציפות ההיסטורית שלו הייתה "שבורה ואמביוולנטית". שביד רואה בשכטר מי שמסמל מגמה בהגות היהודית הדתית של המאה העשרים ומתאר את גישתו ככזו החותרת לחידוש האמונה בקרבם. הוא מציין כי טיפוס זה "לעולם לא יקבל כאידיאל חיים דתיים דוגמטיים אטומים ללבטים. פניו לעתיד".638 על פי שביד הגותו של שכטר אינה דתיות אורתודוקסית, יש בה הכרה בהכרחיות של משבר החילון ואפילו בערכו החיובי, ואף מגמה של פתיחות רבה כלפי המורשת היהודית והתרבות החילונית ויחס סובלני לאופנים שונים של השקפת עולם ואורח חיים יהודי. 

			גם מרגולין מתאר את הקושי העצום לגשר על הפער התרבותי שאפיין את החלוצים והחלוצות המודרניים. בעודם שוללים את היהדות הגלותית, הם חשו הזדהות וחיבור עמוק עם העבר העברי המקראי שאליו הייתה להם זיקה. מרגולין רואה בהצעותיו של שכטר אלטרנטיבות להוראת המקרא, שניסו להתמודד עם הפער התרבותי־רוחני שבין האדם המודרני לעולמם של דמויות המקרא וחז"ל.639 

			בבחירת הנושאים ומקורות הלימוד שיש בהם עיסוק בקיום האדם ובמהותיות נקט שכטר חירות מוחלטת, ואף חיבר ספרי הדרכה למורים שהתמקדו בשאלות הקיום ובמהותיות, ובמילותיו: "אין דרך אחרת אלא לבסס את ערכי היהדות על נתונים נפשיים תחילה, שלא תינעל הדלת של הנפש בפני ערכי היהדות":

			וזהו סודו של הקושי הפנימי בחינוך לערכי היהדות בזמן החדש, שערכים אלה הם ברובם ערכים היסטוריים ואינם ערכים הנתונים והשקועים בקרקע הנפש שאפשר לחשפם ולהביאם לידי גילוי. בקושי זה נתקלו כבר אישי הקבלה והחסידות (הארי והבעל שם טוב), אבל הקושי גדל בדורות האחרונים, ואין דרך אחרת אלא לבסס את ערכי היהדות על נתונים נפשיים תחילה, שלא תינעל הדלת של הנפש בפני ערכי היהדות. (שבילים בחינוך, עמ' 48)

			כבר ציינתי כי בליבו של שכטר הייתה פינה חמה לחסידות: "החסידות הפכה את המקרא לספר קיומי, הנוגע כולו בחיי הנפש".640 הוא העריך את מפעלו של בובר בהקשר זה והמליץ לשלב בתוכנית הלימודים את אוסף הסיפורים החסידיים שלו, אור הגנוז. 

			בחוברת לעבודה עצמית באגדה כותב שכטר: 

			אחד הערכים העיקריים שאליהם אנו שואפים בלימוד האגדה הוא להביא את החניכים לחיות חיים יותר פנימיים, יותר רוחניים, שלא ייגררו כל כך אחרי התרבות של ימינו, תרבות ארגונית, טכנית, העומדת לבלוע את האישיות ואת העדה. המגע עם האישים והעדות של תקופת האגדה [...] עשוי להועיל לנו בעניין זה משום שגם הם נאבקו על קיומם בתוך הציביליזציה הרומית שעמדה לבלוע אותם. העיקר בחינוך הוא המופת, הדוגמא המחנכת. משם כך אין לשים את הדגש ב"פירורים", אלא יש להעמיד במרכז את הדמויות ואת הנושאים. (חוברת לאגדה, עמ' א)

			שכטר מכוון את המורה בבחירת הטקסטים ואף מציע מתודות ספציפיות להובלת הדיון בשיעור: 

			בוחרים בדמויות של תנאים ולא של אמוראים. בחירה זו מוצדקת ללא ספק, כי הדמויות של התנאים חשובות יותר מבחינה חינוכית, וגם האגדות שהביאו ביאליק ורבניצקי ב"מעשי חכמים" על התנאים עדיפות מהאגדות שהובאו שם על האמוראים. יש להתחיל בשמעון בן שטח. זוהי דמות מחנכת. בין השאלות המדריכות יש לעמוד בעיקר על השאלה: מה טעם מתקומם שמעון נגד ינאי המלך? מה מקור ההתנגדות? (שם, שם)

			בשאלותיו מכוון שכטר לרובד הפנימי, ולהכרעות של הדמויות בהן עוסק הטקסט. כך למשל בתיאור קורבן הפסח הוא מבקש להפנות את הלימוד לבירור המשמעות ושואל: "מה הם הפרטים הבאים בחשבון לנו ולבנינו כהיום הזה?".641 

			בבחירת היצירות הספרותיות תר שכטר אחר אלה התורמות להעצמת העוז הנפשי וחיזוק האדם. הוא ליקט אותן מתוך תשומת לב לתכנים המופיעים בכל יצירה ויצירה הרלוונטיים לחינוך. למשל: "הקטעים הבאים שלוקטו מכתבי קירקגור הם דוגמאות לדברים שיש להם מקום בחינוך הדור".642 את הספרות שאינה תומכת בהתפתחות האדם הוא מכנה "ספרות האפס" או "ספרות משברית", ומדמה אותה לנחל אכזב. כל עיקרה בעיניו הוא חשיפת הזוהמה שבאדם ולא חיזוק הגורמים הנפשיים הריאליים בעלי הערך. ספרות זו מגבירה את העצב ואת הייאוש: "אם הספר חושף אך ורק (או בעיקר) את הגורמים השליליים ואין בו תיאור של הגורמים האקסיסטנציאליים שהסתלפו, אין הספר עוזר לאדם בדורנו שקשייו הנפשיים מרובים".643 

			שכטר מצדד בהוראת ספרות היוצאת מנקודת מוצא המחפשת את החיובי שבאדם, ספרות המתארת בני אדם שמעצם טבעם שואפים לחיי תוכן וערך ולחיים של משמעות. גם אם אין לאל ידם של גיבוריה להגיע לחיים בעלי תוקף והם חיים חיים ריקים, הרי דרכם חושפת את המהות האמיתית שאחריה הם מחפשים. שכטר תוקף את הספרות שבאה לטענתו להנציח חיים סתמיים ונטולי ערך. על האקזיסטנציאליסטים שהוא מכנה בציניות "תלמידי קירקגור" הוא כותב, שבמקום להשתמש בתורת מורם כדי לעורר אנשים, ובעיקר אנשים צעירים, להגשים את העצמות ולחיות חיים פנימיים יותר, עמוקים יותר, מהותיים יותר — "הלכו בדרך ספרותית־פילוסופית והתרכזו בבתי קפה וחיברו ספרים וכתבו בעיתונים".644 הוא מפרט: 

			לעת עתה אין למחנך דרך אחרת אלא לעמוד על היצירות של קפקא, של ג'ויס ושל סארטר וכו' ולהראות לחניכיו שהחשיפה היא לקויה בהיותה מכוונת לצד הסתמי, הלא כלומי. על ידי כך תורם המחנך לשינוי שאנו מצפים שיחול בעתיד, בימיהם של חניכיו או של חניכי חניכיו. דומה שהשינוי הוא מחויב המציאות, כי אי אפשר להמשיך כך. (לנבוכי זמננו, עמ' 83)

			ספרו של סארטר הבחילה הוא בעיני שכטר דוגמה לספרות משברית, המייצגת ספרות "שאינה עוזרת לבני אדם בזמננו מבחינה רוחנית־נפשית".645 בספרות ה"משברית", 

			המומים והפגמים של האדם הם חשופים, פגעי נפשו הם גלויים, והוא זקוק ליצירות העשויות להחיותו, להביאו לידי התחדשות רוחנית ולפחות לעזור לו להתחזקות רוחנית בתקופה הקשה. אבל מעטים הם היוצרים בדורנו שביכולתם למלא תפקיד בחברה ולהישאר נאמנים לעצמם, כלומר לדחף הפנימי שבקרבם".646 (יהדות וחינוך בזמן הזה, עמ' 150-149)

			גישה זו מפתיעה מעט, שכן שכטר מפעיל כאן מעין צנזורה דווקא לגבי "קבוצת העילית" שאמורה לדעת להבחין בין טוב לרע.647 יתר על כן, בבתי הספר התיכוניים בישראל בזמנו של שכטר ולמעשה עד היום לא לימדו ולא מלמדים את רוב היצירות שהוא יוצא נגדן. נראה ששכטר, למרות פתיחותו והגישה הדיאלוגית שבה נקט, התקשה לקבל את הספרות ה"משברית" ודבק בעיקר ביצירות שהיו לרוחו. ב"חוג השכטריסטי" ולימים ביודפת קראו טקסטים על האישים הגדולים וקטעים מכתביהם. בין הדמויות: המורים הרוחניים גיאורג גורדייף (Gurdjieff, 1872-1949), סרי רמקרישנה (Ramakrishna, 1836-1886) ויידו קרישנמורטי (Krishnamurti, 1895-1986), א"ד גורדון, סרן קירקגור (והדמויות הכלולות בכתביו של קירקגור, ובראש ובראשונה אברהם), הפילוסוף לודוויג ויטגנשטיין (Wittgenstein, 1889-1951), גיבורי הספר "מה יפית עמק נווי" של ריצ'רד לוולין (Llewellin, 1906-1983), הדמויות ב"ירושלים" של סלמה לגרלף (Selma Lagerlof, 1858-1940). 

			חלק מקטעי הספרות וההגות ששילב שכטר בהדרכת מורים בהוראת התנ"ך הוצעו לו על ידי תלמידיו ועל ידי תלמידיו לשעבר שבגרו והיו למורים. יחד הם חיפשו טקסטים שיש בהם לעורר את התלמידים לזיקה אל העל־אנושי ולקרבם אל החוויה הדתית. מסכם זאת תדמור: 

			בספירה (המטאפיסית) ששכטר עוסק בה, כל משנה מחשבתית תקפה כל עוד יש אנשים הנעזרים בה להבנת מצבם ולתיקון עצמם [...] כך גם ביחס לתלמידיו. הוא מביא בפניהם משנות הגותיות, תורות חיים ודרכי תיקון, אך לעולם לא בחינת "כזה ראה וקדש", אלא "כזה ראה... וחדש", תמיד מתוך המלצה הנאמרת במפורש או מובנת מכללא: עיינו בתורה זו וראו אם תוכלו להיבנות ממנה. (תדמור, התכוונות לאלוהי, עמ' 65)

			העמקת הדת הפנימית

			שכטר טוען כי "האמונה (באלוהים) היא שיא הקידמה". שאיפתו היא "להביא את האדם המשכיל בן דורנו לידי כך שירגיש בלבבו או שיבין בשכלו שאי אפשר להתקדם יותר מן האדם המאמין באלוהים [...] כל מי שמתרחק מן האמונה, נסוג אחור, כי משמעות חייו פוחת והולכת.648

			הדור הצעיר זקוק לדתיות ואפילו אם הוא מכחיש זאת. אנחנו מבינים אותו יותר משהוא מבין את עצמו. אבל כדי להקנות לו את הדתיות ייתכן שעלינו להפריד בין הדתיות לבין הדתיים. לא בגלל התנגדותנו לדתיים, אלא לטובת הדתיות: כדי שתתקבל על הדעת במצב הנוכחי [...] חוגי הדת אינם עשויים למשוך את הנוער, ומכאן הקושי, ומכאן הצורך הפדגוגי להפריד בין הדתיות והדתיים. (ממדע לאמונה, עמ' 118)

			לכן הוא מציע 

			להתחשב בשינויים שחלו בתודעת האדם ולדעת שהתפילה חייבת להיות בחלקה מדיטאטיבית, [ו]להשקיע מאמצים במתן משמעות למצוות מעשיות מסוימות שהן חיוניות לנו ושעלינו להורישן לבנינו. יש להבין לרוחו של אדם שקשה לו להיות אמיתי בהשתתפותו במעשי פולחן ציבוריים, ומאידך גיסא אין לשכוח שמעשים אלה הם הכרחיים ואי אפשר בלעדיהם. (רשימות, עמ' 7)

			אך יש שהוא מתבטא בצורה יותר נחרצת, שמעמיקה את החינוך המהותי על פני זה הדתי, גם אם מדובר בשינוי טעמי המצוות: 

			היהדות עשירה בערכים, בתורת חיים ובאורחות חיים, ושאלתנו היא: אלו ערכים הם חיוניים לנו ואלו ערכים אין בהם חיוניות. צריכים להגיע לבחירה רצינית גם באידיאות וגם במצוות, ולעיתים עלינו להכניס שינויים במשמעותן [...] כי אין כל רע בעובדה שמתעורר הצורך הפנימי באדם לשנות את בחירתו־החלטתו. האדם מיועד לשינויים, וזוהי משימתו: לבחור תמיד מחדש. העיקר הוא שבחירתו לא תהיה שרירותית. (הרהורים על קיומנו, עמ' 350)

			שכטר מחפש אחר פרשנות שיש בה הפניית מבט לעבר המהותי והרלוונטי להווייתו של האדם, כזו המטעינה אותו בחִיות. הוא מוצא זאת בתורות מגוונות ובהן החסידות, שיש בה נגיעה במשמעות הפנימית של המושגים היהודיים ומסייעת לחיזוק הדת הפנימית: "החסידות חשובה לנו בחינוך כיום הזה, משום שההפנמה תופסת מקום ניכר בחסידות, וההפנמה היא חיונית לאדם בעידן הטכנולוגי. לא רק את התנ"ך אלא גם את החסידות עלינו להוריש לבנינו".649

			חינוך אקזיסטנציאליסטי־דתי — מהאותנטי לאלוהי

			האתגר של חינוך שיש בו היבטים אקזיסטנציאליסטיים ובו בזמן דתיים נושא בחובו סתירה פנימית. הניסיון החינוכי של שכטר מהלך על הציר הזה. קרל רוג'רס כותב שחינוך אקזיסטנציאליסטי מביא בחשבון את חירות האדם, שמאפייניה הם חופש פנימי, סובייקטיבי, אקזיסטנציאלי, שהאדם חי בו לפי בחירתו ומגלה משמעות מתוך הקשבה לפנימיותו ומתוך אחריותו לעצמו: "חופש שהאדם מנצל אותו באומץ לחיות את הטמון בו".650 שכטר מבקש לכרוך זאת בדתי. 

			דתיות משמעה היענות מוחלטת למה שמעל האדם, לצו שניתן מכוח עליון. כדי ליצור קו מחבר בין שני הרעיונות הגדולים האלה, שיש ביניהם סתירה מובנית, מפרש שכטר את החיפוש אחר המימוש העצמי והיסודות האקסיסטנציאליים המגדירים את האני כביטוי של הגורם האלוהי שבנפש האדם, וקורא לחיפוש אחר איזון בין התלות במה שלמעלה מן האדם לבין חיזוק עצמיותו.651

			גישתו החינוכית של שכטר מכוונת את הבחירה האקזיסטנציאלית שלו לעבר הספירה המהותית. הבחירה האותנטית שלו אינה בחירה שרירותית אלא בעלת כיוון מוצהר. בכך הוא אינו שונה מהוגים אקזיסטנציאליסטים אחרים. גם אצלם האותנטיות מצביעה לעבר כיוון מסוים. קירקגור רואה את פסגת האותנטיות כקירבה לאלוהים. החירות הגלומה באותנטיות אצל שכטר אינה פתוחה לכל תוכן אלא יש לה כיוון. גם בובר מוצא בחירות שאין לה כיוון מעשה ניסוי שיש בו העזה מסוכנת, סכנה להגיע להתפוררות, לריקנות: "אין שחרור כוחות יכול לשמש אלא מקדמה לחינוך, ולא עוד [...] על החירות לשמש קרקע. עליו ייכונו החיים האמיתיים, אבל לא בסיס [...] חירות הפיתוח שלנו, היא האפשרות של התהוותנו ובשום פנים לא התהוותנו עצמה".652 החירות לפי בובר היא נקודת מוצא פורייה, שלב מעבר אך לא מקום קבוע, העומד בפני עצמו: "הריני אוהב את החירות, אבל אין אני מאמין בה".653

			בדברים הבאים, שיש בהם התייחסות לזרמי החינוך הממלכתי־דתי והממלכתי, מסנגר שכטר על חינוך ל"השקפת עולם דתית יהודית", אבל מסתייג ואומר שבחינוך הממלכתי היחס ללימודי היהדות צריך להיות גם אקזיסטנציאליסטי, ובמילותיו "אישי, חווייתי ושכלי":

			המטרה של בית הספר הממלכתי דתי היא לחנך טיפוס של יהודי המקיים את ה"שולחן ערוך", את המצוות ואת המנהגים באופן מירבי, לא כן בית הספר הממלכתי שמטרתו בלימודי היהדות צריכה להיות, לדעתי, בעיקר לחנך טיפוס של יהודי שהוא בעל השקפת עולם יהודית דתית במהותה ובעל יחס אישי, חוויתי ושכלי ללימודים אלה. שיהיו הלימודים נוגעים לחייו, וישאף לקיים מצוות הנהוגות למעשה בחיים בזמן הזה, משום שהן עשויות לשמש מסגרת להשקפת עולם זו. (דרכים בחינוך, עמ' 100-99)

			שכטר סבור שבוגר מערכת החינוך הישראלית צריך להכיר את יסודות היהדות ולפתח יחס אישי אליהם, גם אם אינו מקיים את השולחן ערוך אלא רק "מצוות הנהוגות למעשה בחיים בזמן הזה". בהגות האקזיסטנציאליסטית, מושג האותנטיות מתייחס לאינדיבידואל המחפש את משמעות חייו ואת זהותו העצמית הייחודית, נותן לחיים את פרשנותו ובוחר את בחירותיו מתוך נאמנות עצמית לאמת הפנימית שבו, ללא מסווה ואשליה. שכטר רואה בה ממד נוסף, והוא ממד ההתכוונות לאמונה ולספירה הדתית.654

			במושגים בהם עסקנו לעיל, מצטיירות לפנינו תפיסות, רעיונות ודרכים חינוכיות שמטרתן לחזק את קומת הזהות של האדם שכרוכה בההתכוונות לאמונה ולספירה הדתית, ששכטר רואה בבנייתה ממד תשתיתי בעל ערך רב שבו יש להשקיע במעשה החינוכי. המתודות השונות שהוצגו בפרק זה מכוונות כולן להשגת המישור הגבוה, להתמתחות לעבר ממד נוסף של קיום. דרכו של שכטר מבקשת ליצור נגיעה ממשית במשמעות החיים, בשורשי הוויתו ובכמיהתו של האדם אל האלוהי שבו. את העיסוק בנתיבים נסתרים אלה מסמן שכטר כמטרת העל וכיעד החינוכי העמוק אליו מכוונת הגותו כולה.

					504	מאסלו, פסיכולוגיה, עמ' 25. 

				

				
					505	לם, ההגיונות הסותרים בהוראה, עמ' 213.

				

				
					506	על כך ראו בהרחבה: רנד ושקולניק, סגנונות קיום, עמ' 24-11.

				

				
					507	על המסע לחיפוש הזהות העצמית ראו: רוג'רס, זהות עצמית.

				

				
					508	ספרו הפופולרי האדם מחפש משמעות הוא תיאור חוויותיו האישיות ממחנה ההשמדה אושוויץ שהנכיחו בעוצמה את ההבנה שהכוח הדוחף את האדם לפעולה הוא החיפוש אחר משמעות לחיים גם בתנאים קשים מנשוא.

				

				
					509	על כך ראו: פראנקל, אדם בחיים; גוטמן, לוגותרפיה למטפל, עמ' 20-11.

				

				
					510	גולומב, אביר האמונה או גיבור הכפירה, עמ' 135-133.

				

				
					511	גולומב מציין כי היידגר, שלמד תיאולוגיה והיה מודע למשמעותם של המושגים הללו ביקש במודע לעוררן. ראו: גולומב. אביר האמונה או גיבור הכפירה, עמ' 164-162.

				

				
					512	שכטר, מבעיות הזמן, עמ' 239.

				

				
					513	שכטר, משאלות הזמן, עמ' 133.

				

				
					514	שכטר, לא רק המעשה, עמ' 449.

				

				
					515	שכטר, יהדות וחינוך בזמן הזה, עמ' 64.

				

				
					516	קירקגור, מבחר כתבים. 

				

				
					517	הולצר מצביע על החשיבות של לימוד הפילוסופיה לחינוך, ובמושג "הפילוסופיה של החינוך" רואה ביטוי לכך. בעיון הפילוסופי יש לדעתו כדי לתת בסיס להתמודדות המורים והמחנכים — לא כדי לתת תשובות מעשיות אלא מתוך ההנחה כי ספרות פילוסופית יכולה "לחנך מורים חושבים ורפלקטיביים, בעלי תובנות על דיסציפלינריות שלהן השלכות פדגוגיות" ראו: הולצר, פילוסופיה של הדת וחינוך מורים, עמ' 54. על כך כותב יוסף בנטואיץ': "כל מחנך זקוק להשקפת עולם שלמה ואוניברסלית כזאת — במילה אחרת, לפילוסופיה שלמה — שתהא דומה לפחות במבנה להשקפת העולם התנ"כית, אף אם לא תהיה זהה לה. מעטים הם האנשים שהגיעו לפילוסופיה שלמה, אבל לחתור לקראתה יכול כל אדם, והמחנך בפרט". בנטואיץ, חינוך ויהדות, עמ' 11.

				

				
					518	מאיר, פילוסופים קיומיים יהודים, עמ' 7. מאיר בוחר במילה אורתופרקסיס כביטוי לעשייה נכונה. 

				

				
					519	פאולו פריירה (1997-1921) מחנך ופעיל חברתי פוליטי ברזיליאי. אבי הפדגוגיה הביקורתית וכותב הספר הפדגוגיה של מדוכאים.

				

				
					520	פריירה, פדגוגיה של מדוכאים, עמ' 62-61.

				

				
					521	בתוך: תדמור, התכוונות לאלוהי, עמ' 63.

				

				
					522	שכטר, שבילים בחינוך, עמ' 5.

				

				
					523	שכטר, מבוא לתנ"ך, עמ' 6.

				

				
					524	הולצר מצביע על כך שעיון פילוסופי יכול לשמש בסיס להתמודדות הן של הלומדים והן של המחנכים. עיסוק בטקסטים פילוסופיים עשוי "לחנך מורים חושבים ורפלקטיביים, בעלי תובנות על דיסציפלינריות שלהן השלכות פדגוגיות". הולצר, פילוסופיה של הדת וחינוך מורים, עמ' 54.

				

				
					525	הולצר, דרשת ה"שפת אמת", עמ' 323.

				

				
					526	שם, עמ' 327.

				

				
					527	על כך ראו: שגיא ושורץ, התמימות השניה, עמ' 28-22. 

				

				
					528	פריימן ותדמור, שאלות האדם, עמ' 48.

				

				
					529	שכטר, שבילים בחינוך, עמ' 165.

				

				
					530	"הנצח שבהווה" אצל שכטר הוא תחושה של הפסקת הזרימה התדירה של החיים שאין בה התחמקות לעבר העתיד או לזמן עבר. מציאות שבה האדם רואה גם בחזרתיות של החיים ערך קיומי, כי דרך ההווה הוא מתחבר לנצח. ראו: שכטר, רוח ונפש, עמ' 175; שכטר, שבילים בחינוך, עמ' 56-48. תלמידתו בסמינר גורדון בחיפה בשנות החמישים סיפרה לי, שמשיעוריו בסמינר היא אינה זוכרת הרבה, אך בליבה חקוק הביטוי ששכטר כינה בו את השבת — הנצח שבהווה.

				

				
					531	שכטר, פרקים במחשבה ערכית, א, עמ' 1.

				

				
					532	בורשטיין, ההתגלות, עמ' 199.

				

				
					533	שכטר, פרקים במחשבה ערכית, א, עמ' 2-1.

				

				
					534	בן־פזי, עדות ואחריות, עמ' 176-152. בן־פזי מוסיף כי "בעבודתו היום־יומית משמר המורה סוג של תקווה לשינוי ולקדמה של תלמידיו ושל החברה כולה".

				

				
					535	שכטר, דרכים בחינוך, עמ' 83.

				

				
					536	שכטר, יהדות וחינוך בזמן הזה, עמ' 13.

				

				
					537	שכטר, פרקים במחשבה ערכית, א, עמ' 1.

				

				
					538	שם, שם.

				

				
					539	שם, שם.

				

				
					540	שם, עמ' 2.

				

				
					541	אקרמן, שביד, עמ' 295.

				

				
					542	שביד, להיות בן העם היהודי, עמ' 76-75.

				

				
					543	סימון, האם עוד יהודים אנחנו, עמ' 90.

				

				
					544	פראנקל, כן לחיים, עמ' 147.

				

				
					545	שם, עמ' 74.

				

				
					546	פרום, מהפכת התקווה, עמ' 21. 

				

				
					547	שם, עמ' 24.

				

				
					548	שכטר, לא רק המעשה, עמ' 449.

				

				
					549	בובר, בסוד שיח, עמ' 258-257.

				

				
					550	שכטר, ממדע לאמונה, עמ' 37-27.

				

				
					551	שם, שם.

				

				
					552	שם, עמ' 58.

				

				
					553	קורצ'אק, האביב והילד, עמ' 253-252. 

				

				
					554	על כך ראו עוד: תדמור, על מה משפיע; זילברשטיין, מורה גדול.

				

				
					555	ראו דבריו של תדמור: "שתי החוויות, הדתית והחינוכית, דומות אף בזאת שיש בהן ספירה מטפיזית המגדירה את מהויותיהן". תדמור, חינוך, עמ' 37.

				

				
					556	יוסף בנטואיץ (1982-1902) היה מנהל בית הספר הריאלי בשנים 1954-1948. הוא הנהיג בבית הספר רוח חדשה שהתאפיינה בפחות פורמליות מאשר בעבר.

				

				
					557	על הגותו של לוינס ראו עוד: בן־פזי, ציונות נוסח לוינס.

				

				
					558	בן־פזי, המורה בעין הסערה, עמ' 256.

				

				
					559	ראו: תדמור, שכטר וקירקגור, עמ' 273.

				

				
					560	סימון, "האדם והתכלית החינוכית", בתוך: האם עוד יהודים אנחנו, עמ' 90-89.

				

				
					561	שכטר, מבוא לתנ"ך, עמ' 12.

				

				
					562	שכטר, ממדע לאמונה, עמ' 155. מושג זה תורגם מקירקגור. ראו: קירקגור, מבחר כתבים, עמ' 79.

				

				
					563	שכטר, ממדע לאמונה, עמ' 155

				

				
					564	שם, עמ' 158.

				

				
					565	על חיי העדה, גרעין יובלים ויודפת ראו: תדמור, התכוונות לאלוהי, עמ' 317-265.

				

				
					566	שכטר, בדרך לאמונה, עמ' 70.

				

				
					567	שכטר, שבילים, עמ' 13.

				

				
					568	שכטר, יסודות אידיאיים, עמ' 14.

				

				
					569	שכטר, ממדע לאמונה, עמ' 154.

				

				
					570	שם.

				

				
					571	שכטר, ממדע לאמונה, עמ' 159.

				

				
					572	ביאליסטוק, אותנטיות בחינוך.

				

				
					573	עוד על אפיוניו של האדם האותנטי המתפקד תפקוד מלא ראו: רוג'רס, חופש ללמוד, עמ' 292-278.

				

				
					574	שכטר, יהדות וחינוך בזמן הזה, עמ' 13.

				

				
					575	שכטר מפרט את ההיבטים של המודעות העצמית של האדם בעידן המודרני ראו: שכטר, ליקוטים, עמ' 32.

				

				
					576	שכטר, העל אנושי באנושי, עמ' 151-149.

				

				
					577	שכטר, לנבוכי זמננו, עמ' 172.

				

				
					578	תדמור, משמעות. 

				

				
					579	עוד על אקזיסטנציאליות ואותנטיות בחינוך ראו: תדמור, חינוך כחויה קיומית, עמ' 107-85 וכן: תדמור, חינוך — מהו לי? 

				

				
					580	על פי פראנקל, אחד המאפיינים של חינוך אקזיסטנציאליסטי הוא השאיפה למשמעות. פראנקל, האדם מחפש משמעות, עמ' 123-122.

				

				
					581	קורצ'אק, עם הילד, עמ' 74.

				

				
					582	שכטר, רוח ונפש, עמ' 148.

				

				
					583	שכטר, רוח ונפש, עמ' 136.

				

				
					584	שכטר, פרקים במחשבה ערכית, א, עמ' 16.

				

				
					585	שכטר, יסודות אידיאיים, עמ' 15. ההדגשה במקור. 

				

				
					586	שם.

				

				
					587	ראו: שכטר, אורחות חיים, עמ' 22-9.

				

				
					588	שכטר, דרכים בחינוך, עמ' 103.

				

				
					589	על כך ראו שכטר, המסכת החינוכית של החסידות, עמ' 17-16. עצם העובדה שהיו צריכים לקיים את העדה באמצעות ההתלהבות בתפילה ובאמצעים מלאכותיים כגון שתיית יי"ש, ריקודים אקסטטיים, הליכה על הידיים, ספיקת כפיים, תנועות משונות וכדומה, מוכיחה שלא היה קיום חזק לעדה החסידית. "עדה אשר זקוקה לאמצעים משכרים וכיו"ב מעידה על עצמה בכך שאמנם ייתכן שהיא חיה חיי שעה רוחניים, אך אין זה בחינת חיים ממש, אלא בבחינת ציפיה לחיים ובריחה מפיתויי הייאוש". 

				

				
					590	שכטר, מסות, שיחות ומכתבים, ג, עמ' 43.

				

				
					591	שכטר, מבעיות הזמן, עמ' 240.

				

				
					592	שכטר, משאלות הזמן, עמ' 134.

				

				
					593	שכטר, דרכים בחינוך, עמ' 80.

				

				
					594	ברוח דומה כותב ויקטור פראנקל: "מימוש עצמי אינו היעד הסופי של האדם. הוא גם אינו כוונתו המקורית. מימוש עצמי, אם הוא נעשה למטרה כשלעצמה, סותר את תכונת ההתעלות מעל עצמו של הקיום האנושי" (השאיפה למשמעות, עמ' 48). רק כאשר אדם מגשים משמעות בעולם שמחוצה לו הוא גם מגשים את עצמו. אם הוא מתכוון לממש את עצמו ולאו דווקא להגשים משמעות, מיד יאבד המימוש העצמי את זכות הקיום שלו. לדברי פראנקל התעלות מעל עצמו היא תמצית הקיום. פראנקל כותב כי בהשפעת האקזיסטנציאליזם הושם דגש על הסובייקטיביות של ההוויה האנושית, על ה"היות־בעולם" של היידגר, אך יש להכיר בכך כי "להיות אנושי, במובנו העמוק, הוא להיות מעורב בעולם שיש בו 'אחרות', שיש בו עימות עם אובייקטיביות". פראנקל ממשיל זאת להליכת ישראל במדבר בעקבות תפארת האלוהים בדמות עמוד הענן: "רק בדרך זו אפשרית היתה הנחיית בני ישראל בידי אלוהים, תארו לכם, לעומת זאת, מה היה קורה לו שכן אלוהים, בדמות הענן, בקרב בני ישראל: במקום להנחותם היה הענן מעיב על הכל ובני ישראל היו תועים בדרכם". (שם, עמ' 63).

				

				
					595	בן־פזי, על החינוך כאידיאה, עמ' 145.

				

				
					596	על כך ראו: תדמור, ורוח אין. 

				

				
					597	שכטר, מבוא לתנ"ך, עמ' 11.

				

				
					598	שם, עמ' 14.

				

				
					599	שם, ב, עמ' 20.

				

				
					600	להרחבה ראו: שכטר, "משאלות הזמן", עמ' 133. במקומות נוספים מציין שכטר כי דווקא היחידים הרגישים הם אלה שמתרחקים כי קצה נפשם בשקר.

				

				
					601	שכטר, התחדשות רעיונית, עמ' 438.

				

				
					602	קירקגור, מבחר כתבים, עמ' 55-53.

				

				
					603	שם, עמ' 54.

				

				
					604	שם, עמ' 55. על הממד המטפיזי שבחזרתיות ראו: או'ברייאן, אמונה ואותנטיות, עמ' 73-72; ברת'ולד־בונד, ביקורת קירקגור, עמ' 120-119; דרייפוס ורובין, אינך יכול, עמ' 34-33 69-70; קייסוול, לקרוא היידיגר, עמ' 101-95, 112.

				

				
					605	שכטר, פרקי חינוך, עמ' 337.

				

				
					606	אליאדה, המיתוס של השיבה הנצחית, עמ' 141.

				

				
					607	שכטר, משנתו של גורדון, עמ' 38-37.

				

				
					608	ניטשה, זרתוסטרא, עמ' 314. ראו על השיבה הנצחית: פאול, נצחי.

				

				
					609	מרגולין, הדתיות הנסתרת, עמ' 421.

				

				
					610	על כך ראו: שכטר, משנתו של גורדון, עמ' 37-36.

				

				
					611	בהמשך לדיון זה, המיתוס של סיזיפוס של מעניק פירוש תקף ביותר. בקוראו "לחיות את הרגע", מתכוון קאמי לכך, שהאדם החי בעולם האבסורדי, אם חפץ חיים הוא, אין לו אלא לאמץ את התופעות החולפות בחייו, לנכס אותן אליו, להיות הוא עצמו אדון להן ולהעניק להן משמעות מתוכו. קאמי, סיזיפוס.

				

				
					612	יש הרואים בדבריו של ס. יזהר קריאה נגד החינוך לערכים, אך לדעתי אפשר לראות בה קריאה אירונית, המאתגרת ומתריסה נגד ערכים מסוימים בשעה שלמעשה דבריו הם רצף של אמירות ערכיות נוקבות, שמהוות מצע דשן ומעורר לדיון, והא ראיה — הן עוררו גל כה גדול וזכו להתייחסות בתהודה ארצית נרחבת. 

				

				
					613	יזהר, עוז להיות חילוני, עמ' 351.

				

				
					614	שם, עמ' 350.

				

				
					615	שכטר התלבט לא מעט בשאלה אם משנתו רלוונטית גם לציבור הדתי־לאומי. 

				

				
					616	ורדי, שני מישורים, עמ' 49-48.

				

				
					617	ורדי קרא את "עיקריה של דת ישראל וחלקנו בהם" בתוך: שכטר, ממדע לאמונה, עמ' 69-49.

				

				
					618	סימון, האם עוד יהודים אנחנו, עמ' 101.

				

				
					619	שם, שם..

				

				
					620	שכטר, ממדע לאמונה, עמ' 155.

				

				
					621	הרב קוק, דרשה.

				

				
					622	קורצ'אק, עם הילד, עמ' 190.

				

				
					623	שם, שם.

				

				
					624	שם, עמ' 45.

				

				
					625	שם, עמ' 61.

				

				
					626	בהם מבוא לסידור, הסבר קצר לתפילות ולמועדי ישראל, הוצאת דביר תל אביב, תשי"ח. חוברת לעבודה עצמית באגדה, הוצאת דביר תל אביב תש"כ. מבוא לתלמוד, הוצאת דביר תל אביב, תשי"ד, על הוראת האגדה בבתי הספר התיכוניים, דביר תל אביב תשט"ו, חוברת עזר בלימודי ההלכה והאגדה, דביר תש"ח.

			אחרית דבר

			יוסף שכטר והאדם המהותי

			רון מרגולין

			יוסף שכטר, שנולד בשנת 1901 בקודרינצה, עיירה קטנה בגבולה המזרחי של האימפריה האוסטרו הונגרית עם פודוליה הרוסית, גדל והתחנך בבית חסידי ולמדני מובהק. הוא השתקע בווינה לאחר מלחמת העולם הראשונה נשתקע בווינה ובמסגרת לימודיו באוניברסיטת וינה התעמק בתרבות אירופה ובמיוחד בפילוסופיה של הלשון. וינה התוססת, שבאותם ימים הייתה בירתה הרוחנית של אירופה המרכזית, ובה פעלו אישים כתאודור הרצל, זיגמונד פרויד ושורה ארוכה של אינטלקטואלים יהודים ואוסטרים מגוונים, הייתה עבור שכטר הצעיר פתח מעולה אל העולם המודרני, עולם המדע והתרבות מצד אחד ואל הציונות והתחדשות התרבות העברית מצד שני. וינה שבין מלחמות העולם הייתה מרכז תוסס של יהודים, חרדים, מסורתיים, ציונים ומתבוללים וכר נרחב להתמודדות אינטנסיבית הן עם משמעות החיים בעולם המודרני והן עם מהות הקיום היהודי בעולם זה. 

			שכטר, שלמד ולימד בחוג לפילוסופיה של אוניברסיטת וינה משנת 1925, לא ניתק מעולם היהדות, ובצד עיסוקיו האקדמיים לימד תלמוד בפדגוגיון הוא בית המדרש העברי למורים שהקים הרב פרופ' צבי פרץ חיות, רבה הראשי של העיר. במהלך שנים אלה, עד סיפוח אוסטריה על ידי הנאצים ובריחתו ממנה בקיץ 1938 לארץ ישראל המנדטורית, התעצבה תפיסת עולמו הכללית והדתית של שכטר אולי יותר מכל בהשפעת הטרקטאט הלוגי פילוסופי של לודוויג ויטגנשטיין שהתפרסם בווינה בשנת 1921. שנים רבות לאחר מכן כתב שכטר בספרו מבוא לתנ"ך:

			לפני שנים ניסיתי ללכת בדרכו של הוגה הדעות הנודע לודוויג ויטגנשטיין. ויטגנשטיין היה בעל תפיסה לוגית עמוקה ובעל אמונה כאחד. תמיד חש את קיומו של מה שלמעלה מן האדם, שלא נוצר על ידי האדם ושאינו ניתן לביטוי בלשון התיאורים של האדם, והטיל איסור לוגי על משפטים מטאפיסיים שאינם משפטי תיאור. הפוזיטיביסטים שבדורו הבינו יפה את האיסור הזה, אך הם לא הבינו, שהאיסור לא בא אלא לפנות את הדרך למיסטיקה אמיתית, כלומר: למה שמתגלה בעולם ואינו שייך לתיאורו של העולם [...] אלוהים אינו מתגלה לדעתו בתוך העולם, אלא הוא מתגלה בכך שהעולם קיים. ויטגנשטייין הקים גדר מסביב לאי קטן באוקינוס והוא אי המדע, אך לא עלה על דעתו לייחס לאי זה חשיבות מרובה ולהטיל ספק בקיומו של האוקינוס. זהו מובנו של פתגמו הידוע הנמצא בסוף ספרו "טראקטאטוס" על מה שאי־אפשר לדבר — מן ההכרח לשתוק. (מבוא לתנ"ך, עמ' 70–71)

			בדברים אלו הביע שכטר את עמדתו השונה עקרונית מעמדתם של רוב המשתתפים האחרים בחוג הווינאי שכונו פוזיטיביסטים על שום תפיסתם הלוגית מדעית שהתגבשה על בסיס ספרו של ויטגנשטיין. על פי שכטר, שהכיר היטב את עולמו הרוחני האישי של ויטגנשטיין, השתיקה על מה שלא ניתן לתיאור מדעי אין משמעה שלא קיים דבר מעבר למדע, או שאין משמעות למה שלא ניתן לתיאור מדעי. היפוכו של דבר, למדע יש גבולות ברורים ולפיכך שאיפתו המקורית של ויטגנשטיין הייתה להציב גבולות אלה משום שאת המשמעות של העולם המצויה מעבר למה שמורה לנו המדע אי אפשר לתאר במילים, ככתוב בספר תהלים (סה ב): "לך דומיה תהלה". המיסטי במובן העמוק של המילה הוא, לדעת שכטר, מה שלא ניתן לתיאור במילים; עצם קיומו של העולם יש בו מן המופלא ולכן היבט זה של הקיום הוא העדות לקיומו של מה שלא ניתן לדבר עליו. 

			עם עלייתו לארץ ישראל פנה שכטר להוראה בבתי ספר תיכוניים כפי שעשו אינטלקטואלים מבריקים רבים כמוהו, כיוון שהאוניברסיטה היחידה שהתקיימה אז בארץ על הר הצופים שבירושלים הייתה צרה מהכילם. ההתמודדות עם אתגרי החינוך כמורה למקצועות ההומניסטיקה והיהדות בבית הספר הריאלי העברי בחיפה בשנות הארבעים, שנות השואה והקמת המדינה, היא הרקע להבשלת השלב הבא בהגותו של יוסף שכטר. כמורה לתנ"ך, תלמוד, ספרות, פילוסופיה ומחשבת ישראל לצעירים ישראלים חברי תנועות נוער המחויבים רובם ככולם להגנה על היישוב היהודי שהתגבש בארץ ובניית מדינתו הצעירה, הייתה ההוראה אתגר גדול עבורו. עולמו הרוחני של שכטר היה רחוק מאוד מעולמם של תלמידיו וגם מתפיסות עולמם של חבריו המורים. הוא דבק בציונות ובחיי המעשה בארץ, אך שאף בה בעת להרחיב את עולמם הרוחני של תלמידיו ולשתפם בשיח הפילוסופי והתרבותי שחלק עם חבריו האינטלקטואלים בווינה. יחסם של מרבית התלמידים לעולם היהדות היה מנוכר, והעיסוק בתנ"ך נועד כולו לחזק את המחויבות הלאומית ללא כל דין וחשבון על מהות התכנים הדתיים הממלאים כל אחד מעמודיו של ספר הספרים. התמודדותו של שכטר עם בני הארץ בשנות הארבעים מזכירה במידה לא מעטה את התמודדותו של הראי"ה קוק, דור אחד קודם לכן, עם הצעירים בני העלייה השנייה. לשני ההוגים הייתה ביקורת עמוקה על חולשת הרוח היהודית המסורתית לנוכח האתגר הציוני שצעירים אלה עמסו על כתפיהם, בצד אי נחת עמוק מגבולות עולמם הרוחני והתנכרותם לרבדיה העמוקים של הדת היהודית. 

			ההתמודדות הזו של יוסף שכטר הבשילה לראשונה בספרו ממדע לאמונה שיצא לאור בשנת 1953. ספר זה הפך את שכטר להוגה מוכר אך מעורר מחלוקת ואף בלתי אהוד במיוחד על אחדים מאנשי הממסד התרבותי והפוליטי, שעיקר מרצם היה מגויס/מופנה לביצורה וחיזוקה הפיזי של המדינה הצעירה. מאמציו של שכטר להעניק משמעות חדשה לאידאות המרכזיות של המקרא והתרבות היהודית, מעבר להכרה בכך שהספרים בהם נכללו אידאות אלו והיוו מרכיב מרכזי בספרות ההיסטורית שכוננה את הלאום היהודי המתחדש, היו בעיניהם מותרות. הכותרת ממדע לאמונה הייתה לצנינים בעיני בני דורו של שכטר. ראש הממשלה דאז דוד בן גוריון, שהכיר בתרומתו של שכטר לקידום מימוש חזון החינוך הממלכתי ואיחד למוסד אחד שני בתי מדרש למורים שפעלו עד אז במסגרת שני זרמים נבדלים, זרם העובדים ומה שכונה עד אז הזרם הכללי, התרעם במכתב לשכטר ושאלו מדוע אין הוא מדבר לפחות על מדע ואמונה. למעשה שימש ספר זה במידה רבה נקודת פתיחה למפעל ספרותי שנמשך כארבעים שנים, עד קרוב ליום מותו בשנת 1994. 

			כתביו ההגותיים והחינוכיים הרבים של יוסף שכטר זכו בעשורים האחרונים למחקרים אקדמיים רחבי היקף. המחקר החשוב העומד בבסיס ספרה של שרית שוסהיים הוא מהמעמיקים שבמחקרים אלו. כתיבתו של שכטר השתרעה על מרחבים עצומים, הוא התמקד בפילוסופיה של הלשון במהלך לימודיו ועבודתו באוניברסיטת וינה, עסק בתלמוד ובמקורות היהדות וגיבש דרכים חדשות להבנת המקרא, התעניין באנתרופולוגיה ובמזרח הרחוק, בכתביו של סרן קירקגור אבי האקזיסטנציאליזם הדתי, בספרי החסידות שעל ברכיה גדל בילדותו, בספרות הרוסית ובספרי הרמן הסה ותומס מאן. הוא עסק בשאלות התרבות הכללית והיהודית והרבה לכתוב על החינוך ליהדות, הוראת המקרא ומקצועות היהדות בבתי הספר התיכוניים בארץ. במקביל הרבה שכטר לכתוב מאז שנות החמישים של המאה העשרים על מה שכינה דרכי תיקון, דרכים רוחניות שונות ומגוונות שמקורן בעולמות רוח ודת מגוונים ולאו דווקא יהודיים שהניח שיש ביכולתם לתרום להתחדשותם של החיים היהודיים במחצית השנייה של המאה העשרים. 

			כל הכותבים על שכטר והגותו נאלצו להתמודד עם השאלה האם מדובר בכתיבה אקלקטית או שמא ניתן להצביע על ציר שסביבו ניתן לארוג את מכלול כתיבתו המגוונת. שרית שוסהיים מציעה לראות באחד הרעיונות המקוריים והפוריים של שכטר, מושג האדם המהותי שנוסח על ידו לראשונה בספרו ממדע לאמונה, ציר מרכזי להבנת מפעלו הרוחני. למעשה רעיון המהותיות מצביע על הדרך אותה מציע שכטר כדי לממש את המעבר מאמונה בכוחו הגואל של המדע הנוכחי המתבסס על עמדה פוזיטיביסטית כלפי שאלות ערכיות, להבנה מחודשת של חשיבותה של הדת בחיי האדם. בדברו על ההבדל שבין האדם הדתי לאדם המהותי כותב שכטר: 

			עיקר שאיפתו לתת תוכן לחייו ולמעשיו. למושג "תועלת" יש אצלו מובן אחר מאשר אצל שאר בני האדם. המועיל בשבילו הוא כל מה שמעלה את ערך החיים. לעתים קרובות שאיפתו היא שאיפה להעלאה אוטופית, להעלאה שאינה ניתנת להגשמה בעולם החיצוני [...] אין הוא מסוגל ל"ספק מתודי". לפקפוק אקדמי בענין הערכים. בזמן של שלטון עריצות אין הוא מעריץ בשום פנים את השלטון כדרך המון הבלתי מהותיים המעריצים את העריצים. ( ממדע לאמונה, עמ' 46)

			הרקע לדברים אלה הם רשמיו הקשים של יוסף שכטר מהערצת הרודנים הוולגאריים באירופה של שנות השלושים, שהציעו פתרונות בזק לבעיות הכלכליות של אותם ימים ולכן זכו לאהדת ההמון. 

			האדם המהותי אינו מחשיב את התועלת הכלכלית אלא במידה שהיא משמשת את הערכים. האדם המהותי מתרחק מהקרייריזם, משום שאין בו כדי נתינת טעם לחיים. המלאכותיות, ההתהדרות והפוזה תועבה הן לו. ואם הוא נכשל באלה הריהו מרגיש שנפל ממדרגתו, שניטל הטעם מן החיים — וזוהי החרטה המודרנית; והוא מתחדש — וזוהי התשובה המודרנית. (שם, עמ' 47)

			דברים אלו מבוססים על הבחנתו של שכטר בין תרבות דתית לכאורה לבין תרבות דתית אמיתית. הדת איבדה בימינו את העוז הרוחני המאפיין אותה כמו זה המשתקף למשל מפסוקים רבים שבפרקי ספר תהלים. מושגי יסוד דתיים כמו חרטה ותשובה הפכו למוחצנים, למשקפים שינויים חיצוניים באורח החיים, על אף שבמקורם הם ביטויים לתהליכי עומק נפשיים. החוזר בתשובה הוא האדם הדתי שחש בעומק ליבו שעליו לשנות את דרכו. השימוש הנפוץ המקובל כיום במושג זה לשם תיאור שינוי חיצוני מאורח חיים אחד לאורח חיים אחר, משקף יותר מכול את אובדן המשמעות הפנים־דתית של הביטוי הזה, שהרי חזרה בתשובה היא מעקרונות היסוד של החיים הדתיים ואין זה נכון ליחסה ולצמצמה להיפוך הלב (קונברסיה) בחייהם של אנשים חילוניים. על רקע החולשה הפנימית הגדולה של החיים הדתיים בעידן המודרני שהשתקפה אצל יהודים יותר מכול בנטישת האחיזה במסורת היהודית, מציע שכטר את מושג האדם המהותי ואת הפרשנות המהותית שהוא מעניק בפרקים שונים בספר ממדע לאמונה ובספרים שכתב לאחר מכן למושגי היסוד הדתיים. האמונה באלוהים על פי שכטר היא אמונה בטעם החיים ובקיום משמעות לחיים. טעם זה אינו מותנה בהכרה באלוהי שמחוץ לעולם, אלא הוא ניזון לא פחות אם לא יותר מהאפשרות להיפגש עם האלוהי שבנפש האדם. הפרשנות החסידית לפסוק בספר איוב "מבשרי אחזה אלוה" הפכה עבור שכטר לעקרון יסוד. האלוהי המתגלה בנפש האדם, באהבה ובחסד, באחריות ובאי הנחת ממצבי הריקות והיאוש, הוא המקנה ערך לחיי האדם. החטא הדתי לפיכך מקבל משמעות מחודשת בהגותו של שכטר והוא ניכר באובדן הקשר עם גילויי האלוהי שבנפש, ואילו חידוש הקשר הזה הוא המהלך ההפוך. התחדשות המשמעות וטעם החיים הם לפיכך הביטוי החשוב ביותר של החזרה בתשובה עבור האדם המהותי.

			הצעתה של שרית שוסהיים לראות ברעיון המהותיות של שכטר את ליבת הגותו ראויה להוקרה עמוקה, שהרי בכך ניתן להצביע על כך שאין מדובר בכתיבה אקלקטית כפי שטענו רבים ממבקריו של שכטר בחייו ואף לאחר מותו. האקלקטיקה לכאורה של שכטר היא אמצעי שנועד לאפשר לו לבסס את הרעיון בדבר המהותיות, ומבחינתו ככל שהביא דוגמאות מגוונות יותר לגילויי האלוהי שבנפש האדם עלה בכוחו לחזק את טיעונו. במחקרה פורץ הדרך בהבנת משנתו של שכטר, מצביעה שרית שוסהיים על כך שלהגותו של שכטר יש ציר מרכזי שקושר את רעיונותיו זה בזה וחושף את השיטתיות החבויה בתוך ספריו הרבים. בכוחה של המהותיות הזו להציל את האדם המודרני מאובדן המשמעות הפנימית של החיים הדתיים, הן כאשר הוא ממשיך לקיים אותם קיום חיצוני בלבד, ולא פחות מכך לאחר שהוא נטש אותם אולם חש באובדנו של מפתח שיכול לשוב ולהיות חיוני לשם הענקת משמעות מחודשת לחייו. על פי שכטר, האדם המודרני — בין שהוא מגדיר עצמו כחילוני ובין שהוא מקיים אורח חיים דתי — נוטה להתבטל בפני הפוזיטיביזם המדעי המעודד את שימתם של הערכים בסוגריים. התעצמותו של המדע בעולם המודרני המשתקפת בהתקדמות הטכנולוגית, נשענת על יתרונות תיאור המציאות המדעי המושג בזכות ניתוק המדע מהגבלות ערכיות וחשיבה תכליתית. להצלחה זו, אליבא דשכטר, מחיר ערכי כבד שחובה עלינו למונעו שלא מתוך התכחשות להישגי המדע אלא מתוך יכולת לדלג אל מה שמעבר להם.

			שרית שוסהיים חיפשה במחקרה את הרעיון שיאפשר לכנס סביבו את מחשבתו רבת הענפין של שכטר. כאמור, אין ספק שהצעתה לראות ברעיון המהותיות של יוסף שכטר את ליבת מחשבתו היא פריצת הדרך בהבנת מפעלו הספרותי רוחני. רעיון זה מחזיר אותנו למשפט הסיום של הטראקטאט הלוגי פילוסופי, אולם עתה מתוך עמדה חדשה אותה הסביר שכטר במסגרת דיוניו על אלוהים (האלוהי) בספרו מבוא לתנ"ך:

			ברבות השנים הגעתי לידי הכרה, שאף כי אין לבטא מבחינה עקרונית את האמיתות הדתיות באמצעות משפטי־תיאור הנקראים משפטים מדעיים, אין אדם שאינו בעל מדרגה במובן הדתי העמוק יכול לעמוד בשתיקה הבאה מתוך אמונה גדולה, ואין לנו דרך אחרת בחינוך האדם מאשר להחזיק במשפטים דתיים הרומזים על מציאות שהיא מעבר למדעים [...] אני משתמש לדוגמא במשפטים הבאים: יש כוח על־אנושי שברא את הקוסמוס. — הכוח העל אנושי יצר את האדם מתוך אורגאניזמים מכל המינים שיצרם קודם לכן וששימשו לו חומר גלם ביצירת האדם [...] הכוח העל אנושי הטיל עלי משימה לשנות את עצמי ולהתעלות כל ימי שהותי על פני האדמה. משפטים אלה הם מאמצים לבטא מה שאינו ניתן לבטא, והם עשויים לשמש לנו סעד בשעה של "נפילת המוחין", כדי שלא ניפול לשאול תחתית. (מבוא לתנ"ך, עמ' 71)

			הכרתי את יוסף שכטר בשנות השבעים לחייו בהיותי תלמיד תיכון, עוד בטרם מלאו לי שש עשרה שנים, ובעשר השנים שלאחר מכן דבקה נפשי בנפשו. נפגשנו עשרות פעמים, התכתבנו במיוחד במהלך שירותי הסדיר בצבא ושוחחנו שיחות טלפון ארוכות. כך הוא היה נוהג עם צעירים שקראו בספריו ומצאו בהם עניין אישי עמוק. בשנים שלאחר מכן הקשר התמתן ונחלש, אך בפגישה בינינו שהתקיימה תוך כדי טיול ברחובות חיפה בשנות השמונים למאה העשרים, התוודה בפניי יוסף שכטר על כך שהוא מצטער שנתן את עיקר חילו לחינוך הממלכתי ולא פעל גם בשדה החינוך הממלכתי דתי. שנים לאחר מכן נדמה לי שהמפתח למחשבות אלה מצוי במאמר קצר הכלול בספרו העל אנושי באנושי. שם כתב שכטר על אלישע בן אבויה ועל מושג "הראשית" אותו הגדיר כמשקע בנפש האדם שתוכנו הוא שיש טעם לקיום. שכטר מסיק מהאגדות על אלישע בן אבויה, שהראשית שלו לא הייתה כשורה. כלומר בראשית דרכו כבר לא הייתה אמונתו כנה ולכן לא עמד בניסיון ואובדן אמונתו בשכר ועונש לנוכח המראות שנגלו לפניו הובילו באופן ישיר לאובדן אמונתו כולה. הוא כותב שם: "אלישע בן אבויה עצמו הביא בהדגשה מיוחדת את ביאורו של רבי עקיבא לפסוק 'טוב אחרית דבר מראשיתו' — בזמן שהוא טוב מראשיתו. והעיקר הוא הראשית. כיוון שהיותה ראשיתו כך, שוב לא היה יכול להתגבר על המשבר שעבר עליו אחר כך בענין השכר ועונש". (העל אנושי באנושי, עמ' 145). ועוד כותב שם שכטר: 

			כששאל אלישע את רבי מאיר מה היה דורש באותו היום, ענה לו: "וה' ברך את אחרית איוב מראשיתו". רבי מאיר לא התכוון לכך, שאחרית איוב היתה טובה מראשיתו בזה, שכפל לו הקב"ה את רכושו, אלא שהגיע למדרגה גבוהה אחרי שעמד בנסיון, ורצה לרמוז לאלישע ללמוד מאיוב ולא להתיאש מן האמונה. אלישע התנגד לרבי מאיר, והוסיף להדגיש שהכל תלוי בראשית, וכיון שראשיתו של אלישע לא היתה מבוססת, על כן אין לו סיכוי לעבור מספקנות לאמונה [...] אם יש לנפש מתחילה משקע שתוכנו הוא: יש טעם בקיום, ואחר כך נתקל האדם בנסיון מעין זה של אלישע בן אבויה הלוחץ עליו להגיע למסקנה; שהאדם עזוב ונתון בידי המקרה או בידי חוקי טבע עוורים, ואין לו על מי לסמוך בעולם, והמשבר הוא קשה והנסיון הוא רציני — אין הנסיון מביא את האדם לידי "חטוף ואכול" ולא לידי השלמה עם המציאות. (שם, עמ' 146)

			הארכתי בציטוט מתוך מאמר קצר זה משום שמצוי בו להערכתי מפתח להבנת וידויו של שכטר בפגישתנו. נדמה לי שבאותם ימים הוא חש שתורתו לא זכתה להד מספיק בקרב התלמידים שלימד, וכנראה שחשב שהדבר קשור בסוגיית הראשית. למרות הסתייגותו מן הדתיות החיצונית המזכירה כאמור גם את ביקורתו של הרב קוק למרות ההבדלים העמוקים ביניהם, חש שכטר שייתכן והראשית המוקנית בחינוך הדתי יכולה להיות חיונית למימוש העמדה המהותית בבגרות למול פיתויי הפוזיטיביזם המדעי ותחושת הריקנות הקיומית. הוא הניח וקיווה שיהיה לדבריו הד משמעותי גם בקרב בוגרי החינוך הדתי בישראל. בשנותיו האחרונות זכה שכטר להתעניינות מובהקת מצד הרב שג"ר ז"ל, וכמה מבכירי תלמידיו אף ביקרו אותו בביתו בראשית שנות התשעים. בעשורים שחלפו מאז מותו של יוסף שכטר השתנתה החברה הישראלית, יותר ויותר אנשים מרקעים שונים חשים שהשיח השכטריסטי אינו זר להם. כשם שבחייו הייתה מחשבתו של יוסף שכטר מכוונת בעיקר ליחידים ולקבוצות קטנות של מחפשי דרך כפי שנהג לכנותן, כך גם היום סביר להניח שמשנתו משמעותית ליחידים ולקבוצות מסוג זה, אולם הרושם הוא שכיום מספרם של יחידים וקבוצות אלה הולך וגדל. 

			יוסף שכטר, כאופייני לרבים מבני דורו, לא יצא מישראל מאז שהגיע אליה ערב פרוץ מלחמת העולם השנייה. הוא הוזמן על ידי חוקר התלמוד הנודע הרב פרופ' שאול ליברמן ללמד לצידו תלמוד בבית המדרש לרבנים בניו יורק וסרב לעזוב את הארץ. מסירותו לישראל ובמיוחד לחינוך התיכוני ולהכשרת מורים בבית המדרש שהקים בחיפה על שם אהרן דוד גורדון בו ראה דמות מופת, היו עדות למחויבותו העמוקה לציונות ולמדינת ישראל בארבעים שנותיה הראשונות. יחד עם זאת, מפעלו הרוחני היהודי והחינוכי של שכטר היה ייחודי ויוצא דופן, משום שהתבסס על הנחתו שהכמיהה האנושית לעל־אנושי תשוב ותתפרץ בעולם ובישראל לאחר שההתעצמות החומרית בארץ ובעולם תגיע לרוויה. בשנת 1981 כתב שכטר בחוברת בשם "פרקים במחשבה דתית" על סוגיית ההבדל בין האדם למחשב, סוגיה שלא יורדת מסדר היום אלא גוברת עם השנים:

			האדם הוא בעל חיים ובר דעת כאחד, והצירוף של חיים ודעת הוא מהותי לו. ההבדל בינו לבין בעלי החיים האחרים הוא בפער הגדול הקיים בתחומי הדעת השונים, בתחומי החשיבה ההגיונית, ההבנה והדיבור והחשבון ובתחומי היצירה האסתיטית והאתית, וההבדל בינו לבין המחשב הוא בתחום החיים. יש חושבים, שההבדל שבין האדם למחשב הוא בצירופם של תחומי הדעת הנ"ל שישנו באדם ואינו במחשב, ולא היא, כי ההבדל הנכון הוא בצירוף של חיים ודעת והצירוף של תחומי הדעת השונים הוא תוצאה של הצירוף העיקרי הזה [...] לאושרנו מורגשת עכשיו התעוררות בעולם בנידון זה. האדם מתחיל להבין, שייחודו אינו רק באינטיליגנציה שלו ואפילו לא ביצירתיות שבו, ולא רק בזה שהדעת שלו כוללת תחומים שונים, אלא בעיקר בזה שהוא מכוון לצד העל־אנושי, ובזה שהוא מנסה לצאת מגדרו ולאהוב את הזולת [...] אבל אם ימשיך האדם לבטל את ההתכוונות למעלה נשקפת לו סכנה ערכית חמורה. (פרקים במחשבה דתית, עמ' 16–18)

			איננו יודעים איזו משתי הנבואות הכלולות בפסקה האחרונה תתממש במציאות הישראלית והעולמית העתידית, אולם ברור שמפעלו של שכטר נועד לחזק את הראשונה ולהרחיק את האחרונה. רעיון המהותיות שמוצע על ידי מחברת ספר זה כעיקרון מפתח להבנת ציר הגותו של שכטר, התגלגל במאמריו המאוחרים שנכתבו על רקע מהפכת המחשבים של סוף המאה העשרים לסוגיית ההבחנה בין מהות האדם למהות המחשבים התופסים יותר ויותר מקום מרכזי ומכריע בעולמנו. הרעיון בדבר ייחודו של האדם בהיותו צירוף של דעת וחיים, הובן על ידי שכטר גם כמפתח להבנת תפקידם של החיים הדתיים בהווה ועוד יותר בעתיד. אליבא דשכטר, המישור שכונה על ידו המישור הדתי, הכמיהה לעל־אנושי וגילוייו בנפש האדם שהם ליבת החיים הדתיים, הוא שמעניק טעם לחיי האדם. הבינה המלאכותית והמחשב לא שואלים את עצמם מה הטעם בקיומם. אולם ככל שיעצים מעמדם וכוחם של אלו בעולמנו, כך תהפוך שאלת טעם הקיום לשאלה הגדולה בחיי האדם. משנתו של יוסף שכטר נועדה לפיכך להכין את הקרקע להתמודדותנו עם שאלה זו וספר זה תורם תרומה חשובה ביותר להבנת הגשר שהציב שכטר בין העולמות. 

